
La ordinul judecătorului Gem, un bătrân 
autoritar şi care nu cunoştea oboseala, gărzile se 
desfăşurară în linişte. Înarmate cu bastoane şi 
săbii scurte, se pregăteau să aresteze un ucigaş 
căutat de mai multe săptămâni. 

Un monstru acuzat că şi-a omorât colegii din 
Casa tălmacilor s-a descotorosit de complicii săi 
şi a pus la cale un complot împotriva faraonului 
Amasisl. 

Părând cu neputinţă de prins, scribul Kel, 
socotit cândva un tânăr peste măsură de 
talentat, pe care-l aştepta un viitor strălucit, 
izbutea mereu să scape din plasa întinsă de 
trupele de ordine. Niciodată în răstimpul 


îndelungatei sale cariere, Mai-marele 
magistraturii egiptene nu întâlnise un asemenea 
ucigaş. 


Viclean şi nemilos, iscusitul scrib se 
transformase într-o fiară plină de cruzime. De 
aceea, arcaşii de elită aveau să-l doboare fără 
şovăire dacă el va amenința viata oamenilor 
însărcinați să-l prindă. Fireşte, judecătorul spera 
că va putea să-l ia la întrebări şi să afle motivele 
ascunse ale faptelor sale. Oare Kel va vorbi şi va 
mărturisi adevărul? Un om ca el, care atinsese 
culmea barbariei, nu mai avea mintea întreagă. 
Curând se va crăpa de ziuă. 


1 Urcat pe tron în anul 570 î. Hr. 


Năpădit de buruieni, unele cu frunze tăioase, 
terenul ce înconjura atelierul părăsit era 
presărat cu numeroase capcane: mulaje sparte 
de cărămizi, cioburi, scorpioni... lar gărzile 
trebuiau să se apropie încet ca să nu-l trezească 
pe ucigaşul adormit. 

— Eşti sigur că se ascunde aici? îl întrebă 
judecătorul încă o dată pe bărbatul de alături, 
îngrijitorul unui depozit din templul lui Ptah, ce 
slujea şi drept iscoadă a gărzilor. 

Bineînţeles! L-am zărit la marginea 
sanctuarului şi l-am recunoscut datorită 
portretelor răspândite aproape peste tot. Şi l-am 
urmărit. 

— lar el n-a băgat de seamă? 

— Din fericire pentru mine, nu! Cum a intrat în 
atelierul ăsta, am şi luat-o la goană spre oraş. 
Clipă de clipă m-am temut că vine după mine şi 
mă căsăpeşte! Ajuns la cazarma cea mare, mi-a 
trebuit ceva timp ca să-mi trag sufletul şi n-am 
vorbit prea limpede, atât de tare mă gâtuia 
spaima. Când îmi primesc răsplata? 

Îndată ce-l arestăm, îi făgădui judecătorul. Ai 
văzut niscaiva complici prin preajmă? 

— L-am văzut doar pe ucigaş, răspunse iscoada, 
dar n-am îndrăznit să mă apropii. Dacă vreunul 
ar fi stat la pândă, acum n-aş mai fi pe lumea 
asta! Primejdiile pe care le-am înfruntat nu 
merită încă o mică răsplată pe deasupra? 

— Vorbim mai târziu. Acum, ţine-te departe şi 


nu te amesteca în niciun fel. 

— Jur! 

Bărbatul se adăposti după o tufă de mărăcini. 
Gândul că va fi de fată la execuţia unui monstru 
îi ațâța simţurile. 


Cât despre judecător, acesta se temea de 
prezența unuia sau a mai mulți luptători din 
grupul condus de Kel. Distrugerea Casei 
tălmacilor, de care diplomația egipteană nu se 
putea lipsi, furtul faimosului coif al generalului 
Amasis, care îi servise drept coroană atunci când 
soldații îl proclamaseră faraon şi uşurinţa de a 
se  descotorosi de urmăritori presupuneau 
existența unui grup de luptători vajnici şi 
neînduplecați. 

Dar Henat, căpetenia iscoadelor faraonului, nu 
credea aşa ceva. Potrivit părerii acestui demnitar 
care lucra din umbră, cu metode îndoielnice, un 
om putea, chiar şi de unul singur, să scape 
multă vreme de cei care-l căutau, oricât de 
iscusiți ar fi fost ei. Totuşi, până la urmă 
săvârşea o greşeală ce-l ducea la pierzanie. lar 
Kel greşise dând târcoale pe lângă templul lui 
Ptah. 

Încerca să-şi atragă noi aliaţi, voia să găsească 
pe cineva care să-l găzduiască, sau pur şi simplu 
căuta de mâncare? O sumedenie de amănunte 
legate de această poveste îngrozitoare rămâneau 
de neînțeles. 


Deşi era pe cale să-l aresteze în sfârşit pe Kel, 
magistratul nu uita dezamăgirile şi nereuşitele 
ce-l îndemnaseră în trecut să-i spună regelui că 
renunță de bunăvoie la slujba sa. 

Însă monarhul îşi păstrase încrederea în Gem. 
Slujitor devotat al statului, cinstit şi iubitor de 
dreptate, Gem conducea cu  înverşunare 
cercetările pentru descoperirea adevărului. Şi 
întotdeauna se afla pe urmele prăzii. 

Oamenii mei sunt la locurile lor, îl înştiință 
comandantul arcaşilor. Ucigaşul nu poate să ne 
scape. 

— Dacă încearcă să fugă, ţintiţi-i picioarele. 

— Şi dacă se repede asupra noastră? 

— Doborâţi-l! 

Aşa poruncise monarhul. Existau deja prea 
multe leşuri şi niciun soldat nu trebuia să cadă 
victimă unei fiare dezlănțuite. O fiară cu care 
judecătorul Gem se întâlnise în trecut, dar nu 
aşa cum cerea legea. 

Bineînţeles, scribul susținuse că e cu 
desăvârşire nevinovat, în pofida dovezilor strânse 
împotriva lui. Dar cum să dai crezare unei 
asemenea născociri? Isteț, bun orator, cu o 
minte ageră, Kel se arătase aproape convingător. 
Numai că magistratul avea destulă experienţă ca 
să nu pice într-o astfel de capcană. 

Nu se simţea nicio adiere de vânt, nu se auzea 
nicio pasăre. Încordaţi din cale-afară, oamenii 
aşteptau ordinul de atac. 


— Să mergem, hotări judecătorul. 

Atacul se desfăşură fără cusur. 

Doi bărbaţi pătrunseră în atelierul părăsit, 
urmați pe dată de încă cinci, care se răspândiră 
inăuntru. 

— Acolo jos! strigă unul dintre ei. 

Observând silueta unui om înarmat cu o lance, 
un arcaş trase. 

În ciuda întunericului, nimeri ţinta, lovind-o 
drept în inimă. 

Presupugşii complici nu se iviră. 

Kel era singur. 

Gărzile de elită rămaseră pe loc. Nu-şi 
închipuiseră că vor izbuti atât de iute şi cu o aşa 
uşurinţă. 

Judecătorul intră la rândul său în atelier. Doar 
el avea puterea legală să-l recunoască pe scribul 
ucigaş şi să pună capăt cercetărilor. 

— Ne-a ameninţat, îl lămuri comandantul 
gărzilor. 

Păşind în spatele a doi arcaşi, magistratul se 
apropie de leşul întins pe o grămadă de cărămizi 
sparte. 

Deşi penumbra învăluia locul, nu încăpea nicio 
îndoială: era o păpuşă! 

O păpuşă de cârpe şi paie, ţinând un baston 
ascuțit. 

— Peste toate, bodogăni Gem, blestematul de 
scrib îşi bate şi joc de noi! 

La ieşirea din atelier, iscoada se repezi înaintea 


judecătorului. 

— L-aţi răpus? Pot să-mi capăt răsplata? 

— Arestaţi-l pe voinicul ăsta, le ordonă Gem 
gărzilor. Trebuie să-i pun nişte întrebări ca să mă 
încredințez că nu e complicele scribului fugar. 

Buze-Dulci era o femeie trupeşă şi cu ţinută 
impunătoare, înfloritoare la cei treizeci de ani pe 
care-i avea, conducea una dintre cele mai de 
seamă  brutării-berării din Memphis, inima 
negoțului în Egipt. Obişnuia să se trezească 
înainte de răsăritul soarelui, să-şi adune 
slujitorii şi să le împartă sarcini precise. La 
prima abatere îi mustra, la a doua le micşora 
simbria, iar la a treia îi dădea afară. Şi nimeni nu 
crâcnea, căci Buze-Dulci se arăta nepărtinitoare 
şi plătea bine. 

Zi de zi era de față când se aduceau grânele şi 
verifica, de fiecare dată, calitatea lor şi 
cantitățile. Dacă un negustor căuta s-o înşele, 
avea de înfruntat din partea ei o furie atât de 
aprigă, încât se ferea să mai încerce vreodată. 
După descărcatul sacilor urmau măcinatul, 
pisatul,  cernutul şi  frământatul.  Meşteri 
destoinici se îndeletniceau cu aceste munci, 
pregătind pâini de diferite forme. Iar Buze-Dulci 
se îngrijea ea însăşi de o sarcină delicată: 
adăugarea drojdiei. Apoi îi rămânea doar să 
supravegheze coacerea în cele mai bune cuptoare 


ale oraşului. 

Vederea pâinilor calde şi crocante, proaspăt 
ieşite din cuptor umplea inima lui Buze-Dulci de 
o îndreptățită mândrie. Muşteriii se înghesuiau 
să cumpere, negoţul înflorea, aşa că vajnica 
femeie îşi cumpărase o superbă casă în apropiere 
de centrul oraşului, locul unde se întâlneau 
egipteni, greci, sirieni, libieni, nubieni şi alte 
seminții. 

În vreme ce vânzătorii se zoreau să care pâinile, 
stăpâna lor trecea să vadă cum mergeau 
treburile la berărie, unde se prepara o delicioasă 
bere dulce, la un preț fără pereche de mic. Cheia 
reuşitei? O muncă îndârjită şi o atenţie ce nu 
slăbea niciodată. Muncitori voinici frământau 
aluatul, călcându-l în picioare, iar meşteri 
iscusiți îl treceau apoi prin sită şi-l strecurau. 
Cazanele pentru fermentație fuseseră 
îmbunătățite de curând, iar  Buze-Dulci 
cumpărase numeroase urcioare cu fundul 
ascuțit, bine lipite cu lut, pentru a curăța şi 
limpezi berea. 

Pentru că de-abia mai ţinea pasul cu cererile ce 
se înmulțeau necontenit, Buze-Dulci nu înceta 
să-şi sporească numărul de scribi care să se 
ocupe de socoteli şi de întocmirea actelor. Pentru 
că nu avea deplină încredere în ei, femeia tocmea 
bucuroasă tineri pe care să-i formeze după cum 
socotea ea de cuviinţă. 

După o dimineaţă obositoare, se întorcea să 


mănânce acasă. lar aici o aştepta, de câteva zile, 
un desert minunat: noul său iubit, un actor ce 
se vădea a fi un izvor nesecat de energie! 
Brutăreasa se despărţise de un soț plăpând şi 
văicăreț, hotărându-se să tragă singură foloase 
de pe urma muncii ei. Pătimaşă în dragoste şi 
nedorindu-şi copii, gusta plăcerile pe care i le 
ofereau bărbaţii fără a se lega sufleteşte de ei. lar 
cel de acum o copleşea cu  desfătări 
nemaiintâlnite! 

— Scumpa mea! exclamă Bebon, întâmpinându- 
şi ibovnica și sărutând-o cu tandreţțe. Ai avut o 
dimineață bună? 


Buze-Dulci îşi merita numele. Sărutul fu 
nesfârşit şi îmbătător. 

— Am avut atâta treabă, că nici nu mi-am dat 
seama când a trecut timpul! Dar tu, comoara 
mea? 

— Potrivit dorințelor tale, am văzut de casă! Am 
făcut o curățenie temeinică, m-am îngrijit de 
fumigațţii, am dat cu parfumuri prin odăi, am 
aşezat peste tot flori mirositoare, am cumpărat 
came şi peşte, am adus rufele pe care le-ai 
încredințat spălătorului şi am pregătit masa... 
Mulțumită? 

— Eşti un gospodar desăvârşit! 

Nici el, nici ea nu se amăgeau: dragostea lor va 
tine doar o vreme. Îşi dăruiau unul altuia cât mai 
multă plăcere cu putință până când Buze-Dulci 


se va plictisi. În aşteptarea acelei clipe însă, 
actorul nu trebuia să stea cu mâinile-n sân. 

Bebon se îndeletnicea bucuros cu asemenea 
munci gospodăreşti pentru a le mulțumi zeilor 
că-i oferiseră un adăpost nesperat, de care aveau 
parte şi prietenul său Kel, care se prefăcea a-i fi 
servitor, precum şi măgarul lor Vânt-de- 
Miazănoapte. 

Atent la ce-i spunea instinctul, Bebon 
presimţise că vizuina lor, vechiul atelier, nu le 
mai oferea siguranța necesară. Un curios i-ar fi 
putut zări şi ar fi înştiințat gărzile care nu ar fi 
întârziat să apară. Mai bine să se întoarcă la 
Memphis şi să se piardă printre orăşeni. 

Pe când cumpăra pâine, privirea actorului s-a 
încrucişat cu cea a stăpânei brutăriei. O dragoste 
fulgerătoare s-a născut între femeia cu forme 
generoase şi seducătorul cu zâmbet fermecător. 
Întâi au flecărit despre una-alta, apoi au stat de 
vorbă între patru ochi şi s-au dedat cu veselie şi 
fără rețineri jocurilor iubirii trupeşţti. 

Poftit să locuiască la noua sa ibovnică, Bebon 
şovăise la început. Odată ce mângâierile 
convingătoare îi biruiseră reținerile, actorul 
pomenise despre viitoarea sa călătorie în cursul 
căreia, purtând măştile unor zei ca Horus, Seth, 
Anubis sau Thot, urma să joace pe esplanada 
templelor acea parte a misterelor la care le era 
îngăduit şi oamenilor de rând să asiste. 

Devenit o jucărie în mâinile lacomei Buze-Dulci, 


Bebon se bucura de o locuinţă vastă: hol larg, 
sală de primire, patru camere, două săli de baie, 
bucătărie, pivniță şi terasă, adică o sută cincizeci 
de metri pătraţi aranjaţi cu gust. Numai că 
trebuia, după cum sunau poruncile brutăresei, 
să păstreze mereu o curăţenie fără cusur. Nu era 
aceasta secretul sănătății? 

Și Buze-Dulci ţinea la sănătatea ei. 

Când îşi dezbrăcă iubitul, acesta nu-i putu 
rezista. 

— Astăzi, mărturisi femeia, mi-e prea foame ca 
să aştept desertul. 

Cu pofta deocamdată astâmpărată, brutăreasa 
îi ceru lui Bebon să umple două cupe cu vin alb 
din Deltă. 

— Să bem pentru plăcerea noastră, dragul meu! 

Actorul nu se lăsă rugat încă o dată. 

Dar chipul îi era mai grav ca de obicei. 

— Pari supărat, băgă de seamă ea. 

— Memphis devine un oraş primejdios. 

— Dar ce-ai păţit? 

— Eu, nimic. Bucătăreasa ta mi-a povestit că o 
tânără femeie a fost răpită. 

Unde anume? 

— În port. 

Greu de crezut! 

Întreab-o. Oamenii vorbesc fără încetare despre 
nenorocirea asta, iar gărzilor nu s-ar zice că le 
pasă. Îngrijorător, nu? Mie îmi plac locurile 
tihnite. 


— Casa mea e unul dintre ele, şopti Buze-Dulci. 
— Ai dreptate, dar aş vrea să mă plimb prin port 
şi să merg prin micile târguri de la picioarele 
pasarelelor. 

Temându-se ca nu cumva iubitul să-i plece în 
grabă, brutăreasa socoti că venise clipa să facă 
neîntârziat ceva. 

— Memphis e oraşul meu, grăi ea, şi cunosc tot 
ce se urzeşte pe aici. Voi afla curând adevărul şi 
tu îți vei recăpăta liniştea. Gura lumii îndrugă 
adesea verzi şi uscate! Până atunci, haide să 
mâncăm. 

Kel îşi petrecea vremea la grajduri, alături de 
Vânt-de- Miazănoapte, măgarul lui vânjos şi 
isteț. Având în vedere statura sa, ceilalți măgari 
îl respectau pe Vânt-de-Miazănoapte şi îi lăsau 
locul cel mai bun. 

De când preoteasa Nitis, femeia de care se legase 
pentru vecie, dispăruse, tânărul scrib nu-şi mai 
găsea somnul. Cine o răpise? Era încă în viață? 

Nebun de grijă, scribul uitase de propriile 
necazuri. 

Acuzat pe nedrept că-şi ucisese colegii din Casa 
tălmacilor şi pe aşa-zisul său complice, grecul 
Demos, bănuit că pusese la cale un complot 
împotriva regelui Amasis, Kel ar fi trebuit să 
plece numaidecât spre Theba şi să ceară ajutorul 
Divinei Adoratoare, singura persoană în stare să- 


i ia apărarea, dacă ar fi crezut în nevinovăția lui. 
Însă niciodată Kel n-o va părăsi pe Nitis. 

Şi doar aici, la Memphis, va da de urma ei. Şi 
nimeni nu-l va împiedica s-o elibereze. 
Vânt-de-Miazănoapte linse cu blândeţe obrazul 
lui Kel. Din strălucitul scrib de odinioară nu 
rămăsese decât un băiat prost ras, îmbătrânit 
înainte de vreme. 

Această dovadă de prietenie îl îmbărbătă. 
Gândul îi zbură la papirusul criptat, de la care i 
se trăseseră toate nenorocirile şi a cărui ultimă 
parte rămânea de nedesluşit. Numai strămoşii, 
potrivit unui glas din lumea de dincolo, deţineau 
cheia. Dar unde se aflau ei? 

Poate că Divina Adoratoare cunoştea răspunsul 
la întrebare... Textul descoperit de Kel într-o 
capelă datând din epoca piramidelor arăta că 
uneltitorii respingeau tradiția, doreau să 
zdrobească prezenta cârmuire şi să înlesnească 
pătrunderea în regat a unor noi învățăminte şi 
îndeletniciri. O singură piedică le mai stătea în 
cale: Divina Adoratoare, marea preoteasă care 
domnea peste Theba şi păstra vechile ritualuri. 
Din păcate, îi fusese cu neputinţă să descifreze 
numele uneltitorilor şi să le cunoască planurile 
cu precizie. Dar un lucru era sigur: pentru a-şi 
ascunde cumplitele fărădelegi, această cohortă 
de ucigaşi alesese drept țap ispăşitor un tânăr 
scrib primit de puţin timp în apreciata Casă a 
tălmacilor. Însă nu prevăzuseră puterea lui de a 


ține piept vitregiei sorții şi voința de a scoate la 
lumină adevărul. 

Dragostea lui Nitis îi dăduse lui Kel şi mai multă 
forță, iar prietenia neclintită a lui Bebon îi 
îngăduise să scape de urmăritori. Nedreptate, 
trădare, complot mârşav... Oare ei trei, Nitis, 
Bebon şi Kel, chiar vor putea să biruie asemenea 
grozăvii? 

Dispariţia tinerei preotese le risipise slabele 
speranţe. 

Vânt-de-Miazănoapte îşi ciuli urechile, dar 
rămase tăcut. Cel care se apropia nu reprezenta 
o amenințare. 

— Haide la masă, strigă Bebon. 

— Nu mi-e foame. 

— Supă de linte, fiertură de ceapă şi praz, 
dreasă cu usturoi, mărar şi coriandru. la o 
înghițitură şi o să-ți vină pofta. 

Măgarul nu se lăsă rugat şi începu să mestece 
lucerna proaspătă. 

— Uită-te la el şi fă la fel, îl sfătui actorul pe Kel. 
Ca să luptăm până la capăt e nevoie să prindem 
puteri. 

— Nitis nu s-a întors la templul lui Ptah, îi 
reaminti Kel. Căpitanul de pe Ibis ne-a minţit şi 
a fugit. Asculta de ordinele uneltitorilor, iar noi 
am căzut în capcana lor. 

— N-are rost să răsucim pe toate părțile cele 
întâmplate! Lucrul cel mai important e să 
descoperim un semn care să ne conducă la 


temnița lui Nitis. 

— Şi dacă au ucis-o? 

Bebon îşi apucă prietenul de umeri. 

— O iubeşti? 

— Cum poţi să te îndoieşti? 

— Atunci trebuie să-i simţi prezența. Dacă era 
moartă, ai fi ştiut. 

Kel închise ochii. 

Nu, nu e moartă. Trăieşte. 

— Sigur? 

— Sigur! 

Atunci încetează cu tânguiala şi să ne 
continuăm căutările. Mai întâi mănâncă, 
bucătăreasa protectoarei noastre e deosebit de 
pricepută. Bucură-te de talentul ei înainte de a 
porni din nou la drum. Mâine va trebui să ne 
mulțumim fără îndoială cu o plăcintă şi o ceapă. 

— Vreau să merg iar în port şi să stau de vorbă 
cu toți căpitanii! Unul dintre ei îl cunoaşte 
negreşit pe cel de pe Ibis şi ne va arăta încotro se 
îndreaptă acesta. 

— Nici că există o cale mai potrivită ca să fii 
arestat! Datorită ajutorului pe care Buze-Dulci ni 
l-a oferit fără să-şi dea seama, gărzile ne-au 
pierdut urma. Ele presupun că încercăm să 
ajungem la Theba şi scotocesc, pesemne, fiecare 
corabie. 

— Îţi închipui deznădejdea lui Nitis? 

— Tăria ei sufletească o întrece pe a mea şi a ta 
la un loc! Niciodată nu-şi va pierde încrederea în 


tine. lar eu voi face rost de informații folositoare. 

Privirea scribului îşi recăpătă strălucirea. 

— Cum anume? 

— Buze-Dulci cunoaşte bine Memphisul, nu-i 
scapă nimic. Dar n-a auzit vorbindu-se despre 
răpirea unei tinere femei, fărădelege rar întâlnită! 
Cu alte cuvinte, autoritățile încearcă să păstreze 
tăcerea în privința acestei probleme supărătoare. 

— Buze-Dulci are prieteni printre gărzi? 

— Are peste tot, dar mai ales printre oamenii de 
rând. Cineva a văzut negreşit ceva. Cheiurile nu 
sunt pustii nici chiar în toiul nopţii. Făcând-o pe 
speriatul din pricina acestei întâmplări, am 
înştiințat-o că voi pleca în curând. Buze-Dulci 
încă îmi prețuieşte farmecul, aşa că se va strădui 
să mă convingă să mă răzgândesc, descoperind 
adevărul. 

— N-o să reuşească! 

— Are puţine şanse, recunosc, dar o să-mi ofere 
măcar numele unui martor. lar noi vom urma 
acest fir. 

Vânt-de-Miazănoapte încuviință cu o privire 
plină de încredere. 

Puterea de convingere a actorului era atât de 
mare, încât scribul voia să-şi pună toată 
nădejdea în reuşita unui astfel de plan şubred. 
— Există niscaiva curioşi prin preajma ta? 
întrebă cu nelinişte Bebon. 

— Ceilalți îngrijitori de măgari mă cred 
servitorul tău. Vânt-de-Miazănoapte şi cu mine 


mergem acolo unde ne trimiți tu şi-n restul 
timpului dormim. Judecând după înfăţişarea 
mea de acum, nu-i trece nimănui prin minte că 
sunt scrib. 

Cu atât mai bine! Şi-acum iartă-mă că plec, dar 
Buze-Dulci mă aşteaptă. 

Kel se aşeză jos şi, cu ochii pe jumătate închişi, 
se gândi la timpurile fericite când visa la o 
frumoasă carieră de scrib lălmaci în slujba 
faraonului. Viața părea că-i va fi tihnită, plăcută 
şi atrăgătoare. Apoi, însă, furia zeilor se abătuse 
asupra lui, distrugându-i viitorul şi aruncându-l 
în vâltoarea unor probleme ce priveau însuşi 
statul. 

Furia zeilor... Și totuşi, ei îl ocroteau! 


La început îi îngăduiseră să scape de 
urmăritorii, cu atât mai hotărâți să-i vină de hac, 
cu cât însuşi judecătorul Gem se îndoia de 
nevinovăția lui, apoi zeii i-o scoseseră în cale pe 
Nitis! lar dragostea mare pe care o trăia nu făcea 
prezentul de neprețuit? 

Chiar dacă nenorocirea îl copleşise, această 
fericire nu se întuneca. 

Şi  licărul ei, deşi firav, continua să-l 
călăuzească. 

Prezența la Memphis a curţii regale nu-i 
stânjenea pe uneltitori, ba dimpotrivă. Hotărând 


să petreacă un timp în marele oraş, Balanța- 
celor-Două-Regate, punct de echilibru între Nord 
şi Sud, faraonul le uşura sarcina. 

Când îi reuni la adăpost de ochii şi urechile 
oricui, căpetenia lor ştia în ce stare sufletească 
se aflau cu toţii. Fiecare îşi dădea seama ce 
muncă îndelungată şi delicată îi aştepta până 
aveau să dobândească victoria şi tuturor le părea 
rău pentru groaznica greşeală ce-i forțase să 
nimicească în întregime Casa tălmacilor. 
Niciodată papirusul criptat n-ar fi trebuit să 
ajungă în mâinile acelor scribi pricepuţi, în stare 
să-l descifreze şi să descopere, prin urmare, 
numele uneltitorilor şi planul lor. Însă potrivind 
lucrurile astfel încât tânărul scrib Kel, primit de 
curând în Casa tălmacilor, să fie acuzat de omor, 
uneltitorii ofereau justiției un vinovat la 
îndemână şi puneau capăt acestei întâmplări 
nefericite. 

Din păcate, scribul se dovedise mai rezistent 
decât prevăzuseră ei! în ciuda numărului 
impunător de gărzi trimise pe urmele sale, 
izbutise să rămână în libertate şi cuteza chiar să- 
şi strige nevinovăția, fără a convinge însă pe 
nimeni. Dar dovezile şi mărturiile strânse 
împotriva lui nu lăsau loc de îndoieli. Mai 
devreme sau mai târziu, Kel va fi arestat, judecat 
şi osândit la moarte. 

Totuşi, căpetenia uneltitorilor simțea că pe 
aliaţii săi îi încearcă o oarecare teamă. Nu cumva 


tânărul se bucura de ocrotirea zeilor dat fiind că 
scăpa mereu de trupele de ordine? Şi asta nu 
însemna că va ţine piept unei sumedenii de 
atacuri şi că va învinge? 

— Să nu devenim acum sclavii unor credințe 
învechite, îi sfătui căpetenia. Kel a avut mult 
noroc, dar nu-i decât un om în primejdie, hăituit 
şi silit să stea tot timpul cu ochii în patru. 

— Eu spun că trebuie neapărat să ne 
descotorosim de el, propuse unul dintre 
uneltitori, cuprins de nelinişte. Încearcă să 
răzbească până la noi ca să-şi dovedească 
nevinovăția şi nu i-a mai rămas nimic de pierdut. 
— Pe deasupra, are, fireşte, şi complici, adăugă 
vecinul său. Altminteri nu e de înțeles cum ne 
scapă cu atâta uşurinţă! 

— Tocmai de aceea am luat o hotărâre fermă, îi 
lămuri căpetenia pe uneltitorii ce ascultau cu 
atenţia încordată. Cu siguranţă, scribul a găsit 
ajutor în templul lui Neit din Sais, începând cu 
marele preot Wahibre, care, din fericire, a murit. 
Acest bătrân cumsecade şi-a ales drept urmaş pe 
Nitis, Mai-marea cântărețelor şi ţesătoarelor, 
care i-a fost discipol. O femeie deşteaptă, cinstită 
şi dârză. După părerea mea, ea credea în 
judecata marelui preot, deci şi în nevinovăția 
scribului Kel. Aşa că a devenit cel mai de seamă 
sprijin al său. Prin urmare, am tras sforile ca să 
nu ajungă mare preoteasă şi în locul ei să fie 
numit un om de paie care n-o să ne încurce 


socotelile. Dar am găsit că asta nu-i destul şi am 
hotărât să punem la cale răpirea ei, dându-i 
această sarcină unuia dintre noi. 

— Misiunea a fost îndeplinită, grăi cel în cauză. 
Totul a mers ca pe roate. 

— Nu există martori? 

— S-ar părea că nu. lar cine a văzut ceva o să- 
şi ţină gura. Cercetările pe care le-ar putea face 
gărzile, la o adică, nu vor duce nicăieri. În plus, 
acolo unde se află preoteasa Nitis nimeni nu va 
merge s-o caute! 

— Dar blestematul de scrib nu va încerca s-o 
elibereze? întrebă cel care mai devreme dăduse 
glas neliniştii ce-l stăpânea. 

Ar trebui să fie îndrăgostit nebuneşte şi să nu 
priceapă ce primejdii l-ar pândi! Dar chiar şi-aşa, 
n-are cum să se apropie de Nitis. 

— Aţi încercat să-i smulgeţi femeii unele 
mărturisiri? întrebă căpetenia. 

— Preoteasa are o voinţă de neclintit. Nu ne-a 
dezvăluit încă nici numele complicilor săi şi nici 
locul în care se adăposteşte Kel. Dar oamenii 
noştri vor şti s-o convingă să vorbească. 

— La nevoie, puneţi-o la cazne. 

Unul dintre conjurați tresări. 

— O preoteasă a lui Neit! Doar nu aveţi de gând 
să... 

— N-o face pe neştiutorul. Femeia e osândită să 
dispară fără urmă, după ce vom afla tot ce e de 
aflat de la ea. Lipsindu-l astfel de ajutoarele sale, 


Kel va rămâne singur şi va deveni o pradă 
uşoară. 

Cruzimea căpeteniei lor le îngheţa uneltitorilor 
sângele în vene. Toţi înțeleseră că nu le stătea în 
putere să părăsească de-acum corabia şi că 
trebuia să meargă până la capăt. 

— Scribul va încerca să ajungă la Theba şi s-o 
câştige de partea lui pe Divina Adoratoare, cel 
mai mare duşman al nostru, socoti bărbatul cel 
neliniştit. După mine, a părăsit deja Memphisul. 
— O atare presupunere nu e deloc 
îngrijorătoare, i-o reteză căpetenia. Căile pe apă 
şi pe uscat sunt aspru supravegheate şi-i vom 
întinde capcane dacă trebuie. 

— Kel şi-a arătat deja dibăcia! 

N-o să ajungă în veci la Theba. Şi chiar dacă o 
asemenea minune s-ar petrece, n-o s-o 
întâlnească pe Divina Adoratoare. Am luat 
măsurile cuvenite. 

De data asta, unul dintre uneltitori se răzvrăti. 

— Am mai discutat cândva despre un plan 
cumplit privitor la suverana din Theba şi sunt 
împotriva lui! 

Căpetenia zâmbi. 

— Crezi că o să fie cruțată la nesfârşit? 
Linişteşte-te. Pesemne că n-o să fim siliți să-i 
curmăm viața, întrucât scribul Kel nu va avea 
prilejul să încerce s-o convingă. Dar, orice s-ar 
întâmpla, nimeni nu ne va împiedica să reuşim. 
Repet: nimeni. 


O lungă tăcere se aşternu după ultimele cuvinte. 
Coiful regelui Amasis rămâne de negăsit. Nu 
cumva Kel îl păstrează cu atenţie, nădăjduind să 
se folosească de el şi să se proclame faraon în 
fruntea oamenilor săi? 

— Un plan mărunt, socoti căpetenia. Nu vă 
zbuciumaţi din pricina acestui fleac. Noi ținem 
frâiele în mâini şi lucrurile vor merge în favoarea 
noastră, dacă ne dăm osteneala în continuare şi 
păstrăm cu străşnicie secretul. 

Rânduitorul sărbătorilor din Sais, capitală a 
unei dinastii strălucite, Menk murea de 
îngrijorare. De obicei se dovedea un om plin de 
farmec şi prietenos, însă acum pe chip i se citea 
tristețea. Totuşi îşi vedea mai departe de 
misiunea încredințată de rege: asigurarea 
desfăşurării fără cusur a ritualurilor la Memphis, 
alături de preoţii lui Ptah şi Hathor. Ferindu-se 
să-i jignească sau să-i umilească, Menk găsea 
întotdeauna cuvintele potrivite şi-şi atrăgea 
bunăvoința lor. Împreună munceau pentru a-i 
mulțumi pe zei şi pe suveran. Unii chiar îi 
făgăduiau că va căpăta un rang mai înalt cât de 
curând. 

Până mai deunăzi, o asemenea reuşită i-ar fi 
umplut lui Menk inima de fericire. Dar dispariția 
încântătoarei Nitis, preoteasa de care se 
îndrăgostise şi pe care plănuia s-o ia de soție, îi 


ştirbea bucuria. 

E-adevărat, tânăra femeie încă nu-şi dăduse 
consimțământul. Dar asta era doar o problemă 
de timp, căci va înțelege, până la urmă, că nu 
putea refuza un soț ca Menk. Independenţa şi 
libertatea de alegere a egiptencelor dădeau bătăi 
de cap uneori. Spre deosebire de egipteni, 
bărbaţii greci ştiau să pună piciorul în prag. 

Nitis nu avea o fire domoală. Deşteaptă şi 
educată, ar fi trebuit să devină mare preoteasă a 
templului zeiței Neit după moartea învățătorului 
ei. Însă regele alesese un curtean oarecare, fără 
îndoială din pricina nesăbuinţelor frumoasei 
ritualiste. Nu trezise ea bănuieli, crezând în 
nevinovăția scribului Kel, monstrul ăla ce 
săvârşise nenumărate omoruri? 

La cererea ei, Menk cutezase, în mod cu totul 
smintit, să-i vorbească regelui despre un 
presupus transport de arme, de fapt o născocire 
menită să-l dezvinovățească pe ucigaş. Această 
îndrăzneală i-ar fi putut distruge cariera, dar 
curteanul nu simțea nici pic de ranchiună față 
de prea naiva Nitis. Pricepând de-acum că fusese 
păcălită, n-o să-l mai revadă niciodată pe acel 
ucigaş de temut şi n-o să-i mai ia apărarea. 

Din păcate, ca urmare a greşelii cu pricina, 
tânăra femeie căzuse de la o vreme în dizgrație. 
Căsătorindu-se cu Menk, îşi va salva onoarea şi 
va spera iarăşi să dobândească ranguri înalte. 

Însă Menk trebuia mai întâi s-o găsească! 


Unde oare se ascundea? 

Menk se duse la templul lui Ptah şi discutase cu 
mai mulți ritualişti. Niciunul n-o întâlnise pe 
Nitis de câteva zile. Preoţii îl rugară să verifice 
calitatea tămâiei aduse de curând şi cantitatea 
uleiurilor sacre. Menk se apucă de treabă cu 
gândurile rătăcindu-i aiurea. 

— Aţi primit o scrisoare, îl înştiință mesagerul 
templului, înmânându-i o misivă venită de la 
Sais. 

Menk rupse nervos pecetea ce închidea micul 
papirus. Textul îl lăsă fără grai. 

După spusele marelui preot, Nitis nu se 
întorsese la templul din Sais. Şi nici urmă de ea 
în capitală. 

Speriat la culme, Menk puse capăt verificărilor 
sub motiv că era obosit peste măsură şi porni 
într-un suflet spre clădirea unde se afla odaia de 
lucru a vizirului. Judecătorul Gem, cel însărcinat 
să conducă cercetările şi să-l aresteze pe Kel, 
lucra pentru un timp aici. 

Înaltul magistrat nu-l lăsă pe demnitar să 
aştepte. 

— Păreţi tulburat, Menk! 

— Preoteasa Nitis a dispărut. 

— Ei, nu mai spuneţi! 

— Nu e nici la Memphis, nici la Sais, şi nimeni 
n-a mai văzut-o de mult! 

Judecătorul bodogăni nemulțumit. 

E ciudat, recunosc... Să fi plecat în vreo 


călătorie? 

— Nitis trebuia să îndeplinească o sarcină 
precisă, îl lămuri Menk, să mă ajute să pregătesc 
viitoarele sărbători ale lui Ptah şi Hathor. 
Cunoştinţele sale despre vechile ritualuri ar fi 
fost preţioase. N-avea niciun motiv să lipsească, 
mai ales dacă dorea să recâştige încrederea 
regelui. 

Vă gândiţi că... a fugit? 

— să fugă? Cu siguranţă că nu. Mă tem că a fost 
răpită. 

Judecătorul făcu ochii mari de uimire. 

Cine ar săvârşi o asemenea nelegiuire? 

Nu ştiu. Mă tem... 

Bănuiţi pe cineva? 

De ce nu pe scribul Kel? Poate că a vrut să se 
răzbune pe Nitis. 

Acuzând-o pentru ce? 

Că nu l-a ajutat! 

Hm! Merită să ne gândim la asta... Aveţi dovezi? 
— Doar simple presupuneri! Însă găsesc că 
lucrurile stau cum nu se poate mai rău. 

— Să nu ne pripim, Menk. Închipuirea ne joacă 
adesea renghiuri. 

— Nitis a dispărut cu adevărat! Vă rog, nu 
treceţi cu uşurinţă peste ceea ce s-a întâmplat. 
— Nu am acest obicei. 

— Ce plănuiţi să faceți? 

— Să-mi trimit oamenii să stea de vorbă cu 
preoții şi slujitorii din temple, cu căpitanii de 


corăbii şi cu cei care supraveghează drumurile. 
— O să dureze mult prea mult! 

— Am să făgăduiesc o răsplată generoasă celui 
care va oferi informaţii despre tânăra preoteasă, 
iar mesagerii regatului îi vor pune în gardă pe 
colegii mei din toate provinciile. Apoi trebuie să 
sperăm şi să aşteptăm. 

— Să sperăm, da... Dar să aşteptăm! 

— Ținând seama de gravitatea celor petrecute, 
voi folosi toate mijloacele care-mi stau la 
îndemână. 

— Mulţumesc, judecătorule Gem. 

— Să nu săvârşiţi vreo nesăbuinţă, Menk. Dacă 
Nitis chiar a fost răpită şi făptaşul este scribul 
Kel, păşim pe un teren primejdios. Să porniţi în 
căutarea ei de unul singur o să vă ducă la 
dezastru. Lăsaţi gărzile să-şi facă datoria. 

— Vă făgăduiesc. 

Cu umerii căzuți, Menk ieşi din odaia de lucru a 
judecătorului. 

Gem era nedumerit și mâhnit totodată. 


Necazurilor pricinuite de Kel, pe care nu reuşea 
să-l prindă, li se adăuga în prezent dispariția 
unei preotese a lui Neit, o întâmplare de necrezut 
ce ar putea stârni mânia zeilor! Până acum, în 
ciuda greutăților pe care trebuise să le biruie 
uneori ca să împartă dreptatea, cariera 
magistratului se desfăşurase netulburat. În 
pragul bătrânețţii şi al unei odihne bine-meritate, 


un înspăimântător ucigaş şi răzvrătit, hotărât 
să-l detroneze pe Amasis, sfida statul şi legea! Şi 
era de datoria judecătorului Gem să-i vină de 
hac. 

Având în vedere noile împrejurări, trebuia să-i 
pună câteva întrebări unuia dintre cei mai 
importanți demnitari ai regatului care, poate, 
ştia mai multe. 


6 


De ani buni, cancelarul regal Udja uitase ce 
înseamnă cuvântul  „odihnă”.  Mai-marele 
doctorilor de la renumita şcoală din Sais şi 
însărcinat de-acum să vegheze asupra sănătății 
faraonului Amasis, Udja era totodată şi 
guvernator al capitalei, supraveghetor al scribilor 
tribunalului, Mai-mare peste administratorii 
închisorilor şi răspunzător de buna stare a flotei 
de război, o armă fără pereche, menită să-i 
descurajeze pe duşmani şi la care monarhul 
ținea foarte mult. 

Lat în umeri, autoritar şi viguros, Udja impunea 
respect prin simpla prezenţă şi se îngrijea de 
sarcinile sale fără să se plângă niciodată. 
Înzestrat cu o sănătate de fier, dormea puţin, îi 
sleia de puteri pe cei care lucrau împreună cu el 
şi nu suferea lenea şi stângăcia. 

Călătoria la Memphis a curţii regale îi dăduse 
încă şi mai mult de muncă, întrucât cancelarul 
voia să verifice el însuşi tot şi să-i pună la treabă 


pe slujbaşii care se lăsaseră pe tânjeală. În orice 
clipă, monarhul trebuia să poată poposi în 
oricare dintre palatele sale, unde să nu-i 
lipsească nimic. 

Deşi capitala dinastică Sais devenea pe zi ce 
trece mai înfloritoare, străvechea cetate a 
Memphisului întemeiată de Djeser rămânea 
cheia prosperității Celor Două Regate. De aceea, 
în tovărăşia Marelui vistiernic Pefy, Udja se 
bucura de această şedere la Memphis care îi 
îngăduia să ia anumite hotărâri pentru a înlesni 
negoțul, meşteşugurile şi agricultura. 

Grijuliu cu siguranţa regelui, cancelarul dăduse 
porunci aspre: vizitatorii erau controlați la 
intrarea în palat, gărzile, care se schimbau din 
trei în trei ore, erau alese pe sprânceană, se 
verifica temeinicia oricărei cereri de audienţă şi 
fiecare supus care dorea să pătrundă în odaia de 
lucru a faraonului stătea mai întâi de vorbă cu 
unul dintre secretarii lui Amasis. Câtă vreme Kel 
se afla în libertate, se impuneau o grămadă de 
măsuri de prevedere. 

Judecătorul Gem doreşte să vă vadă, îl înştiință 
un ofițer. 

— Să între. 

Udja se ridică pentru a-l întâmpina pe Mai- 
marele magistraturii. 

— Trag nădejde că-mi aduceţi veşti bune. 

Îmi pare rău că vă dezamăgesc. 

Kel a mai săvârşit un omor? 


N-aş putea spune asta, dar pare să fie 
răspunzător de răpirea preotesei Nitis. 

Cea care i-a fost discipol răposatului mare preot 
de la templul din Sais? 

Chiar ea. 

Supărătoare treabă! 

Nu ştiați despre această nenorocire? 

— Acum aflu. În Egipt nu sunt răpiți oameni, cu 
atât mai puţin o preoteasă! Aveţi dovezi? 
Deocamdată doar presupuneri. Dar cercetările 
au început. 

Ah!... Aşadar, încă rămâne loc de îndoială. 
Speram să capăt nişte lămuriri de la domnia 
voastră. 

Udja se încordă. 

— Nu înțeleg. 

— Regele doreşte ca  Henat, căpetenia 
iscoadelor, şi cu mine să lucrăm împreună şi să 
ne sprijinim unul pe altul. Însă, la vârsta mea, 
nu mai cred în jurăminte pioase. Niciodată Henat 
n-o să-mi împărtăşească toate informațiile pe 
care le descoperă şi, dacă mă gândesc bine, nu-l 
învinuiesc pentru asta. El se îngrijeşte de 
siguranța regatului, eu - de respectarea cu 
sfințenie a legilor. Însă când vine vorba despre 
Kel, sarcinile noastre se bat cap în cap. Dacă 
acest scrib smintit a răpit-o într-adevăr pe Nitis, 
trebuie să adaug şi această fărădelege la dosarul 
său, şi mai ales s-o găsesc pe tânăra femeie. 
Căpetenia iscoadelor are oare ştiinţă despre 


anumite lucruri fără de care n-am cum să 
reuşesc? 

— Nu ştiu. 

— Vă rog să-l întrebaţi. 

— De ce n-o faceţi singur? 

— Pentru că n-o să-mi spună adevărul. 

— Judecătorule Gem, măsuraţi-vă cuvintele! 

— Mi le măsor, cancelare. Dacă ne-am fi unit 
puterile, scribul Kel s-ar găsi acum în temniţă. 

— Îl acuzaţi pe Henat că vă pune piedici? 

— Nicidecum! Amândoi slujim statul, ordinea şi 
justiția. Totuşi, folosim căi diferite, iar lipsa de 
armonie face ca munca noastră să nu dea roade. 
Cel mai rău dintre ucigaşi e încă liber şi mă tem 
că vor avea loc și alte omoruri. De aceea socot că 
e nevoie să discutaţi cu Henat. 

— La ce v-ar folosi? 

— Să-l convingeți să-mi dezvăluie amănunte pe 
care altminteri nu le-ar oferi unui judecător. Nu 
contează cum le-a căpătat, deşi conştiinţa şi 
cinstea mea de magistrat nu se împacă uşor cu 
acest gând. Dar Kel e un ucigaş periculos, foarte 
periculos. Nu cunoaştem încă de poruncile cui 
ascultă şi nici ce urmăreşte de fapt. Dacă-i 
numai un nebun dezlănțuit, tronul regelui nu e 
ameninţat. În schimb, dacă acest scrib care ne 
scapă printre degete comandă un grup de 
răzvrătiți, suveranul nostru devine ţinta lui. Şi- 
mi vine greu a crede că Henat nu ştie mai multe. 


— Îi aduceţi grave învinuiri, judecătorule Gem! 

— Ba deloc. Îmi fac doar griji pentru siguranţa 
regatului şi vă rog să mă ajutați s-o apăr. 

Solemnitatea acestor cuvinte îl mişcă pe 
cancelar. 

— Potrivit dorințelor Majestății Sale, grăi Udja, 
am să-i cer căpeteniei iscoadelor să vă ajute fără 
rețineri. 

Mi-e frică, şopti bătrânul magistrat. Să răpeşti o 
preoteasă... Nicicând nu s-a săvârşit o faptă atât 
de mârşavă. Zeii n-o să ne-o ierte. 

— Încercaţi să nu mai vedeţi totul în negru. Şi 
prea-l credeţi puternic pe ucigaşul ăsta. 

— Nu a dovedit până acum cât rău e în stare să 
facă? 

Cancelarul îşi umflă pieptul. 

— Nu uit asta nicio clipă. Dar temeliile regatului 
nostru sunt trainice și au rezistat la atacuri mult 
mai înverşunate. Să nu ne slăbim atenția şi vom 
pune capăt josniciilor acestui scrib. 

Zeii să vă audă, cancelare! 

Mai-mare al tuturor secretelor regelui, intendent 

al palatului şi preot al lui Thot, zeul scribilor şi 
al învățaţilor, Henat era un bărbat cu părul 
foarte negru şi privire sfredelitoare. Căpetenia 
iscoadelor avea darul de a-i pune în încurcătură 
pe cei cu care stătea de vorbă, căci se simțeau 
numaidecât ținta unor bănuieli. 


Şederea silită la Memphis îi îngăduise să 
descopere doi tălmaci care cunoşteau cinci limbi 
străine, printre care greaca şi persana. Refacerea 
Casei tălmacilor, distrusă de scribul Kel, cerea 
timp şi prudenţă. Aşa că Henat nu lua nicio 
hotărâre fără încuviințarea clară a regelui 
Amasis. Puțin câte puţin, sufletul diplomaţiei 
egiptene îşi recăpăta forța şi energia. Noii scribi 
tălmăceau misivele sosite de peste hotare şi 
trimiteau monarhilor aliați faraonului scrisori în 
propria lor limbă, căci hieroglifele, încarnări ale 
cuvintelor divine, nu trebuiau să părăsească 
regatul. 

Bineînţeles, Casa tălmacilor nu putea încă să 
lucreze la fel de mult ca înainte. Totuşi lucrurile 
mergeau pe zi ce trece mai bine şi Egiptul nu mai 
era surd şi mut. Încercarea scribului Kel, care 
dorise să-l rupă de lume şi să-l reducă la tăcere, 
dăduse greş. 

Atent şi ordonat, Henat nu lăsa dosarele să se 
strângă în neştire. Pe masa lui de lucru 
documentele poposeau unul câte unul. Henat îl 
cerceta pe fiecare cu mare băgare de seamă şi-l 
învăţa pe de rost. Cel mai mic amănunt putea să 
aibă importanţă, iar slujirea statului cerea o 
rigoare desăvârşită. 

Pe când se îndrepta spre locuinţa unde urma să 
ia parte, alături de alți demnitari, la prânzul 
oferit de cancelarul Udja, căpetenia iscoadelor se 
întâlni cu Menk, rânduitorul sărbătorilor. 


Păreți supărat, scumpe prietene. 

— N-aţi aflat de ultima nenorocire petrecută? 
Preoteasa Nitis a dispărut! 

— A dispărut... Nu cumva e prea mult spus? 

Mă gândesc chiar la o răpire! 

— Aveţi dovezi? 

— Nu, doar o presimţire. 

Cam puţin, scumpe Menk. 

l-am împărtăşit judecătorului Gem temerile 
mele. 

Minunată idee. E omul cel mai potrivit. 

Şi domnia voastră la fel, Henat! 

Astfel de probleme nu cad în sarcina mea. 

— Dar domnia voastră le ştiţi pe toate. Nu vă 
scapă nimic! 

Să nu înflorim lucrurile. 

Mi-aţi încredinţat sarcina de a-i iscodi pe 
demnitarii din templul lui Neit de la Sais, mai 
ales pe marele preot şi pe Mai-marea cântăreţelor 
şi ţesătoarelor. Wahibre e mort, Nitis a fost 
răpită. Trebuie s-o găsim. 

În rapoartele pe care mi le-aţi trimis nu există 
nicio dovadă cum că ei ar pune în primejdie 
siguranța regatului. Aşa că  lăsaţi-l pe 
judecătorul Gem să-şi facă datoria. Are oameni 
foarte pricepuți. 

Părăsindu-l pe Menk, care rămase locului 
descumpănit, Henat îşi văzu de drum şi intră în 
sala de primire, unde îl aşteptau cancelarul 
Udja, câţiva scribi regali şi judecătorul Gem. 


Servitorii aduseră tăvi cu doar câteva feluri de 
mâncare uşoare şi simple. Henat bău numai o 
cupă cu bere slabă şi de-abia gustă din bucate. 
Se discută despre diferite dosare a căror 
rezolvare depindea de cancelar şi de intendentul 
palatului, apoi scribii se retraseră. 

— Am fost la un pas de a-l aresta pe Kel, grăi 
magistratul. 

— Mă îndoiesc, îl contrazise Henat. 

— Ce vreţi să spuneţi? Lămuriţi-ne, îi ceru Gem. 
— Cineva se ascundea în atelierul părăsit, ce-i 
drept, dar oare era ucigaşul căutat de noi? 

— Numai el putea să sfideze trupele de ordine, 
lăsând în loc o momeală, zise judecătorul. 

— Atunci înseamnă că cineva l-a prevenit de 
sosirea gărzilor. 

O lungă tăcere se lăsă după aceste vorbe. 

— Să recunoaştem adevărul, îi sfătui Udja. Dacă 
Henat nu se înşală, scribul Kel are aliați şi 
iscoade chiar printre gărzi. lată de ce ne scapă 
mereu. 

— Deci avem de-a face cu un complot în toată 
regula, cu rădăcini nebănuite, fu de părere 
judecătorul. Acest Kel năzuieşte să distrugă 
statul şi să-l răstoarne pe suveran de pe tron. lar 
intendentul palatului e cel care trebuie să se 
asigure că fiecare dintre soldații care-l păzesc pe 
rege îi este devotat întru totul lui Amasis. 

Henat zâmbi strâmb. 

— Fără să aştept ordinele voastre, judecătorule 


Gem, am cercetat toate registrele. Doi soldați 
care nu mi s-au părut vrednici de încredere au 
fost deja dați afară. Fiţi convins că n-o să dau 
dovadă de  nesăbuință. Mă socot direct 
răspunzător de paza regelui în orice împrejurare 
şi am să veghez ca în preajma lui să se găsească 
doar oameni gata să-şi jertfească viața ca să-l 
apere. 

Magistratul, al cărui chip se înnegurase, goli o 
cupă cu vin roşu din oaze. 

— Ai aflat de dispariția preotesei Nitis? îl întrebă 
cancelarul pe Henat. 

— Una dintre iscoadele mele tocmai m-a 
înştiințat, mărturisi Henat. 

Menk, bănuiesc. Am dreptate? întrebă Gem. 

— Îngăduiţi-mi să nu-mi dau în vileag oamenii. 
— Faraonul ne-a cerut să lucrăm împreună fără 
rețineri! 

Şi îi respect poruncile. 

— Bine. Atunci ce ştiţi despre această nouă 
nenorocire? 

Nimic. Chiar nimic. 

Cu neputinţă, Henat! 

Nu sunt atoateştiutor, judecătorule Gem. Dacă 
preoteasa a fost răpită, pregătirile s-au făcut în 
mare taină şi oamenii mei n-au prins de veste. 
Bineînţeles, am să încep cercetările şi am să vă 
împărtăşesc tot ce aflu. Totuşi... 

Henat şovăi. 

— Spuneți, vă rog, îl îndemnă cancelarul. 


— Să ne mai gândim la un lucru. Dacă e vorba 
de fuga unei complice a scribului? Nitis i-a 
susținut nevinovăția. Poate că face parte din 
grupul condus de Kel. 

— Vă bizuiți pe ceva? Aveţi dovezi? îl întrebă 
judecătorul. 

— Nu, e doar o simplă presupunere, recunoscu 
Henat. 

— Problema e mult mai gravă decât bănuiam, 
zise cancelarul. Un vrăjmaş dinăuntrul ţării 
ameninţă unitatea regatului şi trebuie să luptăm 
cu el din toate puterile. Să dăm uitării certurile 
mărunte şi invidiile fără rost dintre înalții 
demnitari ai statului. Grija noastră de căpătâi 
este să-i venim de hac lui Kel şi aliaţilor săi. 
Intrarea furtunoasă a reginei îl întrerupse pe 
Udja. 

Tanit părea tulburată. 

— Am nevoie de ajutorul vostru chiar acum! 

— Ce s-a întâmplat, Majestate? 

— Faraonul a dispărut. 

Prezenţa lui Bebon o încântă pe Buze-Dulci. Se 
dovedea mereu atent cu ea, nu crâcnea 
niciodată, era gata oricând să lacă dragoste şi să- 
i împlinească cele mai mărunte dorințe. Aproape 
că n-avea cusur. Bineînţeles, pe brutăreasă n-o 
bătea gândul să-l ia de bărbat, dar despărțirea 
avea să fie dureroasă. Însă măcar va păstra 


amintirea dulce a unui iubit devotat şi 
curtenitor. 

După ce se întinseră goi pe perne, Bebon îi 
aruncă o privire plină de nelinişte. 

Nu mai îndrăznesc să mă plimb prin Memphis, 
îi mărturisi el. Povestea asta cu răpirea mă 
umple de groază. Ai aflat ceva? 

Nimic îmbucurător, recunoscu Buze-Dulci. 

Nenorocirea cu pricina chiar s-a petrecut? 

După cum susţine un zvon stăruitor, nu încape 
îndoială. 

Şi gărzile au început cercetările? 

— Tocmai că nu. Au refuzat şi să asculte 
mărturiile, pe motiv că nu erau vrednice de 
crezare. Cu alte cuvinte, nimeni n-a dispărut. 

— Dar tu cu siguranţă că ştii mai multe! 

La ce bun să ne batem capul cu asemenea 
grozăvii? De-acum înainte toţi îşi vor ţine gura şi 
lumea va uita această întâmplare. 

— Eu nu! Mâine, ucigaşul o va lua de la capăt, 
iar tu sau eu vom fi, poate, următoarea lui 
victimă. 

Cuvintele o tulburară pe Buze-Dulci. 

— Am un prieten printre gărzi, îi destăinui 
Bebon. O să-şi plece urechea la spusele mele. 
Dar trebuie să-i duc dovezi sigure. S-ar învoi 
cineva să depună mărturie? 

— Cunosc o negustoreasă care ţine o dugheană 
chiar pe chei şi care va consimţi negreşit să-ți 
vorbească. Dar nu stărui dacă dai greş. 


— Îţi făgăduiesc, zise actorul strângând-o în 
braţe. 

* 
Bebon se simţea întru câtva stânjenit pentru că 
avea parte de un trai aşa dulce, în vreme ce 
prietenul său trebuia să se mulțumească doar cu 
un grajd. Barem scribul se afla în siguranță 
acolo, datorită atenției lui Vânt-de-Miazănoapte. 
— Am prins un fir! îl înştiință Bebon pe Kel. Să 
mergem în port. 
Cuvintele lui Buze-Dulci nu lăsau loc de 
îndoieli: gărzile se supuneau unor ordine venite 
de sus. Nu exista nicio răpire, deci nu se 
desfăşurau nici cercetări. Puterea uneltitorilor 
creştea din ce în ce. Cum să lupte împotriva ei 
doi oameni singuri? Preferând să nu se mai 
gândească la asta, Bebon îi urmă pe Vânt-de- 
Miazănoapte şi pe Kel, care nu-şi găsea liniştea. 
— O s-o facem pe negustorii ambulanți, hotărî 
actorul. Tu stai în spatele meu şi păstrează-ți 
cumpătul. 
— Buze-Dulci ţi-a spus cum arată 
negustoreasa? 
— Mărunţică, roşcată şi cu pieptul mare. 
— Ce vinde? 
— Lăptuci de Memphis, ceapă şi vase cu 
grăsime. 
Pe chei, târgul era în toi. În afara dughenelor 
obişnuite, întâlneai o sumedenie de vânzători 
cărora le era îngăduit să-şi aşeze tarabele aici 


câtă vreme se descărcau corăbiile pline de 
provizii. 

Vânt-de-Miazănoapte se opri. 

Două gărzi îşi croiau drum prin mulțime. Una 
dintre ele ducea de zgardă un babuin dresat să-i 
dibuiască pe hoţi şi să-i dea în vileag muşcându- 
i de pulpa piciorului. 

Măgarul şi cei doi prieteni făcură cale întoarsă. 

— Un babuin dresat ar putea să ne aducă 
necazuri, şopti Bebon. Să intrăm numaidecât în 
vorbă cu cineva şi să ne prefacem că ne tocmim. 

O doamnă bătrână îl ocăra pe un gravor. Apoi, 
furioasă, se îndepărtă. 

Pot să vă ajut? o întrebă Bebon. 

Vreau o inscripție pe acest bol de alabastru, în 
amintirea soțului meu. Ticălosul ăla îmi cerea o 
plată uriaşă! 

Colegul meu ştie să deseneze cu cerneală 
neagră, îi zise actorul. Hotărâţi singură ce plată i 
se cuvine. 

Două perechi frumoase de sandale e bine? 

Grozav. 

Kel scoase cele trebuincioase dintr-o traistă de 
piele cărată de Vânt-de-Miazănoapte şi, la 
dictarea văduvei, trasă câteva hieroglife 
frumoase. 

Minunat! rosti bătrâna doamnă, peste măsură 
de încântată. 

— Babuinul s-a îndepărtat, şopti Bebon la 
urechea lui Kel. Dar o să se întoarcă, aşa că să 


nu mai pierdem vremea. 

Voioşia ce domnea într-un târg egiptean risipea 
orice tristețe. Oamenii stăteau la taifas, 
sporovăind de una, de alta, cumpărau de 
plăcere, îşi împărtăşeau poveşti de familie, 
bodogăneau din pricina unor slujbaşi ai statului 
care încercau să-i înşele şi căutau să câştige cât 
mai mult... Aşezate pe scăunele joase cu trei 
picioare, numeroase femei făceau negoț sub un 
acoperiş de ale cărui grinzi agățaseră ţesături, 
cingători, tunici şi fâşii de pânză pentru prins în 
jurul şoldurilor. După ce isprăveau 
cumpărăturile, muşteriii se grăbeau mulțumiți 
spre taverna unde tinere încântătoare, purtând 
veşminte ce de-abia le acopereau goliciunea, 
serveau bere rece. 

Kel şi Bebon o găsiră pe micuța roşcată cu piept 
mare chiar în fața locului unde poposise cândva 
Ibisul şi unde acum se vedea o altă corabie. 

— Lăptuci frumoase de Memphis, lăptuci 
frumoase de Memphis! striga femeia ca să-i 
atragă pe trecători, care găseau îndată pe placul 
lor această minunăţie cu gust delicios. 

— Tare bine arată lăptucile astea, susură 
Bebon, iar tu eşti fermecătoare. 

Vorbele măgulitoare o  surprinseră pe 
negustoreasă. 

— Vreţi să... cumpăraţi? 

— Bineînţeles! Uite două perechi de sandale noi. 
Dă-mi pe ele, în schimb, cât socoti de cuviinţă. 


Zăpăcită, roşcata alese mai multe lăptuci 
arătoase. 

— Sunt un prieten apropiat al lui Buze-Dulci, 
brutăreasa, îi destăinui actorul. Te învoieşti să 
mă ajuţi? 

— În ce privință? 

S-a petrecut de curând o faptă de o mare 
gravitate. O rubedenie de-a mea, o femeie tânără 
şi frumoasă, a dispărut. Lumea zice că a fost 
răpită. 

Vânzătoarea de lăptuci lăsă fruntea în pământ. 
— Nu ştiu nimic. 

— Te cred, dar înțelege-mă cât sufăr. Gărzile 
refuză s-o caute, iar eu mor de îngrijorare. 
Tânăra e sora mea. Am avut parte amândoi de o 
copilărie fericită şi eram de nedespărțit. O boală 
necruțătoare a doborât-o la pat pe mama 
noastră, osândind-o la o moarte apropiată, iar 
sora mea a venit la Memphis ca s-o îngrijească. 
Şi dintr-odată a dispărut! Viața nu-i deloc 
uşoară! 

Roşcata îşi şterse o lacrimă. 

— Cineva a văzut tot, mărturisi ea. 

Un cunoscut de-al tău? 

Nu, cel de la care cumpăr vasele cu grăsime. 

— Nu cumva se laudă? 

—  Obişnuieşte să bea mult, iar noaptea 
rătăceşte pe chei ca să alunge aburii berii. Dar 
chiar şi beat îşi păstrează întru câtva judecata. 
Mi-a povestit nişte lucruri înspăimântătoare. Eu 


una prefer să le uit. 

Vreau să o găsesc pe biata mea soră! Unde pot 
să dau de vânzătorul ăsta? 

Seara târziu, bea la Hanul Norocului. Dar vă 
străduiți degeaba: n-o să sufle o vorbă. 

De ce se teme? 

— Iscoadele gărzilor au răspândit un mesaj: 
tăcere deplină. Cei care nu-şi ţin gura o să aibă 
mari necazuri. 

Bebon o îmbrăţişă drăgăstos pe roşcată. 

— Îţi mulțumesc pentru ajutor. 


9 


În ciuda firii sale neînduplecate şi hotărâte, 
aprige chiar, marele general Fanes din 
Halicarnas era prețuit în aceeaşi măsură de 
ofițeri şi de soldați. Îşi petrecea vremea 
călătorind din garnizoană în garnizoană ca să se 
încredințeze că mercenarii greci, cărora li se 
mărise de curând solda, o duceau bine, erau gata 
oricând de luptă şi aveau arme dintre cele mai 
bune. 

Dar inspecţiile pe care le făcea nu însemnau 
doar o simplă treabă administrativă. După ce se 
încheiau manevrele în timpul cărora nevolnicii 
piereau, generalul se întrecea în luptă cu cei mai 
iscusiți pedestraşi şi ieşea învingător de fiecare 
dată. În ciuda sfaturilor date de ofițerii săi, care- 
l îndemnau la prudență, Fanes din Halicarnas 
ținea cu tot dinadinsul să-i pună el însuşi la 


încercare pe soldați. Nici nu încăpea vorbă ca 
oamenii aflați sub comanda sa să trândăvească, 
uitându-şi îndatoririle militare. 

Ştiind cât de puţin erau aplecați egiptenii spre 
îndeletniciri războinice, regele Amasis lăsase în 
grija mercenarilor greci apărarea Celor Două 
Regate. Cei care, la o adică, le-ar fi atacat, de 
pildă perşii, cunoşteau dârzenia generalului şi 
priceperea soldaților săi. Pedestrimii şi călărimii 
i se adăuga acum, grație  strădaniilor 
neîntrerupte ale cancelarului  Udja, o 
impresionantă flotă de război. 

Fanes din Halicarnas prețuia puterea acestor 
forțe menite să-i descurajeze pe vrăjmaşi, dar 
socotea că ele trebuie să fie îmbunătăţite şi să se 
afle mereu gata de luptă. Primul semn de 
slăbiciune putea să ducă la dezastru. 
Distrugerea Casei tălmacilor şi fuga ucigaşului, 
scribul Kel, bănuit de complot, nu reprezentau 
oare amenințări în toată regula? Şi încă nu 
fusese găsit coiful lui Amasis, simbolul puterii 
sale. După părerea generalului, niciun ofițer nu 
plănuia şi nici n-ar fi putut să-l răstoarne pe 
faraon de pe tron şi să stârnească un război în 
interiorul țării. Totuşi, Fanes rămânea cu ochii 
în patru, gata să-i taie gâtul oricărui răzvrătit. 
Şederea la Memphis îi îngăduise să cerceteze de 
la un capăt la altul uriaşa cazarmă din oraş, să 
verifice respectarea disciplinei şi să îndrepte 
lipsurile. Totodată, Fanes din Halicarnas punea 


la punct, împreună cu amiralii, un plan de 
apărare a oraşului. 

Pe când asista la antrenamentul arcaşilor, un 
scrib îl rugă să se ducă numaidecât la palat. 
Ajuns aici, fu primit de cancelarul Udja, din cale- 
afară de abătut: 

— Faraonul a dispărut. Alertaţi trupele. 

— A dispărut... în ce împrejurări? 

— Se pare că şi-a părăsit camera în timpul 
nopții. Regina nu l-a găsit dimineaţă acolo. 

— Şi străjile? 

— Niciuna nu l-a zărit. 

— Greu de crezut! Lăsaţi-mă să le iau eu la 
întrebări. 

— Aveţi îngăduința mea, generale. 

— Soldaţii mei de elită o să răscolească 
Memphisul de la un capăt la altul. Să nu pierdem 
o clipă. 

Udja merse s-o vadă pe regina Tanit, care 
aştepta, descumpănită. 

— Aveţi vreo veste? 

— Nu încă, Majestate. Gărzile şi armata s-au 
împrăştiat în tot oraşul. 

— Aţi scotocit palatul? 

— Căutăm pretutindeni, până în cele mai ferite 
cotloane. Henat îi întrerupse. 

— În sfârşit, avem o mărturie vrednică de 
atenţie. Un grădinar l-a văzut pe rege străbătând 
aleea cu tamarini şi îndreptându-se de unul 
singur spre canal. 


Udja, Henat, regina şi o mulțime de oameni 
înarmați porniră numaidecât într-acolo. 
Paznicul debarcaderului moţăia. Cancelarul îl 
trezi, scuturându-l zdravăn. 

— Majestatea Sa a venit aici? 

— Nu ştiu, eu... Trebuie să-l întrebaţi pe Mai- 
marele meu. Bărbatul cu pricina curăța una 
dintre corăbiile folosite de curteni pentru 
plimbări. 

— Regele? Da, s-a urcat pe o corabie dis-de- 
dimineaţă. 

— Câţi oameni l-au silit? 

— Nu era însoţit decât de nişte fetişcane tare 
vioaie. Şi i-am făcut rost Majestății Sale de vreo 
zece urcioare cu vin roşu. Uitaţi-vă, corabia se 
întoarce! 

Neaşteptat de priceput, echipajul alcătuit doar 
din femei trase la mal fără greutate. 

Udja sui pasarela. 

— Regele se găseşte la bord? 

— În cabină, răspunse o tânără oacheşă şi 
foarte frumoasă. 

Cancelarul forță uşa. 

— Ai şi apărut! exclamă Amasis. 

— Majestate, eram peste măsură de îngrijoraţi! 
— N-am dreptul să mă veselesc şi eu puţin? Ah, 
ce grozăvie! 

Monarhul îşi cuprinse capul între palme. 

— Ce durere de cap înspăimântătoare... Am 
băut mult şi vinul a fost tare! Barem fetele erau 


mulțumite și nu m-au sâcâit cu trăncăneala lor. 

Cancelarul se văzu nevoit să-l sprijine pe rege, 
care nu se putea ţine pe picioare. 

— Doriţi să vă întoarcețţi la palat? 

— l-ai adunat, cu siguranță, pe toți înalții 
demnitari, nu-i aşa? 

— Fanes din Halicarnas aşteaptă ca Majestatea 
Voastră să încuviinţeze noul plan de apărare a 
Memphisului. 

Amasis se îndreptă de spate şi-şi umflă pieptul. 

— Siguranța regatului n-ar trebui lăsată 
deoparte. Să mergem. 

La capătul de jos al pasarelei, regina îşi 
întâmpină cu dragoste soțul. 

— Eram nebună de îngrijorare. 

— A fost o simplă plimbare cu barca. Un faraon 
care nu petrece devine îmbufnat şi pierde 
legătura cu lumea din jur. 

— Cum vă simțiți? 

— În afara durerii de cap, foarte bine. Aveam 
nevoie să scap de atmosfera înăbugşitoare a 
odăilor regale. 

— Aţi vrea să ne înapoiem la Sais? 

— Nu încă, dulcea mea Tanit. Vreau să vizitez 
cazarma cea mare, să-i văd pe mercenarii greci, 
să le ascult plângerile şi să le împlinesc cererile. 
Tu pregăteşte câteva banchete frumoase ca să 
uităm de adunările astea la care nu e vorba decât 
de muncă şi de nenumăratele sarcini 
administrative. Iar paharnicul meu să aleagă cele 


mai bune vinuri! 

Grataragiul de la Hanul Norocului nu stătea 
degeaba. Fără milă, sucea gâtul rațelor şi al 
gâştelor grase, le jumulea şi le punea în frigare 
deasupra jarului pe care unul dintre ajutoarele 
sale îl întețea cu un evantai. Apoi, grataragiul 
săra păsările şi adăuga verdețuri. 

Bucatele gustoase atrăgeau sumedenie de 
muşterii care găseau pe placul lor şi bucăţile de 
carne de vită fragedă, fierte într-o oală uriaşă. 
Preţurile nu erau mari, aşa că oamenii se 
îimbulzeau să prindă o măsuţă joasă şi un scaun 
cioplit grosolan. 

Mugşteriu statornic al hanului, vânzătorul de 
vase cu grăsime nu se mai sătura de aceste 
mâncăruri grozave şi savura fiecare înghiţitură. 
Prânzul reprezenta pentru el cea mai plăcută 
parte a zilei. Aici uita de griji, de arțagul nevestei 
şi de toanele copiilor. 

— Putem să ne aşezăm în fața ta? îl întrebă 
Bebon, care se apropiase de masă împreună cu 
Kel. 

— Locul e liber. 

— Ne lasă gura apă de la mirosurile astea, spuse 
actorul. Ce ne povățuieşti să luăm: gâscă, rață 
sau vită? 

— Gâscă friptă n-are pereche. Data viitoare când 
veniți, încercaţi rața. lar vita la un al treilea 


prânz. 

— Mulţumim pentru sfaturi. Îngăduie-ne, în 
schimb, să-ți oferim o cupă cu vin roşu. 

— Nu zic nu. Cu ce vă îndeletniciți? 

— Suntem negustori ambulanți. Vindem 
țesături, sandale şi rogojini. 

— Grea muncă! 

— N-ai de ce te plânge dacă-ţi place să 
călătoreşti. 

— Eu vând vase cu grăsime de taur, de capră şi 
de gâscă şi două feluri de unt: unul ce trebuie 
mâncat cât mai repede şi altul care poate fi 
păstrat. Vasele mele au trecute pe ele ziua când 
au fost umplute, iar muşteriii cu dare de mână 
se bat pe ele. Şi tot de la mine cumpără şi cele 
mai bune hamuri din Memphis. 

— Frumoasă reuşită, recunoscu Bebon cu 
admiraţie. Cred că pierzi adesea şirul orelor de 
muncă! 

— Un lucru bine făcut cere multă trudă. 

— Vorbeşti ca Buze-Dulci, brutăreasa. După ce 
guşti din pâinea ei, celelalte ţi se par serbede. Din 
fericire, viața ne dăruieşte şi astfel de bucurii! 
Însă din cauza nesiguranţei crescânde, ţi-e frică 
uneori să mai baţi drumurile, chiar şi cheiurile 
din Memphis. 

Bărbatul se opri din mestecat. 

— Aţi avut necazuri? 

— Eu nu, dar sora mea mai mică a dispărut de 
curând. Kel îl privi ţintă pe vânzătorul de oale: 


cumsecădenia i se şterse de pe chipul cu 
trăsături grosolane. 

— Gărzile îi vor da de urmă. 

— Numai că ele refuză să se amestece în 
povestea asta. Ciudat, nu? 

— Fiecare cu meseria şi cu socotelile lui. 

— Îţi place să te plimbi pe cheiuri seara, grăi 
scribul. 

— Asta mă priveşte doar pe mine. 

— N-ai văzut nişte bărbaţi răpind o tânără 
femeie? 

— Bateţi câmpii! 

— Judecând după purtarea ta, sunt convins că 
ai fost martor la tot ce s-a petrecut. 

— Ce tot îndrugațţi verzi şi uscate? 

— Suntem bine informați, pretinse Bebon. 
Vreau să-mi găsesc surioara, iar tu o să ne ajuţi. 
Vânzătorul făcu ochii roată. 

— Să mergem afară. Aici sunt prea multe urechi 
curioase. 

Îi conduse sub un acoperiş de paie, la adăpostul 
căruia fierbea o oală cu osânză. 

— Nu cumva sunteți, din întâmplare, gărzi? 

— Stai fără grijă, îi răspunse Kel. 

— V-am priceput jocul: dacă nu-mi ţin gura, mă 
aruncați în temniţă! 

— Greşeşti, nu aparținem trupelor de ordine. 
Dorim numai să dăm de urma unei făpturi dragi. 
— Mincinosule! 

Apucând oala, vânzătorul aruncă lichidul din ea 


spre fața scribului. 

Bebon abia avu timp să-l împingă într-o parte 
pe Kel. 

Doar câţiva stropi fierbinți îl atinseră pe scrib, 
iar vânzătorul o rupse la fugă. 

Dar tocmai când se credea scăpat, Vânt-de- 
Miazănoapte îl izbi cu putere. Până să se 
dezmeticească şi să se ridice în picioare, căzu în 
mâinile lui Bebon şi ale lui Kel, hotărâți să nu-i 
mai dea drumul. 

— Nu cumva oi fi complice la răpire? îl întrebă 
actorul furios. 

— Eşti nebun! 

— Iar tu ai vrut să ne opăreşti! 

— Mi-e teamă de închisoare! 

— De câte ori să-ţi repet? Nu suntem gărzi! Ai 
văzut tot, nu-i aşa? Haide, vorbeşte! 

— Şi dacă refuz? 

— Îţi crăp capul cu piatra şi apoi o să căutăm 
un alt martor. Vorbeşte şi te lăsăm să pleci. 

Înspăimântat, bărbatul înghiţi cu greu. Cu gura 
uscată, tremurând din toate mădularele, se dădu 
bătut. 

— Eram cam beat şi nu sunt sigur că... 

— Grăbeşte-te, prietene! Răbdarea noastră a 
ajuns la capăt. 

— S-a întâmplat pe Isis, o corabie de negoţ. 
Tânăra dădea să urce pasarela, când patru 
vlăjgani au înşfăcat-o. Nefericita n-a avut nicio 
şansă de scăpare. 


— Îi cunoşti pe zdrahonii ăia? 

Vânzătorul şovăi. 

Kel simți că bărbatul ascundea ceva important 
şi culese de jos o piatră. 

Nu, nu, aşteptaţi! îl cunosc pe unul dintre ei. 

Cum îl cheamă? 

— Palios. 

— Un grec? 

— Da, un...un... 

— Un soldat? 

Vânzătorul de oale cu grăsime încuviință printr- 
o mişcare a capului. 

— Deci au fost patru mercenari greci, spuse Kel. 
Aşa e? 

Bărbatul încuviinţă din nou. 

— Unde-l găsim pe Palios ăsta al tău? întrebă 
Bebon, cu glas ameninţător. 

— Stă la cazarma cea mare din Memphis, dar în 
timpul învoirilor obişnuieşte să se ducă la 
lupanarul din apropierea cartierului olarilor. 

— Cunoaşte vreo fată pe-acolo? 

— Guigua, o fată mărunțţică şi drăguță. 

— O vizitezi şi tu? 

— Rar, foarte rar! Sunt însurat şi... 

— N-o să-i spunem nimic nevestei tale. Iar tu 
uită că ne-am întâlnit. Dacă-ţi trece prin minte 
nefericita idee să-l previi pe Palios sau să dai de 
ştire gărzilor, n-o să mai trăieşti mult. 

Faraonul Amasis nu înceta să se gândească la 
acea clipă hotărâtoare când, fiind un simplu 
general, primise să-i fie aşezat pe cap coiful care, 
prin voința armatei egiptene, se transformase în 
coroană regală. 

Nu dorise să cârmuiască, ci doar să câştige cât 
mai repede războiul ce-l punea față în față cu 
faraonul Apries, pe care oamenii îl vorbeau de 
rău şi-l urau. Apoi Amasis se împăcase cu 
destinul şi luase în mâini soarta Celor Două 
Regate, muncit mereu de acelaşi gând: să nu 
aibă parte de un sfârşit ca al înaintaşului său. 

Prin urmare, se înconjurase de oameni de 
nădejde, slujitori fideli ai statului, răsplătiți pe 
măsura  strădaniilor lor. Totuşi, rămânând 
neîncrezător, nu înceta să-i observe și să le 
cântărească faptele. Până acum însă, ei îi 
respectaseră poruncile întocmai. 

Dar ce se alesese de faimosul coif? Un uzurpator 
ar fi încercat deja o lovitură în forță. Afară numai 
dacă nu era vorba, aşa cum dădeau de înțeles 
cercetările, chiar de scribul Kel, ucigaş şi hoţ, 
prea slăbit în prezent ca să reuşească. 

Monarhului îi plăcea să locuiască la Memphis. 
Deşi prefera capitala, Sais, regele aprecia această 
mare cetate în care se amestecau diverse 
seminții și se vorbeau tot soiul de limbi şi care 
era oricând în stare să ia felurite înfățişări, după 


cum o cereau împrejurările. 

Să înțeleagă mersul înainte al lumii şi să-l 
urmeze, acesta era talentul lui Amasis. lar cheia 
viitorului era Grecia. Bătrânului Egipt îi lipsea 
spiritul înnoitor şi se mulțumea doar să respecte 
pilda strămoşilor. Încredințând siguranţa ţării 
unei armate de mercenari greci bine antrenați şi 
bine plătiți, suveranul îi descuraja pe cei doritori 
să atace Cele Două Regate, a căror bogăţie 
stârnea lăcomia multora. Legile nu scăpaseră 
nici ele de ochiul vigilent al faraonului, care 
hotărâse, printre altele, ca fiecare egiptean să 
plătească noi dări. Întreţinerea unei armate 
menite să-i descurajeze pe vrăjmaşi costa 
scump, iar s-o reducă ar fi fost o gravă greşeală. 
Amasis continua să nu se încreadă în Mitetis, 
fiica răposatului faraon Apries, căsătorită cu 
bogatul Cresus, devenit Mai-marele diplomaţiei 
persane. Prieten al Egiptului, acesta din urmă 
ridica în slăvi pacea, dar oare soţia sa nu 
resimțea o ură înverşunată față de Amasis, pe 
care-l acuza că-i ucisese tatăl? Când se 
întâlniseră ultima oară, la Sais, Mitetis îi 
făgăduise faraonului că va da uitării trecutul. 
Sinceritate tulburătoare sau minciună dibace? 
Pe la jumătatea dimineţii, Henat îi aduse regelui 
un vraf de registre ca să le citească. 

— Ceva important? 

— Doar o scrisoare de la Cresus. 

— Liniştitoare? 


— Ne propune să micşorăm anumite dări care 
se plătesc la trecerea hotarului, pentru a înlesni 
schimburile de mărfuri între Asia şi Egipt. O 
propunere demnă de atenţie şi de cercetat pe- 
ndelete. Dar să nu renunțăm la privilegiile şi 
câştigurile noastre. Cu încuviințarea Majestății 
Voastre, am putea să-i aruncăm câteva 
firimituri, să vedem rezultatele şi apoi să 
discutăm din nou. 

— Aşa facem, răspunse regele, aruncându-şi 
ochii peste rapoarte. 

În stare să se concentreze doar scurtă vreme, 
însă cu mare intensitate, Amasis voia să aibă 
cunoştinţă despre tot ce se întâmplă, dar mai cu 
seamă despre orice plan, cât de mic, al 
demnitarilor săi. Obişnuit să citească repede şi 
să descopere lucrurile care contau cu adevărat, 
monarhul părea doar că lasă în seama altora 
treburile importante, chiar dacă uneori trecea cu 
vederea anumite amănunte. 

— Refacerea Casei tălmacilor înaintează? 

— Am găsit încă doi scribi pe care vreau să-i 
supun atenţiei Majestății Voastre. Amândoi 
cunosc mai multe limbi asiatice şi au locuit în 
ținuturi aflate sub oblăduirea Egiptului. Le-am 
cercetat cu grijă dosarele şi n-am descoperit 
nimic îndoielnic. 

— Ai stat de vorbă cu ei? 

— Îndelung. 

— Prezintă-mi-i mâine şi am să-ți spun ce 


hotărăsc. Ceva veşti de la iscoadele noastre din 

Persia? 

— Obişnuitele mesaje criptate. 

— Informaţii liniştitoare? 

— Da, şi care întăresc spusele marelui nostru 
prieten Cresus, împăratul Cambyses pare să fi 
dat uitării orice dorinţă de război sau de cucerire 
pentru a se apleca asupra problemelor ţării şi a 
negoțului. 

— Nu pari convins! 

— Asta mi-e meseria, Majestate. 

— Ce te face să te îndoieşti? 

— Sincer vorbind, nimic. Dar asta nu înseamnă 
că nu stau mereu cu ochii în patru. Schimburile 
de mărfuri între noi şi perşi s-au înmulțit, iar 
legăturile noastre diplomatice sunt tot mai 
puternice. 

— Şi sper că ăsta e doar începutul. 

Întovărăşit de solii greci, încărcaţi de daruri, 
marele general Fanes din Halicarnas ceru o 
audienţă. 

Regele îi primi în impunătoarea sală cu tavanul 
sprijinit de coloane a palatului din Memphis şi îl 
salută călduros pe fiecare. 

Niciodată legăturile dintre Egipt şi aliaţii săi 
greci nu fuseseră mai bune. Regina oferi 
emisarilor un banchet somptuos şi, până la 
miezul nopţii, se purtară discuții despre poezie şi 
muzică, comparându-se tradiţiile artistice ale 
celor două popoare. Grecii erau beți de mult când 


Amasis porunci să se aducă un urcior datând din 
anul întâi al domniei sale. 

— Îngăduiți-mi să gust primul din acest vin, îi 
propuse Fanes din Halicarnas cu glas scăzut. 

Suveranul rămase uimit. 

— De ce te temi? 

— Petrecerea e reuşită, mesenii se simt în largul 
lor, prietenia domneşte. Pe un războinic, astfel de 
clipe trebuie să-l pună pe gânduri. 

— Crezi că... 

— Prefer să mă asigur. 

— Nu tu. 

Amasis se întoarse spre cel mai bătrân dintre 
solii greci. 

— Îmi faceţi plăcerea să judecaţi virtuțile acestei 
licori fără pereche? 

” Eo uriaşă onoare, Majestate. 

După ce gustă, diplomatul se minună îndelung. 

— Mă pricep la vinuri... într-adevăr, acesta n- 
are pereche! 

Oaspeţii lui Amasis apreciară şi ei nectarul din 
care faraonul bău ultimul. 

La sfârşitul banchetului, Amasis îi înştiință pe 
toți că hotărâse trei lucruri: să tocmească încă 
vreo câteva sute de mercenari pentru 
garnizoanele din Deltă şi din Memphis, să 
scutească de plata dărilor trupele de elită 
greceşti şi să mărească iar solda. 

Cuvintele monarhului stârniră bucuria. 

lar regele porunci să se destupe încă un urcior 


pentru a sărbători statornicirea legăturilor dintre 
Egipt şi aliaţii săi. 

Puterea militară care lua astfel naştere va 
descuraja orice presupus atacator, începând cu 
perşii. 

Împreună cu Vânt-de-Miazănoapte, încărcat cu 

legume cumpărate dintr-o piaţă a străvechiului 
oraş, Kel descoperi lupanarul unde venea adesea 
mercenarul grec care luase parte la răpirea lui 
Nitis. 

Locul clocotea de viată. Numeroşi muşterii, mai 
cu seamă greci, treceau pragul casei cu pricina, 
unde puteau să bea bere tare, să râdă şi să 
glumească după pofta inimii, dar mai ales să se 
bucure de farmecele libiencelor, siriencelor şi 
nubiencelor, care-şi împodobeau de bunăvoie 
trupurile cu tatuaje, aşa cum obişnuiau 
prostituatele. 

În scurtă vreme, scribul observă trecând două 
ronduri ale gărzilor. Dacă izbucnea chiar şi cea 
mai măruntă ceartă, trupele de ordine săreau şi 
potoleau zarva. 

Tocmai când Kel se îndepărta, vreo douăzeci de 
gărzi înarmate cu bastoane şi întovărăşite de o 
trupă de arcaşi năvăliră în cartier. 

Speriate, gospodinele care stăteau la taifas în 
mijlocul străduţelor amuţiră, îşi băgară copiii în 
case şi închiseră uşile şi obloanele. Însă 


vânzătorii ambulanți și o sumedenie de gură- 
cască fură prinşi în capcană, la fel ca şi mugşteriii 
hanurilor, ai tavernelor şi lupanarelor. 

Niciun cartier din Memphis nu avea să scape de 
controlul amănunțit ordonat de judecătorul 
Gem. 

Simţindu-i pe arcaşi gata să tragă, scribul nu 
schiță, niciun gest de fugă. Vânt-de-Miazănoapte 
încremenise şi el, cu urechile lăsate, lucru ce-l 
îndemna pe Kel să nu se mişte, chiar dacă nervii 
îi erau întinşi peste măsură. 

În curând, va ajunge în mâinile acuzatorilor săi 
şi-şi va pierde pentru totdeauna libertatea. Nitis 
— răpită, el — osândit la moarte... Fericirea lor nu 
fusese decât un vis de o clipă. 

Un ofițer cu privire fioroasă se apropie de Kel. 

— Cum te cheamă? 

— Bak. 

— Pentru cine lucrezi? 

— Pentru Buze-Dulci, brutăreasa. Târguiesc de- 
ale gurii şi le duc bucătarului ei. 

— Cumpăr pâine de la brutăreasa aceasta, dar 
nu te-am văzut niciodată în prăvălie. 

— Fireşte, nu merg decât acasă la ea. 

— Şi unde locuieşte? 

Kel îi dădu lămuririle de cuviinţă. 

— Te întorci de la piață? îl întrebă ofițerul, la fel 
de bănuitor. 

— Chiar aşa. 

— Atunci înseamnă că măgarul tău cară 


merinde. 

— Adevărat. 

— Desfă coşurile. 

Kel se supuse. 

La vederea legumelor, ofițerul păru dezamăgit. 
— Unul dintre oamenii mei o să te însoțească 
până acasă la brutăreasă ca să se încredințeze 
că ai spus adevărul. 

Ce nenorocire. Kel era slujitorul lui Bebon, nu al 
lui Buze-Dulci. Ea va tăgădui că-l cunoaşte, va 
pomeni de iubitul ei, iar gărzile îi vor aresta pe 
cei doi prieteni. 

— Haide, s-o luăm din loc, îi porunci vlăjganul 
însărcinat să-l supravegheze. 

Scribul n-avea cum să se descotorosească de el. 
Înarmat cu un baston greu şi cu o sabie scurtă, 
soldatul l-ar fi doborât cu uşurinţă. 

Înţelegând cât de rău stăteau lucrurile, Vânt-de- 
Miazănoapte de-abia îşi târa picioarele. Cei trei 
se încrucişau neincetat pe drum cu soldați şi 
gărzi care împânziseră tot oraşul ca să ia la 
întrebări cât mai mulți oameni bănuiţi de felurite 
nelegiuiri. 

Oare măgarul va apuca într-o direcție greşită, 
încercând să-l păcălească pe păzitorul lor? 
Bărbatul şi-ar da numaidecât seama şi ar trece 
la măsuri aspre. 

Pe când scribul căuta cu disperare o cale de 
ieşire, la câțiva paşi de ei izbucniră ţipete. 

Doi soldaţi strigară către însoțitorul lui Kel: 


— Un fugar! Vino cu noi să-l prindem! 

— Am ordinele mele, trebuie să... 

— S-au schimbat ordinele! Nu mai pierde 
vremea! 

Vlăjganul îi ascultă şi se îndepărtă în grabă. 

Eliberați pe neaşteptate, Kel şi Vânt-de- 
Miazănoapte porniră fără întârziere spre locuinţa 
lui Buze-Dulci. Trebuia să-l prevină pe Bebon cât 
mai iute şi să părăsească acest adăpost devenit 
de-acum o capcană. 

Judecătorul Gem lovise cu putere. Întrucât nu 
mai îndura să vadă cum un ucigaş viclean 
batjocorea justiția, se înverşunase să trimită 
gărzile să răscolească întregul oraş, sperând că 
cercetările vor da mult-aşteptatele roade. 

Dacă scribul Kel şi presupuşii săi complici se 
aflau în Memphis, nu vor avea unde să se 
ascundă de gărzi sau vor fi daţi în vileag de către 
locuitorii îngroziți de asemenea desfăşurare de 
forţe. În sfârşit, limbile se vor dezlega şi nimeni 
nu va îndrăzni să adăpostească un ucigaş căutat 
cu atâta îndârjire. 

La capătul acestei zile zbuciumate, comandanții 
trupelor se  înfățişară judecătorului Gem. 
Încredințaseră unui general de  pedestraşi 
sarcina de a vorbi în numele lor. 

— Vă aducem numai veşti bune. Totul a mers 
de minune şi s-au făcut numeroase arestări: 
douăzeci de hoţi, dintre care cinci au mai fost 
osândiți şi în alte rânduri, câțiva străini 


amestecați în treburi necurate, nişte bărbați care 
voiau să scape de corvoadă, câțiva taţi nevrednici 
care refuzau să se îngrijească de copiii lor şi 
vânzători ambulanți care nu plăteau dările. Unii 
dintre aceşti netrebnici au încercat în zadar să 
fugă. 

— Grozavă treabă, spuse judecătorul 
morocănos. Dar pe scribul Kel l-aţi prins? 

— Din păcate, nu. 

— Aveţi vreo informație despre el? 

— Nici cea mai neînsemnată. 

— Dar despre Nitis, preoteasa? 

— Nici despre ea. Însă planul vostru, 
judecătorule Gem, a dus la o strălucită izbândă. 
Nelegiuiții din Memphis nu se mai simt în 
siguranţă şi ştiu că putem pune mâna pe ei în 
orice clipă. Datorită vouă, lor le-a pierit curajul, 
iar trupele noastre parcă au prins aripi. 

— Felicitaţi-i pe soldați şi pe gărzi, generale. 

Ofițerii se retraseră. 

Rămas singur, Gem se întrebă cum să-i prezinte 
această usturătoare înfrângere cancelarului 
Udja. N-avea decât o cale: să mărturisească 
adevărul şi să-şi părăsească slujba. După o astfel 
de nereuşită, bătrânul judecător nu putea să-şi 
păstreze rangul. 

Atâtea probleme descâlcite, atâtea procese duse 
cu bine la sfârşit, atâția vinovaţi azvârliți în 
temniţă... lar acest scrib ucigaş îl sfida punându- 
i capăt în mod ruşinos carierei! Dar nu, Gem nu 


se va lăsa doborât astfel. 

În loc să se umilească, va sublinia partea bună 
a lucrurilor. Din cercetările făcute la porunca lui 
de către gărzi şi soldaţi, se desprindeau două 
învățăminte: fie Kel părăsise Memphisul, fie era 
ajutat de nenumărați complici, în stare să pună 
regatul în primejdie. 

Papirusul criptat descoperit în capela lui Kheops 
rămânea de nedesluşit. Și nici urmă de coiful lui 
Amasis. Existenţa acestui text părea să susțină, 
într-o oarecare măsură, nevinovăția scribului... 
Sau mai degrabă era vorba doar despre o 
momeală! 

Prea multe necunoscute se aflau la mijloc. 

Bizuindu-se pe experiența şi pe răbdarea sa, 
bătrânul judecător va continua această luptă. 
Avea să fie ultima, fără îndoială, dar o să-l 
doboare până la urmă pe monstrul care 
amenința regatul. 

Din fericire, Bebon se găsea acasă la Buze- 
Dulci. Trezindu-se dintr-un somn prelungit de 
după-amiază, nu se îndoi câtuşi de puţin că 
uriaşa desfăşurare de forțe din oraş era menită 
să-l prindă pe prietenul său. 

Kel duse legumele bucătarului. 

— Am un mesaj pentru oaspetele stăpânei. 

— O să-i dau de ştire numaidecât. 

Actorul nu întârzie să apară. Kel îi povesti ce se 


întâmplase. 

Ai descoperit lupanarul cu pricina? 

— Da, dar e cu neputinţă de ajuns acolo! 

— Nu te speria, gărzile şi soldaţii se vor întoarce 
curând în cazărmile lor. În toiul nopţii o să facem 
o încercare. 

— Nu mai pot rămâne aici! 

— Dimpotrivă, nimeni n-o să te caute la 
grajduri. Eu o aştept pe Buze-Dulci să se 
întoarcă, mâncăm împreună, îmi  onorez 
îndatoririle de ibovnic, apoi mă întorc în odaia 
mea, mă strecor prin acoperiş şi trec să te iau. 

— Şi dacă oraşul e plin de gărzi? 

— O să fim cu băgare de seamă. 

Vânt-de-Miazănoapte nu dădea niciun semn de 
nelinişte, uşa că Kel se întinse pe un maldăr de 
paie şi aşteptă. La cea mai mică primejdie, 
măgarul o să-l prevină. 

Scribul era sigur că Nitis încă trăia. Îi simţea 
spaima şi-i auzea chemarea, iar timpul curgea 
împotriva lor. În sfârşit, Bebon se ivi. 

— Haide! Buze-Dulci crede că dorm, iar cartierul 
îmi pare liniştit. Dacă zărim prea multe gărzi, 
batem în retragere. 

— Ca să mergem unde? 

— Vom vedea. Grija noastră de căpătâi e s-o 
eliberăm pe Nitis, nu? 

Jignit, Kel sări afară din staul. 

— Încetişor! îl sfătui Bebon. 

Vânt-de-Miazănoapte o apucase deja spre 


lupanar, alegând drumul cel mai scurt. 
Judecând după mersul său, nu-i păştea nicio 
primejdie. Gărzile şi soldaţii se retrăseseră, într- 
adevăr, redând oraşului liniştea şi bucuria de a 
trăi. Răsuflând uşuraţi, locuitorii ieşeau din case 
şi se apucau să discute despre această zi 
ciudată. Fiecare îşi dădea cu părerea şi rostea 
cuvinte aspre de nemulțumire. 

Când se apropiară de lupanar, măgarul încetini 
pasul. 

Cu toate simțurile încordate, Kel și Bebon 
cercetară împrejurimile. 

Niciun soldat nu stătea la pândă. 

— Aşteptaţi-mă la colțul străduţei, îi spuse 
actorul lui Kel. Eu mă duc să aflu cum stau 
lucrurile înăuntru. 

Bebon ciocăni la uşa lupanarului. 

Uşa se deschise fără grabă, lăsând să se ivească 
un cap de nubian. 

— Ce vrei? 

— Să beau și să mă veselesc. 

— Eşti singur? 

— Prea singur. 

— Poţi să plăteşti? 

— Ştiu prețurile. 

Nubianul scrută bănuitor străduţa. 

— Intră. 

Sala cea mare gemea de petrecăreţi, cei mai 
mulți dintre ei beți. 

— Guigua e liberă? îl întrebă Bebon pe nubian. 


— N-ai noroc, voinice! Micuța e pe mâini bune. 
— Cele ale prietenului meu Palios, pun rămăşag! 
— Ah, îl cunoşti? 

— Un blestemat de chefliu grecul ăsta! Dă-mi să 
beau, îl aştept. Şi el o să plătească şi pentru 
mine. 

— Nu doreşti o fată? 

— Vedem mai târziu. 

Aşezat comod, Bebon începu să soarbă din bere. 

După o jumătate de oră, apăru o pereche 
alcătuită dintr-o frumoasă oacheşă şi un 
zdrahon ţanţoş, cu mers apăsat. Bărbatul o 
sărută pe prostituată, goli o cupă cu alcool de 
curmale şi se îndreptă spre uşă. 

Bebon îl ajunse cu sprinteneală din urmă şi cu 
vârful cuțitului său îl înțepă în coaste. 

— O să ieşim împreună, Palios. Dacă te 
împotriveşti, îți fac de petrecanie. 

Obosit, cu mintea tulbure, grecul se supuse. 

Kel sări şi-l înşfacă de gât, iar Vânt-de- 
Miazănoapte îl împinse cu putere, lipindu-l de 
zidul lupanarului. 

— Vorbeşte, scârnăvie! Unde ai dus-o pe Nitis 
preoteasa? 

— Să plecăm de aici, hotări Bebon. 

Cei trei îl împinseră pe prizonier spre o străduță 
întunecoasă. 

— Vă înşelați, îi înfruntă fără vlagă Palios. 

— Nu eşti mercenar? 

— Ba da, dar... 


— Şi n-ai răpit o femeie cu ajutorul altor 
mercenari greci? 

— Nicidecum, sunt nevinovat! 

Grecul încercă să fugă. 

Cu o zvârlitură din copite, Vânt-de-Miazănoapte 
îl trânti cu fața la pământ. Bebon îl ţintui locului 
şi îi puse lama cuțitului la ceafă. 

— Dacă minți, te tai în bucăţi! Şi n-am vreme de 
pierdut! 

— Am primit ordin, am fost silit! 

— Cine a dat ordinul? 

— Nu ştiu. Eu doar am ascultat de comandantul 
trupei. 

— Cum îl cheamă? 

— Nici asta nu ştiu. 

— Îţi baţi joc de mine, Palios! 

— Vă jur că nu! lar pe colegii care m-au însoţit 
nu-i văzusem niciodată până atunci. 

— Cum aţi făcut? îl întrebă Kel. 

— Am prins-o pe fată când a pus piciorul pe 
pasarela Isisului. 

— Nitis nu-i o fată, se răsti Kel, ci Mai-marea 
cântărețelor și ţesătoarelor lui Neit! 

— Bine, bine! Eu unul habar n-aveam de nimic. 
La mercenari, ordinele se îndeplinesc fără să stai 
la discuții. 

— Unde aţi dus-o? 

— Într-o vilă din partea de sud a oraşului. 

— Haide, să mergem acolo! îi porunci Bebon. 

— Nu pot, trebuie să mă întorc la cazarmă! 


Vârful cuţitului grecesc îi pătrunse uşor în ceafă. 
Am zis: Haide să mergem acolo! 

Sub lumina lunii pline, cei patru înaintau cu 
paşi repezi. Brusc, Vânt-de-Miazănoapte se opri. 

Kel pricepu numaidecât. 

— Cauti să ne îndrepți pe un drum greşit, Palios! 
încă o încercare ca asta şi n-o să mai vezi zorii 
răsărind. 

— Înţelege bine un lucru, zise Bebon: pentru 
noi, un mort mai mult sau mai puţin nu 
contează. Dacă ne duci la casa cu pricina, ai 
şanse să scapi cu viaţă. 

Învins, cu fruntea în pământ, grecul apucă pe 
drumul cel bun. 

Nu se zărea nici urmă de gărzi. 

La capătul unei străduțe cufundate în tăcere, se 
afla un domeniu somptuos, protejat de ziduri 
înalte. Palmieri bătrâni umbreau o clădire cu 
două etaje, construită în mijlocul unei grădini 
întinse. 

Cu urechile ciulite, Vânt-de-Miazănoapte se 
opri. 

— Cine locuieşte aici? îl întrebă Kel pe 
mercenar. 

— Nu ştiu. Nişte tovarăşi de-ai noştri ne-au 
aşteptat la intrare. Le-am dat fata, vreau să zic... 
preoteasa, iar noi am plecat care-ncotro. 

— Întrucât nu ştii nimic, observă Bebon, nu ne 


mai eşti de niciun folos. 

— Aţi făgăduit că... 

Dintr-un sac de pe spinarea măgarului, actorul 
scoase o cârpă pe care o îndesă în gura 
mercenarului, apoi o frânghie de corabie cu care 
îl legă strâns. Când isprăvi, îl târi ajutat de Kel, 
în fundul unei magazii pline cu urcioare. 

— O să te găsească cineva până la urmă, îi zise 
actorul. 

Dar ai grijă să-ţi ţii gura. Altminteri, oamenii 
noştri îți vor veni de hac. Ai priceput? 

Grecul clipi în semn de răspuns. 

— Şi-acum, fu de părere scribul, să dăm buzna 
înăuntru! 

— Nu te-aş sfătui, se împotrivi prietenul său. 
După mine e vorba de-o capcană. Să cercetăm 
mai întâi cu atenţie locurile. Apoi să ne facem un 
plan. 

Deşi ardea de nerăbdare, Kel îi dădu dreptate. 
Nu voia să irosească nici cea mai mică şansă de 
a o elibera pe Nitis. 

Convins la început că mercenarii păzeau casa, 
Bebon trebui totuşi să-şi recunoască greşeala. În 
preajma ei nu se vedeau nici soldați, nici gărzi, ci 
doar un portar la adăpostul unui umbrar din 
lemn, acoperit cu o pânză grosolană. În felul 
acesta, bietul om scăpa de razele fierbinţi ale 
soarelui. 

— Prea frumos ca să fie adevărat, socoti actorul. 
Să mai dăm o dată ocol zidurilor. 


Locul era cum nu se poate mai liniştit, ferit de 
larma străjilor umblate şi a cartierelor ticsite de 
oameni. 

— O temniță desăvârşită, grăi cu amărăciune 
Kel. 

— Asta înseamnă că mercenarii se găsesc 
înăuntru. Câţi să fie? 

— Să scăpăm de portar şi să intrăm! 

— Voinicul ăsta serveşte drept momeală. Un pas 
greşit şi o haită de greci se va năpusti asupra 
noastră. 

— Atunci să încercăm să ne cățărăm pe zid! 

— Tot aia e. Fără îndoială, există ronduri şi 
soldați ce stau la pândă. Şi nici n-am şti încotro 
s-o luăm. Avem nevoie de informații precise. 

— O să mi le dea portarul. 

— Cu siguranţă că nu! 

— Nitis a aşteptat deja prea mult. 

— Dacă suntem ucişi, nu-i mai rămâne nicio 
speranţă. 

Încă o dată scribul îşi înfrână dorința de a se 
năpusti înăuntrul acestei vile blestemate. 

Oare Nitis îi simțea prezența, credea încă în 
eliberarea ei? 

— Chiar şi mercenarii greci trebuie să mănânce 
şi să bea, îl lămuri Bebon. Cu alte cuvinte, 
vânzătorii o să se prezinte la poartă. Poate că ei 
cunosc niscaiva amănunte care ne-ar prinde 
bine. 

— Şi dacă nici ei nu ştiu nimic? 


— Arată-te mai încrezător! 

Răbdarea lui Kel fu pusă la grea încercare. 

În sfârşit, se ivi un sacagiul! 

Bărbatul schimbă câteva vorbe cu portarul, care 
îi îngădui să între în curte. Peste doar câteva 
clipe sacagiul ieşi. 

Kel şi Bebon îi tăiară calea pe o străduță 
alăturată, în vreme ce Vânt-de-Miazănoapte 
stătea de pază. 

— Ne e sete, zise actorul. 

— Îmi pare rău, am vândut tot. 

— Celor din vila aia arătoasă? 

— Întocmai. 

— Sunt greci, nu? 

— Habar n-am. Azi îl înlocuiesc pe stăpânul 
meu, care e bolnav, şi nu cunosc prea bine 
cartierul. 

Scribul şi prietenul său se aşezară iar la pândă. 

Curând sosi un vânzător de plăcinte calde, 
umplute cu năut. Şi el fu lăsat să treacă pragul. 

După ce părăsi curtea, Kel îl opri departe de 
ochii portarului. Bebon stătea mai în spate, ca să 
se asigure că nu-i urmărea nimeni. 

— Tare mi-ar plăcea o plăcintă. 

— Nu mi-a mai rămas niciuna. Însă, la doar 
câteva străzi de aici, vei găsi destui vânzători. 

— Ce noroc au grecii ăştia! 

Vânzătorul îl privi mirat. 

— Cum adică... 

— Le-ai vândut toate vestitele tale plăcinte! Şi 


trebuie că unt foarte bogaţi dacă locuiesc într-o 
vilă aşa frumoasă. 

Chipul neguțătorului se lumină. 

— Ah, te înşeli întru totul! Stăpânul casei nu-i 
grec. 

— Dar cum îl cheamă? 

— E vorba de Marele vistiernic Pefy. Oamenii lui 
mă plătesc bine. Şi judecând după numărul 
plăcintelor pe care le aduc, are cel puţin zece 
slujitori. O zi bună, prietene! 

Elegantă ca întotdeauna, fardată cu multă 
măiestrie şi împodobită doar cu un colier de 
lapislazuli şi brățări din aur, regina Tanit avea să 
ofere un banchet chiar în prima seară după ce 
curtea se înapoiase la Sais, oraşul din Deltă 
devenit capitala celei de-a XXVI-a dinastii. 
Faraonul preţuia aceste clipe de răgaz care îl 
făceau să uite de povara cârmuirii. Ce-i drept, 
faraonul bea prea mult şi se lăsa uneori în voia 
unor pofte neîngăduite, totuşi continua să țină 
frâiele statului cu o mână sigură şi să-şi urmeze 
țelurile: bunăstarea ţării, încheierea de alianţe 
cu regatele şi principatele greceşti, întărirea 
puterii militare a Egiptului. 

— Eşti răpitoare, îi spuse Amasis soției sale. Pe 
mine mă chinuie iar o cumplită durere de cap. 
— Nu cumva aţi uitat să luaţi leacurile date de 
Udja? 


— Se poate... Prefer în locul lor un vin alb uşor 
şi parfumat, în stare să alunge toate suferinţele. 
— Curtea e încântată de întoarcerea la Sais. 
Memphis rămâne un oraş frumos, dar capitala 
noastră are un farmec fără pereche, nu-i aşa? 
— Care nu va înceta să sporească, te asigur! De- 
acum înainte aici se va hotări soarta lumii. 
Memphis va fi mai departe inima negoțului, iar 
Theba - păstrătoarea unor tradiţii învechite. 

— Dar Divina Adoratoare nu se bucură de un 
nemaipomenit respect? 

Poporul nostru preţuieşte gloriosul trecut al 
cetății zeului Amon și-și aminteşte de vremurile 
mărețe ale unor faraoni precum Tutmosis, 
Amenhotep şi Ramses. Însă viitorul e în altă 
parte, scumpa mea Tanit. De-acum trebuie să ne 
întoarcem fața spre Mediterană şi spre Grecia. 
Mulțumită unor invăţaţi precum Pitagora, vom 
statornici legăturile Greciei cu Egiptul, care nu 
va mai fi ținut departe de noile descoperiri făcute 
de alte popoare. 

— Diseară, la masa voastră sunt poftiți mai 
mulți emisari greci. 

— Minunat! mai-marele bucătarilor să se arate 
la înălțimea aşteptărilor. 

— Bizuiţi-vă pe atenţia şi pe grija mea. 

Deşi o admirau, slujitorii de la curte cunoşteau 
severitatea reginei. Tanit nu suferea greşelile şi 
ținea la respectarea cu  străşnicie a 
ceremonialului. Era în joc faima Egiptului. lar 


regele Amasis se felicita în fiecare zi că avea 
alături o astfel de femeie. Nu reuşise Tanit s-o 
îmbuneze pe Mitetis, soţia lui Cresus, căpetenia 
diplomaţiei persane, şi fiica nefericitului său 
potrivnic Apries, detronat de către Amasis? 
Domolind pornirile duşmănoase ale acestei 
leoaice, Tanit se dovedise o mijlocitoare iscusită. 
— Înaintea banchetului, se plânse regele, am o 
puzderie de sarcini plictisitoare de îndeplinit. 
Tanit zâmbi. 

— Bunăstarea Celor Două Regate atârnă de ele. 
Soții se despărțiră, iar Amasis îl primi pe 
judecătorul Gem. 

— Deşi desfăşurarea de trupe din Memphis a 
dat oarece roade, socoti înaltul magistrat, totuşi 
nu ne-a îngăduit să-l arestăm pe scribul Kel. 
Fireşte, siguranța oraşului a avut de câştigat, iar 
fărădelegile se vor împuţina. l-am întemnițat pe 
răufăcătorii  periculoşi şi am convingerea 
neclintită că Kel a părăsit oraşul, încercând să 
ajungă în sud. Dacă izbuteşte să treacă hotarul 
la Elefantina, se va adăposti în Nubia şi se va 
strădui să ridice un trib împotriva voastră. 

— Ai luat măsurile cuvenite? 

— Le-am cerut generalului Fanes din Halicarnas 
şi căpeteniei iscoadelor, Henat, să-şi pună 
oamenii în gardă. În ceea ce mă priveşte, am 
ordonat tuturor gărzilor din regat să stea cu ochii 
în patru mai mult ca oricând. Niciodată 
drumurile pe apă şi pe uscat n-au fost 


supravegheate cu atâta străşnicie. Majestate, nu 
văd cum ar putea lua naştere o răzmeriţă. 

— Totuşi, blestematul ăsta de scrib ne scapă 
mereu printre degete şi coiful meu rămâne de 
negăsit! 

— Dat fiind că îmi acordaţi întreaga voastră 
încredere, mă voi dovedi vrednic de ea şi am să 
vi-l aduc pe ucigaşul ăsta mort sau viu. Isteţimea 
lui nu va birui răbdarea mea. 

— Graţie numirii unui nou mare preot al lui 
Neit, mai puțin îndărătnic decât cel dinaintea sa, 
templul zeiței ne este acum larg deschis, grăi 
Amasis, şi nu va mai sluji drept adăpost pentru 
răzvrătiți. Cercetează-l încă o dată cât mai 
temeinic, judecătorule Gem. Poate vom avea 
surprize plăcute. 

— Să-l cercetez... cât de temeinic? 

— Nu ocoli niciun edificiu. 

— Nici chiar mormintele regale? 

— Am zis: niciunul. 

Magistratul părea stânjenit. 

— Cea care i-a fost discipol răposatului mare 
preot a dispărut, Majestate. Nu există nicio urmă 
şi niciun martor. 

— A dispărut sau... a fugit? 

— În ciuda lipsei unor dovezi sigure, purtarea 
acestei Nitis, o tânără deosebită, menită unui 
viitor strălucit, mi-a dat mereu de gândit. Dacă 
presupunem că învățătorul ei l-a ocrotit pe Kel 
într-un fel sau altul, atunci Nitis i-a urmat pilda. 


— ŞI, devenind complicea ucigaşului, i s-a 
alăturat? 

— Aceasta e convingerea mea, Majestate. 

—  Ciudată purtare! Nu era  Mai-marea 
cântărețelor şi țesătoarelor zeiței Neit? 

— Ba da, însă numirea unui nou mare preot a 
împins-o să creadă că-şi va pierde rangurile şi va 
ajunge să primească sarcini mărunte. Eu aş zice 
că această curioasă dispariţie are o pricină clară. 

— Care anume, judecătorule Gem? 

— O poveste de dragoste dătătoare de fiori reci, 
Majestate. 

Nitis s-a îndrăgostit de scribul Kel? 

— Şi el de ea, dacă nu cumva o foloseşte drept 
aliată ca să poată să călătorească şi să se 
ascundă. Noi căutăm un bărbat singur, nu o 
pereche. 

— Spusele tale mi se par întemeiate! socoti 
regele. Împarte noi ordine. 

Am făcut-o deja, Majestate. Reugşitele lui Kel nu 
se datorează norocului, ci unui ajutor oferit cu 
pricepere şi fereală. 

Fără îndoială, acesta-i unul dintre secretele 
sale. Dacă există şi altele, am să le descopăr. 

— Ai în continuare toată încrederea mea, 
judecătorule Gem. 

Bătrânul magistrat simți că  întinereşte. 
Redevenea un vânător nemilos, răbdător şi ager, 
căruia nu-i scăpau nici cei mai şireți tâlhari. 
Uitând de onoruri, ranguri şi de răsfățul unui 


trai călduţ, îşi regăsise forța şi neînduplecarea 
unui proaspăt judecător dornic să impună legea 
şi să lupte împotriva răului. Plăcut surprins, 
Amasis înțelese că zilele celor doi fugari erau 
numărate. 


16 


Kel și Bebon rămaseră năuciţi. 

Vasăzică, aflaseră numele căpeteniei 
uneltitorilor, cel care poruncise distrugerea 
Casei tălmacilor şi nu şovăise să se dedea la 
omoruri ca să-şi împlinească ambițiile: Pefy, 
Marele vistiernic! 

Cârmuitor al Dublei Case a Aurului şi 
Argintului, Mai-mare al ogoarelor şi al malurilor 
inundate, înaltul demnitar veghea la bunăstarea 
Egiptului, spre mulțumirea deplină a regelui 
Amasis. 

Pefy l-a slujit pe Apries, fostul faraon, reaminti 
Bebon. Poate că i-a rămas devotat şi doreşte să 
se răzbune, luând la rândul lui puterea. Vârsta 
şi bogăţia nu potolesc, neapărat, ambiția. 

După spusele lui Nitis, adăugă Kel, Pefy îi 
cunoştea pe părinţii ei şi i-a înlesnit intrarea în 
templul lui Neit. Nitis îl vedea ca pe un protector 
al său şi, prin urmare, nu şi-a dat seama de 
capcana pe care el i-o întindea! Şi tot Pefy m-a 
poftit la acel banchet în timpul căruia mi s-au 
pus prafuri în băutură ca să dorm prea mult, să 
ajung târziu la Casa tălmacilor şi astfel să devin 


un ucigaş în ochii justiției. 

Să nu uităm un lucru: Pefy se duce adesea la 
Abydos, unde se află o garnizoană a mercenarilor 
greci! Şi dintre aceştia i-a ales pe cei care au 
răpit-o pe Nitis. 

Tânărul scrib fierbea de furie şi nerăbdare. 

— Monstrul ăsta a săvârşit o greşeală cumplită 
atingându-se de Nitis, grăi el. Acum ştiu cum s- 
o eliberez. 

Temându-se de tot ce putea fi mai rău, Bebon 
îşi muşcă buzele. 

— Mai întâi să-l găsim pe Pefy, sperând că n-a 
părăsit încă Memphisul, apoi îl răpim şi-l 
eliberăm în schimbul lui Nitis. După aceea, o să 
chibzuim ce facem mai departe. 

— Cu tot respectul, planul îmi pare fără noimă 
şi greu de înfăptuit. 

— Să mergem degrabă la palat. 

Potrivit obiceiului său, Vânt-de-Miazănoapte 
alese drumul cel mai scurt şi, având în vedere 
împrejurările, grăbi pasul. 

Kel se prezentă la primul post de strajă. 

— Vin de la Abydos, rosti cu glas atât de 
stăpânit, încât până şi el rămase surprins. Aduc 
un mesaj pe care trebuie să-l depun chiar în 
mâinile Marelui vistiernic Pefy. 

Impresionat de ţinuta şi de gravitatea scribului, 
santinela se purtă cu toată atenţia cuvenită. 

Nu departe, Bebon aştepta ros de îngrijorare. 
Această încercare temerară n-o să-l ducă pe Kel 


la pierzanie? Dacă un soldat îl recunoştea, se vor 
năpusti cu toţii asupra lui. 

Mestecând nişte lucernă, Vânt-de-Miazănoapte 
părea liniştit. 

Actorul văzu un ofițer care se apropia de Kel, 
mergând foarte ţanţoş. După ce discutară 
îndelung, paşnic, scribul se îndepărtă agale. 
Nimeni nu-l opri. 

O să mergem în port, îi zise el actorului. Corabia 
Marelui vistiernic  Pefy se pregăteşte să 
părăsească Memphisul. Mai avem o şansă să-l 
prindem din urmă. 

— Cu neputinţă! O puzderie de gărzi îi asigură 
paza. 

— Vom vedea. 

Măgarul se opri de bunăvoie din mâncat şi alese 
un drum mai puţin umblat. 

Bebon nu se înşelase. 

N-aveai cum să răzbeşti până la debarcader. 
Doar demnitarii şi slujitorii acestora treceau de 
şirurile de soldați. 

Pe puntea unui vas magnific, corăbierii se 
pregăteau să înceapă manevrele de plecare. În 
mijlocul punţii se vedea o cabină foarte mare, 
împodobită cu flori şi modele în pătrate de două 
culori ce încântau privirea. 

Corabia lui Pefy, spuse Bebon. Din păcate, de 
neatins pentru noi. 

Dă-mi cuțitul grecesc. 

Ce idee ţi-a mai venit? 


Prea mulți soldați pe chei, într-adevăr. Dar ne 
rămâne fluviul. lar eu sunt un înotător fără 
pereche. 

Sau o să te îneci, sau arcaşii o să te doboare 
când te vor vedea urcând la bord! 

Niciunul nu supraveghează cabina pe latura din 
stânga. Dă-mi cuțitul. 

Renunţă, Kel, e o nebunie! 

Dar privirea scribului era atât de poruncitoare, 
încât Bebon fu nevoit să se supună. 

Nu te mişca de-aici. O să-l ducem pe Pefy la vilă 
şi-o s-o eliberăm pe Nitis. 

Înmărmurit, actorul se uita cum prietenul său 
se depărtează, gândindu-se că n-o să-l mai 
revadă în viață. Să înoate mult timp pe sub apă 
nu avea să fie uşor, să ajungă la corabia Marelui 
vistiernic fără a fi zărit însemna o ispravă pe 
cinste, să se cațere la bord reprezenta o minune. 
Cât despre ceea ce ar urma, depăşea orice 
închipuire! 

Pefy nu se va învoi niciodată să-l însoțească pe 
Kel. Va chema soldații, iar scribul, nefiind în 
stare să ucidă un om, va fi răpus. 
Vânt-de-Miazănoapte şi Bebon rămaseră cu 
ochii aţintiți asupra corăbiei. Echipajul începea 
să ridice pânzele, se îmbarcau proviziile de hrană 
şi bere, iar căpitanul împărțea ordine vâslaşilor. 
Actorul se căia pentru că nu-l oprise pe 
prietenul său. Dar cum să-l convingă să asculte 
de glasul înțelepciunii? Iubirea lui nebunească 


față de Nitis îl făcea să nu simtă primejdia, iar 
Kel prefera să moară încercând s-o elibereze 
decât să se împace cu despărțirea de ea. 

Kel şi Bebon nu erau în măsură să lupte 
împotriva mercenarilor greci şi a unui demnitar 
cu puteri ca ale lui Pefy. 

O clipă, Bebon se gândi să stârnească agitaţie, 
strigând cuvinte de neînțeles. Ar atrage câteva 
gărzi, ar fi arestat, iar Kel şi-ar continua 
încercarea lui nesăbuită. Ciudat om, scribul 
ăsta! La prima vedere, stăpân pe el, cumpătat, 
croit pentru cele mai înalte ranguri în 
administraţie, şi totuşi în stare de o dragoste 
nemărginită care îl preschimba într-un vântură- 
lume. 

Brusc, îl văzu! 

Cu sprinteneala unui atlet, Kel se agăță de 
parapetul vasului, se cățără până sus şi cu 
ajutorul unei parâme izbuti să pună piciorul pe 
punte. 

Toţi cei de la bord şi de pe chei îşi vedeau mai 
departe de treburile lor. 

Nimeni nu-l observase pe oaspetele nepoftit! 
Ghemuit, tânărul şovăi o clipă. Trebuia acum să 
străbată o porțiune descoperită şi să se repeadă 
spre uşa cabinei, sperând că aceasta nu e 
încuiată pe dinăuntru. 

— Renunţă, şopti Bebon. Renunţă şi întoarce- 
te! 

Kel țâşni, luându-i pe toți prin surprindere. 


Corăbierii şi soldații zăriră un soi de 
sălbăticiune, mai iute decât un  şacal, 
năpustindu-se ca o nălucă în cabina Marelui 
vistiernic. 

Până să se dezmeticească ei, uşa se închisese 
deja. 

Aşezat pe un scaun şi adâncit în citirea unui 
papirus cu socoteli, Pefy tresări. 

Scribul îşi vântură ameninţător cuțitul. 

— Cine... cine sunteţi? 

— Numele meu nu are cum să vă fie 
necunoscut: Kel, așa-zisul ucigaş al tălmacilor. 
În uşă răsunară bătăi puternice. 

— Spuneţi-le să nu între, Pefy. Altminteri, vă tai 
numaidecât beregata. 

— Staţi liniştiți! ordonă înaltul demnitar cu glas 
tare. Nu s-a întâmplat nimic. 

— Sunteţi sigur? se îngrijoră căpitanul. 

— Daţi-mi ascultare şi aşteptaţi-mi poruncile. 

Larma de afară se potoli. 

— Ce doriţi? întrebă Pefy, în a cărui privire nu 
se desluşea nici pic de teamă. 

— Nu bănuiți? 

— Vorbiţi limpede. 

— Ştiu ce ascundeţi, Pefy, şi vă cunosc bine 
planurile. O să mă ajutați s-o eliberez pe 
preoteasa Nitis. Dacă refuzați, vă ucid. 


17 
Netulburat, Marele vistiernic îşi privi ţintă 


atacatorul. 

— Aşadar, chiar sunteţi un ucigaş. 

— N-am săvârşit încă niciun omor. Domnia 
voastră, în schimb, ați ordonat un măcel. 

— Ce dovezi aveţi? 

— Aţi răpit-o şi aţi ascuns-o pe preoteasa Nitis. 
— Mai-marea cântărețelor şi ţesătoarelor lui 
Neit? 

— Chiar ea. 

— Baţi câmpii, băiete! 

— Degeaba tăgăduiți, Pefy. Am dat de urma 
mercenarilor greci care au răpit-o şi ştiu că e 
închisă în somptuoasa voastră vilă din Memphis. 
Marele vistiernic părea adânc tulburat. 

— Ceea ce spuneţi n-are nicio noimă! O 
preţuiesc pe această femeie deosebită şi sunt 
mândru că am ajutat-o să-şi trăiască viața 
potrivit harului său. Răposatul mare preot spera 
că ea o să-l înlocuiască, dar faraonul a hotărât 
altfel. O mare greşeală, după părerea mea. Însă 
mai devreme sau mai târziu o să fie îndreptată. 
— Ajunge cu vorbele frumoase, Pefy! Nu vă 
gândiţi decât să-l detronați pe Amasis şi să-i luaţi 
locul. De aceea aţi urzit un plan viclean şi plin de 
cruzime, alegându-mă pe mine drept tap 
ispăşitor! Trebuia să fiu arestat, judecat şi 
osândit la moarte. Dar iată-mă liber aici, în fața 
voastră. A fost o prostie să vă atingeţi de Nitis. 
M-aţi transformat într-un vânător nemilos. 

— Sunteţi... îndrăgostit de ea? 


— Ne-am căsătorit. 

— Nitis - soția unui ucigaş! Asta dacă... asta 
dacă nu cumva sunteți nevinovat, iar ea se 
înverşunează s-o dovedească! 

— Nu încercaţi să mă duceţi de nas. O să 
mergem amândoi la vila voastră şi o să le 
porunciți mercenarilor greci s-o elibereze pe 
Nitis. Vă spun încă o dată, dacă vă împotriviţi, 
am să vă ucid. 

— Vă înşelați, Kel. Nici n-am urzit vreun complot 
împotriva faraonului, nici n-am pus la cale 
răpirea lui Nitis. 

— Mă aşteptam să aud această minciună. Nu vă 
bizuiți pe naivitatea mea, Pefy. Poftindu-mă la 
banchet pe mine, un tânăr scrib începător, şi 
poruncindu-i unui doctor să mă adoarmă, vă 
închipuiaţi că o să vă atingeţi lesne ţinta, fără să 
bănuiți că voi scăpa de judecătorul Gem, 
complicele vostru. 

— Nu-l cunoaşteţi deloc! Și-a dedicat viata 
căutării adevărului şi pedepsirii vinovaţilor. 
Nimeni, nici chiar regele n-ar putea să aibă o 
înrâurire asupra lui. 

— Văd că mă socotiți în continuare sărac cu 
duhul. 

— Dimpotrivă, mă tot întreb: oare ați căzut 
victimă unor uneltiri îngrozitoare? 

— Iscusită mişcare, Pefy! îndoielile şi mila 
voastră mă mişcă. 

— Chibzuiţi puţin, Kel. Sunt bătrân, bogat şi 


respectat şi l-am slujit cu credinţă pe faraon ani 
îndelungați. Curând o să numească pe altcineva 
în locul meu. Iar singura mea grijă, astăzi, e să 
repar templul din Abydos şi să celebrez cultul lui 
Osiris. Casa morţii, locaşul de veci, nu aparține 
vieții? Nu încuviințez felul de a cârmui al lui 
Amasis, prea binevoitor cu grecii, şi nu-mi 
ascund părerile. Puterea şi urzelile de la curte nu 
mă mai interesează, Egiptul apucă pe un drum 
greşit, dar eu n-am forța să mă pun de-a 
curmezişul. Mulțumită rangului şi averii mele, îi 
încurajez pe meşterii care se inspiră din 
vremurile de aur ale piramidelor şi păstrează 
tradiția. Chiar dacă regele nu-mi va cere să-mi 
părăsesc slujba, eu tot am s-o lac şi am să mă 
retrag la Abydos, în preajma lui Osiris. lată 
adevărata mea ambiţie. 

Zăpăcit, Kel strânse cuțitul. 

Încercaţi să mă vrăjiți asemenea unui mag! 
Abydos adăposteşte o cazarmă a mercenarilor 
greci pe care i-aţi tocmit ca s-o răpească pe Nitis. 
Amasis cere ca mercenarii să fie prezenţi în cât 
mai multe aşezări, mici sau mari. După el, acesta 
e prețul plătit pentru siguranța Celor Două 
Regate. 

Să înțeleg că domnia voastră nu sunteți convins 
de asta? 

Eu mă îngrijesc de cultivarea ogoarelor şi de 
vistieria țării, nu de apărarea ei. 

Marele vistiernic se ridică în picioare. 


Ca să vă dovedesc nevinovăția mea, haideţi să 
pornim spre vilă. 

În sfârşit, recunoaşteţi! La cel mai mic gest 
nepotrivit, la cel mai firav strigăt de ajutor, am 
să vă înjunghii. 

Luaţi această paletă de scrib şi mergeţi la doi 
paşi în spatele meu. Jur pe numele Faraonului 
că n-am să vă dau pe mâna gărzilor. 
Jurământul îl tulbură pe tânăr. Pefy ştia ce se 
întâmpla dacă-ți încălcai cuvântul dat: sufletul 
îți era sfâşiat de demoni şi osândit să rătăcească 
veşnic în neant. Oare înaltul demnitar se înrăise 
şi decăzuse într-atât, încât să nu-i pese de asta? 

Pefy îi înmână o paletă. 

Kel o primi fără să spună nimic. 

— Câtă vreme curtea a poposit la Memphis, îl 
lămuri Pefy, nu m-am dus la vilă, rămânând să 
locuiesc la palat. Dacă în casa mea s-au petrecut 
lucruri necurate, le vom descoperi împreună. 

Marele vistiernic părea sincer. Oare îi întindea o 
nouă capcană? 

— Haideţi s-o luăm din loc, hotări Kel. 

Pefy deschise uşa. 

În faţa lui - căpitanul, corăbieri şi soldaţi. Un 
cuvânt, un semn al lui Pefy şi Kel ar fi fost 
doborât. 

— Totul e în regulă, grăi înaltul demnitar. 

— Dar omul ăsta... De ce a dat buzna în cabina 
voastră? întrebă căpitanul. 

— E un emisar venit de la Abydos, pradă unor 


amenințări grave din partea unei cete de 
răufăcători. Voia să mă prevină şi se temea să nu 
fie oprit. Îl duc la vila mea ca să cercetăm nişte 
documente. Aşa că vom amâna plecarea corăbiei. 
— Când socotiți să vă întoarceți? 

— Cât mai repede cu putinţă. 

— Să vă dau câţiva soldați să vă însoțească? 

— Nu-i nevoie. 

Uluit, Bebon îl văzu pe Marele vistiernic 
coborând agale pasarela, urmat de un scrib ce 
ținea o paletă în mână. 

Kel părea să se mişte nestingherit. 

— De necrezut, murmură actorul. Nici măcar 
nu-l ameninţă pe ostatic! Ce i-o fi povestit? 

Chinuit încă de îndoieli, actorul se aştepta ca 
soldații şi gărzile să se năpustească asupra 
scribului din clipă în clipă. 

Însă Marele vistiernic şi Kel trecură la câţiva 
paşi de locul unde se aflau Bebon şi Vânt-de- 
Miazănoapte, care se prefăcură a nu-i cunoaşte. 

Gărzile şi soldaţii nu se clintiră. 

Actorul şi măgarul se luară după cei doi, 
urmărindu-i de la depărtare. Dacă trupele de 
ordine ar fi încercat să-l aresteze pe Kel, Bebon 
i-ar fi sărit numaidecât în ajutor. 

Dar nu se întâmplă nimic. 

Iar Marele vistiernic, întovărăşit de scrib, ajunse 
la frumoasa lui vilă, unde Nitis era ţinută 
prizonieră. 

Pefy îl zgâlțâi cu putere pe portarul ațipit. 

— Stăpâne! Domnia voastră erați? Vă credeam 
plecat. 

— Şi ce te-ai gândit tu? Să trândăveşti, lăsându- 
mi casa nesupravegheată. 

— Nu spuneţi asta! M-a doborât doar o clipă 
oboseala. 

— S-a petrecut de curând vreo întâmplare de 
care ar trebui să aflu? 

— Nu, nu, nici cea mai mică! 

— A fost adusă o tânără femeie, sări Kel, 
nerăbdător, pe care mercenarii greci o țin 
prizonieră aici. 

Portarul se holbă la el. 

— Ce îndrugați acolo? 

— Nu minţi, ştiu tot! 

Slujitorul se uită la Marele vistiernic. 

— Stăpâne, omul ăsta şi-a pierdut minţile! 

— Aşadar, după tine, nimeni n-a pătruns în 
casa mea cât am lipsit. 

— Nimeni, în afară de slujitorii care se îngrijesc 
de curățenie, după cum ați poruncit, şi de 
intendentul domniei voastre, însărcinat să 
verifice dacă totul e în bună stare. 

— Să intrăm, propuse Pefy, şi să stăm de vorbă 
cu el. 

Intendentul, un slăbănog cu ochi negri, alergă 
să-i întâmpine pe nou-sosiți şi se plecă adânc 
înaintea stăpânului său. 


Temându-se de o capcană, Kel privea necontenit 
de jur împrejur. 

— Sunt fericit că v-aţi întors, stăpâne. Luaţi 
masa singur sau aveți oaspeţi? 

— Vom vedea mai târziu. O tânără femeie şi 
nişte mercenari greci au poposit aici? 

Intendentul rămase cu gura căscată. 

— Nu înțeleg... 

— Mărturiseşte dacă te-au ameninţat. 

— Ameninţat... Nu, nici pomeneală! Mi-am 
văzut de treabă, ca de obicei, fără a uita să-i ţin 
din scurt pe grădinari şi să întregesc provizia de 
urcioare cu bere. 

— Ai primit vreo vizită neobişnuită? 

— Niciuna, stăpâne! 

Simţind supărarea şi neîncrederea lui Kel, Pefy 
îl pofti să viziteze locuința, începând cu pivnița şi 
terminând cu terasa, Scribul cercetă el însuşi 
odăile şi sălile de baie. 

Dar nici urmă de Nitis. 

— Aţi fost înşelat, Kel. 

— Cu neputinţă! Mercenarul grec era prea 
speriat ca să născocească vreo poveste. 

— Recunoaşteţi adevărul: căuta să vă 
zăpăcească înşirându-vă lucruri fără noimă. 

— Ba nu, eu îl cred. Slujitorii voştri sunt părtaşi 
la această nelegiuire, iar domnia voastră mințiți. 

Scribul îşi vântură iar cuțitul. 

— Îmi pierd răbdarea, Pefy. Unde aţi ascuns-o 
pe Nitis? 


— Nu am răpit-o eu. 

Încordat din cale-afară, Kel devenea 
ameninţător. 

Răgetul unui măgar îl făcu să încremenească. 
— Vasăzică, e o capcană! 

— N-am înștiințat gărzile, îl asigură Pefy. 

De la fereastră, Kel aruncă o privire în grădină. 

Măgarul păşea înaintea lui Bebon, care îi târa 
după el de gulerul tunicii pe portar şi pe 
intendent. Nenorociţii nici nu mai ştiau pe ce 
lume se află. 

— Încercau să fugă, zise actorul. A trebuit să-i 
împiedicăm. 

Mirat, Marele vistiernic ieşi din casă însoțit de 
scrib. 

O  mândrețe de cucui împodobea fruntea 
portarului, iar intendentului îi curgea sânge din 
nas şi din gură. 

— Două lovituri de copită pe cinste, îi lămuri 
Bebon. Slujitorii ăştia par să aibă ceva pe suflet. 

Kel îi puse portarului cuțitul la gât. 

— Vorbeşte, lepădătură! A fost adusă o femeie 
aici, nu-i aşa? 

— Da, da... Dar eu nu sunt vinovat! Am ascultat 
de ordinele intendentului. 

Cu ochii înceţțoşați, acesta din urmă părea pe 
jumătate leşinat. Bebon îl pălmui şi-l înhăţă de 
păr, trăgându-i capul pe spate. 

— Trezeşte-te, băiete, şi răspunde la întrebări! 
Altminteri, măgarul meu o să te sluțească de tot. 


Intendentul tresări. 

— Mercenarii greci m-au ameninţat, mărturisi 
el. Unor oameni ca ei n-ai cum să le refuzi ceva. 
— Amenințat... Şi plătit? 

— Puțin. 

— Stăpânul tău avea cunoştinţă despre toate 
acestea? întrebă Kel privindu-l pe Marele 
vistiernic. 

— Nu, mercenarii s-au folosit de lipsa lui ca să 
aducă aici o prizonieră şi să-i tot pună întrebări 
o noapte întreagă. 

— Au lovit-o? 

— Nu ştiu. 

— Cum ai îndrăznit să-mi înşeli încrederea pe 
care ţi-am arătat-o? se răsti Pefy, ai cărui ochi 
vădeau o furie rece. 

— Stăpâne, grecii nu mi-au dat de ales! 

— Cum îi cheamă pe mercenari? 

— Nu ştiu! 

— Unde au dus-o pe prizonieră? 

— Nici asta nu ştiu! 

— Chiar că n-ai habar de nimic. Dar copitele 
măgarului o să-ți împrospăteze amintirile. 

Intendentul căzu în genunchi. 

— Spun adevărul, stăpâne! 

— Când mercenarii au adus-o pe femeie, scânci 
portarul, unul dintre ei a pomenit de tabăra lor 
de la Saqqara. 

— Şi de mai ce? 

Portarul îngenunche la rândul său. 


— V-am spus tot, stăpâne! 

— Tu şi complicele tău, dispăreţi de-aici! 

— Putem... putem pleca? 

— Dispăreţi! 

Intendentul şi portarul îşi luară numaidecât 
tălpăşița. 

— N-ar fi trebuit să-i predăm gărzilor? întrebă 
Kel. 

— O să-şi țină gura. lar eu nu vreau să fiu 
amestecat în răpirea unei preotese. Întrucât aţi 
aflat ce căutați, treceţi la fapte. 

— Dacă vă lăsăm în libertate, socoti Bebon, o să 
puneți să ne aresteze. Acum ştiţi prea multe. 

— De aceea am să tac, stând departe de toate 
astea. Mă îndoiesc de vinovăția lui Kel, dar n-am 
de gând să încep cercetări de capul meu şi să mă 
amestec într-o problemă care priveşte statul şi 
care e mai presus de puterile mele. E de datoria 
judecătorului Gem să scoată la lumină adevărul. 
Eu trebuie să mă întorc la Sais şi să mă îngrijesc 
cât mai bine de bunăstarea Egiptului. De altfel, 
nu ne-am întâlnit niciodată, da? 

Kel şi Bebon se sfătuiră din priviri. 

— Aşa să fie, zise scribul. 

Înaltul demnitar se îndepărtă fără grabă. 

— Tocmai ai săvârşit o mare greşeală, îşi dete cu 
părerea Bebon. Căpetenie a uneltitorilor sau nu, 
trebuia să scăpăm de el. 

Noul mare preot al templului zeiței Neit, numit 
de către faraonul Amasis, le deschise larg porțile 
judecătorului Gem şi oamenilor săi. Magistratul 
verifică până în cele mai mici unghere diferitele 
edificii care alcătuiau vastul sanctuar, inima 
sacră a oraşului Sais, aflat în plină înflorire. 

De astă-dată, pătrunse lesne în locaşurile 
tainice, în cripte și în Casa Vieţii şi presimţirea i 
se adeveri: răposatul mare preot și cu Nitis îl 
ajutaseră pe scribul Kel să se ascundă. Vasăzică, 
era vorba de un complot în care fusese amestecat 
un demnitar religios de vază. Era el căpetenia 
uneltitorilor? Avea complici la palat? Kel îi luase 
locul? O mulțime de întrebări nu şi aflaseră încă 
răspunsul. 

Descoperise însă şi un lucru bun: templul nu 
mai adăpostea un cuib de uneltitori, iar preoții 
se mărgineau la îndeplinirea sarcinilor rituale. 

Gem  cercetă „Casa  Dimineţii”, loc al 
purificărilor, sala silexului unde se păstrau 
obiectele de cult, „palatul ţesăturilor de în”, 
capelele lui Neit, Ra şi Atum şi sanctuarul 
Albinei. Aici se celebrau misterele învierii lui 
Osiris. În mijlocul naosului, se găsea sipetul 
tainic în care era aşezată mumia divină. 

— Deschide-l, îi porunci Gem marelui preot. 

În ciuda supunerii arătate până atunci, acesta 
se împotrivi. 


— Trebuie să aşteptăm următoarea sărbătoare, 
căci... 

— Regele mi-a dat puteri depline. 

Cu mâinile tremurânde, marele preot îi făcu pe 
plac, apoi se dădu câţiva paşi îndărăt. O 
asemenea pângărire a secretului marilor mistere 
va stârni mânia zeilor. lar răzbunarea lor avea să 
fie cumplită. 

Gem văzu ceea ce nu s-ar fi cuvenit să vadă, un 
sarcofag din aur, lung de-un cot, în care odihnea 
făptura de lumină a lui Osiris, învelit într-o 
pânză țesută de Isis şi Nephtys. 

Dar nici urmă de vreun document folositor 
pentru Gem. 

Cu chipul descompus, marele preot ceru 
îngăduința să se retragă. Deşi nu se simţea în 
largul său, judecătorul îşi continuă căutările. 
Erau în joc siguranța şi viitorul regatului. 

Ultimul popas: mormintele faraonilor care 
făcuseră din Sais capitala lor. Odihnindu-se 
înăuntrul incintei lui Neit, se bucurau de 
ocrotirea zeiței. Portice, coloane cu capitelul în 
forma unui mănunchi de frunze de palmier, o 
sală vastă precedată de o capelă, mormânt boltit: 
locaşurilor de veci ale monarhilor nu le lipsea 
măreția. Terminat de curând, cel al lui Amasis 
era splendid. Judecătorul Gem intră cu pas uşor, 
străbătu curtea şi merse până la capelă. 

Înzestrată cu o viaţă intensă, statuia ce 
reprezenta Ka-ul monarhului îl privea ţintă. 


Inspirându-se din lucrările Vechiului Regat, 
sculptorul  ştiuse să înfățişeze puterea şi 
severitatea monarhilor vârstei de aur. 
Judecătorul se apropie. 

La moartea lui Amasis, capela va fi umplută cu 
ofrande. Zi de zi, un preot al lui Ka va cinsti 
amintirea răposatului, întrupat în această 
statuie, sufletul lui îşi va lua zborul ca să se 
primenească aici, apoi se va întoarce pentru a 
sălăşlui în nepieritorul trup de piatră. 

Magistratul vru să citească textele înscrise pe 
stâlpul din spate. 

Dar rămase înmărmurit. 

Rulat cu grijă şi aşezat după statuie, se afla un 
papirus. 

Nedumerit, Gem îl luă. Papirusul nu era sigilat, 
ci legat cu o simplă sforicică, pe care judecătorul 
o dezlegă uşor. 

Şi astfel ieşi la iveală un text de neînțeles! Nişte 
hieroglife trasate fără îndoială de o mână dibace, 
dar care luate laolaltă nu aveau nicio noimă. 

Magistratul se gândi la ultimele cuvinte rostite 
de Mai-marele Casei tălmacilor, pe când trăgea 
să moară: „Să descifrezi documentul criptat”. 
Oare Gem tocmai găsise documentul cu pricina? 
Din cauza acestui papirus se săvârşise măcelul? 
Un lucru sărea însă în ochi: textul era aidoma 
celui pe care judecătorul îl avea deja şi care îi 
aparținuse scribului Kel! Dar cine ascunsese aici 
originalul? Fie răposatul mare preot, fie Nitis, 


discipolul său. Amândoi fuseseră convinşi că 
nimeni nu va îndrăzni să scotocească prin acest 
locaş. Aşadar, iată dovada vinovăţiei şi a 
complicităţii lor! 

Negreşit, uneltitorii plănuiau să se folosească de 
document, poate chiar atunci când luau puterea. 
Dar ce cuprindea el atât de însemnat? 

— Aţi descoperit ceva, judecătorule Gem? 
întrebă o voce neprietenoasă. 

Magistratul se întoarse. 

— Nu ştiam de existența acestui papirus, 
adăugă Henat. Vedeţi să nu fie vorba despre vreo 
ofrandă. 

— Ce faceţi aici? 

— Veghez la terminarea locaşului de veci al 
faraonului. Unele detalii nu-l mulțumesc, aşa că 
muncim până când totul va fi fără cusur. 

— Majestatea Sa mi-a poruncit să cercetez toate 
părțile templului cu speranța de a găsi o urmă, îl 
lămuri judecătorul. 

— Frumoasă reuşită, recunoscu numaidecât 
căpetenia iscoadelor, arătând spre papirus. 

— Da și nu. Textul e de necitit. 

— Îmi îngăduiţi să încerc a-l descifra? 

Judecătorul stătea în cumpănă. 

— Scumpe Gem, regele ne-a poruncit să ne 
sprijinim unul pe altul. În schimbul bunăvoinţei 
voastre, am să vă ofer informaţii demne de 
atenție. 

Magistratul îi întinse documentul. 


După ce-l studie îndelung, Henat se dădu bătut. 

— E de nedesluşit la prima vedere, într-adevăr. 
Un text criptat care ar trebui lăsat în seama 
scribilor din Casa tălmacilor. Cu încuviințarea 
voastră, fireşte... 

— După ce-l voi arăta regelui, am să-l trimit 
acolo chiar eu. Ce informații aveţi? 

— Mi se pare că ați discutat cu Marele vistiernic 
Pefy şi vă îndoiți de cinstea lui. O presimţire 
vrednică de laudă, judecătorule Gem. Acest 
slujbaş din cale-afară de priceput nu vede cu 
ochi buni felul de a cârmui al regelui nostru, prea 
binevoitor față de greci. De aceea le-am cerut 
oamenilor mei să-l supravegheze în taină. 

Gem se îmbufnă. 

— Ar fi trebuit să-mi vorbiți despre asta. 

— Nu spun c-am respectat chiar întru totul 
legea. Dar căutăm un ucigaş aflat în slujba unor 
uneltitori de temut, aşa e? 

— Nu încuviințez mijloacele pe care le folosiți, 
Henat.  Încălcarea legilor poate duce la 
samavolnicie. 

— Doar ştiţi cât sunt de cumpătat, de prevăzător 
şi de credincios statului. Din punctul meu de 
vedere, când avem de-a face cu lucruri grave, 
doar rezultatele contează. Or, Pefy era prieten cu 
răposatul mare preot al lui Neit, complice, 
pesemne, la rândul său cu scribul ucigaş. Ajunge 
o astfel de bănuială ca să presupunem că ele 
căpetenia unui grup de uneltitori. 


— Aţi găsit vreo dovadă? 

Henat şovăi. 

— E prea mult spus. Totuşi, purtarea Marelui 
Vistiernic Pefy continuă să mă nedumerească. 
Chiar înainte de a se întoarce la Sais, a întârziat 
plecarea corăbiei lui şi s-a dus la vila sa 
împreună cu un emisar venit de la Abydos. Apoi, 
casa a fost închisă. 

— Eu socot că Pefy îşi îndeplineşte cu cea mai 
mare grijă sarcinile. 

— Tocmai. Nu cumva caută să ne înşele? Deşi 
trece drept un înalt demnitar fără pată şi un 
vistiernic desăvârşit, urzeşte oare din umbră un 
complot? 

— N-am nicio dovadă împotriva lui. 

— Ne aflăm în fața fie a unui slujitor devotat al 
Majestății Sale, fie a unui om viclean şi crud, în 
stare să meargă până la omoruri pentru a-şi 
potoli ambiția. Domnia voastră nu aveţi 
mijloacele să-l opriți, însă eu pot să-l urmăresc 
pas cu pas şi să-l împiedic să facă rău. Dar am 
nevoie de sprijinul vostru. 

— Să cerem o audiență la rege, hotărî 
judecătorul. 

În ciuda unei dureri cumplite de cap, faraonul 
Amasis ascultă atent raportul judecătorului Gem 
şi pe cel al căpeteniei iscoadelor, Henat. La acest 
sfat de taină luau parte regina Tanit, cancelarul 


Udja şi marele general Fanes din Halicarnas. 

— La cererea lui Henat, îi lămuri monarhul, nu 
l-am chemat pe Marele vistiernic Pefy. Înţelegeţi 
acum de ce lipseşte. 

— E datoria lui Henat să se îndoiască de tot și 
de toate, observă cancelarul, şi l-am încurajat să 
stea mereu cu ochii în patru. Totuşi, deşi Pefy 
nu-i are la inimă pe greci, n-am auzit aici niciun 
argument hotărâtor care să arate că e amestecat 
în vreun complot. Îşi îndeplineşte sarcinile fără 
greşeală, negoțul şi agricultura înfloresc. De ce- 
ar fi complicele unui ucigaş? 

— Din pricina duşmăniei sale recunoscute față 
de greci, socoti căpetenia iscoadelor, poate că a 
urzit nişte planuri îngrozitoare. 

— Oare coiful faraonului să se afle tot la Pefy? 
întrebă regina. 

— Nu ştiu, Majestate. E treaba judecătorului 
Gem să-l aresteze şi să-l facă să vorbească. 

— Dar n-am destule dovezi, îl contrazise 
magistratul. Arestarea lui ar pricinui grave 
tulburări printre înalții demnitari ai statului, mai 
ales dacă e nevinovat. Vreau să trec la fapte doar 
atunci când nu mai e loc de îndoieli. 

— Îţi încuviinţez spusele, grăi Amasis. 

— Majestate, îngăduiți-mi să vă pun totuşi în 
gardă, stărui Henat. Lăsaţi-mă să continui a-l 
supraveghea pe Marele Vistiernic. 

— Bine, ai încuviințarea mea. 

— Pefy tocmai a plecat spre scumpul lui Abydos, 


iar la Memphis a părut tare tulburat de venirea 
unui mesager din acest oraş. Abydos nu riscă să 
devină un sălaş al răzvrătiților? 

— M-ar mira, sări marele general Fanes din 
Halicarnas. Abydos nu-i decât un târguşor 
adormit, unde nişte preoţi bătrâni îşi dedică 
zilele celebrării misterelor lui Osiris, departe de 
lume, şi o cazarmă întreagă de mercenari 
veghează la păstrarea ordinii. 

— Dublează numărul mercenarilor, porunci 
Amasis, şi înăspreşte măsurile de siguranţă. La 
cel mai firav cuvânt de răzvrătire rostit de preoții 
lui Osiris, la cel mai mic gest care trezeşte 
bănuieli, vreau să fiu prevenit. 

— La ordinele voastre, Majestate. 

— Casa tălmacilor a reuşit să dezlege codul 
papirusului ascuns în spatele statuii lui Ka? îl 
întrebă regele pe Gem. 

— Din păcate, nu, Majestate. L-am arătat mai 
multor scribi regali şi, cu toată învățătura lor, au 
dat şi ei greş. La fel s-a întâmplat şi cu 
documentul asemănător găsit în capela lui 
Kheops. După părerea mea, un singur om are 
cheia: scribul Kel. Se slujea pesemne de aceste 
texte pentru a ţine legătura cu oamenii din 
grupul său şi, întrucât vorbeşte mai multe limbi, 
a născocit un cod de neînțeles sub aparența 
înşelătoare a hieroglifelor. 

— Când l-am întâlnit, mărturisi regina, mişcată 
de amintirea acelor clipe, a spus că are un 


papirus criptat, din pricina căruia a fost distrusă 

Casa tălmacilor şi care arată că există un 
complot, dovedind astfel nevinovăția lui. 

— Şi eu l-am văzut pe acest Kel, când a încercat 
să scape cu fața curată aducându-mi un coif fals! 
Fără îndoială, mereu ajungem la el. Căpetenie şi 
totodată braț înarmat, el rămâne un duşman de 
temut şi se va strădui să-i unească împotriva 
mea pe cei care-mi sunt vrăjmaşi. lată ce 
hotărăsc pentru a împiedica o asemenea 
nenorocire: tu, judecătorule Gem, continuă să-l 
vânezi pe acest monstru. la cu tine cât de multe 
gărzi. Un decret regal te va împuternici să 
cercetezi templele şi să-i azvârli în temniţă pe cei 
care nu vor să ţi se supună. Acum sunt convins 
că Kel caută să răzbată până în sud. Aşa că îţi 
pun la dispoziție o mică flotă de corăbii de război. 
Străbate provinciile în lung şi-n lat, Gem, şi 
hăituieşte această fiară. 

— Voi pleca chiar mâine, Majestate. 

— Tu, generale Fanes, urmă monarhul, te vei 
duce la Elefantina, a cărei garnizoană mă 
îngrijorează. Prea mulţi nubieni şi prea puţini 
greci. Lui Kel şi aliaților lui n-o să le scape asta. 
Numeşte un nou comandant al fortăreței, 
înstăpâneşte acolo o disciplină de fier, înlătură 
nemulțumirile şi tocmeşte mercenari de elită. 
Elefantina trebuie să rămână un hotar de 
netrecut. Apoi, verifică toate garnizoanele 
noastre din sud şi nu-i ierta pe cei delăsători. 


— Bizuiţi-vă pe mine, Majestate. 

Suveranul se întoarse spre Henat. 

— De multă vreme ar fi trebuit să rezolvăm 
problema  tebană. Divina  Adoratoare nu 
încuviințează felul meu de a cârmui, şi chiar 
simpla ei existenţă îmi slăbeşte puterea. 

— Să nu plănuiți ceva rău în privinţa ei, îl sfătui 
regina Tanit neliniştită. Marea preoteasă a lui 
Amon se bucură de un bun renume. Oamenii o 
preţuiesc pentru cinstea ei şi pentru respectul pe 
care-l arată vechilor ritualuri. 

Amasis îşi luă cu tandreţe soţia de mână. 

— Îmi dau seama şi, cu toată supărarea mea, 
cred că e nevoie să păstrăm această datină 
prăfuită. Totuşi, trebuie s-o împiedicăm pe 
Divina Adoratoare să ne facă rău. Tu, Henat, o 
să te duci la Theba și o să-i arăţi cum stau 
lucrurile. 

— Anevoioasă sarcină, Majestate! 

— Vorbeşte-i despre existența unui complot şi 
despre căpetenia lui, scribul Kel, care e hotărât 
să ia legătura cu ea pentru a o îndemna să se 
ridice împotriva cârmuirii. Să nu se lase păcălită 
de acest ucigaş şi să rămână credincioasă 
coroanei. În felul acesta îşi va păstra micul ei 
regat teban şi va putea să celebreze mai departe 
ritualurile strămoşeşti. 

Henat se înclină. 

— Tie, cancelare Udja, adăugă Amasis, îţi 
încredințez grija statului. Vei rămâne alături de 


mine, aici, la Sais, şi în i continua să sporeşti 
forța armatei noastre, dar mai cu seamă flota de 
război. O să primeşti rapoarte de la membrii 
acestui sfat restrâns și o să-mi aduci la 
cunoştinţă orice întâmplare neplăcută. 

— N-am să dau greş, Majestate. 

Demnitarii se retraseră. 

Obosit, Amasis goli o cupă cu vin roşu. 

— Să cârmuiesc mă istoveşte peste măsură, i se 
destăinui soţiei sale, dar n-am dreptul să-mi las 
țara de izbelişte. 

— Fiţi pe pace, zise Tanit surâzătoare. Adineauri 
tocmai v-aţi întărit autoritatea. 

— Un înalt demnitar sfârşeşte întotdeauna prin 
a se crede conducătorul statului. Era timpul să 
le reamintesc cine domneşte! Tot îmi pun 
întrebări în privinţa lui Pefy. 

— Un om bogat, bătrân, interesat de bunăstarea 
poporului, dornic să se retragă la Abydos şi să se 
dedice misterelor lui Osiris... Nu mi-l închipui în 
fruntea unui grup de uneltitori. 

— Nu-i vorba oare de o mare viclenie? Scribul 
Kel are nevoie de sprijin, iar Marele meu 
Vistiernic i-ar putea oferi un ajutor de nădejde, 
prefacându-se că mă slujeşte cu devotament. 

Regina părea descumpănită. 

— Un om care pune atâta preţ pe tradiție nu-l 
respectă pe faraon? 

— Ambiţia şterge orice rețineri, scumpa mea 
soție. Pefy l-a cunoscut pe înaintaşul meu şi 


poate că nu-i place că eu i-am luat locul. lar 
faptul că nu vede cu ochi buni grija pe care o arăt 
străinilor nu e o mărturie în favoarea lui. Pe de 
altă parte, sinceritatea lui dovedeşte că e un om 
răspunzător, cinstit şi curajos. 

— Cum te descurci în această încurcătură? 

— Henat o să descopere adevărul. 

Bebon nu se amăgea: dacă împreună cu Kel şi 
Vânt-de-Miazănoapte s-ar fi apropiat de tabăra 
mercenarilor greci de la Saqqara, ar fi fost 
arestați numaidecât. Bineînţeles că Marele 
vistiernic Pefy îi prevenise pe mercenari, bucuros 
să se laude că-l prinsese pe ucigaşul urmărit de 
prea multă vreme. 

— Am încredere în el, spuse Kel. 

— Dragostea te orbeşte! Acest demnitar 
cumsecade ne trimite drept în capcană. Şi, de 
astă-dată, copitele lui Vânt-de-Miazănoapte n-o 
să ne scoată din ea. 

— Pefy mi-ar fi putut închide gura pe corabie. 
Nu se numără printre uneltitori. 

— Culmea şireteniei! Marele vistiernic nu-şi 
murdăreşte mâinile. 

— Saqqara este singura informaţie pe care-o 
avem, Bebon. 

— [a nu-mi ţine lecţii! Nu trăgeam deloc nădejde 
să te opresc, ci voiam doar să ne luăm câteva 
măsuri de prevedere înainte de a muri prosteşte. 


— Linişteşte-te, nu plănuiesc să atacăm noi trei 
o garnizoană întreagă. 

— Ce uşurare! Şi ce propui? 

— Să cercetăm împrejurimile şi să punem mâna 
pe mercenarul însărcinat să care gunoiul. 

— Şi dacă-s mai mulți? 

— Fii şi tu mai încrezător! 

— Bine, bine. Şi după aceea? Presupunând că 
voinicul o să ne spună că Nitis se află în tabără, 
va trebui să ne batem unul împotriva a douăzeci! 

— Zeii ne vor ajuta. 

Bebon preferă să tacă. 

Arătând ca nişte adevăraţi negustori ambulanți, 
cei doi prieteni se îndreptară spre tabăra de la 
Saqqara însoțiți de măgarul lor care purta 
burdufurile cu apă. 

Pe drum se încrucişară cu alți vânzători, le 
dădură bineţțe, apoi se opriră în fața unei 
santinele. 

— Ziua bună, soldat! Garnizoana are nevoie de 
apă proaspătă şi ieftină? întrebă cu glas voios 
Bebon. 

— Îmi pare rău, băiete, dar Mai-marii noştri ne 
silesc să cumpărăm doar de la anumiți 
negustori. 

— Având în vedere numărul vostru, câteva porții 
în plus v-ar prinde bine! 

— Nu suntem decât vreo cincizeci și avem tot ce 
ne trebuie. 

— Cred că nu-i o plăcere să stai zi de zi aici. Ce 


plictiseală să  supraveghezi necropola! Fără 
îndoială că ai prefera să trăieşti la Memphis. 
Acolo nu duci lipsă de distracții, petreceri şi 
veselie. 

— Pleacă, prietene. Comandantul interzice 
santinelelor să discute cu străinii. 

— Apa mea... 

— Du-te s-o vinzi în altă parte. 

Cei trei descoperiră magazia de gunoi a 
mercenarilor. O parte era arsă, cealaltă năruită. 
Kel, Bebon şi Vânt-de-Miazănoapte se ascunseră 
într-o grădină de palmieri unde măgarul găsi ce 
să mănânce. 

Tinerii se mulțumiră cu câteva curmale. 

Pe înserat, apăru un soldat cărând nişte coşuri 
grele. 

Era santinela ce îndeplinea corvezile. 

Singur,  mercenarul  bodogănea împotriva 
acestei munci anevoioase. 

Când simți în şale vârful cuţitului mânuit de 
Bebon, scăpă coşurile. 

— Mergi înainte spre palmierii aceia, îi porunci 
actorul. Dacă ţipi, te spintec. 

Furios, Kel îl sili pe grec să se întindă pe spate. 
Vânt-de-Miazănoapte îi puse o copită pe piept. 
— Măgarul nostru e peste măsură de sălbatic, îl 
lămuri Bebon. N-ai fi primul pe care-l rupe-n 
bucăți. Răspunde-ne la întrebări şi o să te 
cruțăm. 

Mercenarul se holbă la el, îngrozit. 


— Nu sunt vinovat pentru că n-am cumpărat 
apă de la voi! Eu ascult ordinele şi... 

— Puțin îmi pasă de apă. În tabără s-a petrecut 
de curând ceva neobişnuit, nu-i aşa? 

— N-am băgat de seamă, eu... 

Apăsarea copitei crescu brusc şi-i smulse 
soldatului un geamăt de durere. 

— N-o să te salvezi minţind, sări Kel. Eşti gata 
să mori ca să-i protejezi pe mai-marii tăi? 

După ce chibzui mai bine, mercenarul nu se 
simți răspunzător pentru ordinele primite. lar 
ultimele nu-i fuseseră deloc pe plac. 

— Deşi regulamentul ne interzice cu tărie, nişte 
colegi de-ai mei au adus o femeie în tabără. 
Tânără, foarte frumoasă, legată şi având căluş. 
Au zăbovit îndelung la comandant. 

— Era rănită? se îngrijoră Kel. 

— Nu cred. 

— Ai mai văzut-o după aceea? 

— Da, când au scos-o din cortul comandantului. 
Vorbeau tare și am tras cu urechea. Mă întrista 
să văd cum îmbrâncesc şi ocărăsc o fată aşa 
frumoasă. Eu m-aş fi purtat altfel cu ea! 

Bebon se temu pentru Kel să nu aibă o izbucnire 
de furie. Dar scribul reuşi să se stăpânească. 

— ŞI ce-ai auzit? 

— N-au izbutit să afle nimic de la ea, iar colegii 
mei voiau un adăpost sigur ca s-o ţină acolo şi să 
mai încerce să-i smulgă nişte răspunsuri. 
Comandantul i-a îndrumat spre o galerie care 


tocmai a fost săpată în partea sudică a piramidei 
în trepte. Acolo nimeni n-o să-i deranjeze. 

— Câţi temniceri sunt? 

— Trei. Nişte bărbaţi de temut, după părerea 
mea. 

— Li se duce de mâncat şi de băut? 

— La răsăritul şi la apusul soarelui. 

Socotind că întrebările s-au terminat, Vânt-de- 
Miazănoapte se îndepărtă. 

— Dezbracă-te, porunci Kel. Avem nevoie de 
uniforma ta. 

— Vreţi să... să mă ucideţi? 

— Doar să te împiedicăm să te mişti şi să 
vorbeşti. Aici o să Iii la umbră şi până la urmă 
cineva o să te găsească. Şi-ţi dau un sfat: uită de 
noi. 

Mercenarului i se păru că noaptea nu se mai 
sfârşeşte. Legat zdravăn şi mulțumindu-le zeilor 
că scăpase cu viață, adormi într-un târziu. 

Kel nu se gândea decât să pornească mai 
departe, însă Bebon îl convinse să se odihnească 
puțin. Eliberarea lui Nitis nu avea să se 
dovedească o treabă uşoară. De astă-dată, 
scribul se va vedea silit să ucidă. 


22 
Sosirea căpeteniei nu-i linişti pe uneltitori, 
pradă cu toții unei vii agitații. 
Văzându-le tulburarea, Mai-marele lor îi privi pe 
rând, păstrându-şi calmul. 


Uneltitorii tăcură şi se aşezară. 

— lată-ne adunați aici după o despărţire 
îndelungată, grăi căpetenia. Va trebui să punem 
la cale un plan precis, pe care fiecare să-l 
respecte. 

— Papirusul criptat a căzut în mâinile gărzilor! 
reaminti cel mai tulburat dintre uneltitori. Şi nu 
vorbesc de cel de la Gizeh! Acum trupele de 
ordine au la dispoziție două documente fără 
pereche de importante. 

Căpetenia zâmbi. 

— Numai că trebuie să le şi descifreze. lar 
singurul om în stare s-o facă era răposatul 
conducător al Casei tălmacilor, pe care am fost 
siliți s-o distrugem. În clipa de față nu ne mai 
paşte nicio primejdie. Papirusurile vor rămâne 
mute. 

— Dar scribul Kel? întrebă un alt uneltitor. 

— Poate să fi găsit prima cheie şi să fi citit câteva 
rânduri. O izbândă măruntă, lipsită de urmări 
grave. 

— Şi dacă ajunge la Theba, unde e ascunsă a 
doua cheie? Atunci o să înțeleagă tot! 

— O presupunere fără rost, socoti căpetenia. 
Însă vom continua să ţinem seama de ea şi să 
ridicăm atâtea piedici între Kel şi Divina 
Adoratoare, încât întâlnirea lor să devină cu 
neputinţă. 

— Zeii par să-l ocrotească pe acest scrib! 

— Dispariţia iubitei sale Nitis îl va zdruncina şi- 


l va scoate din minți. Uitând de prudenţă, va 
cădea în mâinile celor ce-l urmăresc. 

— Şi dacă totuşi... 

— Vom face orice e nevoie, hotări căpetenia. 
Niciodată Divina Adoratoare n-o să asculte 
aiurelile unui ucigaş. 

Sângele rece şi dârzenia Mai-marelui lor îi 
liniştiră pe uneltitori. Şi apoi, nici n-aveau de 
ales. De-acum nu mai puteau să dea înapoi. 

* 

De când se întorsese la Sais, Menk, rânduitorul 
sărbătorilor, fusese copleşit de muncă. Noul 
mare preot, un nepriceput, se bizuia pe el ca să 
asigure desfăşurarea fără cusur a marilor 
ritualuri în onoarea lui Neit. 

La vederea  Mai-marii cântărețelor şi 
tesătoarelor, numită Iu locul lui Nitis, Menk, care 
era totuşi un om de lume şi se purta cu multă 
curtoazie, aproape că-şi ieşi din fire. O bătrână 
arțăgoasă şi cicălitoare, cu voce ascuțită şi 
gesturi repeziți. Din pricina acestei femei urâte 
foc, corul cânta fals şi atelierele decăzuseră. 

Dezgustat, Menk se feri să-i dea porunci de care 
ea oricum n-ar fi ascultat. El, care crezuse 
întotdeauna că pe calea discuţiilor poți ajunge la 
o bună înțelegere, ar fi trebuit să-i aducă la 
cunoştinţă marelui preot nemulțumirea sa. Dar, 
vai! Greşelile care vor apărea de-aici înainte îi vor 
fi puse în cârcă lui Menk şi-i vor distruge 
renumele. Oare cineva încerca să-l înlăture? 


În culmea supărării, Menk porni spre tribunalul 
unde lucra judecătorul Gem. Nemaiputând 
îndura absența lui Neit, voia să-i ceară 
magistratului lămuriri clare şi sigure. 

Dar un alt judecător conducea procesele. 

— Doresc să-l văd pe Gem, îi zise Menk scribului 
secretar. 

— Pleacă în călătorie. Corabia sa o să 
părăsească în curând portul. 

Rânduitorul sărbătorilor alergă într-un suflet la 
debarcader. Aici îşi spuse numele şi rangul 
ofițerului supraveghetor. Acesta merse să-l 
înştiințeze pe judecător şi Menk fu lăsat să urce 
la bord. 

Aşezat la pupă, magistratul bea bere uşoară şi 
contempla capitala Egiptului. 

— Judecătorule Gem, am venit să vă cer noutăţi 
despre cercetările privind dispariția preotesei 
Nitis. 

— Legea mă opreşte să vă răspund. 

— Era cel mai de seamă ajutor al meu. Lipsa ei 
îmi pricinuieşte o mare îngrijorare! 

— Uitaţi-o, Menk! 

— Vreţi să spuneţi că... 

— Nitis n-a fost răpită. A fugit. 

— A fugit! Din ce cauză? 

— Preoteasa nu-i o victimă, ci părtaşa unui 
ucigaş. lar eu am să-i arestez pe amândoi. Vă 
dau încă o dată acelaşi sfat: uitaţi-o! 

Palid, Menk simţi că-l cuprinde ameţeala. Când 


cobori pasarela, fu cât pe ce să cadă. 

Vasăzică, scribul Kel o silise pe Nitis să-l 
urmeze. Ea, îndrăgostită de un ucigaş... Nu, era 
cu neputinţă! În faţa unei nenorociri atât de 
cumplite, Menk nu putea sta cu braţele 
încrucişate. Şi, de vreme ce bătrânul judecător, 
care nu vedea altceva în afară de legile sale, nu 
izbutea să prindă monstrul, trebuia găsită o altă 
cale. 

Menk se duse la palat şi ceru să fie primit de 
Henat, şi el pe punctul de a părăsi Saisul. 

— Timpul meu e măsurat, îl preveni căpetenia 
iscoadelor. Arătaţi necăjit, scumpe prietene! O 
duceți rău cu sănătatea? 

— Aud că Nitis ar fi fugit cu Kel. 

Henat păru stânjenit. 

— Într-adevăr, asta e părerea judecătorului 
Gem. 

— Monstrul ăla a silit-o să-l urmeze. 

— Se poate. 

— Cu siguranţă! Judecătorul se înşală şi planul 
lui nu va da neapărat roadele aşteptate. Nitis ar 
putea fi rănită, ucisă chiar! Trebuie să fac ceva. 

— Cum anume? 

— Am lucrat deja pentru domnia voastră, 
reaminti Menk, luând seama la uneltirile 
răposatului mare preot al lui Neit. Încredinţaţi- 
mi o nouă misiune: s-o găsesc pe Nitis şi s-o 
eliberez. Am nevoie doar de câțiva mercenari 
pricepuţi, de o corabie iute şi de o mică 


informație, ca să încep de undeva. 

Apoi am să mă descurc singur. În ochii tuturor, 
voi fi plecat să-mi îngrijesc de sănătate. 
Ajutoarele mele mă vor înlocui, iar noii 
cârmuitori ai templului vor răspunde de 
desfăşurarea viitoarelor sărbători. 

— Să vă preschimbaţi aşa, dintr-odată, într-o 
iscoadă în toată regula... Mi se pare o treabă 
delicată. 

— Nitis trebuia să devină soția mea, mărturisi 
Menk. Îmi înţelegeţi acum hotărârea? 

Henat încuviinţă din cap. 

— Vă admir curajul, Menk. Dacă primesc 
propunerea voastră, îmi făgăduiți să nu vă 
puneţi viața în primejdie? Scribul Kel e un ucigaş 
de temut. 

— Vă făgăduiesc. 

— Ucigaşul a părăsit Memphisul, luând-o spre 
sud, îi destăinui căpetenia iscoadelor. Va încerca 
să ajungă la Theba, s-o atragă de partea sa pe 
Divina  Adoratoare, apoi să stârnească o 
răzvrătire în Nubia. Găsirea lui nu se anunţă 
uşoară, dar poate că norocul o să vă surâdă. 
Dacă se întâmplă asta, mărginiţi-vă să ne daţi de 
ştire. 

— Am înţeles. 

— Secretarul meu se va îngriji de cele 
trebuincioase. Până diseară, veți avea tot ce-aţi 
cerut. 

— Mulţumesc, Henat. Mă voi arăta vrednic de 


această misiune. 

— V-o doresc din toată inima. 

Menk se ferise să adauge că nu urmărea decât 
un ţel: să-l ucidă pe scribul Kel şi s-o elibereze 
pe Nitis ca s-o ia de soție numaidecât. 

La rândul său, căpetenia iscoadelor bănuia 
adevăratele planuri ale noii sale iscoade. Dar, 
câteodată, un începător reuşea. 

Bebon nu se simţea în largul său. După unele 
zvonuri stăruitoare, duhuri războinice păzeau 
Saqqara şi împrejurimile sale, veghind la odihna 
sufletului faraonului Djeser, a cărui piramidă în 
trepte, scară unind cerul cu pământul, domina 
necropola. Nimeni nu se aventura până aici. 

— Un scrib atât de învăţat ca tine, îi spuse el 
prietenului său, ar trebui să ţină seama de 
primejdie. Magia tărâmului de dincolo ne 
împresoară, iar noi suntem nişte bieți oameni 
care nu se pot lupta cu o astfel de forță. 

— Ţi-e frică? 

— Fireşte că nu! Vorbeam doar despre respect şi 
prudenţă. 

— Eliberarea lui Nitis n-o să-i nemulțumească 
pe zei. Fără ajutorul lor, n-am fi aflat adevărul. 
De ce ne-ar părăsi acum? 

Actorul renunță să-l contrazică. Încăpăţânarea 
lui Kel îi zădărnicea dinainte orice argument. 

Cu pas solemn, Vânt-de-Miazănoapte străbătu 


ținutul sacru al lui Djeser. Liniştit, măgarul călca 
pe urmele  ritualiştilor care  celebraseră 
sărbătoarea reînnoirii lui Ka şi a unirii Celor 
Două Regate, oferind astfel Egiptului o temelie 
nepieritoare. 

Kel îşi amintea de clipele intense trăite în cripta 
din templul lui Neit, de la Sais. În mijlocul tăcerii 
şi al întunericului, înconjurat de puterile divine, 
se lepădase de pielea profană. 

Dobândind un nou mod de a privi lumea, se 
simțea gata să dea piept cu demonii dornici să-l 
distrugă. 

Pe Bebon însă îl treceau fiori de groază, şi ar fi 
bătut bucuros, în retragere. Desluşea prezența 
unor spirite care se învârteau în jurul oaspeților 
nepoftiți, şovăind să-i lovească. Ținându-şi 
urechile lăsate, Vânt-de-Miazănoapte mergea cu 
o uşurinţă de necrezut, de parcă nu cântărea mai 
mult decât o pasăre. Actorul lua parte la o 
procesiune ciudată, în care muritorii atingeau o 
lume nevăzută. 

În sfârşit, ajunseră la intrarea în galeria saită. O 
uşă din lemn oprea trecerea. 

Răsăritul începea să capete sclipiri roşiatice. 

Bebon respira mai bine. Demonii nopţii se 
întorceau în grotele lor, lăsându-i să-i înfrunte 
doar pe cei trei mercenari greci. 

Kel păru dintr-odată abătut. 

— Şi dacă au schingiuit-o şi au siluit-o... 
Niciodată Nitis n-o să-şi mai vină în fire! Va 


prefera să moară. 

— Vrei să afli sau nu? încă mai putem s-o lăsăm 
în mâinile lor. 

Privirea lui Kel scăpără. 

— Bate la această uşă, Bebon, şi pregăteşte-te 
să împlineşti prima parte a planului nostru. 

Actorul lovi zdravăn cu pumnul. 

— Cine-i acolo? întrebă în greacă o voce groasă. 

— Am adus apă şi plăcinte calde. 

Uşa se întredeschise. Mercenarul care se ivi era 
lat în spate şi bărbos. 

Mai întâi, văzându-l pe Kel în uniformă, alături 
de un măgar încărcat cu de-ale gurii, se linişti. 
Apoi îl încolți bănuiala. 

— Eşti nou. 

— Da, am intrat de curând în slujbă. 

— De mirare. Nu se încredințează unui 
începător treburi ca acestea. 

— Am multă experienţă, iar tu n-o să-mi scapi. 

— Ce înseamnă asta? 

Bastonul din lemn de palmier al lui Bebon 
zdrobi ţeasta mercenarului. 

— Unul mai puţin, rosti sec actorul, dar arma 
mi s-a rupt în două. 

Kel aşeză jos jăraticul luat de la depozitul de 
gunoaie al taberei militare. Cu ajutorul unei 
ramuri de palmier ațâţă flacăra. 

Fumul umplu galeria. 

— Foc! strigă el în greacă. Să ieşim de aici, 
prieteni! Altminteri o să murim sufocaţi! 


Potrivindu-şi de minune mişcările, măgarul şi 
actorul îl izbiră pe cel de-al doilea mercenar, care 
se rostogoli peste cap. Apoi, cu o lovitură de 
copită în ceafă, Vânt-de-Miazănoapte îi veni de 
hac. 

Al treilea mercenar o târa după el pe Nitis, care 
se împotrivea din toate puterile. 

Nebun de furie, Kel sări la gâtul lui, îl sili să dea 
drumul prăzii şi începu să-i care la pumni cu 
nemiluita. Soldatul se prăbuşi leşinat. 

Nicicând scribul nu se crezuse în stare de o 
asemenea violenţă. 

— Nitis... 

Plângând de bucurie, tânăra îl strânse în brațe, 
mai-mai să-l înăbuşe. 

— S-a sfârşit, eşti liberă! 

— A fost cumplit, mărturisi ea. 

— Te-au lovit? 

— Nu, m-au speriat doar. Însă au distrus tot ce 
aveam şi în fiecare clipă m-am temut de ce e mai 
rău. Căpitanul de pe Ibis m-a dat pe mâinile a 
trei mercenari greci care m-au dus într-o vilă 
frumoasă unde m-au luat la întrebări. 

— L-ai întâlnit acolo pe Marele vistiernic Pefy? 

Întrebarea o miră pe tânăra femeie. 

— Nu... A avut vreun amestec în răpirea şi 
întemnițarea mea? 

— Nu cred. Ce voiau de la tine? 

— Să afle ce legături există între noi, unde te 
ascunzi şi cine-ți sunt aliaţii. Le-am oferit 


răspunsuri neclare şi care se băteau cap în cap. 
Scoşi din răbdări, au hotărât să mă lase în seama 
unor călăi mai pricepuți. 

— Să nu mai pierdem vremea pe aici, se 
amestecă în vorbă Bebon. Locul ăsta mă 
îngrijorează. 

— Haideţi să mergem până în capătul galeriei, îi 
sfătui preoteasa. Adăposteşte o comoară. 

— Eu stau la pândă, hotări actorul. Dacă strig, 
veniți în fuga mare. 

Lung de şaizeci de metri, vastul coridor orizontal 
era susținut în mijloc de un rând de coloane 
puternice. lar dulgherii îi sporiseră siguranța 
prin mai multe grinzi. 

— Suntem în mijlocul piramidei, socoti Nitis. 
Simţi energia pe care o răspândeşte? 

Tulburat, Kel încercă un intens sentiment de 
venerație. Departe de a părea o întemniţare, o 
astfel de călătorie în inima pietrei semăna cu o 
eliberare. 

— Priveşte aceste minunăţii! 

Scribul admiră un grup de Răspunzători?, 
figurine din ceramică smălțuită, albastră, aşezaţi 
în morminte pentru a îndeplini anumite munci 
în locul celor  înviați. Purtând peruci, 
înveşmântaţi în tunici scurte cu mâneci largi, 
Răspunzătorii ţineau în braţele încrucişate la 
piept două săpăligi. Potrivit textului, ai cărui 


2 Ushebtis sau shauabtis. 


executanți magici erau, ei se însărcinau să 
semene ogoarele, să irige taluzurile, să care 
îngrăşământul rămas din descompunerea 
mâlului de la apus la răsărit şi de la răsărit la 
apus. 

— Sunt dedicați faraonului Amasis! observă 
scribul. 

— Fără îndoială e vorba despre un furt, îşi dădu 
Nitis cu părerea. 

— Mai degrabă despre o plată către aceşti 
mercenari care pot vinde foarte scump astfel de 
obiecte. Aceste minunății nu dovedesc, oare, că 
faraonul este întâiul nostru vrăjmaş? 

— Să nu ne pripim cu judecăţile. Să luăm cu noi 
unul dintre Răspunzători şi această amuletă: 
două degete de obsidian, pe care îmbălsămătorul 
le strecoară în timpul mumificării în tăietura 
făcută pe trupul osirian. Despărţind cerul de 
pământ, amuleta îngăduie sufletului să ajungă, 
străpungând norii, în paradisuri şi îl fereşte de 
deochi. 

Stăpânirea de sine pe care o dovedea tânăra 
femeie îl ului pe Kel. După atâtea ore de spaimă, 
îşi regăsise bucuria de a trăi şi energia cu o 
iuțeală de necrezut! 

— Şi tu, şi eu am pierdut copiile după papirusul 
criptat, rosti el cu amărăciune. 

Nitis îi zâmbi. 

— Copiile, dar nu ţinerea de minte. Ştiu pe de 
rost adunătura aceea misterioasă de hieroglife. 


Şi tu la fel, bănuiesc. 

Într-o traistă de piele cărată de Vânt-de- 
Miazănoapte se găseau o paletă şi cele 
trebuincioase scrisului. 

Cu toată împotrivirea lui Bebon, nerăbdător să 
părăsească locurile, Kel şi Nitis se apucară 
separat să scrie textul, aşa cum şi-l amintea 
fiecare. Cele două copii se potriveau perfect. 

— Să plecăm de-aici, stărui actorul. 

— Doar Divina Adoratoare ne poate salva, le 
reaminti Nitis. 

Omul care adusese apă şi plăcinte bătu de mai 
multe ori în uşa galeriei saite. Mirat că nu capătă 
niciun răspuns, o împinse binişor. 

Uşa se deschise scârțâind. 

Un fum usturător îi intră în nas şi-n ochi. 

— Sunteţi acolo? strigă el cu nelinişte în glas. 

Înaintă temător şi se împiedică de trupul unui 
mercenar. Puțin mai încolo zăceau alți doi. 

Speriat de-a binelea, omul lepădă urcioarele şi 
coşurile şi o rupse la fugă pentru a-l înştiinţa pe 
comandantul taberei. Acesta sosi numaidecât la 
faţa locului, întovărăşit de doi soldați. 

Unul dintre răniți tocmai îşi revenea în simțiri. 

— Ce s-a întâmplat? 

— Am fost atacați prin surprindere. 

— Câţi erau? 

— Nu ştiu... Fumul ne-a împiedicat să vedem şi 


să ne apărăm. Totul s-a desfăşurat foarte repede. 

Comandantul cercetă galeria. Comoara părea 
neatinsă, dar fata dispăruse. Nu ştia cine e ea şi 
nici nu dorea să afle, într-atât îi displăcea 
această misiune secretă. Ofițerul se mărginea să 
execute întocmai ordinele fără a căuta să 
descopere de unde veneau şi care era ţinta lor. 
Mercenarii nu stăteau la discuţii. 

Cei trei răniți vor fi îngrijiţi şi apoi vor fi mutaţi 
într-o garnizoană îndepărtată, unde vor uita 
această întâmplare, ferindu-se să-şi dea drumul 
la gură. Cât despre comandant, se va grăbi să 
întocmească un raport amănunțit şi să-l trimită 
Mai-marilor săi. 

Restul nu-l privea. 

* 

Când căpetenia uneltitorilor află de eliberarea 
lui Nitis, nu se putu împiedica să nu încerce un 
sentiment de admirație față de scribul Kel. Într- 
adevăr, nu era un om obişnuit și făcea dovada 
unei iubiri nebuneşti, care-l împingea să mişte şi 
munții din loc. 

Totuşi, potrivit dosarului său, ar fi trebuit să se 
poarte ca un slujbaş mărunt, care să tremure de 
frica Mai-marilor lui şi să nu fie în stare să ia o 
hotărâre de unul singur, devenind astfel o pradă 
uşoară. Numai că soarta cea vitregă îl 
preschimbase într-o fiară sălbatică mereu la 
pândă şi biruitoare de fiecare dată. Să scape de 
trupele de ordine şi s-o elibereze pe preoteasă 


fuseseră două isprăvi pe cinste. În slujba 
uneltitorilor, acest tânăr ar fi săvârşit minuni. 

Dar acum era prea târziu. Având în vedere 
împrejurările,  uneltitorii trebuiau să se 
descotorosească de Kel şi de Nitis într-un fel sau 
altul. Iar unul dintre ucigaşii porniţi în căutarea 
lor va sfârşi prin a le veni de hac. 

Existau nişte complici... Nu încăpea nicio 
îndoială. În primul rând, fostul mare preot al lui 
Neit, din fericire dispărut, care negreşit o ajutase 
pe Nitis, discipolul său, să cunoască ritualişti de 
vază. Aşadar, fugarii vor folosi adesea templele 
drept adăpost, prin urmare se impunea ca 
acestea să fie supravegheate cu străşnicie. 

Theba şi Divina Adoratoare erau ținte de 
neatins! Căpetenia uneltitorilor ura acest oraş 
înțesat de sanctuare şi pe această preoteasă 
bătrână, aproape egala faraonului, ce-şi dedicase 
viața slujirii zeilor. lar poporul, mărginit cum era, 
o venera crezând în puterile ei magice şi în forța 
ei de a-l apăra de urgii! Atâtea credinţe învechite 
deveneau nesuferite şi o mişcare fermă le va 
înlătura. 

Egiptul merita mai mult. Iar scribul Kel, în ciuda 
curajului şi a norocului său, nu va putea opri 
schimbarea. 

* 

Drum Bun, marele port din Memphis, semăna 
cu un furnicar. Corăbii trăgeau la mal, căutând 
cel mai bun loc, sau plecau. Oamenii încărcau şi 


descărcau mărfuri, vedeau de starea vaselor, 
făceau negoț, crâcneau împotriva măsurilor de 
pază prea aspre, se târguiau asupra prețului 
călătoriilor. Din ce în ce mai numeroşi, grecii se 
dovedeau negustori aprigi. 

Bebon se amestecă în mulțimea de gură-cască 
şi zări gărzile care patrulau însoţite de babuini 
dresați să-i dea în vileag pe hoți muşcându-i de 
pulpa piciorului. Răufăcătorii erau duşi în 
temniţă şi osândiți fără milă. 

Prost ras, aidoma unui bărbat în doliu, îmbrăcat 
cu o tunică siriană grosolană, purtând sandale 
ieftine, Bebon părea un locuitor de rând al 
Memphisului, nici bogat, nici sărac, pornit în 
căutarea unui câştig frumuşel. 

De când trupele de ordine răscoliseră tot oraşul 
din porunca judecătorului Gem, hoţii se făcuseră 
nevăzuţi de teama unor controale neaşteptate. 
Cei care aveau prăvălii, precum şi negustorii 
ambulanți nu-şi mai încăpeau în piele de bucurie 
văzând cât de bine le merg treburile acum. 

Lângă pasarela unei corăbii de  negoţ 
impunătoare stăteau cinci soldați şi 
comandantul lor. 

Bebon se apropie agale, cu fruntea în pământ. 
— Aş dori să discut cu un ofițer răspunzător, îi 
zise el comandantului. 

— Răspunzător cu ce? 

— Cu apărarea statului. 

— Pleacă, prietene. Avem de lucru. 


— Vorbesc foarte serios. Ascultaţi-mă şi n-o să 
vă căiți. 

Comandantul oftă. 

— Te-a părăsit nevasta? Ţi-ai pierdut slujba? Nu 
deznădăjdui, totul o să se aranjeze. 

— Am o informaţie care-l priveşte pe însuşi 
faraonul. 

Comandantul zâmbi: 

— Îmi pari cam obosit, omule, dar curând o să 
vină vremea odihnei de după masă. 

— Kel, ucigaşul, vă interesează? 

Comandantului îi pieri zâmbetul. 

— Urăsc glumele proaste! 

— Vreau să ştiu ce răsplată capăt. 

— Nu mişca de-aici, mă întorc îndată. 

Ga şi ceilalți colegi ai săi, comandantul primise 
ordin să strângă toate informaţiile, chiar şi cele 
care puteau trece uşor drept născociri. 

Nu peste mult timp se întoarse, însoţit de un 
ofițer cu bărbia despicată. 

— Băiete, ţin să te previn că nu-i sufăr cu niciun 
chip pe cei care scornesc tot soiul de minciuni. 
— Care-i răsplata? 

— O vilă, doi servitori, cinci măgari şi o mare 
cantitate de provizii, fără a mai pune la socoteală 
recunoştinţa cârmuitorilor. 

— Aţi putea adăuga şi nişte pământuri 
mănoase. 

O să mai discutăm despre asta dacă te dovedeşti 
serios! 


— Dacă sunt serios? Când e vorba să fac avere 
nu-mi arde de glume. 

— Ai rostit numele scribului Kel? 

— Se pregăteşte să părăsească Memphisul ca să 
ajungă la Theba, iar eu ştiu prin ce mijloace. 
Bărbie-Despicată îşi ținu răsuflarea. 

— Vreau un zălog, continuă Bebon. Statul 
împarte lesne făgăduieli, dar rareori le respectă. 
— Şi ce anume ceri? 

— Un săculeţ cu pietre scumpe. 

— Nu-ţi lua nasul la purtare, omule! 

— E doar o simplă arvună, îl lămuri Bebon. Apoi 
o să capăt şi restul cuvenit. Şi hotărâţi-vă iute. 
N-o să aştept prea mult. Alte gărzi vor pleca 
urechea, negreşit, la spusele mele. 

— Aşează-te şi ai răbdare. O să ţi se dea de băut. 
Bărbie-Despicată se întoarse cu un săculeț de 
pietre scumpe. 

— Îţi convine? 

Actorul îi cercetă îndelung conţinutul. 

— Merge, la o adică. 

— Aşadar, spune-ne ce ştii. 

— Scribul Kel a lăsat să-i crească o mustață 
subțire şi poartă o perucă aidoma celor de 
odinioară. Poimâine-dimineaţță o să urce la 
bordul unei corăbii de negoţ, Viguroasa, care se 
va îndrepta spre Theba. Corabia transportă 
țesături, urcioare cu vin şi vase de alabastru 
pentru Divina Adoratoare. Nu cunosc numele şi 
numărul membrilor echipajului cărora le-a 


cumpărat tăcerea, însă se va da drept scrib 
public care întocmeşte registre pentru 
administraţie şi-şi va plăti astfel călătoria. 
Bărbie-Despicată se strădui să-şi stăpânească 
bucuria. 

— Bineînţeles, prietene, tu ai să rămâi lângă noi. 
— Dacă nu mă întorc, Kel n-o să se suie pe 
corabie. Crede că eu acum verific ultimele 
amănunte şi aşteaptă să-i spun cum stau 
lucrurile. Să nu încercați să mă urmăriţi. 
Iscoadele o să vă zărească şi îi vor da de ştire. 
Mâine, după ce-l arestaţi, am să vin să capăt ce 
mi-a mai rămas din răsplata făgăduită. 

Bebon nu se îndoia: era urmărit de una dintre 
gărzi. Bărbatul cu pricina îşi închipuia că, dacă- 
i surprindea pe Kel şi pe complicii săi în vizuina 
lor, isprava lui ar fi cu atât mai apreciată. Şi 
înaintarea în grad îi va fi oferită pe tavă! 

Actorul apucă pe o străduţă întortocheată, la 
mijlocul căreia fusese construită o galerie 
îngustă care-o lega de o stradă largă. La capătul 
galeriei, Bebon o rupse la fugă spre dugheana 
unui vânzător de coşuri, o străbătu şi ieşi prin 
uşa din dos. 

Scăpase de urmăritor. 

Bebon pipăi săculețul cu nestemate. O avere 
frumuşică! Iar restul plăţii cuvenite ar fi făcut din 
el un om bogat, a cărui singură îndeletnicire ar fi 


fost să se bucure din plin de plăcerile vieţii. 
Trădarea i-ar aduce foloase mari... 

Cu pas domol, ajunse în port şi se îndreptă spre 
o corabie somptuoasă, gata de plecare, 
Scarabeul. 

Un corăbier îl opri să urce pasarela. 

— N-ai voie să treci, băiete. Echipajul nu duce 
lipsă de oameni, aşa că nu mai tocmim pe 
nimeni. 

— Sunt purtătorul de sandale al stăpânei 
domeniului Neferet. 

Păzitorul se duse să-i dea de ştire doamnei cu 
pricina şi, după ce primi încuviințarea ci, îl lăsă 
pe slujitor să urce la bord. 

Bebon se înclină în fața lui Nitis. 

— Am câştigat rămăşagul, îi spuse el, şi iată aici 
roadele culese: cu aceste pietre scumpe o să ne 
descurcăm o bună bucată de vreme! 

— Kel şi cu mine muream de spaimă! mărturisi 
tânăra. Te pândeau primejdii mari. 

— Am cunoscut eu altele şi mai rele, şi încă nu 
s-au terminat! Trupele de ordine doresc atât de 
tare să prindă un fir, încât sunt gata să creadă 
orice. 

Căpitanul dădu ordin să se ridice ancora. Un 
vânt prielnic dinspre miazănoapte ajută vasul să 
părăsească iute Memphisul, în vreme ce gărzile 
întindeau capcana în jurul Viguroasei, o corabie 
ce transporta mărfuri, şi nicidecum călători 
urmăriți de gărzi. 


La porunca stăpânei sale, intendentul Kel îl plăti 

pe căpitanul Scarabeului, un vas doar pentru 
muşterii înstăriți. Judecătorul Gem căuta o 
pereche nevoită să se poarte cu fereală, nu o 
femeie bogată, liniştită şi de o frumuseţe 
răpitoare, însoțită de doi slujitori. Pentru cine 
întreba, doamna pornise spre Khemenu, oraşul 
lui Thot din Egiptul de Mijloc, unde stăpânea 
numeroase pământuri. Fireşte, ar fi putut să 
folosească propria corabie, dar să călătorească în 
tovărăşia unor persoane de rangul ei o înveselea. 

Cinci cabine confortabile fuseseră puse la 
dispoziția a patru doamne de vază şi a unui 
inspector al digurilor. Adunați la proră, aceştia 
sporovăiau, bând bere slabă şi gustând 
smochine cărnoase, înainte de a se desfăta cu un 
ospăț îmbelşugat. Bucatele - gâscă friptă, came 
de vită, uscată, sărată, afumată şi unsă cu miere, 
peşte pregătit la bord - fură servite pe frunze de 
măzăriche, late, adânci şi groase. 

Mai puţin răsfățaţi, slujitorii se mulțumiră cu 
nişte carne uscată de pasăre, peşte uscat, lăptuci 
de Memphis şi curmale. Vânt-de-Miazănoapte, 
alături de alți doi măgari, se înfrupta din lucernă 
proaspătă. 

— Tare mi-ar mai plăcea ca din când în când să 
mă joc de-a bogaţii! Una peste alta, mâncarea 
nu-i tocmai rea, iar berea merge, în lipsă de 
altceva. 

— Marele vistiernic Pefy nu ne-a trădat, observă 


Kel. Altminteri eram deja arestaţi. Aşa că nu se 
numără printre uneltitori. 

— La prima vedere, ai dreptate. Totuşi, mă tem 
de o viclenie. Poate vrea să ne prindă chiar el, 
fără ajutorul gărzilor sau al armatei, astfel încât 
să apară drept salvatorul regatului. Frumos 
început pentru un viitor faraon, nu? 

— Atunci înseamnă că judecătorul Gem e dus 
de nas şi cunoaşte prost lucrurile, dar e cinstit. 

— Cu neputinţă! Ne hăituieşte la adăpostul 
mantiei groase a legilor şi se supune poruncilor 
cârmuirii. 

— Adică faraonului Amasis, îi reaminti scribul. 
Care ce este? Viitoare victimă sau căpetenie a 
uneltitorilor? 

Bebon îşi scărpină obrazul. 

— Regele pune la cale un complot ca să se 
detroneze pe el însuşi... Hm... Ceva îmi scapă. 

— Dar dacă încearcă să se descotorosească de 
unii demnitari, deveniți stânjenitori pentru el, 
întinzându-le o capcană? Un lucru e sigur: 
Amasis vinde ţara, puţin câte puţin, grecilor, iar 
anumiți dregători puternici, precum Pefy, nu 
încuviințează asta. Născocind un aşa-zis complot 
în care, chipurile, ar fi amestecați potrivnicii săi, 
monarhul îi va defăima şi se va descotorosi de ei. 

— Chiar că nu-i nimic mai rău decât hățişurile 
astea ale cârmuirii! 

— Ba da, nedreptatea. 

— Tot aia. Şi-acum eu am să dorm niţel, aşa ca 


după masă. Josniciile sufletului omenesc mă 
sleiesc de puteri. 

Bebon adormea oriunde într-o clipă. Kel însă nu 
privea cu ochi buni purtarea inspectorului 
digurilor, care o curta pe Nitis. La cel mai mic 
gest nelalocul lui, scribul va trece la fapte. 

Din fericire, ospăţul se încheie şi tânăra femeie 
se retrase, susținând că are de lucru cu 
intendentul. 

— Îl urăsc pe omul ăla. 

Nitis zâmbi. 

— Eşti gelos? 

Te îndoiai? 

Din păcate, nu pot să te sărut, deşi mor de poftă. 

Pentru Kel, faptul că n-o putea cuprinde în braţe 
era de-a dreptul un chin. Trebui să se 
mulțumească doar cu un schimb de priviri 
complice, mărturie a unei iubiri atât de mari şi 
profunde încât timpul, în loc s-o şubrezească, o 
întărea. 

Împreună se aplecară iar asupra textului 
criptat, încercând tot soiul de îmbinări, chiar şi 
cele mai nefireşti. 

Trudă zadarnică. 

— Fără îndoială, cheia ne va fi oferită de 
simboluri precum amuletele din capela lui 
Kheops, îşi dădu cu părerea scribul. lar aceste 
simboluri se află negreşit la Theba, la Divina 
Adoratoare. Prin urmare, duşmanii noştri vor 
încerca să ne împiedice să răzbim până acolo. Să 


văd cum îţi pui viaţa în primejdie e peste puterile 
mele, Nitis. 

— Acum e vorba despre viața noastră. Şi singura 
şansă de a o salva e să descoperim adevărul. Iar 
zeii n-o să ne părăsească. 

— O şansă atât de slabă! 

— Armele nu ne lipsesc, socoti tânăra femeie. 
Mai întâi, prietenii pe care-i are Bebon în Egiptul 
de Sus, apoi locurile de putere ale zeiței Neit, pe 
care mi le-a dezvăluit răposatul meu învăţător. 
Acolo vom găsi un ajutor preţios. Curând vom 
ajunge la primul dintre ele. 

Nitis părăsi cabina pentru a se alătura 
prietenilor săi de ocazie, iar Bebon dormea 
adânc. Kel se rezemă în coate de parapet şi 
contemplă Nilul, oglindire pământească a 
fluviului ceresc, care transporta energia în sânul 
universului. Udând malurile, el dăruia oamenilor 
cele de trebuinţă ca să trăiască fericiți şi în bună 
pace. Dar dacă regele se arăta nedrept, nicio 
fericire nu era cu putinţă. 

* 

Când corabia poposi la Fayyum&, călătorii 
prânziră pe uscat, iar echipajul curăţi temeinic, 
de la un capăt la altul, somptuosul vas. 
Căpitanul supraveghea încărcarea proviziilor de 
bere, vin, carne uscată şi merinde proaspete. 
Peştele era prins zilnic chiar de corăbieri. 


3 Situat la o sută de kilometri la sud de Cairo. 


Oaspeţii nu trebuiau să ducă lipsă de nimic, ci 
să fie mulțumiți în toate privinţele de călătorie. 
Spre marea mirare a căpitanului, slujitorul 
frumoasei doamne lega pe spinarea măgarului 
sacii din piele de parcă s-ar fi pregătit de plecare. 
lar intendentul, cu traista aruncată pe umăr, 
ținea în mână un toiag de drumeţ. 

Tânăra femeie ieşi din cabină. Îşi schimbase 
rochia elegantă cu o tunică simplă. 

— Doamnă Neferet, ne părăsiți deja? Socotiţi că 
n-aţi fost servită cum se cuvine? 

— Dimpotrivă, căpitane, totul a fost fără cusur. 
Numai că intendentul meu mi-a adus la 
cunoştinţă anumite nereguli săvârşite de unul 
dintre administratorii mei care locuieşte în 
apropiere. Vreau să văd numaidecât cum stau 
lucrurile, apoi vom porni spre Memphis după un 
scurt popas într-un sat învecinat, unde 
stăpânesc nişte pământuri. Data viitoare când 
voi avea treburi la Khemenu, am să aleg tot 
Scarabeul, într-atât mi s-a părut de plăcută 
corabia voastră. 

— Trebuie să vă înapoiez o parte din... 

— Nici vorbă, căpitane. Meritaţi din plin această 
mică răsplată. 

Oh, zei, ce femeie minunată! Posomorât, 
corăbierul începu să se gândească la manevrele 
de plecare. 

Înştiințat de către ofițerul răspunzător cu paza 
portului din Memphis, Fanes din Halicarnas îl 
preveni numaidecât pe cancelarul Udja, după 
cum cerea calea ierarhică. Acesta din urmă îl 
chemă pe Henat, căpetenia iscoadelor, şi puse să 
fie întors din drum judecătorul Gem, care de- 
abia părăsise capitala. 

Cei patru demnitari nici nu îndrăzneau să-şi 
închipuie ce va urma: oare îl vor aresta, în 
sfârşit, pe scribul Kel din cauza unei informații 
demne de crezare? Niciodată lucrurile nu se 
vădiseră mai limpezi. 

— Ar trebui să-l vestim pe rege? întrebă marele 
general. 

— Dacă dăm greş, o să-l dezamăgim, se 
împotrivi judecătorul. Am pierdut socoteala 
zvonurilor mincinoase şi a cercetărilor zadarnice 
legate de Kel. 

— De data asta, pare ceva serios, stărui Henat. 
— Să luăm măsurile de cuviință, hotări 
judecătorul, fără a ne lăuda dinainte cu 
rezultatele. 

— Potrivit rapoartelor ofițerului însărcinat cu 
paza, începu Fanes din Halicarnas, Viguroasa 
este o corabie veche, bine îngrijită, în stare să 
care poveri grele. Dar viitoarea sa încărcătură 
pare mai degrabă uşoară: ţesături, urcioare cu 
vin şi metale preţioase. 

— Unde trebuie să ajungă? 


— La Theba, pe domeniul Divinei Adoratoare. 

Demnitarilor li se tăie răsuflarea. 

— Asta dovedeşte multe, grăi cancelarul. Ce 
ştim despre căpitan? 

— Un bărbat de vreo cincizeci de ani, cu multă 
experiență. E tată a cinci copii şi-i place să 
petreacă. 

Dar vreun nărav are? 

— Jocul de zaruri. 

— Prin urmare, a strâns niscaiva datorii. Lui Kel 
nu i-a fost greu să-l convingă să primească o 
plată frumuşică pentru a-l duce, fără ştirea 
nimănui, la Theba. Acum să vorbim despre cel 
care l-a trădat pe scrib. 

— Din păcate, n-am aflat prea multe despre el, 
spuse cu amărăciune marele general. Nu-i 
cunoaştem numele, descrierile sunt neclare şi, 
lucrul cel mai neplăcut, a scăpat de garda 
însărcinată să se tină după el. După ce-a pus 
mâna pe un săculeț cu pietre scumpe, drept 
arvună la răsplata ce i se cuvenea, voinicul s-a 
descotorosit de omul nostru trimis să-l 
urmărească pas cu pas. 

— Firesc, într-un fel, socoti judecătorul Gem. Nu 
voia să-l conducă pe omul nostru până la Kel de 
teamă să nu fie arestat împreună cu acesta şi să 
piardă tot. Purtarea lui mă face să cred că avem 
de-a face cu un luptător priceput, poate chiar un 
mercenar rătăcit, aflat în slujba scribului Kel. 
Sătul să se tot ascundă, s-a hotărât să-şi vândă 


stăpânul ca să se îmbogăţească. 

— Cât sunteți de încrezător, rosti batjocoritor 
Henat. Întâmplările trecute nu v-au trezit 
îndoieli. 

— Trădătorii şi  vânzătorii au existat 
întotdeauna, i-o întoarse Gem. 

— Nu-i o vreme nimerită pentru discuții, ci 
pentru fapte, rosti apăsat cancelarul Udja. 
Bineînţeles,  Viguroasa se află sub o 
supraveghere atentă, da? 

— Adevărat, răspunse marele general. 

— Scribul Kel e un ucigaş neobişnuit de viclean, 
care precis s-a gândit la o cale de salvare în caz 
de atac. Să întindem în jurul corabiei o capcană 
din care nimeni să nu poată scăpa. 

— Să înlocuim corăbierii cu gărzi, propuse 
Henat. 

— E o măsură nesigură, spuse judecătorul. Kel 
îi va observa înainte să urce la bord şi, dacă nu 
recunoaşte echipajul, o să se îndepărteze. Să nu- 
l prevenim nici pe căpitan, să-l lăsăm să se simtă 
în largul său. În schimb, să închidem toate 
ieşirile, chiar şi cele de pe apă. Şi să încercăm să- 
l prindem pe ucigaş viu. Am putea scoate de la el 
nişte răspunsuri prețioase. 

— Aţi dat ordin să fie doborât dacă ameninţă 
viața oamenilor noştri, îi reaminti Fanes din 
Halicarnas. 


— Şi întăresc acest ordin. 
* 


Zorii răsăriseră deasupra portului din Memphis, 
iar cărăuşii se apucaseră de treabă! Răcoarea nu 
ținea mult şi era mai bine să se folosească de 
aceste ore ale dimineţii ca să încarce şi să 
descarce corăbiile. Douăzeci de vase erau gata pe 
plecare, tot atâtea sosiseră şi restul zilei se 
anunța agitat. Primii negustori îşi rânduiau 
fructele şi legumele şi primii cumpărători 
cercetau mărfurile înainte de a începe tocmeala. 
Vreo sută de gărzi îmbrăcate aidoma orăşenilor 
de rând ţintuiau cu privirea pasarela Viguroasei. 
Mulţi dintre ei abia dacă-şi mai puteau stăpâni 
încordarea, mai ales cei din trupa însărcinată să- 
l prindă pe ucigaş. Dacă scribul va refuza să-şi 
lepede armele, arcaşii pitiți în dosul unei stive de 
coşuri vor trage fără şovăire. lar dacă el se 
arunca în apă, mai multe bărci pline de soldați 
vor porni îndată spre el. 

— N-o să vină, îi spuse Henat judecătorului 
Gem. E o momeală. 

— Stiţi mai multe decât mine? 

— Din păcate, nu! 

— Kel trebuie s-o întâlnească pe Divina 
Adoratoare, aminti magistratul, iar corabia 
aceasta duce o încărcătură la Theba. 

— Dar preoteasa Nitis? Scribul o va lăsa în voia 
unei sorți nefericite? 

— Kel a înţeles că noi căutăm o pereche, aşa că 
s-au despărțit. Nu-mi fac speranțe deşarte. 
Având în vedere freamătul neîncetat din portul 


Memphisului, n-avem cum să controlăm toate 
corăbiile. 

La capătul cheiului se ivi un tânăr de talie 
mijlocie. Purta o perucă aidoma celor de 
odinioară și o mustață mică şi subţire, tăiată cu 
fineţe. Cu pas măsurat se îndreptă spre 
Viguroasa. 

— Cel care ne-a vândut informaţia n-a mințit, 
şopti judecătorul Gem. 

Gărzile strânseră numaidecât rândurile. 

Părând foarte liniştit, tânărul dădu să urce 
pasarela. 

Cinci gărzi, mai înalte cu un cap decât el, se 
aruncară asupra lui, înhățându-l în acelaşi timp 
de umeri, de braţe şi de picioare. 

— L-am prins! răcni comandantul trupei, mirat 
de o împotrivire atât de slabă. 

Căpitanul Viguroasei şi echipajul urmăriseră 
înmărmuriți totul. 

— Nu mişca! ordonă un arcaş. Eşti arestat! 

Când judecătorul Gem sosi, gărzile i-l înfățişară 
pe ucigaş, legat zdravăn de mâini şi de glezne. 
— Cine eşti? 

Tremurând de spaimă, tânărul îşi găsi cu greu 
cuvintele. 

— Sunt unul dintre scribii care ţin registrele cu 
socoteli ale unui mare atelier din Memphis. Am 
venit să verific numărul urcioarelor încărcate pe 
corabie, ca să văd cât preţuieşte marfa, aşa cum 
se obişnuieşte la fiecare călătorie. 


Căpitanul îi adeveri spusele. 

— Plec la Theba, zise Henat. Am pierdut destulă 
vreme aici. 

Lăsându-l în pace pe bietul scrib, judecătorul 
Gem vru neapărat să stea de vorbă cu soldații 
care-l întâlniseră pe cel care vânduse informația 
despre Kel. 

— Straşnic actor, socoti unul dintre ei. Chiar ne- 
a convins atunci că nu minte. 

„Actor” - cuvântul îi sună ciudat judecătorului, 
atrăgându-i atenţia. Nu arestase el cândva un 
actor bănuit a fi complicele scribului Kel, apoi îl 
eliberase din lipsă de dovezi? 

Ajuns în odaia sa de lucru, Gem căută prin 
dosare şi găsi numele acelui tinerel plin de haz: 
Bebon. 

Plin de haz, dar şiret. Potrivit unui raport al 
gărzilor, le scăpase odată printre degete. Însă 
Gem nu băgase în seamă acest raport, asupra 
căruia se apleca prea târziu. 

Totuşi, magistratul făcuse un pas important: 
ştia acum numele unuia dintre complicii lui Kel, 
poate omul său de legătură, ba chiar unul dintre 
aghiotanțţii lui. 

Un actor ambulant avea o sumedenie de 
cunoştinţe. Aşa că Bebon putea să-i pună 
pretutindeni la dispoziţie ucigaşului ajutoare! În 
sfârşit, Gem descoperise de ce Kel părea să se 
bucure de fiecare dată de un noroc fără pereche. 
De fapt, la mijloc erau nişte planuri bine puse la 


punct ce-i îngăduiau să scape de gărzi. 

Oare cercetând cu luare-aminte dosarul lui 
Bebon, Gem va găsi un mijloc de-a ajunge la Kel? 
Oricum, de aici înainte va urmări doi bărbați şi 
o femeie. 

Irigat de un lac întins, un soi de mare interioară, 
Fayyum era un meleag înverzit, un ținut al 
vânătorii şi pescuitului. Uriaşele lucrări 
desfăşurate în vremea Regatului de Mijloc 
preschimbaseră regiunea într-un paradis 
încărcat de bogății. 

La intrarea în Fayyum, piramida faraonului 
Amenemhat IlI+ stătea de strajă pentru a alunga 
duhurile rele şi a chezăşui bunăstarea acestei 
mănoase provincii. Dominând canalul prin care 
treceau apele Nilului, ea amintea de gloria unei 
epoci înfloritoare, a cărei mărturie era şi imensul 
templu închinat Ka-ului faraonului şi lui Sobek, 
zeul-crocodil. Inspirat de ansamblul arhitectural 
al lui Djeser de la Saqqara, edificiul cuprindea 
numeroase curți înconjurate de capele cu 
acoperiş boltit, fel şi fel de odăi retrase, galerii 
ascunse în zidărie, şi semăna cu un adevărat 
labirint 5, unde doar sufletul cel drept al 
faraonului putea găsi drumul cel bun. 


+ 1842-1797 î. Hr. (a XIl-a dinastie). 
5 Acesta este numele pe care i-l vor da grecii. 


— Iată primul loc de putere, grăi Nitis. 
Odinioară, minţile luminate din toate provinciile 
se adunau aici ca să refacă trupul lui Osiris şi 
să-i îngăduie astfel regelui să reînvie. 

— Lăudabilă dorință, îşi dădu cu părerea Bebon, 
dar locul mi se pare părăsit şi deloc liniştitor. 

Kel intră pe sub primul portal, trecând brusc de 
la lumina zilei la penumbră. Se lovi de un zid şi 
fu nevoit să străbată o galerie îngustă la capătul 
căreia descoperi prima curte mărginită de 
colonade. 

O tăcere apăsătoare domnea împrejur. 

Nitis îl ajunse din urmă pe scrib. 

— Sanctuarul pare pustiu. 

— Uitaţi-vă acolo! strigă Bebon. 

La picioarele unei coloane se zărea o cobră 
neagră precum cerneala, cu un cap mic şi lucios 
şi cu o gură înspăimântătoare, larg deschisă. 

— Muşcătura ei ucide, lămuri preoteasa, şi nu 
există descântec s-o ţintuiască la pământ. Cu 
niciun chip să nu facem mişcări repezite. 

Şarpele nu-şi scăpa din ochi cele trei prăzi. 

— Nu-i o târâtoare obişnuită, socoti scribul. 

Într-adevăr, ochii animalului sclipeau cu o 
licărire roşiatică nefirească. Îi privi rând pe rând 
pe oaspeţii nepoftiți, de parcă nu se hotăra să-şi 
aleagă victima. 

— Ar trebui să plecăm, propuse Bebon. 

— Asta aşteaptă şi ea: să fugim. Te rog, rămâi 
nemişcat. 


Limba  cobrei începuse un dans furios. 
Pătrunzând în sufletul oamenilor, simţindu-le 
frica, se unduia spre ei. 

Nitis îl imploră pe răposatul său învățător să-i 
apere. Zeii nu puteau să-i părăsească tocmai 
aici, în mijlocul templului, şi să-i oprească din 
căutarea adevărului! 

Tâşnind dintre coloane, o mangustă se aşeză 
între cei trei prieteni şi şarpe. Şobolanul 
Faraonului, căruia îi plăceau nespus ouăle de 
cobră, se tăvălise în noroi şi-l lăsase să se usuce 
ca să se protejeze sub această crustă groasă. 

Recunoscându-şi cel mai înverşunat duşman, 
cobra încremeni. În ciuda taliei sale mici, 
mangusta dovedea un curaj fără pereche şi se 
bizuia pe iuțeala sa. 

— În ea se întrupează zeul Atum, zise Nitis. El 
se naşte clipă de clipă din oceanul începuturilor, 
Fiinţă şi Nefiinţă în acelaşi timp. 

Mangusta îi dădu roată cobrei, căutând un 
unghi de atac. Fiecare animal va avea dreptul 
doar la o singură muşcătură, precisă şi mortală. 

Cobra se repezi, iar Nitis închise ochii. 

Dacă ucidea mangusta, zeii îi vor părăsi şi 
minciuna va triumfa. 

— Mangusta a scăpat, o linişti Bebon. 

lar micul mamifer porni atacul, folosindu-se de 
o clipă în care şarpele părea că şovăie. 

Dintr-o săritură năucitoare, îl înhăță de după 
cap şi-şi înfipse colții. 


Câteva zvârcoliri, o ultimă tresărire şi cobra 
muri. 

Mangusta biruise. 

— Zeii vă ocrotesc, grăi un preot bătrân, cu 
țeasta rasă, înveşmântat într-o tunică de un alb 
cum se purta în vechime. 

Bebon nu înţelegea de unde ieşise. Îngrijorat, se 
întoarse scrutând împrejurimile, dar nu mai 
văzu pe nimeni. 

— Sunteţi păzitorul templului? întrebă Nitis. 

— Am această onoare. 

— Mă numesc Nitis, sunt  Mai-marea 
cântărețelor şi ţesătoarelor zeiței Neit din Sais. 
Învățător mi-a fost răposatul mare preot 
Wahibre. 

Păzitorul părea adânc mâhnit. 

— Vasăzică, Wahibre ne-a părăsit! Ce pierdere 
uriaşă! Era un om înţelept şi cinstit, cu adevărat 
„drept în vorbele sale”. Cunoştea toate scrierile 
sacre şi stăpânea o ştiinţă demnă de Imhotep. De 
ce v-a trimis aici? 

— Am nevoie de ajutorul lui Neit, legat de 
puterea crocodilului Sobek. 

Chipul bătrânului preot se înnegură. 

— În acest templu se arată Ka-ul, doar el. Iar 
treburile omeneşti nu-l privesc. 

Atum a învins şarpele tenebrelor, îi aminti Nitis. 
Aţi trece cu vederea un astfel de semn al cerului? 

Păzitorul labirintului chibzui îndelung. 

— Nu obişnuiesc să primesc oaspeţi. Locurile 


acestea sunt menite tăcerii, meditaţiei şi aducerii 
aminte. 

Însoţitorii mei şi cu mine ne aflăm în căutarea 
adevărului. Fără sprijinul vostru, vom da greş. 
— Întrucât zeii vă veghează, n-am să vi-l refuz. 
Ceea ce căutaţi se găseşte, poate, în apropiere de 
Shedit, capitala Fayyumului. Nu ştiu dacă Sobek 
sălăşluieşte încă în lacul său. Dar dacă-i aşa, 
călătoria voastră se va încheia acolo. Căci nimeni 
nu scapă de fălcile crocodilului. Ridicându-se la 
suprafață din apele subpământene, el modelează 
noul soare şi devorează tot ce-i pieritor. Adio, 
preoteasă a lui Neit! 

Însoţit de cinci mercenari de elită, pricepuţi la 
toate felurile de luptă, Menk îi luă la întrebări pe 
toți slujbaşii din portul Memphisului însărcinați 
să ţină socoteala corăbiilor care veneau şi 
plecau. Rânduitorul sărbătorilor din Sais nu 
avea decât o idee în minte: s-o găsească pe 
frumoasa Nitis şi să-l ucidă pe Kel. Cei de la curte 
îl vor ridica în slăvi, faraonul îi va oferi un rang 
de seamă şi Menk va lua de soție o femeie 
splendidă care va învăţa să-l iubească. 

Scribii egipteni nu-şi dezmințeau faima. 
Dosarele administraţiei erau întocmite cu mare 
grijă. Din ele se puteau afla numaidecât numele 
fiecărei corăbii, încotro se îndrepta ea, ora de 
plecare, numele membrilor echipajului, ale 


călătorilor şi cel al ofițerului însărcinat să-i 
controleze, o listă amănunţită cu mărfurile 
încărcate la bord şi locurile unde corabia avea să 
poposească pe drum. 

Însă o abatere de la aceste rânduieli îi atrase 
atenția lui Menk. 

O corabie, Scarabeul, părea să se fi bucurat de 
anumite favoruri. 

— Lipseşte numele ofițerului care trebuia să-i 
verifice pe călători, îi zise Menk Mai-marelui 
scribilor. 

— Într-adevăr, recunoscu slujbaşul. 

— O simplă scăpare? 

— Nu chiar. 

— Lămuriţi-mă. 

— E puţin mai delicat... 

— Fac aceste cercetări din ordinul intendentului 
palatului, îi reaminti Menk, şi vă cer să mă 
ajutați fără reţineri. 

Era mai bine să nu stârneşti nemulțumirea 
emisarilor lui Henat. 

— Scarabeul nu ia la bord decât persoane de 
vază, iar căpitanul, un om cu desăvârşire cinstit, 
se pune chezaş pentru ei. Nu se impunea cu orice 
preţ un control. Totuşi, aveţi aici lista călătorilor. 
Un inspector al digurilor şi patru doamne de rang 
înalt, printre care o stăpână de pământuri, 
însoțită de intendentul ei şi de un purtător de 
sandale. La prima vedere nu există ceva care să 
dea de gândit. Pe deasupra, corabia nici nu 


mergea până la Theba. 

Cu toate acestea, Menk vru să-i pună câteva 

întrebări şi căpitanului de pe Scarabeul. 
* 

Capitala Fayyumului, Shedit6, era o aşezare 
agricolă întinsă, care trăia în tihnă, anotimp 
după anotimp şi recoltă după recoltă. Aici se 
mânca bine şi se bea o bere grozavă. Acest popas 
îl mai întremă pe Bebon, care nu prea apreciase 
întâlnirea cu şarpele şi cu păzitorul labirintului. 
Prefera atmosfera unui han primitor în locul celei 
ce domnea într-un templu rupt de lume. Totuşi, 
îi venea greu să se bucure de aceste clipe de 
răgaz când ştia că judecătorul Gem îi urmărea 
neincetat. 

— Aş dori să văd lacul lui Sobek, îi zise actorul 
hangiului. 

— Nu-i departe de aici, băiete, dar fii cu băgare 
de seamă! Zeului nu-i place să fie deranjat. Nu-i 
prețuieşte nici pe oaspeții nepoftiți, nici pe 
necunoscuți. Noi, la Shedit, ne mulțumim cu 
ocrotirea pe care ne-o oferă el şi nu ţinem să-l 
vedem de-aproape. 

— Vă suntem recunoscători pentru sfat. 

Înarmaţi cu informaţiile necesare, Nitis, Kel şi 
Bebon găsiră uşor drumul spre lacul cu pricina. 
Chiar când zăriră luciul apei, înconjurată de 
sicomori, salcâmi şi jujubieri, un preot le tăie 


6 Numit de greci Crocodilopolis. 


calea. 

— Cine sunteţi și ce vreţi? 

— Sunt o preoteasă a zeiței Neit din Sais, 
însoțită de doi ritualişti. Am venit să-l cinstim pe 
Sobek pe care zeița l-a alăptat pentru ca el să 
dobândească puterea începuturilor. 

Neîncrezător, preotul îi puse tinerei femei o 
seamă de întrebări legate de ritualuri. Iscusința 
răspunsurilor ei îl linişti. 

— Va trebui să aşteptaţi. Zeul se odihneşte şi-l 
hrănim abia la a opta oră din zi. 

Vizitatorii se aşezară pe malul lacului. Vânt-de- 
Miazănoapte păştea încântat iarba proaspătă. 

Preotul se alătură colegilor săi. Discuţia se 
încinse numaidecât. 

— O preoteasă a lui Neit şi doi bărbaţi... Poate 
unul dintre ei e scribul Kel! 

— După cum ne-au prevenit, gărzile caută o 
tânără pereche, îi reaminti cel mai vârstnic 
dintre preoți. 

— Au un complice! Tustrei sunt ucigaşi de 
temut. Ne aflăm în primejdie! 

— Trebuie să le dăm de ştire Mai-marilor 
oraşului. 

— Dacă văd pe vreunul dintre noi fugind, o să-l 
omoare! 

— Şi ce propui? 

— Zeul Sobek o să ne-ajute. 

— Te gândeşti că... 

— O să ne scape de cel puţin unul dintre ei. 


Ceilalți, îngroziţi, vor deveni o pradă uşoară. lar 
noi îi vom dobori cu lovituri de baston. 

Colegii săi încuviințară. 

— Rămâneți ascunşi, am eu grijă de oaspeții 
noştri. 

Preotul aduse carne, prăjituri, pâine şi vin. 

— Zeul nu va întârzia să apară, îi spuse el lui 
Nitis. Doriţi să-l hrăniți pe Cel-cu-Chip-Frumos 
şi să-l cinstiți în numele zeiței Neit? 

Tânăra femeie luă tava cu ofrande şi se aşeză în 
locul arătat de slujitorul lui Sobek, care începuse 
să recite o litanie. 

După ultima invocare a numelui său, din apă se 
ivi un crocodil uriaş. Mărimea sa îl lăsă cu gura 
căscată pe Bebon, însă frumuseţea capului său 
hâd, cu ochi plini de cruzime, nu-l orbi defel. 

Brusc, fălcile se desfăcură, amenințătoare. 

— Apropiaţi-vă fără teamă, o povăţui preotul pe 
Nitis. Vorbiţi-i şi aruncațţi-i hrana în gură. 

Omul uitase să pomenească un amănunt: 
recunoscându-şi  binefăcătorii după glas, 
monstrul nu-i ataca. În schimb, oaspeţii nepoftiți 
deveneau prăzi minunate. 

Încordarea preotului îi atrase atenţia lui Kel. 

Nerăbdător, bărbatul părea că zoreşte să 
termine. 

— Aşteaptă, Nitis! 

Prea târziu. 

Preoteasa ajunsese aproape de Sobek. 

— Am venit să-ţi cer ajutorul, îi spuse ea cu o 


stăpânire de sine uimitoare. Tu, pe care Neit l-a 
alăptat, dă-mi arma de trebuinţță pentru a-mi 
continua drumul. 

Botul crocodilului se deschise şi mai mult, iar 
fălcile aveau să cuprindă picioarele 
necunoscutei. 

Dar cu un gest elegant şi sigur, Nitis îl hrăni pe 
zeu. 

Năucit, preotul se trase îndărăt şi se lovi de 
Bebon. 

— Stai pe loc, îi porunci acesta. Căutai să ne 
întinzi o capcană, neisprăvitule? 

Sătul, crocodilul se scufundă în lac. 

— Ce unelteşti? îl întrebă actorul pe prizonier, 
care parcă-şi ieşise din minți. 

— Cu neputinţă... Crocodilul... ar fi trebuit... 
— S-o devoreze pe preoteasă, nu? Am să-ţi crăp 
capul, ticălosule! 

Ceilalți preoți apărură şi ei, înarmaţi cu 
bastoane. 

— lată şi restul cetei! 

— Predaţi-vă, strigă preotul cel bătrân, sau veți 
pieri, întrucât noi suntem mult mai mulți. 

Într-o jerbă de apă, crocodilul urcă la suprafaţă, 
veni spre Nitis, deschise botul şi depuse pe mal 
un arc din lemn de salcâm şi două săgeți, 
simboluri ale zeiței Neit. 

Preoteasa încordă arcul şi ţinti spre preoți. 

Înspăimântaţi, aceştia o rupseră la fugă. 

— Sunt Menk, împuternicit de intendentul 
palatului, Henat. Am câteva întrebări să vă pun. 
Tonul aspru şi vorbele răstite ale acestui bărbat 
elegant, la prima vedere un om tare plăcut, îl 
surprinse pe căpitanul Scarabeului. Făcând un 
popas la două zile de navigaţie de Memphis, nu 
se aşteptase la un astfel de control. După ce 
lăsase trei călători în Egiptul de Mijloc şi luase la 
bord trei slujbaşi de rang înalt, grăbiţi să se 
întoarcă în Memphis, căpitanul se gândea deja la 
următorul drum. 

— Vă ascult. 

— În ultima voastră călătorie, aţi avut la bord 
mai multe persoane de vază. 

— Adevărat. Un inspector al digurilor şi patru 
doamne, printre care şi o bogată stăpână de 
pământuri însoțită de intendentul ei şi de un 
purtător de sandale. 

— Cum o chema? 

— Doamna Neferet. 

— O cunoaşteţi? 

— Nu, acum am văzut-o pentru prima oară. Are 
propria ei corabie, dar voia să se bucure de 
farmecul unei tovărăşii plăcute. 

— S-a întâmplat ceva neprevăzut pe drum? 

— Oarecum... 

— Vorbiți mai limpede! 

— Doamna Neferet şi slujitorii ei au părăsit 


corabia când am poposit la Fayyum, deşi 
prevăzuse să-şi încheie călătoria în alt loc. 

— V-a spus de ce s-a răzgândit? 

— Din pricina unor probleme la Memphis, legate 
de administraţie. Neferet dorea să vadă cum 
merg treburile pe nişte domenii de-ale sale din 
ținutul Fayyumului. 

Menk era încredinţat că Nitis călătorea sub un 
nume fals. 

Iar scribul Kel şi un complice o însoțeau. 

— Pe viitor, căpitane, supuneți-vă controalelor 
impuse de lege. Altminteri veți avea mari 
necazuri. 

La Shedit, capitala provinciei Fayyum, Menk 
spera să dea de urma fugarilor. Şi nu fu 
dezamăgit. Locuitorii nu vorbeau decât despre o 
faptă gravă, petrecută lângă lacul lui Sobek. 

Menk se duse la templu, unde marele preot, al 
cărui chip ciudat te ducea cu gândul la cel al 
unei reptile, îl primi curtenitor. 

— Mă aflu în slujba intendentului palatului 
regal şi vreau să vă ajut. Ce s-a întâmplat? 

—  Ritualiştii însărcinați să vegheze la 
bunăstarea crocodilului sacru au fost atacați cu 
sălbăticie de o ceată de tâlhari. Doar curajul lor 
şi pavăza zeului le-au îngăduit să scape cu viaţă. 
— Mi-ar plăcea să stau de vorbă cu ei. 

— Încă sunt tulburaţi și... 

— De mărturia lor atârnă multe. Răufăcătorii 
trebuie arestați cât mai iute ca să nu mai 


vătămeze şi alți nevinovați. 

Menk ascultă un potop de văicăreli şi gemete. 
Din fericire, preotul care avusese de-a face cu 
tâlharii îşi venise în fire şi discută cu Menk. 

— Femeia, foarte frumoasă, pretindea că e 
preoteasă a lui Neit. Voia să ceară sprijinul lui 
Sobek. 

— Şi i-aţi îngăduit? 

— Nu se poate una ca asta! Doar noi hrănim 
marele peşte”, şi nu se cuvine ca oamenii de rând 
să se apropie de el. 

— O preoteasă a lui Neit nu-i un om de rând. 
— Fireşte, fireşte... Totuşi, nu se poate. Văzând 
că refuz şi că sunt de neclintit în hotărârea mea, 
această femeie crudă le-a poruncit celor doi 
slujitori ai ei să mă rupă în bătaie cu bastoanele! 
— Spuneţi-mi cum arătau. 

— Doi uriaşi, nişte demoni răsăriți din tenebre! 
Chiar dacă noi eram douăzeci, n-am izbutit să-i 
răpunem. 

— Curios, nu păreţi rănit. 

— Zeul i-a împiedicat să ne facă rău! Când 
crocodilul ne-a venit în ajutor, atacatorii s-au 
îndepărtat. 

— Dar preoţii ceilalți n-au încercat să-i 
oprească? 

— Zadarnică strădanie! În ciuda cutezanţei lor, 
cei doi uriaşi i-au pus la pământ. Vom cere la 


7 Pentru egipteni, crocodilul aparține acestei specii. 


palat să fim despăgubiţi. Domeniul nostru a fost 
prădat şi destui preoţi vor suferi încă multă 
vreme de pe urma rănilor. Marele preot de la 
Shedit va întocmi un raport amănunțit. 

— Va fi citit cu toată atenţia, îi făgădui Menk. 

Mincinosul continuă să bată câmpii, stăruind 
asupra vitejiei sale fără pereche şi a răsplatei 
însemnate ce i se cuvenea. 

Menk nu-l mai asculta, convins că această 
preoteasă a lui Neit era chiar Nitis, care se 
supunea ordinelor scribului Kel. 

Oare se adăpostiseră în Fayyum? Greu de 
crezut, întrucât trebuiau să ajungă la Theba cât 
mai repede şi să ia legătura cu Divina 
Adoratoare. 

Menk se duse în port ca să afle câte ceva de la 
cărăuşi, corăbieri şi negustori. Numai că aceştia 
nu se arătară prea vorbăreți şi Menk nu 
descoperi nicio informație demnă de atenţie. lar 
obrăznicia căpitanului unei corăbii de mărfuri îl 
scoase din sărite. 

— Tu, voinicule, ştii mai multe. Puneţi mâna pe 
el, le ordonă Menk mercenarilor. 

— Încălcațţi legea! N-aveţi dreptul să... 

— Am toate drepturile. 

Căpitanul fu numaidecât înhățat, legat şi țintuit 
la pământ. 

— Vreau adevărul, grăi Menk cu o răceală 
dătătoare de fiori. Dacă refuzi să mărturiseşti, o 
să sfârşeşti pe fundul Nilului. 


Căpitanul luă amenințarea în serios. 

— Într-adevăr, am văzut o femeie, doi bărbaţi şi 
un măgar. 

— Au vorbit cu tine? 

— Nu prea mult. 

— Ce ţi-au cerut? 

— Doreau să meargă spre sud. Eu însă nu iau 
niciodată călători pe corabie. Discuţia s-a 
încheiat aici. 

Furios, Menk îl apucă de gât pe prizonier şi 
strânse cu forță. 

— Minţi! I-ai ajutat, nu-i aşa? 

— Mi-au... mi-au oferit un lapislazuli! Cum să-l 
refuz? Le-am vândut o barcă mare, cu pânză. 
Mare, dar putredă. N-o să ajungă prea departe. 
Acum ştiţi tot. 

Speriat, căpitanul asuda din greu. 

Oare nebunul ăsta o să-şi ducă amenințarea 
până la capăt? 

— Dacă ţi-ai bătut joc de mine, îi spuse Menk 
răspicat, o să ne întoarcem aici. Şi n-o să mai ai 
prilejul să minți. 

Vigoarea judecătorului Gem, care părea că 
întinerise, îi uimi pe cei care lucrau sub 
conducerea sa. Uitase de povara anilor, de 
încheieturile  înțepenite, de picioarele care 
deveneau tot mai grele şi de dorința care-l 
încercase odinioară de a se retrage din slujbă şi 


de a se bucura de odihna meritată. Degeaba i se 
vorbea despre oboseală şi despre faptul că ar 
trebui să muncească mai puţin. Pentru el nu 
conta decât să-i urmărească pe scrib şi pe 
complicii lui. 

Înarmat cu un decret regal ce-i îngăduia să 
aresteze pe oricine îi dădea de bănuit, fie el chiar 
şi căpetenie de provincie, înaltul magistrat puse 
în mişcare un număr uriaş de gărzi care patrulau 
peste tot, Curând, întregul Egipt de Sus avea să 
se găsească sub control neîntrerupt. 

Cele două cabine de la bordul corăbiei 
judecătorului fuseseră transformate în odăi de 
lucru, unde sumedenie de scribi trebăluiau. La 
fiecare popas, strângeau informaţii pe care le 
aduceau la cunoştinţa lui Gem şi primeau de la 
acesta noi porunci. 

Citind încă o dată dosarul lui Bebon, 
magistratul îşi întărise părerile: actorul era un 
luptător de frunte al grupului condus de Kel. 
Călătorind mult, jucând rolul zeilor prin diferite 
temple, atunci când se celebra acea parte din 
mistere la care puteau privi şi oamenii de rând, 
Bebon îşi făcuse negreşit o grămadă de prieteni 
pe care îi folosea acum în slujba răului. 

Din păcate, nu se cunoştea nimic sigur în 
privința legăturii sale cu scribul ucigaş. Neavând 
o casă a sa, Bebon locuia când la o iubită, când 
la alta şi uneori, dacă meseria nu-l împingea să 
călătorească, se descurca prin tot soiul de 


mijloace. Pesemne că ideea de a face parte dintr- 
o trupă de răzvrătiți, în stare să zdruncine tronul 
regal, îl atrăsese numaidecât. 

Iar preoteasa lui Neit, Nitis, pusese şi ea o piatră 
la temelia acestui edificiu. Răposatul ei părinte 
spiritual îi destăinuise, lară îndoială, numele 
ritualiştilor amestecați în complot şi gata oricând 
s-o ajute. lată de ce Kel izbutea de atâta vreme 
să scape de trupele de ordine. 

Judecătorului îi trecu prin minte un gând 
înspăimântător: Divina Adoratoare să fi fost 
sufletul şi căpetenia uneltitorilor? Neputând face 
nimic pe față, ea le încuraja spiritual şi material 
planurile. Oare Amasis nu greşea închipuindu-şi 
că, la Theba, ea e ruptă de lume şi lipsită de o 
înrâurire adevărată? Poate că Divina Adoratoare 
reuşise să strângă o armată secretă de 
susținători, hotărâți să-i ofere bătrânei preotese 
deplina putere a unui faraon. 

Chibzuind mai bine la toate acestea, judecătorul 
le socoti, în cele din urmă, greu de crezut. Amasis 
controla armata, gărzile şi toate aşezămintele 
statului. Iar Divina Adoratoare celebra ritualuri 
în cinstea lui Amon şi nu domnea decât peste un 
număr mic de ritualişti şi de slujitori, folosindu- 
se de bogăţiile provinciei tebane. 

Căutându-i ajutorul, Kel se amăgea. Divina 
Adoratoare va fi nevoită să-l respingă şi-l va da 
poate pe mâna autorităților. 

Doar dacă... doar dacă nu cumva papirusurile 


criptate aveau legătură strânsă cu această 
nenorocire, iar suverana de la Theba, a cărei 
ştiinţă era fără de margini, cunoştea cheia 
pentru a le descifra! 

Nimeni nu izbutise să le citească. O atare 
strădanie de a le ascunde conţinutul nu dovedea 
cât de importante erau? 

Unul dintre secretari îi întrerupse lui Gem firul 
gândurilor. 

— Tocmai am primit o grămadă de rapoarte din 
mai toate marile oraşe ale Egiptului de Sus. 

— Şi de ce arăţi aşa mohorât? Ai aflat să se fi 
petrecut vreun dezastru? 

— Cuvântul mi se pare nimerit. 

— Vorbeşte mai limpede! 

— Mai-marii provinciilor şi primarii din Egiptul 
de Sus nu se grăbesc să vă asculte poruncile. 
Fireşte, se supun faraonului, dar nu văd cu ochi 
buni dragostea sa pentru greci. Saisul le apare 
atât de îndepărtat şi întors în bună măsură cu 
fața spre Mediterană, încât au uitat de Sud şi de 
tradițiile lui pe care le apără Divina Adoratoare. 

— Un început de răzvrătire? 

— Nici chiar aşa! Autorităţile se mulțumesc să 
tărăgăneze lucrurile şi nu se omoară cu munca. 

— Altfel spus, controalele nu sunt atât de aspre 
pe cât ar trebui, iar ucigaşul poate trece cu 
uşurinţă de ele. 

— Mă tem că da, judecătorule Gem. În temple e 
şi mai rău. Ritualiştii nu încuviințează faptul că 


statul a pus stăpânire pe pământul şi pe avuţiile 
lor şi sunt nemulțumiți că Saisul îi numeşte pe 
marii preoți fără a cere părerea preoților din 
lăcaşurile cu pricina. Întrucât se simt dispreţuiți 
şi legaţi de mâini şi de picioare, preoţii din Sud 
n-o să ne ofere sprijin. 

— Ba chiar o să-i ascundă pe fugari! 

— Nu-i cu neputinţă. Din fericire, avem câteva 
iscoade. 

Vasăzică lucrurile stăteau mult mai prost decât 
prevăzuse Gem, iar scribul Kel o să tragă foloase 
din asta. Judecătorul întocmi un raport către 
regele Amasis în care-i dezvăluia acest adevăr 
ascuns şi neliniştitor. În împrejurările de acum, 
misiunea generalului Fanes din Halicarnas la 
Elefantina se vădea hotărâtoare. Dacă acolo 
garnizoana se răzvrătea şi se alia cu nubienii, 
echilibrul țării era amenințat. 

Îndată ce corabia înaltului magistrat acostă la 
cheiul celui mai mare port din Fayyum, un ofițer 
urcă la bord şi ceru să fie primit fără întârziere. 

— Au avut loc fapte grave lângă lacul lui Sobek, 
îl înştiință el pe Gem. Trei necunoscuţi, doi 
bărbați şi o femeie, au atacat cu sălbăticie nişte 
preoți. Crocodilul sacru a fost cruțat. 

— Adu-i la mine pe martori. 

— Şi pe marele preot al lui Sobek? 

— Pe toți martorii. Şi repede. 

Judecătorul trebui să rabde un şir nesfârşit de 
gemete şi jelanii, presărate cu vorbe pline de 


indignare. Preoţii voiau o plată serioasă din 
partea statului, ca urmare a suferințelor 
îndurate. Cât despre descrierea vinovaţilor, 
aceasta părea rodul unor pure născociri. Un 
singur amănunt îi atrase atenţia: femeia era o 
preoteasă a lui Neit, venită să caute ajutorul lui 
Sobek. Iar el îi oferise un arc imens şi nişte săgeți 
uriaşe! 

Gem îl reținu pe preotul care îi văzuse de 
aproape pe cei trei. Negreşit, ascundea o parte 
din, adevăr. 

— Femeia i-a vorbit crocodilului? 

— Nu... în sfârşit, puţin. 

— Şi cum s-a purtat acesta? 

— Ca de obicei. 

— După cum mi-a mărturisit marele preot, 
încarnarea lui Sobek îi recunoaşte după glas pe 
slujitorii săi. lar preoteasa lui Neit nu se număra 
printre ei. Dacă se apropia de zeu, se găsea în 
primejdie de moarte. Nu cumva ai încercat să 
scapi de ea? 

— Soarta noastră se află în mâinile zeilor şi... 
— Încercarea de a ucide pe cineva costă scump! 
— Mi s-a promis că n-o să am necazuri şi că o 
să capăt despăgubirea meritată! De ce mă 
chinuiți? 

Ochii judecătorului sclipiră. 

— Cine ţi-a promis? 

— Am făgăduit să păstrez tăcerea. 

— Sau vorbeşti, sau te arunc în temniță. 


Preotul nu stătu prea mult în cumpănă. 

— Un trimis de la palat mi-a pus o puzderie de 
întrebări şi mi-a poruncit să nu pomenesc de 
discuția noastră, amenințându-mă cu o 
pedeapsă aspră. 

— Care-i numele lui? 

— Nu l-a rostit. Îl însoțeau mai mulţi complici 
care n-aveau deloc un aer prietenos! 

Le-ai oferit informaţii pe care mie ai uitat să mi 
le dezvălui? 

Nicidecum! O să mă protejaţi? 

— Voi lăsa aici soldați ca să supravegheze 
ținutul. 

Preotul se înclină. 

Uluit peste măsură, judecătorul nu vedea decât 
două posibilități: fie Henat, căpetenia iscoadelor, 
desfăşura propriile cercetări folosind o trupă 
anume pregătită; fie membri ai grupului condus 
de scribul Kel băgau groaza în oameni ca să-i 
îndemne să-şi ţină gura. 

Şi într-un caz, şi în celălalt era mai bine să nu 
aibă de-a face cu Henat. Magistratul o să se 
descurce singur. 

Mulțumită unui vânt puternic, barca înainta cu 
iuțeală. Aşezat comod, Vânt-de-Miazănoapte îşi 
oferise câteva ore bune de somn. Scânteind în 
soare, apele Nilului căpătaseră o culoare albastră 
aidoma cu cea a cerului. Navigator priceput, 


Bebon ţinea cârma şi supraveghea pânza. Kel şi 
Nitis, îmbrăţişaţi, gustau aceste clipe de pace, 
admirând malurile înverzite ale Egiptului de 
Mijloc. 

— Nu mi-am închipuit niciodată o asemenea 
fericire,  şopti el. Dragostea ta  risipeşte 
întunericul. 

— Să trăim împreună aceeaşi viață nu-i un dar 
al zeilor? 

Un trosnet înfiorător îi sperie pe călători. 

— O spărtură, observă Bebon. Trebuie să 
scoatem apa din barcă. 

Kel se apucă îndată de treabă. Dar, în ciuda 
strădaniilor sale, deschizătura se lărgea, iar 
barca devenea anevoie de manevrat. 

— Ticălosul ăla ne-a vândut o barcă putredă! 
răcni actorul. Trebuie să tragem la mal. 

Cei doi bărbaţi strânseră pânza, apoi începură 
să vâslească din greu. 

Vânt-de-Miazănoapte cobori pe pământ în silă şi 
fornăi. Să care bagaje îl distra mai puţin decât o 
călătorie pe Nil. 

În zare nu se vedea nimeni. 

— Ştiu unde ne aflăm, spuse Bebon. Vom 
străbate câmpurile cultivate şi vom apuca pe 
drumul de la marginea deşertului. Am destui 
prieteni în fiecare sat şi vom găsi uşor un 
adăpost ca să dormim şi ceva de mâncare. 

— Întâmplarea asta e bine-venită, socoti Kel. 
Vânzătorul ne-a pârât gărzilor fluviului, care au 


şi pornit pe urmele noastre. 

— Primul popas îl vom face la Hermopolis. Am 
jucat acolo numeroase mistere şi Mai-marele 
ritualiştilor mă preţuieşte. O să ne arate unde 
stau gărzile la pândă şi o să ne ajute să scăpăm 
de ele. 

Vânt-de-Miazănoapte luă conducerea. Ţinând 
seama de drumul lung care îi aştepta, nu aveau 
vreme de pierdut. 

* 

Menk bătea nerăbdător din picioare. 

Corabia sa ar fi trebuit să ajungă de mult din 
urmă barca lui Nitis. Dar nu întâlniseră decât 
pescari şi oameni care transportau mărfuri. 

— Dacă fugarii şi-au ascuns sau şi-au 
scufundat barca? îi zise lui Menk unul dintre 
mercenari. Atunci va fi cu neputinţă să dăm de 
urma ci. 

— Să fi ales un drum pe uscat? se întrebă Menk. 
Dar pe care mal? Nitis va găsi sprijin printre 
preoții care-l prețuiau pe răposatul ei învățător. 
N-a studiat el la Hermopolis, marele sanctuar al 
lui Thot? Sanctuarul păstrează ritualuri 
străvechi şi formează scribi de prim rang. Da, 
Nitis se va îndrepta spre Hermopolis. lar noi o 
vom aştepta acolo. 

Mercenarului i se păru cam nesănătoasă 
înflăcărarea lui Menk. Obişnuit să se supună, va 


îndeplini totuşi ordinele. 
* 


Comandantul fortăreței din Herakleopolis era, 
totodată, şi Mai-marele corăbiilor, însărcinat să 
asigure buna desfăşurare a navigației în Egiptul 
de Sus şi de Mijloc. Apropiată de Fayyum, 
bătrâna cetate dormita, iar comandantul se 
îngrijea mai mult cu strânsul noilor dări impuse 
celor scutiți odinioară de ele. De-acum, un preot 
putea fi arestat chiar şi pe teritoriul templului 
dacă refuza să plătească birul, la fel ca toți 
ceilalți locuitori. Această nouă rânduială, 
inspirată de greci, stârnea mânia preoților locali, 
dar ultimul cuvânt îl aveau slujbaşii statului, 
sprijiniți de armată. 

Deşi nu încuviință câtuşi de puţin mijloacele 
folosite de Amasis, ofițerul trebuia să se supună. 
Dar lovind astfel templele, temelia străveche a 
țării nu se şubrezea”? înrâurirea grecilor, care 
sporea necontenit, îi va îndepărta pe oameni de 
zei, împingându-i să se intereseze pe zi ce trece 
mai mult de viața pământească decât de cea 
spirituală. Din fericire, la Theba, Divina 
Adoratoare celebra ritualurile strămoşeşti, unind 
pământul cu cerul. 

Sosirea judecătorului Gem tulbură liniştea 
fortăreței. Privirea şi tonul înaltului magistrat îi 
trădau nemulțumirea. 

— Comandante, aţi primit de la capitală noile 
ordine privind siguranța? 

— Da. 

— Ştiţi aşadar că sunt în căutarea unui fugar, 


un ucigaş primejdios, hotărât să ajungă în Sud. 

— Faptele mi-au fost aduse la cunoştinţă. 

— Atunci, de ce arătaţi atâta îngăduință? 
Tocmai am văzut trecând o barcă de pescari care 
n-a fost supusă nici unui control! 

— Trebuie să înţelegeţi cum stau lucrurile pe 
aici, judecătorule Gem. Nu putem opri bărcile 
Mici şi să le otrăvim oamenilor viata. Plătesc 
multe dări și biruri, iar munca lor e grea. Dacă 
armata i-ar necăji fără încetare, i-ar cuprinde 
deznădejdea şi mai tare. 

— Puțin îmi pasă de părerile voastre, 
comandante! Câte bărci ați lăsat să treacă în 
ultimele zile fără să le verificați? 

— Greu de spus. 

— Vă dați seama că încălcaţi ordinele? 

— Vă repet, e cu neputinţă să facem mai mult 
de-atât. l-am mărturisit asta şi emisarului trimis 
de intendentul palatului. Era însoțit de cinci 
soldați. La bordul unei corăbii iuți au pornit în 
urmărirea fugarului. Dacă acesta n-are decât o 
barcă, o să-l înhaţe cât de curând. 

Gem rămase nedumerit. 

Să fi trimis Henat o trupă pe urmele scribului 
Kel? Posibil, dar greu de crezut, căci iscusita 
căpetenie a iscoadelor nu le-ar îngădui oamenilor 
săi să se poarte într-un mod aşa bătător la ochi. 
Adevărul era altul. 

lar cei şase bărbați, care pomeneau numele lui 
Henat ca să depăşească orice piedică, îl ajutau 


de fapt pe scribul Kel, culegeau informaţii despre 
numărul soldaților şi al gărzilor trimise în 
căutarea lui şi-l protejau cu multă râvnă. 

Kel, Nitis, Bebon şi încă şase oameni devotați... 
Mărimea dușmanului prindea contur. 

Judecătorul Gem îl privi ţintă pe comandantul 
fortăreței din Herakleopolis. 

— Am de gând să vă înlătur din slujbă. Purtarea 
voastră pune în primejdie siguranța regatului. 
Veţi fi judecat şi osândit. 

Ofiţerul simți că ameţeşte. 

— Nu pricep, eu... 

— Există o singură cale pentru a scăpa de 
pedeapsa cuvenită: începând din această clipă, 
veți controla tot ce străbate Nilul, chiar şi plutele 
de trestie. Şi o să-mi trimiteţi zilnic un raport. 

— Am înțeles, încuviință ofițerul, plecându-şi 
fruntea. 


32 


După ce străbătuseră mai multe sate unde 
fuseseră primiți călduros de către prietenii lui 
Bebon, actorul, Nitis, Kel şi  Vânt-de- 
Miazănoapte se apropiau de un târg mare numit 
Cei Trei Palmieri. Încă două zile de mers susținut 
şi vor intra în Hermopolis, unde nu se putea 
ajunge pe calea apei, într-atât se înmulțiseră 
controalele gărzilor fluviului. 

Pe drum trecură pe lângă un tânăr ţăran care 
mâna doi măgari ce cărau nişte coşuri pline cu 


căţei de usturoi. 

Brusc, tânărul se întoarse. 

— Bebon! Tu eşti? Chiar tu? 

Actorul se uită cu luare-aminte la băiatul înalt, 
cu zâmbet neghiob. 

— Cap-în-Nori! Nu te-am recunoscut... S-ar zice 
că ai devenit bărbat în toată firea! 

Tânărul părea stânjenit. 

— Nu chiar, dar am mari speranţe. Îmi place de 
fata brutarului şi ei îi place de mine. 

— Grozavă veste! 

— Ai venit să-l vezi pe prietenul tău, meşterul de 
sandale rituale? 

— Într-adevăr. 

— Sărmanul... Gărzile i-au pus întrebări ore în 
şir înainte de a-l lua cu ele. Sunt peste tot şi n- 
au un aer prietenos! Duceam un trai aşa liniştit 
aici, la Trei Palmieri. Şi în satele de lângă 
Hermopolis lucrurile stau la fel. Gărzile îi 
iscodesc pe oameni şi le scotocesc prin case. 

— Te-au necăjit şi pe tine? 

— Eu l-am ascultat pe unchiul meu şi le-am 
spus că nu te cunosc. Atunci m-au lăsat în pace. 
Şi apoi, le vând usturoi la un preț bun! 

— Nu ne-am întâlnit niciodată, da? 

Cap-in-Nori încuviință printr-o clipire, iar cei 
patru prieteni făcură cale întoarsă. 

— Să ne despărțim, propuse Bebon. Nitis, 
însoțită de Vânt-de-Miazănoapte, se va da drept 
țărancă, şi va apuca pe cărarea de la marginea 


deşertului, departe de săteni. Kel şi cu mine vom 
folosi Nilul... înotând. O să ne întâlnim la nord 
de Hermopolis, la capătul canalului ce duce în 
valea tamarinilor. 

— N-am s-o părăsesc pe Nitis, grăi răspicat 
scribul. 

— Trebuie, îl încurajă ea. Împreună, am fi 
arestați. Arcul şi săgețile lui Neit mă vor apăra. 
lar tu nu pierde amuleta. 

— Nitis... 

Preoteasa îl îmbrățişă atât de drăgăstos, încât 
Kel se văzu nevoit să se supună. 

Vino, îi ordonă Bebon. E singura noastră şansă 
de a reuşi. 

Cu sufletul sfâşiat, Kel o privi pe Nitis 
îndepărtându-se. 

— Vânt-de-Miazănoapte va alege drumul cel mai 
scurt şi cel mai sigur, zise actorul. Haide, la 
treabă! Doar eşti cel mai rezistent înotător! Fii 
fără grijă, nu există crocodili prin preajmă. 

Nu le place să fie deranjațţi, iar corăbiile sunt 
prea numeroase în vecinătatea Hermopolisului. 
— Dar curenţii? 

— Îi cunosc pe toți mulțumită unei tinere 
persoane drăguţe cu care m-am scăldat cândva 
împreună. O să înotăm de-a lungul malului şi 
numai într-un loc va trebui să ne îndepărtăm de 
el. 

Apa era plăcută, iar înotul îl mai linişti pe scrib, 
risipindu-i temerile. Îl urmă pe Bebon, hotărât şi 


încântat. Cei doi tineri despicau apa, folosindu- 
se viguros de mişcările braţelor, după care se 
odihneau, lăsându-se purtaţi de valuriă. 

Kel se gândea neîncetat la Nitis. Despărţit de ea, 
îşi dădea seama că nu se putea lipsi de lumina 
ei. Dincolo de dragostea omenească şi de dorința 
trupească, exista între ei o armonie dintr-o altă 
lume. 

Bebon se îndreptă spre mijlocul fluviului. 
Curentul îi ajuta pe înotători, iar un biban uriaş 
îi atinse uşor. Pe sub apă înaintau cu şi mai mare 
iuțeală. 

leşind la suprafață ca să ia aer, Kel văzu o 
corabie a gărzilor. La proră stătea un arcaş gata 
să tragă. 

Aici se sfârşea călătoria lui, departe de Nitis, 
atât de departe de ea... 

Kel zâmbi şi-şi flutură mâna, în semn de 
prietenie. 

Arcaşul îi răspunse în acelaşi fel, iar corabia îşi 
continuă drumul. 

Bebon scoase capul din apă lângă scrib. 

— Pe toți zeii, ce cald mi-a fost! 

— Eşti prea obosit? 

— Glumeşti! 


3 Autorul se referă la stilul crawl, despre care spune că nu eo 
tehnică apărută recent, contrar unei idei preconcepute. O hieroglifa 
din Textele Piramidelor dovedeşte că ea era deja practicată de către 
egiptenii din Regatul Vechi (n. tr.). 


Actorul începu iar să înoate voiniceşte. 
* 

În zare se contura valea tamarinilor. Încărcați de 
flori, arborii roz alcătuiau o privelişte magică în 
mijlocul căreia se înălța imensul templu al lui 
Thot. Vânt-de-Miazănoapte se opri şi adulmecă 
aerul înmiresmat ce domnea în acest loc 
fermecător. Nitis îl vedea pe Kel înotând şi 
trecând cu bine peste primejdiile fluviului. 
Curând aveau să fie din nou împreună. 

Vreo zece gărzi răsăriră din pădure. 

—  Încotro mergi, tânără femeie? întrebă 
comandantul. 

Nitis îl privi drept în ochi. 

— Duc legume proaspete la temple. 

— Bărbatul tău nu te însoţeşte? 

— Mă îngrijesc singură de gospodărie. 

— O femeie liberă, Vasăzică... 

— Sper că asta nu vă supără. 

— Eu respect legea. Cum te cheamă? 

— Neferet. 

— Am să cercetez poverile măgarului. 

— Băgați de seamă, are o fire sperioasă. 

— Dacă animalul ăsta mă loveşte, tu o să fii 
răspunzătoare! 

— Atunci îngăduiți-mi să desfac eu însămi 


9 Adesea comparat cu Karnak, templul a fost în întregime distrus 
de către felahi, care i-au ars pietrele, folosind resturile drept 
îngrăşământ. 


coşurile. 

Gărzile se apropiară de Nitis, de parcă s-ar fi 
temut că ea va da la iveală o armă 
înspăimântătoare. 

— Praz, salată şi ceapă... Mulţumit? 

— Dar în sacul ăla atârnat la şoldul măgarului 
ce cari? 

O biată țărancă să aibă un arc... Comandantul 
o va aresta pe Nitis şi o va duce la postul gărzilor. 

— Nişte lucruri de-ale mele. 

— Am ordin să controlez tot. Arată-mi ce-ai 
acolo sau îți căsăpim măgarul. 

Ținându-şi capul plecat şi urechile lăsate, Vânt- 
de- Miazănoapte avea grijă să nu dea vreun semn 
de duşmănie. În temniță, preoteasa va încerca să 
se apere. lar Kel şi Bebon vor continua să caute 
adevărul. 

Din sacul din pânză de în, Nitis scoase încet 
arcul. 

Cu ochii pironiți asupra ciudatului obiect, 
gărzile rămaseră năucite. Ţintuite locului, cu 
braţele atârnându-le fără vlagă pe lângă trup, 
păreau că nu pot face nicio mişcare. 

Din lemnul de salcâm se răspândea o lumină la 
fel de puternică precum cea a soarelui. Doar Nitis 
nu căzu victimă strălucirii ei orbitoare. 

— Treci, îi ordonă comandantul. 

— Ai obosit? întrebă Kel. 


— Câtuşi de puţin, îi răspunse Bebon, la capătul 

puterilor. Străduindu-se să-şi recapete 
răsuflarea, actorul se întreba cum putuse să 
înoate atât de mult timp. Malul i se părea de 
neatins, iar trupul îi atârna greu. O sforțare, o 
ultimă sforțare, o energie izvorâtă din străfundul 
ființei sale şi, în sfârşit, simți sub el pământul 
tare! 

— Vezi, îi zise scribului, a fost doar o plimbare 
de plăcere. Kel îşi ajută prietenul să se ridice în 
picioare. 

— Să ne grăbim la întâlnirea cu Nitis. 

— Sunt sigur că şi ea a reuşit, ca şi noi. 

Pasul zorit al lui Kel îl supuse pe Bebon la 
adevărate cazne. Umbra primilor tamarini fu o 
mare alinare. Picioarele îi deveniseră dintr-odată 
mai uşoare şi Bebon îşi redobândi semeţia. 

Lângă o fântână stăteau Nitis şi Vânt-de- 
Miazănoapte. Cei doi iubiți se îmbrăţişară 
îndelung, îşi povestiră încercările pe care le 
înfruntaseră şi se bucurară iarăşi văzând că zeii 
îi ocrotesc. 

— Încă n-am ajuns la templu, le reaminti Bebon. 
Să ne arătăm împreună ar fi primejdios. Mă duc 
să-l caut pe Mai-marele ritualiştilor, apoi o să mă 
întorc după voi. 

— Îţi mulţumesc pentru curajul tău, îi spuse 
Nitis. 

Mişcat, actorul nu izbuti să rostească niciun 
cuvânt. 


* 


Omul avea un chip respingător. 

— Mi-e sete, mormăi el. 

— Fântâna nu-i a mea, îl repezi Kel. Bea pe 
săturate. Însetatul trăgea cu coada ochiului spre 
Kel. Nitis şi Vânt-de-Miazănoapte se odihneau la 
umbra unui tamarin. 

— Eşti de pe-aici? 

Scribul încuviinţă din cap. 

— Atunci cunoşti satul Celor Trei Palmieri? 

— De-acolo vin. 

— Prin urmare îl cunoşti pe meşterul de sandale 
rituale? 

— Am luat parte la arestarea lui. 

— Asta înseamnă că... eşti una dintre gărzi? 

Bărbatul se îndepărtă de fântână. 

— Mi-ar plăcea să aflu de ce pui atâtea 
întrebări? N-oi fi, din întâmplare, un prieten al 
acelor fugari nelegiuiți? 

— Nu, oh, nu! Mă număr printre grădinarii ce se 
îngrijesc de valea tamarinilor, iar gărzile mi-au 
cerut să le dau de veste dacă văd chipuri noi sau 
persoane care-mi par îndoielnice. 

— Arată-te în continuare la fel de atent şi o să 
fii răsplătit. Bizuie-te pe mine. 

Omul porni mai departe. 

— Ar trebui să părăsim locurile astea, îi zise Kel 
lui Nitis. Dar dacă Bebon nu ne găseşte, o să 
creadă că ne-au prins. Pe deasupra, alte iscoade 
ar putea să ne descopere. lar prefăcătoria mea n- 


o să dea mereu roade. 

— Să aşteptăm e singura noastră scăpare, 
hotări tânăra femeie. 

— Dar dacă Bebon însuşi a fost arestat? 

— Fie ca zeii să ne ocrotească și de-aici înainte. 

Deocamdată, Vânt-de-Miazănoapte nu dădea 
semne de nelinişte. Insă, la căderea nopţii, se 
ridică în picioare şi îşi ciuli urechile, prevenindu- 
şi însoțitorii. 

Cineva se apropia cu pas grăbit. 

— Bebon! 

— Suntem salvarți. M-am întâlnit cu Mai-marele 
ritualiştilor şi i-am povestit tot. 

— Te-ai pus în mare primejdie! socoti Kel. Ar fi 
putut să te trimită în temniță. 

— Omul ăsta cumsecade e prea isteț ca să 
înghită baliverne. 

Toți patru se îndreptară spre marele templu al 
lui Thot, stăpânul cunoaşterii şi zeul scribilor. 
Kel visa să viziteze locaşul într-o bună zi şi, chiar 
să lucreze acolo, dar în cu totul alte împrejurări! 

Bebon îi conduse într-o clădire lăturalnică unde 
se găseau o bibliotecă, o sală de mese, un depozit 
cu vase sacre, un atelier şi un grajd. 

Cu ţeasta rasă, înveșmântat într-o tunică de un 
alb fără pată, trupeş, Mai-marele ritualiştilor îi 
întâmpină în pragul unei mici locuinţe. 

— Aşadar, iat-o pe Nitis despre care scumpul 
meu prieten, răposatul mare preot al lui Neit, mi- 
a vorbit atât! 


Tânăra femeie se înclină. 

— În scrisorile sale îmi povestea adesea despre 
Nitis. Vă socotea fiica lui spirituală şi dorea să-i 
luaţi locul după moartea sa. Totuşi, din pricina 
unor întâmplări grave, se temea ca alții să nu vă 
pună piedici şi mi-a cerut ca, la nevoie, să vă 
ajut. Astăzi sunt fericit să-mi țin făgăduiala. 
Mai-marele ritualiştilor privi scrutător chipul lui 
Kel. 

— Şi iată-l şi pe înspăimântătorul ucigaş căutat 
de toate gărzile din regat! 

— E nevinovat, rosti Nitis. 

— Lămuririle oferite de Bebon m-au convins, iar 
mărturia voastră îmi întăreşte părerea. Sunteţi 
amestecați într-o problemă de stat şi adevărul n- 
o să fie lesne de scos la lumină. Numai Divina 
Adoratoare are puterea trebuincioasă. Această 
casă intră în reparații săptămâna viitoare, prin 
urmare vă veți putea odihni aici câteva zile. 
Bebon se va da drept îngrijitor la grajd, iar Kel şi 
Nitis drept preoți puri aflați vremelnic în slujba 
mea. Am să încerc să vă găsesc o corabie ce 
pleacă spre Theba. 

— Recunoştința noastră e fără de margini, îi 
spuse Nitis, îmi îngăduiți să vă cer încă o 
favoare? 

— Vă ascult. 

— Ne lăsaţi să lucrăm în bibliotecă? Poate 
descoperim ceva folositor pentru a dezlega 
misterul textului criptat, de la care a pornit 


întreaga nenorocire. 

— Aveţi încuviințarea mea. Dar căutați să vorbiți 
cât mai puţin cu colegii voştri şi nu vă plimbaţi 
în afara zidurilor din jurul templului. Preoţii au 
primit ordin să înştiinţeze gărzile dacă-i zăresc 
pe fugari şi mai multe iscoade dau necontenit 
târcoale prin preajmă. 

— Ajutându-ne, vă puneţi în mare primejdie, 
observă Nitis. 

— Îi datorez totul părintelui vostru spiritual şi 
resping felul în care conduce regele Amasis. 
Impunându-ne legi inspirate de scumpa lui 
Grecie, duce ţara la ruină. Strivindu-i pe oameni 
sub atâtea biruri şi dări, îi aruncă în braţele 
deznădejdii. Distrugând templele spre folosul 
mercenarilor şi al negustorilor greci, slăbeşte 
însuşi sufletul Celor Două Regate. Dacă mânia 
zeilor se  dezlănțuie, răzbunarea lor va fi 
crâncenă. 

Lui Kel şi Nitis prorocirea le îngheţță sângele în 
vine. 

Mai-marele ritualiştilor îl luă pe după umeri pe 
Bebon. 

— Îmi pare rău, prietene, dar vei dormi la 
grajduri. Locuinţța aceasta este doar pentru 
preoţii temporari. Însă nu-ţi face griji: paiele n-o 
să te dezamăgească. 

La început morocănos, actorul se gândi apoi la 
tânăra pereche: merita cu prisosinţă o noapte de 
dragoste. 

— Scârbos! zise regele Amasis vărsând cupa cu 
vin alb pe care tocmai i-o adusese paharnicul 
său. De unde provine spălătura asta? 

— E unul dintre cele mai alese vinuri din oaze, 
rezervat pentru palat, Majestate! 

— Să spargi toate urcioarele pline cu mizeria 
asta! Şi află-mi numele celui ce răspunde de 
podgoria cu pricina. Cariera lui de nepriceput s- 
a încheiat. 

Paharnicul se făcu nevăzut. 

Regina îşi aşeză drăgăstos mâna pe braţul 
soțului ei. 

— Aş zice că vinul acesta nu merită atâta furie. 
— Ai dreptate, Tanit. Dar simt o mare greutate 
pe suflet! Câteodată mă bate gândul, anevoie de 
îndurat, că pierd controlul asupra statului. 

— Aveţi dovezi serioase? 

— Nu, doar o simplă presimţire, un soi de 
nelinişte. 


— Căpetenia iscoadelor, Henat, are unul dintre 
cele mai înalte ranguri din regat. Se aud fel de fel 
de vorbe de nemulțumire împotriva lui, mai mult 
sau mai puţin înverşunate. N-ar trebui să ţineţi 
seama de ambițiile lui şi să nu vă încredeți prea 
tare în el? 

— Henat doar mă înştiințează, nu hotărăşte. E 
un om cumpătat, disciplinat, muncitor şi 
viclean. Slujba pe care-o are îi convine de 


minune şi ştie până unde se cuvine să meargă. 

— Aţi spune acelaşi lucru şi despre cancelarul 
Udja? 

— Un vizir fără pereche, de-o rară cinste şi 
pricepere. Totuşi... 

— Totuşi? 

— Visează oare să-mi ia locul? Nu cred deloc. La 
fel şi Marele vistiernic Pefy. Aceşti demnitari şi- 
au petrecut viața slujind statul şi cunosc povara 
pe care-o poartă faraonul. 

— Nu fiți prea încrezător, îl povăţui regina. După 
cum stă scris într-un vechi text al înțelepciunii, 
faraonul n-are nici prieten, nici frate. 

Amasis o sărută pe frunte. 

— Linişteşte-te, scumpa mea, după ce-i ascult 
pe sfetnicii mei, le verific spusele. Şi doar eu 
cârmuiesc. 

Fu anunţată sosirea cancelarului Udja. 

— Vă las, zise suverana. 

— Ba nu, rămâi. Poate o să avem nevoie de 
sfaturile tale. 

Statura lui Udja era impresionantă ca 
întotdeauna. El singur părea că umple sala de 
audienţe. Cancelarul se înclină cu respect 
înaintea perechii regale. 

— Majestate, am plăcerea să vă înştiinţez că o 
nouă corabie de război, cea mai mare din flota 
noastră, e gata să-şi croiască drum pe ape. Am 
cercetat-o eu însumi până în cele mai mici 
amănunte şi pot să vă asigur că nu există 


potrivnic pe măsura ei. Mai rămâne să-l numiți 
pe căpitanul în stare s-o manevreze şi să scoată 
ce e mai bun din ea. 

— Ai vreun nume să-mi propui? întrebă Amasis. 

— lată o listă cu ofițeri destoinici, Majestate. Cei 
doi pe care-i prefer eu sunt însemnați cu un 
punct roşu, iar cel pe care-l preferă Fanes din 
Halicarnas cu un punct negru. Am adăugat şi 
registrele lor amănunțite. 

Amasis studie repede lista şi registrele şi alese 
un căpitan de vreo patruzeci de ani, lângă al 
cărui nume nu se vedea niciun punct. 

— Să-şi ia în primire slujba numaidecât. 

— Chiar azi am să-i aduc la cunoştinţă numirea 
sa, făgădui Udja. Peste o lună, încă două vase vor 
părăsi şantierul. Construirea de corăbii trebuie 
să continue la fel de susținut? 

— Ba încă şi mai şi. Tocmeşte noi dulgheri. 

Cu braţele încrucişate la spate, Amasis se 
plimba cu paşi mari încoace şi-n colo prin sala 
de audienţe. 

— Câtă vreme Casa tălmacilor nu e pe deplin 
refăcută, nu pot să mă încred în perşi. Poporul 
ăsta are în sânge războiul şi uneltirile. Să ne 
înarmăm necontenit astfel încât să-i descurajăm 
să ne atace. 

Regina încuviinţă cu o mişcare uşoară din cap. 

— Avem veşti de la Cresus? întrebă ea. 

— Obişnuitele scrisori diplomatice, Majestate. 
V-am adus ultima lui misivă. Vă urează multă 


sănătate din partea împăratului Cambyses, care 
este peste măsură de ocupat cu administrarea 
vastelor sale teritorii. 

— Trimite-i un răspuns cuviincios, porunci 
Amasis. Oare Mitetis, soția lui Cresus, chiar m-a 
iertat că l-am răsturnat pe tatăl ei de pe tron ca 
să-i iau locul? 

— Greu de spus, socoti regina. Odată cu vârsta, 
va privi cu alți ochi acele clipe dureroase, dacă 
nu cumva o ură ascunsă şi de nepotolit îi macină 
sufletul. Însă, oricum ar fi, are ea o înrâurire 
adevărată asupra treburilor imperiului persan? 

— Doar Cresus contează, încheie faraonul. 

— Am primit de curând un raport îngrijorător 
din partea judecătorului Gem, rosti cancelarul 
cu voce gravă. Cercetările sale înaintează şi e 
convins că scribul Kel conduce un grup de 
răzvrătiți, care se mişcă iute şi sunt foarte 
hotărâți! Aşadar, nu e vorba doar despre nişte 
omoruri, ci de un complot împotriva statului şi a 
Majestății Voastre, în care e amestecată 
preoteasa Nitis. Din raport răzbate o mare 
dezamăgire: mai multe autorități din Egiptul de 
Sus se  codesc să respecte poruncile 
judecătorului. Prin urmare, ochiurile năvodului 
se dovedesc prea largi,  îngăduindu-le 
răzvrătiților să ne scape. 

— Asta-i înrâurirea Divinei Adoratoare! tună 
monarhul. Ea se împotriveşte învățăturii şi 
noutăților venite din Grecia şi vrea ca Egiptul de 


Sus să respecte nişte tradiții învechite. 
Judecătorul a apucat pe drumul cel bun? 

— Da, Majestate, căci scribul Kel a lăsat urme 
ale trecerii sale mai ales în Fayyum. Graţie 
mijloacelor pe care le are la îndemână, 
judecătorul Gem speră să dea de ucigaş. Însă se 
loveşte de lipsa unui sprijin din partea templelor, 
nemulțumite de hotărârile voastre în ceea ce le 
priveşte. 

— Templele... Ar trebui să le nimicesc în număr 
mare! 

— Ar fi o greşeală, socoti regina. În ochii 
poporului, căruia nu-i este totuşi îngăduit să 
pătrundă înlăuntrul lor, sanctuarele sunt 
locaşurile zeilor şi chezaş al supravieţuirii Celor 
Două Regate. Important era să-i faceţi pe preoți 
să priceapă cum stau lucrurile, şi aţi reuşit. 

— La prima vedere, doar la prima vedere! Nitis 
se bucură negreşit de complicitatea unor temple, 
care-i adăpostesc şi le vor oferi mijloace să 
ajungă până la Theba. 

— Dar suntem pe urmele fugarilor, Majestate, îi 
reaminti cancelarul, şi putem să ne bizuim pe 
dârzenia judecătorului Gem. Şi apoi, Henat o va 
preveni solemn pe Divina Adoratoare, care va 
ține seama de spusele lui. 

— Preoteasa asta bătrână e la fel de îndărătnică 
precum un munte! Nu va fi uşor s-o convingem. 

Cancelarul se arătă indignat. 

— Niciodată Divina Adoratoare nu va cuteza să 


ajute un ucigaş fugar şi pe ceata lui de răzvrătiți! 
Oricâtă duşmănie ar simți față de direcţia în care 
se îndreaptă Egiptul, nu va încălca legea. 
Altminteri, îşi va distruge renumele. 

— Vreun raport de la marele general Fanes din 
Halicarnas? 

— Nu încă, Majestate. Marele vistiernic Pefy a 
ajuns şi el la Abydos, unde verifică lucrările de 
reparaţie şi pregăteşte celebrarea misterelor lui 
Osiris. Mi-a lăsat registrele în bună rânduială, 
iar secretarii săi muncesc fără cusur şi cu multă 
seriozitate. Graţie sârguinței strângătorilor de 
dări, vistieria e plină. 

Poţi să te retragi, Udja. 

Amasis se aşeză greoi pe tron. 

— Puterea mă oboseşte, îi mărturisi soției sale. 
— Dar schimbările pe care le-aţi hotărât nu sunt 
o reuşită? Făcând ca ele să fie respectate cu 
severitate, sporiți bogăţia Celor Două Regate. 

— Destul cu munca, scumpa mea! mai bine să 
ne plimbăm cu barca şi să ne desfătăm în 
tovărăşia cântărețelor cu un vin rece şi bucate 
alese. 

Cuprins de uimire, Kel o privea pe Nitis. Avea cei 
mai frumoşi ochi din lume, un trup demn de o 
zeiță şi farmecul unei magiciene. 

Bineînţeles, era doar un vis. Ea nu putea fi aici 
atât de aproape de el, îndrăgostită, lăsându-se cu 


totul în voia lui. Cu riscul de a risipi visul, 
îndrăzni s-o sărute. 

Ea se trezi plină de voioşie şi răspândind parcă 
lumină în jurul ei. 

— Nitis... Tu eşti? Chiar tu? 

Zâmbetul şi privirea tinerei femei îl tulburară 
adânc şi scribul o strânse în brațe mai-mai s-o 
înăbuşe. 

— Încetişor, îl rugă ea. 

— lartă-mă, dar atâta fericire... 

— Zeii ne ocrotesc, Kel, dacă ne ducem la bun 
sfârşit misiunea. 

Brusc, adevărul cel crud îl izbi cu putere pe 
tânărul scrib. Nu alcătuiau o familie obişnuită, 
care se trezea în propria casă, aflată în mijlocul 
unui sat liniştit. Kel nu va pleca la lucru, iar Nitis 
nu-şi va îndeplini sarcinile de stăpână a 
gospodăriei şi nu vor discuta despre viitorii lor 
Copii. 

Casa de acum nu era decât un adăpost 
vremelnic, poate ultima lor clipă de bucurie şi 
mulțumire. 

Nu-ţi pierde nădejdea, îl sfătui ea. Aliaţii 
noştri ne vor ajuta s-o întâlnim pe Divina 
Adoratoare şi s-o convingem că luptăm pentru o 
cauză dreaptă. Astăzi, facem parte dintre 
slujitorii templului. 

Kel încercă să uite că armata şi gărzile 
faraonului Amasis îl căutau. Alături de Nitis şi de 
alți preoți temporari, se purifică în lacul sacru, 


apoi primi porunci de la Mai-marele ritualiştilor. 
Tăcerea şi smerenia lui nu mirară pe nimeni. 
Când îi slujeai pe zei nu trebuia să ridici vocea. 
lar Thot nu-i suferea pe guralivi. 
Descoperirea bibliotecii îl adusese în culmea 
încântării pe Kel. Mii de manuscrise fuseseră 
strânse aici din cele mai vechi timpuri şi rânduite 
cu grijă. Aici se clădise paradisul scribilor! Kel se 
opri asupra scrierilor matematice, dar ar fi avut 
nevoie de luni întregi, chiar ani, ca să le cerceteze 
pe-ndelete şi să găsească o cheie pentru 
descifrarea papirusului criptat. Nitis studie 
vechiul ritual de zămislire a lumii modelate de 
către Ogdoadă 10, alcătuită din patru puteri 
masculine şi patru puteri feminine. 

* 
După ce mâncară de dimineață laolaltă cu 
ceilalți îngrijitori de măgari aflați în slujba 
templului, Bebon şi  Vânt-de-Miazănoapte 
primiră porunci de la intendent, prieten cu Mai- 
marele ritualiştilor. Aveau de făcut mai multe 
drumuri între berărie şi o corabie ce urma să 
pornească spre sud. Căpitanul dorea un număr 
însemnat de urcioare cu bere ca să lupte 
împotriva setei. În plus, o să se învoiască să ia la 
bord călători, fără ştirea gărzilor, în schimbul 
unei plăți mulțumitoare. 
Prima discuţie fu destul de aprigă, întrucât 


10 Grup primordial de opt zei. 


prețul cerut de căpitan întrecea cu mult 
neruşinarea obişnuită. Dar pe măsură ce Bebon 
căra urcioarele cu bere la corabie, târguiala intră 
pe un făgaş mai bun, actorul şi căpitanul 
ajungând în cele din urmă la o înţelegere. 
Datorită săculețului cu pietre scumpe, Bebon 
putea face față cheltuielilor viitoare. 

Încă două zile de aşteptare, două zile nesuferit 
de lungi. 

Actorul petrecu clipe plăcute în tovărăşia 
colegilor săi, în vreme ce Vânt-de-Miazănoapte îi 
silea pe măgarii îndărătnici să stea la fel de 
liniştiți ca el. Oamenii beau bere tare, ronțăind 
ceapă proaspătă şi bucurându-se că muncesc 
pentru un templu atât de darnic. 

Bebon îşi juca de minune rolul. De fapt, stătea 
mereu la pândă, de teamă să nu vadă gărzile 
ivindu-se. 

Când se întoarse la corabie în toiul nopţii, nu 
observă nimic nefiresc. Totuşi, cu îndoiala în 
suflet, se plimbă încolo şi-ncoace pe chei. 

— Cauţi pe cineva? îl întrebă o voce aspră. 

Un vlăjgan ţinând în mână o bâtă grea apăru ca 
din pământ. 

Actorul nu se pierdu cu firea. 

— O fată. Mi s-a spus că se-nvârte pe-aici. 

— Ţi s-a spus greşit. 

— Cu atât mai rău. O să-mi încerc norocul în 
altă parte. 

— Dar de unde vii? 


— Culcă-te la loc, prietene, îl sfătui Bebon. 

— Eu supraveghez corăbiile. Şi-i pedepsesc pe 
curioşi. 

— Noapte bună, prietene. 

Aşadar, gărzile aveau oameni peste tot. Înainte 
de plecare, Bebon o să se întoarcă pe chei ca să 
verifice dacă nu întindeau o capcană. 

* 

Ca să-şi continue căutările pe domeniul 
templului din Hermopolis, Menk se folosea cât 
mai bine de cele două titluri ale sale, 
prezentându-se când drept  rânduitorul 
sărbătorilor din Sais, când drept trimisul lui 
Henat, intendentul palatului regal. Întrebuința 
blândețea sau amenințarea, după cum i se părea 
că e mai potrivit pentru persoana cu care stătea 
de vorbă. În ciuda acestei iscusite strategii, nu 
descoperi nicio urmă care să-l facă să creadă că 
Kel şi Nitis se ascundeau pe pământul zeului 
Thot. Ghici doar pornirea duşmănoasă a mai 
multor preoți față de cârmuirea lui Amasis, 
preoți care la o adică ar fi putut deveni complici 
cu fugarii. 

Pe când se odihnea lângă o fântână, în mijlocul 
Văii Tamarinilor, Menk zări un om ciudat care se 
ascundea după un copac şi de-acolo îl privea pe 
furiş. 

— Duceţi-vă după el, porunci Menk către doi 
mercenari. 

Soldaţii îl înhăţară numaidecât. 


— Sunt un grădinar cinstit, ţipă curiosul, iar voi 
n-aveţi dreptul să mă arestați! 

— Palatul mi-a dat puteri depline, îl înştiință 
Menk, tăios. Dacă-mi spui vreo minciună, dacă 
refuzi să-mi răspunzi măcar o dată, ai să dispari 
fără urmă. De ce mă pândeai? 

Vocea grădinarului începu să tremure. 

— Din pricina celuilalt, a gărzii... Mă întrebam 
dacă sunteţi colegul lui... Eu le ajut pe gărzi! 
Dacă văd vreun străin care-mi dă de bănuit, le 
vestesc neîntârziat, iar ele mă răsplătesc. 

— Şi le-ai pomenit şi de bărbatul ăsta? 

— Nu, pentru că şi el se numără printre gărzi. 

— Era singur? 

— Nu, în sfârşit, nu cred. Lângă fântână stăteau 
o femeie foarte frumoasă şi un măgar. Fără 
îndoială, ea îl însoțea pe străin. 

„Kel şi Nitis”, se gândi Menk. 

Vasăzică, templul lui Thot le oferea adăpost! 

— Colegul meu ţi-a pus vreo întrebare? rosti 
Menk, binevoitor. 

— Nu. Mi-a mărturisit doar că venea din satul 
Celor Trei Palmieri, unde luase parte la arestarea 
unui tâlhar. Şi nici eu n-am stăruit să aflu mai 
multe. 

— Bine ai făcut, prietene. Treburile astea nu te 
privesc. Ţine-ţi gura şi n-o să ți se întâmple nimic 
rău. 

Sub privirile amenințătoare ale mercenarilor, 
grădinarul se îndepărtă cu iuțeală. 


Menk ar fi trebuit să-l prevină pe Henat şi să 
aştepte ca de-aici încolo gărzile să se îngrijească 
de tot. Însă nu voia să lase în seama nimănui 
misiunea de a-l ucide pe scribul Kel şi de a o 
salva pe Nitis. Tânăra femeie o să-i înțeleagă 
gestul şi îi va fi recunoscătoare. 

Trebuia, prin urmare, să pună la cale un plan 
iscusit ca să-şi atragă potrivnicul într-o capcană 
mortală. 

Fiind foarte bătrân, marele preot din templul lui 
Thot ieşea arar din modesta sa locuinţă de lângă 
lacul sacru. Totuşi, continua să rânduiască viața 
religioasă a  imensului sanctuar şi să-i 
supravegheze îndeaproape pe administratorii 
puşi să asigure bunăstarea vastului domeniu. În 
fiecare dimineaţă se bucura să vadă cum soarele 
scaldă în lumina sa edificiile şi îi mulțumea 
zeului cunoaşterii pentru că-i dăruise o viaţă aşa 
frumoasă şi îndelungată în slujba sacrului. 

Cel mai apropiat ajutor al său, Mai-marele 
ritualiştilor, îndeplinea fără greşeală o 
sumedenie de sarcini. Aparţinea acelei tagme 
alese de slujitori ai zeului, lipsiți de ambiţii şi 
care nu se gândeau decât la celebrarea în chip 
desăvârşit a ritualurilor. Ultima sa ispravă era 
surprinzătoare, însă argumentele sale îl 
convinseseră pe marele preot, care ţinea mult la 
dreptul templului de a oferi adăpost, sfidând 


astfel cârmuirea. lar justiția oamenilor trebuia să 
țină seama de legea lui Maat. Dacă cele două se 
îndepărtau una de alta, lumea devenea de 
nesuportat. 

Să-l primească pe judecătorul Gem îl plictisea. 
Dar căpetenia magistraturii egiptene stărui, aşa 
că, în cele din urmă, marele preot se învoi să-l 
întâlnească pentru a nu-l stârni pe regele Amasis 
împotriva Hermopolisului. 

— Vă mulțumesc pentru că m-aţi primit, mare 
preot, zise judecătorul, supărat că aşteptase 
atât. 

— Mobila mea e sărăcăcioasă. Scăunelul acesta 
cu trei picioare vă convine? 

— Întru totul. 

— Ce vânt bun vă aduce aici, judecătorule Gem? 
— Faraonul mi-a dat puteri depline ca să 
arestez, ba chiar să-i curm viața unui ucigaş de 
cel mai rău soi, scribul Kel. El se află în fruntea 
unei cohorte de uneltitori primejdioşi, din care 
fac parte, o preoteasă a lui Neit, Nitis, şi un actor 
pe nume Bebon. Acesta a jucat adesea aici în 
curtea templului diferite roluri atunci când se 
reprezentau drame sacre. 

— Bebon... Un băiat de ispravă, puţin cam 
ciudat, dar prețuit de toţi. 

— Vă reamintesc, mare preot, că el ajută un 
ucigaş nemilos, acuzat de multe de omoruri. 

— De ce a săvârşit scribul fapte atât de 
înfiorătoare? 


— E o taină ce nu poate fi dezvăluită. 

— Ah!... Vasăzică, n-a fost pe placul regelui. 

Judecătorul se strădui să nu-şi iasă din fire. 

— Să nu credeți aşa ceva, mare preot. Regatul 
fiind ameninţat, a trebuit să luăm măsuri şi să 
împiedicăm un grup de răzvrătiți să clatine 
tronul. 

— Nu-i faraonul întâiul dintre slujitorii lui 
Maat? Clădind temple, el oferă zeilor locaşuri 
pământeşti şi, prin asemenea ofrandă, îşi atrage 
bunăvoința lor. Să te atingi de sanctuare şi să le 
socoți pământuri obişnuite nu-i o greşeală 
gravă? Spuneţi-i suveranului că respectarea 
tradiției păstrează armonia şi că anumite 
schimbări lipsite de măsură şi ridicarea lor în 
slăvi duc la nenorocire. 

— Mare preot, n-am venit să discutăm despre 
nişte hotărâri ale cârmuirii de care nu sunt 
răspunzător. 

— Totuşi, vegheaţi ca ele să fie respectate, 
întrucât justiția templelor nu mai e recunoscută. 

Gem clocotea de furie. 

— În clipa de față, o singură întrebare contează: 
scribul ucigaş şi complicii săi se ascund în acest 
sanctuar? 

Bătrânul cugetă îndelung. 

— Mai întâi ar trebui aduse dovezi de netăgăduit 
ale vinovăţiei lor; cunoscându-l pe Bebon, nu-l 
văd luând parte la un complot împotriva regelui. 
Apoi, cum să-i controlezi pe toţi cei care vin sau 


pleacă de la templu? Eu părăsesc rar căsuţa 
aceasta şi trebuie să mă încred în spusele 
oamenilor mei. La vârsta mea, atât de aproape de 
frumosul Apus, mă îngrijesc din ce în ce mai 
puţin de treburile lumeşti şi încerc să pătrund 
cuvintele zeilor. 

— Cine-i controlează pe slujitori? 

— Vreo douăzeci de administratori şi preoți. 

— Aş dori să văd listele lor. 

— Cum poftiți. Dar purtaţi-vă cu atenţie, 
întrucât o astfel de cerere n-o să le fie pe plac. 
— Un ordin clar din partea voastră mi-ar uşura 
sarcina. 

— N-am să-l rostesc, căci nu încuviinţez ceea ce 
faceți. Sfătuiți-l pe regele vostru să redea 
templelor drepturile ce li se cuvin. Supunându- 
le cu forța legilor obişnuite şi socotindu-i pe 
preoți deopotrivă cu oamenii de rând, va stârni 
mânia zeilor. 

Și-acum, trebuie să mă odihnesc. Vă urez să vă 
întoarceţi cu bine la Sais, judecătorule Gem. 

În fața acestui bătrân autoritar, încăpățânat şi 
venerat, magistratul se simțea lipsit de orice 
arme. Să le poruncească administratorilor să-i 
arate documentele necesare n-ar duce, pesemne, 
la nimic. Ori nu i-ar găsi pe cei răspunzători, ori 
listele s-ar dovedi întocmite prost, ori unele 
papirusuri ar dispărea în chip misterios... 
Slujitorii marelui preot ar folosi sute de şiretlicuri 
ca să-l împiedice pe Gem să-şi ducă cercetările la 


bun sfârşit. 

Amasis nu redusese la tăcere templele decât la 
prima vedere, iar supunerea pe care o arătau ele 
era doar un vicleşug. Silite de-acum să plătească 
dări grele, templele se împotriveau cercetărilor 
făcute de stat. Dar rezolvarea acestei probleme 
anevoioase cădea în sarcina cancelarului Udja şi 
a Marelui vistiernic Pefy. 

El, judecătorul Gem, trebuia doar să-i aresteze 
pe scribul ucigaş şi pe complicii lui. Din vorbele 
încurcate ale marelui preot înțelese un lucru de 
care nu se mai îndoia: fugarii se ascundeau la 
Hermopolis, unde preoteasa Nitis şi actorul 
Bebon aveau protectori puternici. 

Şi mai era sigur de încă ceva: templul reprezenta 
doar un popas, şi nu ţinta lor, Theba. Temându- 
se că vor fi zăriți şi dați în vileag, fugarii nu vor 
rămâne aici prea mult timp. Şi cu ce mijloc ar 
putea călători mai uşor? Cu una dintre corăbiile 
preoților. 

Să trimită armata şi gărzile pe chei, să-i ia la 
întrebări pe căpitani şi pe membrii echipajelor? 
Curată neghiobie! Aceştia vor minți cu toții şi-i 
vor preveni pe fugari. 

Mai bine să facă rost de lista corăbiilor care se 
pregăteau să pornească spre sud. Apoi, să le 
supravegheze cu străşnicie şi să aştepte venirea 
lui Kel, Nitis, Bebon şi a restului cetei. 

Şi n-o să-i aresteze chiar la Hermopolis, ci la 
mare depărtare de oraş, ca să nu ațâţe furia 


marelui preot şi să nu-l amestece în procesul lui 
Kel. Poate că, bucurându-se de îngăduința 
justiției, marele preot nu va mai privi cu ochi răi 
legile noi. 

Judecătorul Gem chemă la el vreo zece ofițeri şi 
le împărtăşi planul său. Se hotărâră să 
folosească doar iscoade de prin partea locului şi 
muncitori din port în stare să ofere informații 
demne de crezare. Bine plătiți, aceştia îşi vor da 
toată silința. 

Toţi înțelegeau importanța misiunii lor. 

De astă-dată, vânătoarea de oameni era pe 
punctul de a reuşi. 

Poposind pentru întâia dată la Elefantina, 
capitala primei provincii a Egiptului de Sus, 
marele general Fanes din Halicarnas descoperi o 
privelişte încântătoare. Insulite în mijlocul 
Nilului, încărcate de flori, străvechiul templu al 
zeului berbec Khnum, țărmuri abrupte ce 
adăposteau locaşurile de veci ale demnitarilor 
din Vechiul Regat şi un oraş negustoresc unde se 
vindeau mărfuri din Nubia, precum fildeşul şi 
pieile de feline. 

Frumusețea locurilor nu-i reținu militarului 
prea multă vreme atenţia. Pe el nu-l interesa 
decât falnica fortăreață care chezăşuia paza 
ținutului şi oprea pătrunderea în Egipt a 
temutelor triburi negre, gata oricând să se 


răzvrătească, ispitite de bogăţiile pământului 
faraonilor. 

Ani la rând se iscaseră doar răzmerițe 
neînsemnate. Şi deocamdată niciun semn 
îngrijorător nu punea cârmuirea pe jar. 

La intrarea în fortăreață picoteau două străji. 

Cu tăişul palmei, Fanes o izbi în gât pe una din 
ele. Soldatul se prăbuşi, dar tovarăşul său sări 
din somn şi îndreptă lancea spre general. 

Acesta i-o smulse din mână, o rupse în două şi- 
i zdrobi țeasta cu o lovitură de pumn. 

— Apărațţi-vă, adunătură de laşi! urlă grecul. 

Când apărură vreo zece bărbați, Fanes din 
Halicarnas începu să-şi agite spada grea. 

Speriaţi, soldaţii încremeniră, neîndrăznind să-l 
atace pe uriaş. 

— Lepădăturilor! Ar trebui să vă tai beregata. 

Generalul scuipă cu dispreț, iar soldații se 
retraseră înăuntrul clădirii. 

Urmat de garda sa personală, alcătuită din 
oameni devotați şi pe care nu-i tulbura nimic, 
colosul pătrunse în prima curte. 

În sfârşit, se ivi un ofiţer. 

Era prost ras şi de-abia se trezise dintr-un somn 
de după-amiază prelungit. 

— Cine sunteţi? 

— Fanes din Halicarnas. 

— Marele... marele... 

— Marele general al armatelor egiptene. 

— N-am... n-am fost înştiințați de vizita voastră! 


— Fortăreţele din Egipt, cu tot cu cea de aici, 
sunt domeniul meu. Şi n-am câtuşi de puţin 
nevoie să-mi anunţ venirea. În orice clipă, 
garnizoana întreagă trebuie să fie gata să 
respingă un atac al vrăjmaşului. Însă, judecând 
după cum arătați tu şi oamenii tăi, n-ar avea 
sorți de izbândă. 

— Dar nimeni nu ne ameninţă! 

Î 

— Du-te de-l caută pe comandant. 

Ofițerul urcă scara care ducea spre odaia Mai- 
marelui său, sărind câte patru trepte deodată. 
Pântecos, chinuit de bărbia triplă, cu răsuflarea 
tăiată, comandantul coborî agale din culcuşul 
său. 

— Cine face pe grozavul aici? Singurul care 
porunceşte sunt eu! 

Palma lui Fanes îl trânti la pământ. 

— Te izgonesc din slujbă, netrebnicule! Eşti 
ruşinea armatei mele şi o să-ți sfârşeşti cariera 
în fundul unei oaze, păzindu-i pe osândirii la 
muncă silnică. Dispari de îndată. 

Cu obrajii în flăcări, comandantul se târî 
departe de ochii uriaşului. 

— Toţi soldații să se adune numaidecât! tună 
generalul. 

Ordinul fu îndeplinit fără întârziere. 

— De azi numesc drept comandant al fortăreței 
un grec. El o să vă învețe mai întâi disciplina, 
apoi arta războiului. De trei ori pe zi o să faceți 


exerciții. Cei care se mişcă încet şi leneşii vor fi 
condamnați la carceră. Să începem prin a scoate 
mizeria din cotețul ăsta. Diseară vreau să văd o 
fortăreață curată, soldați spălați şi raşi proaspăt. 
Executarea! 

Fanes îl chemă la el pe ofițerul însărcinat să-i 
trimită rapoarte despre starea lucrurilor din 
garnizoană. Textele acestuia fuseseră liniştitoare 
şi nu se deosebiseră prea mult între ele. 

— De ce nu m-ai înştiințat despre prăpădul de 
aici? 

— Generale, mie totul mi se părea firesc. 
Căldura de la Elefantina nu îndeamnă la o 
muncă peste măsură, pacea domneşte în ţinut 
ŞI... 

Uriaşul îl dobori pe guraliv cu o lovitură de cap 
în coşul pieptului. 

— Scăpaţi-mă de ăsta, se răsti apoi către doi 
soldați egipteni înspăimântați. 

Cu pas apăsat, Fanes cercetă toate sălile 
fortăreței şi întârzie în odaia de lucru a fostului 
comandant, unde se păstrau scrisorile militare. 

La prima vedere, obişnuitele treburi ale 
administraţiei. Însă privirea îi căzu pe o tăbliță 
de lemn acoperită cu două feluri de scrieri, una 
egipteană, cealaltă străină. 

Numaidecât fu adus Mai-marele tălmacilor din 
Elefantina. 

— E în limba nubienilor, observă el. 

— Atunci, tălmăceşte-mi! 


Bâlbâindu-se, omul dădu citire cererii unei 
căpetenii de trib care dorea nişte hatâruri, cerea 
micşorarea dărilor şi făgăduia, în schimb, să 
păstreze pacea. 

lar comandantul se-nvoise. 

O a doua misivă pomenea de furtul unor 
alimente, arcuri, săgeți şi scuturi de către 
vameşi. 

— Tăcere deplină, porunci Fanes din 
Halicarnas. Doar o vorbă dacă sufli, vei fi osândit 
pentru înaltă trădare. 

Tălmaciul jură pe numele Faraonului şi pe-al 
tuturor zeilor. 

Vasăzică, adevărul era mult mai îngrijorător 
decât bănuia generalul! Şubrezirea fortăreței, 
starea jalnică a trupei, oameni gata de orice 
pentru un câştig frumuşel, înțelegeri tainice cu 
duşmanul... Dacă ar fi fost atacată, Elefantina n- 
ar fi rezistat deloc. 

— Aduceţi-mi-l pe ticălosul care pretindea a 
cârmui această garnizoană. 

Mercenarii greci îl căutară zadarnic. 

Fostul comandant fugise. 

— O să-i luăm la întrebări pe ofițeri, hotări 
Fanes din Halicarnas. O să-i luăm la întrebări cu 
adevărat. Vreau să ştiu ce fel de complot s-a urzit 
aici şi până unde se întinde el. 

Caznele începură chiar în aceeaşi seară. Deşi 
tortura era interzisă prin legea lui Maat, 
generalul nu se sinchisi de asta. Siguranța 


regatului era mai presus de orice. 

lar ceea ce află îi întrecu cele mai negre temeri. 
Fostul comandant al fortăreței din Elefantina, 
preoți din templul lui Khnum şi căpeteniile unor 
triburi nubiene voiau să întemeieze o regiune de 
sine stătătoare, potrivnică noilor legi impuse de 
regele Amasis. Numele scribului Kel nu fusese 
rostit, dar el era amestecat, fără îndoială, în acest 
complot cu rădăcini atât de adânci. 

— La sfârşitul zilei, corabia voastră va fi gata de 
plecare, o înştiință Mai-marele ritualiştilor pe 
Nitis. De obicei, noaptea sunt oprite călătoriile pe 
Nil. Dar, din pricina căldurilor foarte mari, l-am 
convins pe comandantul străjilor să îngăduie o 
abatere de la reguli. 

— Căpitanul n-o să ne trădeze? 

— E lacom, dar corect. Nerespectarea unei 
înțelegeri i-ar distruge bunul renume. Puteţi 
avea încredere în el, o să vă poarte pe drumul cel 
bun. 

— Dar gărzile? 

— Ştim la ce ore trec rondurile. lar pândarul din 
port o să cadă într-un somn adânc. În 
laboratorul templului se găsesc anumite licori 
care să-l ajute. În clipa potrivită, un corăbier va 
veni să vă caute. 

— Cum să vă mulțumim? 

— Făcând adevărul să triumfe, Nitis, şi rugând- 


o pe Divina Adoratoare să-şi întărească puterea. 
Altminteri, Amasis o să ducă ţara la ruină. Lupta 
la care luaţi parte e mai presus de persoana 
voastră, a scribului Kel şi a actorului Bebon. De 
încheierea ei atârnă soarta întregului regat. 

Tânăra femeie se întoarse la bibliotecă, unde Kel 
continua să citească scrieri matematice. Din 
păcate, nu descoperise nicio cheie pentru 
papirusul criptat. 

— Vom părăsi Hermopolisul la noapte, îi şopti 
ea, apoi îi povesti ce discutase cu Mai-marele 
ritualiştilor. 

— Mă duc să-l previn pe Bebon. 

Deşi numărul lor sporise, trupele de ordine se 
purtau cu fereală. Marele preot refuzase să-şi 
vadă domeniul înțesat de gărzi. Şi având în 
vedere autoritatea sa, poruncile îi erau 
respectate. 

Cu băgare de seamă, Kel făcu un ocol mare şi se 
opri de câteva ori înainte de a se apropia de 
grajduri. 

Vânt-de-Miazănoapte se odihnea întins pe paie, 
iar Bebon picotea alături. 

Scribul îl mângâie pe măgar, care stătea liniştit. 
— Ai vreo veste? întrebă actorul cu îngrijorare. 
— Plecăm la noapte spre Theba. Un marinar o 
să ne conducă la corabie. 

— Am să vă urmez de la depărtare. În caz de 
primejdie, Vânt-de-Miazănoapte o să ne prevină. 
Până atunci, o să mai hoinăresc puţin pe chei. 


— Te pune ceva pe gânduri? 

— Nu chiar. În afară de pândarul acela care 
supraveghează portul toată noaptea. 

— O să scăpăm şi de el. 

— Parcă-i prea frumos totul! 

— Nu mai ai încredere în Mai-marele 
ritualiştilor? 

Bebon clătină din cap. 

— Nu-i mincinos, nici hoț, şi se conduce după 
nişte învățături aspre... Nu-l văd întinzându-ne 
o capcană. Şi apoi nu mai putem zăbovi mult 
timp la Hermopolis. Gărzile şi armata vor răscoli 
templul, mai devreme sau mai târziu. 

— Curând o să ajungem la Theba şi o să vorbim 
cu Divina Adoratoare. 

— Câtă încredere! 

— Tocmai tu, prietene, te îndoieşti? 

Bebon păru stânjenit. 

— Nu-mi stă în fire! Şi nici n-avem de ales. Aşa 
că hai să ne aruncăm în apă! Dar să nu te apuci 
să-mi ţii cuvântări pilduitoare despre primejdiile 
care mă pasc. Aş fi în stare să sar la bătaie. 

Kel se aşeză lângă Vânt-de-Miazănoapte. 

— Ce ciudată mi se pare soarta mea! Iubesc o 
femeie minunată care-mi oferă toată dragostea 
ei, am un prieten pe care nicio piedică nu-l 
descurajează, şi totuşi, nedreptatea şi 
nenorocirea mă pot lovi în orice clipă. 

— Încetează să-ți mai pui atâtea întrebări fără 
rost şi mergi înainte. Când te frămânțţi atâta şi te 


gândeşti numai la necazurile tale, sfârşeşti 
prin... a te plictisi de moarte! Adevărata viață 
începe mâine. 

Vânt-de-Miazănoapte ciuli urechile. 

Cu pas domol, Kel se îndepărtă. 

Un conducător de măgari îl privi pe Bebon cu 
ochi iscoditori. 

— Ce voia de la tine preotul ăla? 

— M-a întrebat de ce nu sunt la muncă. Pe o aşa 
căldură am dreptul la ore de odihnă în plus! I- 
am spus să nu mă mai bată la cap. 

— Negreşit era una dintre gărzile care acum 
mişună peste tot. 

— Din ce pricină? 

— N-ai auzit vorbindu-se despre scribul ucigaş 
care le-a făcut de petrecanie sutelor de nefericiți? 
Un monstru însetat de sânge, în stare să atace o 
armată întreagă! 

— Cu siguranţă nu se ascunde în templul din 
Hermopolis. 

— Fireşte, dar gărzile îl caută pretutindeni. Dar 
mai bine ascultă-mă. Nişte urcioare trebuie duse 
în port. Ai putea să te îngrijeşti de ele? 

Bebon se ridică încet. 

I se ivise un prilej grozav ca să cerceteze locurile 
încă o dată. 

— Dacă-ţi convine... 

— Am să-ţi întorc hatârul, prietene. 

Actorul şi Vânt-de-Miazănoapte trecură să ia 
urcioarele de la berărie şi se îndreptară apoi spre 


chei. 

O corabie pleca, alta sosea. Cărăugşii se 
pregăteau să o descarce, iar soldaţii patrulau de 
colo-colo. 

La depozit, paza nu fusese întărită. 

Supraveghetorul îşi însemnă numărul 
urcioarelor cu bere. 

Aici te simți în siguranţă, îi zise Bebon. 

— Am primit chiar şi vizita judecătorului Gem, 
căpetenia magistraturii, însoțit de o cohortă de 
gărzi! Căuta nişte ucigaşi, se pare. 

— Şi i-a găsit? 

— Nu, a plecat cam abătut. După cum se 
zvoneşte, marele preot nu i-a îngăduit să tulbure 
pacea templului. În ciuda vârstei sale înaintate, 
nu se teme de nimeni! Aşa că ne-am întors cu 
toţii la treburile noastre de zi cu zi. Patrulele se 
străduiesc să-i descopere pe hoţii mărunți care 
încearcă să şterpelească mărfuri. Când îi înhaţă, 
nemernicii se aleg cu atâtea lovituri de baston cât 
să le piară pofta de a mai fura! Ce căldură... Vrei 
o înghițitură de bere? 

— Bucuros. 

După ce-şi potoli setea, Bebon o porni încetişor 
la drum, scrutând împrejurimile. 

Însă nu observă nimic neobişnuit. 

Se înnoptase de mult când corăbierul bătu la 
uşa căsuţei unde locuiau Kel şi Nitis. 


Scribul sări să-i deschidă. 

— Urmaţi-mă. 

Kel şi Nitis se priviră. Dacă li se întindea o 
capcană? 

Tânăra femeie trecu pragul prima. Kel ducea 
sacul în care se aflau arcul şi săgețile zeiței Neit, 
oferite de către crocodilul lui Sobek. 

Domeniul zeului Thot părea adormit. Căldura 
apăsătoare încă stăruia, iar luna nouă 
răspândea doar o lumină palidă. 

Mărunt şi îndesat, cu fruntea îngustă şi pulpa 
picioarelor groasă, călăuza lor iuți pasul. Fără să 
şovăie, apucă spre port. 

Kel se aştepta în orice clipă să vadă apărând 
gărzi şi soldaţi, bucuroşi peste măsură să-şi 
înhațe atât de uşor prada. 

Bebon şi Vânt-de-Miazănoapte n-ar fi avut timp 
să le sară în ajutor şi ar fi fost copleşiți de 
numărul trupelor de ordine. Oare atacatorii ar 
cruța-o măcar pe Nitis? Scribul şi-ar fi dat şi 
viața ca s-o apere, dar cum să scapi de o haită 
pornită să ucidă? 

În sfârşit, zăriră cheiul. Locul cel mai 
primejdios. Cu siguranţă aici îi aşteptau. 

Corăbierul se opri. Kel o cuprinse în braţe pe 
Nitis. Clipe lungi se scurseră, nesfârşite. Cu un 
semn din mână, călăuza le porunci să înainteze 
spre impunătoarea corabie de mărfuri cu două 
cabine. 

Cheiul părea pustiu. 


La capătul de jos al pasarelei scribul se întoarse. 
— Îi aşteptăm pe Bebon şi pe Vânt-de- 
Miazănoapte, hotări el. 

— Cu neputinţă, îi spuse tăios corăbierul. 
Căpitanul vrea să părăsească îndată 
Hermopolisul. 

— Să plece. 

— Cum pofteşti! Eu mi-am încheiat misiunea. 

Bărbatul sui pasarela. 

Aşezaţi la locurile lor, vâslaşii erau gata să 
treacă la treabă. 

— Urcațţi la bord! se răsti căpitanul. 

— Suntem patru, îi răspunse scribul. 

— Cu atât mai rău pentru voi. Am să dau 
ordinul de plecare chiar acum. 

— Suntem patru, repetă Kel. 

Scrutând întunericul, Nitis spera să-i vadă 
sosind pe cei doi prieteni ai lor şi se temea 
totodată de apariţia trupelor de ordine. 

Întârzierea aceasta dovedea un adevăr cumplit: 
gărzile îi prinseseră pe actor şi pe măgar. 

Brusc se auzi un soi de geamăt: 

— Haide, neisprăvitule, mişcă! Aproape am 
ajuns! 

Era limpede că Vânt-de-Miazănoapte n-avea 
deloc poftă să urce pe corabie. 

Nitis îi mângâie fruntea. 

— Trebuie să ne grăbim. 

Măgarul se uită la ea cu ochi mari şi trişti. Şi cu 
toate că inima nu-i dădea ghes, primi s-o urmeze 


pe tânăra preoteasă. 

Pasarela fu ridicată, iar vâslele se cufundară în 
apă. Manevra se desfăşură fără greşeală şi 
corabia cea grea se îndepărtă cu repeziciune de 
cheiul Hermopolisului. 

— Intraţi aici, le porunci căpitanul călătorilor, 
deschizând uşa uneia dintre cele două cabine. 
Măgarul o să fie legat de catarg. Şi-acum, culcațţi- 
vă. Am să vă trezesc în zori. 

Căpitanul închise uşa în spatele lor. 

— Nu-mi place, zise Bebon. Parcă-i o temniţă. 
— Care ne poartă spre libertate, îi aminti Kel. Ai 
observat pe cineva care ne urmărea? 

— Nu, pe nimeni. Să ne odihnim cu rândul. Mie 
unul nu mi-e somn. 

—  Purtarea lui  Vânt-de-Miazănoapte mă 
îngrijorează, mărturisi Nitis. De ce şovăia? 

Îi place să petreacă nopţi lungi şi liniştite, o 
lămuri actorul. lar plimbarea asta pe timp de 
noapte nu l-a bucurat defel. 

— Căpitanul nu ne-a vândut gărzilor, socoti Kel. 
Dacă ar fi făcut-o, gărzile ne-ar fi împiedicat să 
urcăm pe corabie. 

Bebon se întinse. 

După toate astea, să visăm la ceva frumos. Să 
ne închipuim că ne aflăm la Theba, într-un palat 
splendid, în faţa Divinei Adoratoare, care e 
încântată să ne asculte şi ne asigură de sprijinul 
său deplin. Minunat viitor! 

Nitis zâmbi. Dacă aceasta era voința zeilor, se va 


îndeplini. 

Uşa se deschise ca smulsă din țâțâni. 

Mercenarii greci îi ţintuiră la podea pe Kel şi pe 
Bebon, amenințându-i că le taie gâtul. 

Un bărbat elegant, cu voce blândă, o luă 
drăgăstos de mână pe tânăra femeie. 

— Nitis, vă eliberez. 

— Menk! Ce faceţi aici? 

—  Îndeplinesc o misiune pe care mi-a 
încredințat-o căpetenia iscoadelor. Am primit 
ordin să vă găsesc şi să vă smulg din ghearele 
acestui monstru, scribul Kel. 

— Vă înşelați. Nu-i nici ucigaş, nici monstru. 

— V-a dus de nas, scumpă şi naivă Nitis. 
Dovezile vinovăţiei lui sunt zdrobitoare. 

— Au fost măsluite. De fapt, Kel este victima 
unui complot urzit de înalți demnitari. 

— Prea scumpă Nitis, nu daţi crezare unei atari 
născociri! 

— Acesta-i adevărul şi o să-l dovedim. 

— În veci Divina Adoratoare nu v-ar fi primit. 
Deşi nu vede cu ochi buni cârmuirea lui Amasis, 
trebuie să se supună legilor. lar voi sunteţi nişte 
nelegiuiți fugari. Veniţi, să ieşim de aici. 
Prizonierii să fie aspru supravegheați. 

Fără tragere de inimă, preoteasa îl urmă. 

— Pot să vă scap de orice acuzaţie, Nitis. 
Bineînţeles, nu sunteţi complice cu acest cumplit 
ucigaş, ci prizoniera lui. Mărturia mea va atârna 
greu, judecătorul Gem vă va socoti nevinovată şi 


o să ne căsătorim. 

— Nu doresc să vă iau de bărbat, Menk. Îl iubesc 
pe Kel. 

— Amăgire trecătoare, scumpă şi delicată Nitis, 
o simplă rătăcire pricinuită de împrejurări! O să 
cunoaştem o fericire fără pată şi o să uitaţi aceste 
întâmplări neplăcute. 

— Niciodată nu-l voi părăsi pe Kel şi am să lupt 
din toate puterile ca să-i dovedesc nevinovăția. 

— O luptă zadarnică, pierdută dinainte! Vă iert 
greşelile şi vă făgăduiesc să vă fac una dintre cele 
mai de vază femei din Sais. Pentru vitejia de a-l 
fi prins pe Kel, regele mă va răsplăti oferindu-mi 
un rang înalt şi, prin grija mea, veţi fi numită 
mare preoteasă a lui Neit. 

— Îmi pare rău că vă dezamăgesc, Menk. Aceste 
planuri frumoase nu se vor înfăptui. 

— E singura voastră şansă de a scăpa de la 
dezastru, Nitis. 

— Moartea nu mă înspăimântă. Doar adevărul 
contează. 

— O să vă apăr împotriva propriei nesăbuinţe şi 
o să vă împiedic să vorbiţi! Puțin câte puţin o să 
vă recăpătați judecata înțeleaptă. 

— Kel însă o să vorbească! 

Tonul lui Menk se înăspri. 

— Nicidecum, viitoarea mea soţie. Căci am să-l 
ucid. 

Nitis se cutremură. 

Menk, un om de lume, se preschimbase brusc 
într-o fiară nemiloasă şi nu rostea vorbe-n vânt. 
— Vă implor, cruţaţi-l! 

— Cu neputinţă, scumpa mea. Nemernicul 
trebuie să dispară. Izbânda mea şi fericirea 
noastră depind de asta. 

Atunci ucideţi-mă şi pe mine! 

Menk o privi uluit. 

— Nu vă vreau câtuşi de puţin răul, Nitis. 
Dimpotrivă, am să vă eliberez de o vrajă. 
Preoteasa se uită la el cu ochi sfredelitori. 

— Veţi săvârşi un omor. 

— Sunt în misiune. lar autoritățile mă vor 
felicita pentru că i-am venit de hac ucigaşului pe 
care ele încearcă să pună mâna de atâta vreme. 
Ca să vă găsesc, a fost nevoie de o adâncă 
chibzuinţă şi de noroc. Întrucât marele preot din 
Hermopolis vă oferise adăpost, trebuia să vă facă 
rost de un mijloc de a ajunge la Theba. Când am 
aflat că, în mod cu totul neobişnuit, o corabie 
primise încuviințarea de a călători noaptea, am 
priceput că veți fi la bordul ei. Căpitanul n-a 
trădat cu adevărat, ci s-a înclinat în fața unui 
interes mai presus de orice, adică interesul 
regatului. 

— De ce sunteţi aşa crud? 

— Trebuia să-mi ating ţinta pe orice căi. 

— Cum să vă conving că greşiți? Kel n-a săvârşit 


nicio fărădelege. Redeveniţi omul pe care-l 
cunosc eu, Menk, şi ajutați-ne să învingem 
nedreptatea! 

— Puțin îmi pasă de dreptate şi de adevăr. Kel o 
să dispară, apoi veţi fi numai a mea. 

— Într-atât vi s-a împietrit inima? 

— Unul dintre oamenii mei o să vă ţină deoparte. 
Nu încercați să vă zbateţi ca să-l siliți să vă lege 
şi să vă pună căluş. 

Lăsând-o pe tânăra femeie în mâinile unui 
mercenar grec, Menk se îndreptă spre cabină. 

— Aduceţi-i aici pe cei doi prizonieri, ordonă el. 

Menk îl măsură cu privirea din cap până-n 
picioare pe scrib. 

— Trist sfârşit pentru un răufăcător faimos! O 
să crăpi precum o lighioană vătămătoare şi 
nimeni n-o să te jelească. 

Kel rămase neaşteptat de liniştit. 

— Degeaba ţi-aş povesti cum s-au petrecut 
lucrurile, bănuiesc. 

— Degeaba. Osânda a fost hotărâtă, iar eu o 
îndeplinesc. 

— De ce te înverşunezi împotriva noastră? strigă 
Bebon. Noi n-am greşit cu nimic. 

Ochii lui Menk sclipiră de furie. 

— Blestematul ăsta de scrib a încercat să-mi 
răpească femeia care-mi este sortită. Restul 
contează prea puțin. O să te sugrum cu mâinile 
mele, iar leşul tău va folosi drept hrană peştilor. 

Menk dădu la iveală un cuţit şi începu să-l agite. 


Doi mercenari îl țineau strâns pe Kel, alți doi pe 
Bebon şi al cincilea pe Nitis. 

Lama atinse gâtul scribului. 

— Opriţi-vă, Menk! ţipă Nitis. Nu deveniți cel 
mai rău dintre ucigaşi. 

— Eliberarea, Nitis, eliberarea! Şi o viață 
îndelungată şi fericită care se deschide înaintea 
noastră îndată ce netrebnicul ăsta de scrib va 
dispărea! 

Privirile lui Kel şi Nitis se întâlniră pentru ultima 
oară. 

— Corabie la tribord! urlă căpitanul. Suntem 
atacați! 

Mercenarul care o ţinea pe Nitis o împinse spre 
parapet, îşi înşfăcă arcul şi trase. 

Săgeata îl atinse pe omul de la prora corăbiei 
aflate sub comanda judecătorului Gem, care 
dăduse semnalul de atac. 

Văzând aceasta, arcaşii de elită răspunseră pe 
măsură. Şi, în ciuda luminii slabe, dovediră o 
mare îndemânare. 

Menk, un mercenar, căpitanul şi doi corăbieri se 
prăbuşiră. O săgeată atinse uşor umărul lui 
Bebon, lăsând o urmă sângerie. 

Socotind că are în față întregul grup de 
uneltitori, judecătorul ordonă asaltul. De astă- 
dată îi va prinde pe Kel şi pe complicii lui, morți 
sau vii. Dar era limpede că aceştia nu se vor 
preda fără să se bată cu îndârjire. 

Vânt-de-Miazănoapte rupse funia ce-l lega de 


catarg şi-l izbi pe unul dintre greci care încerca 
să-l sugrume pe Bebon. Actorul reuşi să se 
desprindă din strânsoare şi două săgeți se 
înfipseră în spatele atacatorului său. 

Nitis alergă la cabină şi scoase din sac arcul lui 
Neit. De-abia îl încordă, că o dâră de foc brăzdă 
întunericul nopţii. Mercenarii dădură drumul 
prizonierilor. 

Kel şi Bebon se pomeniră liberi, dar pentru cât 
timp? O ploaie de săgeți se abătu asupra punţii, 
făcând victime în stânga şi-n dreapta, iar corabia 
de război se apropia. Dacă scăpau cu viaţă, vor 
cădea în mâinile judecătorului Gem. 

— Să sărim peste bord, hotări Nitis. E singura 
noastră şansă. 

Vânt-de-Miazănoapte urmă pilda preotesei. 

— Fluviul e plin de crocodili! se împotrivi Bebon. 

Kel îşi îmbrânci prietenul. Nu era vreme de stat 
pe gânduri. 

— Nemernicii fug! urlă omul care stătea de 
veghe pe corabia de război. 

Vreo zece soldați se aruncară în apa unde 
mişunau zeci de prădători. 

Smulşi din toropeala lor, mai mulți monştri se 
repeziră numaidecât spre o aşa pradă bogată şi 
neaşteptată. 

Salturi furioase tulburară apele Nilului în vreme 
ce soldații puneau stăpânire pe corabia de 
mărfuri, unde orice rezistentă încetase. 

La licărirea torțelor, judecătorul Gem străbătu 


cu paşi mari puntea de la un capăt la altul. Unul 
dintre leşuri îi stârni mirarea: cel al lui Menk, 
rânduitorul sărbătorilor din Sais! Vasăzică, 
elegantul demnitar făcea parte din trupa 
înarmată a scribului Kel, care număra de 
asemeni câțiva mercenari şi un căpitan de 
corabie. 

Pierise o sumedenie de nelegiuiți! Totuşi, lipseau 
principalul vinovat, scribul Kel, şi complicii săi 
apropiați, preoteasa Nitis și actorul Bebon. 

Dintre înotătorii porniţi să-i urmărească, doar 
trei supraviețuiseră. 

— Fugarii n-au putut să scape de crocodili, îşi 
dădu cu părerea un ofițer. 

Judecătorul aşteptă cu nerăbdare dimineaţa 
pentru a cerceta Nilul şi malurile. 

Dar căutările îndelungate nu scoaseră la iveală 
NIMIC. 

— Dinţii marilor peşti i-au sfâşiat pe răufăcători, 
devorându-i până la ultima bucată, adeveri 
ofițerul. Când sunt înfometați, se arată 
neînchipuit de lacomi. Ucigaşul şi complicii săi 
le-au căzut primii victime. 

Însă judecătorul Gem nu părea convins. 

— O corabie de-a gărzilor să înainteze încet spre 
sud, poate descoperă rămăşiţe omeneşti. Noi o să 
cercetăm din nou malurile şi o să stăm de vorbă 
cu pescarii şi cu ţăranii din împrejurimi. Şi o să 
scotocim casele din satele vecine. 

— Pierdere de vreme, socoti ofițerul. Fugarii n- 


au cum să mai fie în viaţă. 

— Eu hotărăsc aici, îi reaminti magistratul. 
Gem se gândea la fulgerul ciudat apărut în clipa 
în care cele două corăbii se lipiseră una de alta. 
Totuşi, nici vorbă de furtună! Aşadar, fusese un 
semn al zeilor. Dar ce trebuia să înțeleagă din el? 
Fără îndoială, dreapta lor mânie îl lovise pe 
ucigaş, curmându-i jalnica existenţă. 

O ultimă verificare va pune capăt acestui 
complot înfiorător, iar regatul va putea să respire 
din nou liber. 

Muncind zi şi noapte, generalul Fanes din 
Halicarnas culese, în timp scurt, roadele 
strădaniilor sale. Temându-se de violența lui, 
garnizoana fortăreței din Elefantina se 
schimbase simțitor. Respectarea disciplinei, 
ținută îngrijită, arme mereu pregătite, încăperi 
de o curățenie desăvârşită, exerciții desfăşurate 
fără greşeală... lar sosirea instructorilor greci va 
sfârşi prin a-i transforma pe aceşti soldați slabi, 
deprinşi cu trândăveala în luptători sălbatici, în 
stare să respingă atacul triburilor nubiene şi să 
le oprească să pătrundă pe pământul egiptean. 
Farmecul  încântătorului oraş din sud şi 
frumusețea  priveliştilor nu-l cuceriseră pe 
general. Nu-l interesau decât dârzenia trupei şi 
priceperea ei de a-i tăia pe duşmani în bucăți. 
Dar până acolo mai era cale lungă! 


— Adunarea! strigă generalul. Numaidecât! 

Soldaţii răsăriră de pretutindeni şi se aliniară în 
mijlocul curții celei mari. 

Fanes aşteptă să se facă linişte mormântală. 
Unii merseră până la a-şi ține răsuflarea. 

— Soldaţi, răcni generalul, sunt nemulțumit de 
voi. După spusele ofițerului care vă învaţă lupta 
corp la corp, mai mulți laşi s-au prefăcut doar că 
se bat. N-am să îngădui asemenea purtare. 
Pierderile fac parte din antrenament şi nimeni nu 
trebuie să încalce regulamentul. 

Uriaşul arătă cu mâna spre un bărbat de vreo 
treizeci de ani, cu fruntea plină de zbârcituri. 

— Tu, ieşi din rând! 

Omul se supuse. 

— Luptă cu pumnii goi! 

— Generale... 

— Sunt vrăjmaşul tău, distruge-mă! Dacă nu, te 
distrug eu pe tine. 

Fanes îl lovi cu pumnul în pântece. Supărat că 
a fost luat pe nepregătite, soldatul se năpusti cu 
capul înainte. 

Uriaşul se feri şi, cu tăişul palmei, îi frânse 
grumazul. 

— Stângaci şi nepriceput, socoti Fanes din 
Halicarnas, scuipând peste trupul prăbuşit. 
Mâine, dacă rapoartele instructorilor voştri sunt 
proaste, o să-mi măsor iar puterile cu unul 
dintre voi. Rupeţi rândurile! 

Generalul primi apoi nişte mercenari greci, zece 


la număr, veniţi din nord. Ei se vor amesteca 
printre egipteni şi le vor face acestora viața grea. 

Mai rămânea de pus la punct vama din 
Elefantina, prea îngăduitoare şi pusă pe 
căpătuială. Citind rapoartele şi registrele cu 
socoteli, generalul descoperi repede dările de 
seamă false, informaţiile care lipseau cu bună- 
ştiinţă şi documentele măsluite, uneori în mod 
grosolan. 

Un înalt demnitar ar fi cântărit lucrurile cu 
multă prudenţă, şi-ar fi luat măsuri de prevedere 
şi ar fi cerut sfatul Mai-marilor săi ca să se 
ferească a săvârşi vreo greşeală. Dar generalul 
nu era dintre aceştia. 

În fruntea unei trupe de treizeci de pedestraşi, 
dădu buzna în încăperile vămii unde lucrau vreo 
douăzeci de slujbaşi. 

— Sunteţi arestați cu toţii! tună generalul. Cine 
va încerca să se împotrivească va fi doborât. 

Uluit, Mai-marele slujbaşilor se ridică încet. 

— Nu înțeleg, eu... 

— Furt din bunurile statului şi punerea în 
primejdie a siguranţei regatului. Tribunalul o să 
vă osândească la ani grei de muncă silnică. 

— Vă înşelați, noi... 

Fanes din Halicarnas îl înhăţă de gât. 

— Vreau să aud numaidecât adevărul. 
Altminteri, îţi frâng gâtul. 

Slujbaşul vorbi din belşug şi dezvălui toate 
amănuntele care-i lipseau generalului ca să 


întocmească un raport complet pentru regele 
Amasis. 

În aceeaşi zi, slujbaşii fură înlocuiţi cu militari 
care aveau să asculte de ordinele unui inspector 
care se pricepea bine la mărfurile venite din 
Nubia. La rândul său, acesta îi va da zilnic 
socoteală guvernatorului fortăreței. 

Fanes din Halicarnas vru să cerceteze prima 
cataractă, alcătuită din stânci pe care le 
acopereau în parte apele atunci când se 
revărsau, şi apucă pe canalul folosit de corăbiile 
de război şi cele de mărfuri. 

Lipsa posturilor de supraveghere îl miră din 
cale-afară. Aşa că ordonă construirea de forturi 
mici care să domine ţinutul pentru a întări 
hotarul natural şi a-l face de netrecut. Peste 
puţin timp, primejdia unui atac nubian va fi 
îndepărtată. 

Mai trebuia acum să pună ordine în înalta 
administraţie a Elefantinei, vinovată de a fi lăsat 
lucrurile să se înrăutățească într-atât. lar ţinta 
era primăria oraşului, ultimul pas al acestei 
recuceriri înfăptuit în numele regelui Amasis. 
Potrivit obiceiurilor sale, Fanes din Halicarnas 
lovi cu putere. Bănuit că o susține în secret pe 
Divina Adoratoare, primarul nu se pregătea, 
oare, să treacă de partea lui Kel şi a răzvrătiților? 
Odată acest fățarnic înlăturat, Elefantina ar 
deveni o cetate sigură, credincioasă regelui ei. 
Un mercenar grec îi oferi comandantului dovezi 


ale vinovăției primarului, acuzat de asemeni şi de 
furtul unora dintre armele menite fortăreței. 

Clocotind de furie, Fanes din Halicarnas 
pătrunse cu paşi mari în vasta clădire cu două 
etaje. 

În spatele lui se auzi un strigăt de durere. 

Fusese înjunghiat un membru al gărzii sale 
personale, de care îl despărțiră brusc vreo 
douăzeci de atacatori. În fruntea lor - fostul 
comandant al fortăreței! 

Nebun de furie, generalul apucă două dintre 
lăncile îndreptate spre el, le smulse din mâinile 
vrăjmaşilor şi le întoarse spre ei, străpungându- 
le pieptul. Muţi de uimire, ceilalți dădură înapoi. 
Cu spada sa grea, cu două tăişuri, Fanes din 
Halicarnas porni un adevărat măcel, retezând 
capete şi braţe. 

Mercenarii din garda sa isprăviră treaba. 

Singurul supravieţuitor era fostul comandant. 
Însă, grav rănit, trăgea să moară. 

— Cine ţi-a ordonat să mă ucizi? îl întrebă 
Fanes. 

— Pri... primarul. 

— Aruncați mizeria asta la gunoi, porunci 
generalul oamenilor săi. 

Primăria se golise, slujbaşii fugind îngroziți. 
Mai-marele lor se ascunsese în eleganta sa odaie 
de lucru, sperând că grecul fusese ucis. 

Când  uriaşul general apăru, primarul 
Elefantinei se pierdu într-un şir nesfârşit de 


rugăminți. 

— Înalta trădare merită moartea, rosti apăsat 
generalul. Îți rămâne totuşi o cale de a-ţi salva 
viaţa. 

— Fac tot ce-mi cereţi! 

— Vreau adevărul. Tu şi fostul comandant al 
fortăreței făceaţi pe ascuns negoț cu arme şi luați 
parte la un complot, nu-i aşa? 

— El mai ales! Eu mă mulțumeam doar să-i 
uşurez sarcina. 

— Telul vostru era să-l ucideţi pe faraon. 

— Oh, nu! Voiam doar să ne îmbogăţim şi... 

Fanes din Halicarnas îşi agită spada. 

— Repet: țelul vostru era să-l ucideţi pe faraon. 

— Da, dar eu mă împotriveam şi... 

— lar căpetenia voastră era scribul Kel. 

Primarul şovăi doar o clipă. 

— Da, scribul Kel! El a plănuit şi a rânduit tot. 
Băgase spaima în noi şi ne ameninţa cu moartea 
dacă nu-i dădeam ascultare. 

— Scrie toate astea clar, iscăleşte şi pune sigiliul 
tău. 

Cu mâna tremurându-i, primarul se supuse. 

Fanes verifică. 

— Minunat.  Şi-acum, trebuie să termin 
curăţenia în acest oraş. 

Şi cu o lovitură de spadă, generalul îi tăie gâtul 
primarului. Potrivit raportului pe care îl va 
întocmi mai târziu, primarul se făcea vinovat de 
atac asupra Mai-marelui armatelor. 


Fanes din Halicarnas rulă papirusul pe care 
urma să-l trimită judecătorului Gem. 
Magistratul va căpăta astfel o nouă dovadă, iar 
grecul, după ce curățase Elefantina şi făcuse 
hotarul de sud de netrecut, se va întoarce la Sais 
ca să ia din nou în mâini conducerea trupelor. În 
ciuda talentelor sale, cancelarul Udja rămânea 
totuşi un egiptean şi un om din afara armatei. Şi 
numai un militar grec, obişnuit cu asprimea 
războiului putea să comande o armată în stare 
să biruie orice atacator, şi mai cu seamă pe perşi. 

Vânt-de-Miazănoapte nu-şi pierdea răbdarea. 
Lingea şi iar lingea fruntea lui Kel, întins în 
mijlocul trestiilor. În mai multe rânduri, măgarul 
trebuise să îndepărteze cu o lovitură de copită 
şerpii de apă deveniți prea curioşi. Egretele şi 
ibişii nu reprezentau nicio primejdie. 

În sfârşit, ochii scribului se deschiseră. 

Vederea unui bot prietenos îl îmbărbătă. 

— Vânt-de-Miazănoapte! Şi tu ai scăpat? 

Două brațe, două picioare, puterea de a se 
ridica, nicio durere... Kel părea nevătămat, la fel 
ca şi măgarul! 

— Cu neputinţă, şopti scribul. Am văzut fălcile 
acelea uriaşe deschizându-se, gata să ne 
zdrobească... Nitis, Bebon, unde v-aţi ascuns? 

Nimeni nu răspunse chemării sale, aşa că 
scribul îşi croi drum printre trestiile înalte de 


şase metri. 

Dacă nu-i găsea, faptul că scăpase de la o 
moarte cumplită avea să fie o pedeapsă greu de 
îndurat. Lipsit de femeia iubită şi de prietenul 
credincios, la ce bun să mai trăiască? 

La ieşirea din stufărişul des, malul urca în pantă 
abruptă spre o potecă. Ridicându-şi urechile 
drept în sus, Vânt-de-Miazănoapte îl îndemnă pe 
Kel să-l urmeze. 

Măgarul merse cu paşi mărunți şi iuți până 
lângă o tufă de tamarini tineri, ce creşteau 
departe de potecă. 

— Răbdare, se auzi o voce uşor de recunoscut, 
am să reuşesc! 

— Bebon! exclamă scribul. 

Nitis răsări prima din adăpostul de ierburi. 

— Dragostea mea, eşti viu! 

Se îmbrăţişară strâns, aproape să se înăbuşe 
unul pe altul, iar sărutul lor i se păru actorului 
că nu se mai termină. 

— Mie mi-e foame şi mi-ar plăcea să mănânc un 
biban fript. Haideţi, veniți să m-ajutaţi! 

Se aşezară cu toții în jurul unei grămezi de 
crengi. După ce făcuse o scobitură într-un lemn 
moale, Bebon vârâse înăuntru o bucată dintr-o 
creangă de salcâm, mai groasă la capătul de jos. 
Acum se apucă iarăşi s-o învârtească. 

Şi flacăra ţâșni. 

— Am câştigat! Vom avea o masă caldă şi 
îmbietoare. 


— Cum de am scăpat de crocodili? întrebă Kel. 

— Sunt fiii lui Neit, îl lămuri Nitis. Eu am înotat 
în frunte, cu mâinile încleştate pe. Arcul zeiţei. 
Arcul strălucea în apă, iar marii peşti au 
recunoscut lumina care ne învăluia pe toți patru. 
Nu eram nici duşmani, nici prăzi. Aşa că doar ne- 
au atins în treacăt şi i-au atacat pe cei care ne 
urmăreau. 

— Am povestit sumedenie de istorioare greu de 
crezut, mărturisi actorul, dar asta le întrece pe 
toate. 

— Şi totuşi eşti bine sănătos... în afară de 
bandajul ăla de la umărul stâng! 

— În sfârşit, binevoieşti să-mi dai şi mie atenţie! 
Săgeata unui soldat m-a zgâriat. 

— E o rană uşoară? 

— Uşoară, uşoară, ţie îți dă mâna să vorbeşti! 
Tu n-ai nimic. 

— Am găsit ierburi de leac, zise Nitis zâmbind. 
Rana n-o să se umfle şi socot că Bebon e în stare 
să continue călătoria. 

— Numai dacă mănâncă bine! Ia gustaţi din 
minunățţia asta. La drept vorbind, ce e mai plăcut 
decât să petreci câteva zile departe de oraş? 
Trebuie să-ți găseşti de-ale gurii şi să ți le 
pregăteşti singur folosindu-te de ce-ţi oferă 
natura. E lesne să tragi la han. Traiul la oraş te 
înmoaie şi duce la decădere, întoarcerea la viața 
în sălbăticie, ăsta-i viitorul! 

— Totuşi, va trebui să mergem la Theba, arătă 


Kel. Pe puntea corăbiei de război stătea 
judecătorul Gem. Niciodată n-o să renunţe să ne 
prindă. 

— Poate ne crede morți, sări Bebon. Cu greu îşi 
închipuie cineva că am scăpat de crocodili. 

— Fără o rămăşiţă dintr-un leş, nu va fi convins 
de moartea noastră şi va continua căutările. 

— Împărtăşesc părerea lui Kel, zise Nitis. 
Căpetenia magistraturii cunoaşte puterea zeilor 
şi ţine seama de ea. Ştie că răposatul mare preot 
Wahibre m-a învățat formulele magice şi în ce fel 
să lupt împotriva vrăjmaşilor. 

— Ai idee unde ne aflăm? îl întrebă scribul pe 
actor. 

— Corabia a străbătut o bună bucată de drum 
şi noi am înotat multă vreme. Fără îndoială, nu 
suntem prea departe de Lycopolis!i. După ce 
trecem de primul sat o să fiu sigur. 

— Ai prieteni în acest ținut? 

— Templul nu e aşa primitor precum cel din 
Hermopolis, dar o să ne descurcăm. Poftă bună! 

Bibanul fript era grozav. 

Dar lui Kel îi lipsea pofta de mâncare. 

— Prezenta lui Menk, dorința lui de a mă 
ucide... 

— Voia să mă ia de soție, îi destăinui tânăra 


11 Vechiul oraş al zeului şacal Up-uaut, „Deschizătorul 
drumurilor”, legat de simbolistica lui Anubis. Astăzi oraşul se 
numeşte Assiut. 


femeie. Nu-i păsa de adevăr. Nimicinduc-te, 
săvârşea o vitejie vrednică de o răsplată 
generoasă. Devenind un înalt demnitar, ar fi 
făcut în aşa fel încât să fiu numită mare 
preoteasă a templului din Sais şi am fi dus 
împreună un trai îmbelşugat. 

— Şi ați renunțat la un asemenea paradis 
pentru un scrib fugar şi învinuit de omor? În 
locul vostru, aş fi chibzuit mai adânc. 

Kel preferă să nu audă nimic. 

— Menk era ca nebun, adăugă preoteasa. Nimic 
nu-i clintea hotărârea. 

— Nebun e puţin spus! o contrazise Bebon. Mai 
mulți mercenari slujeau sub ordinele sale şi i se 
încredințase o misiune anume: să ne vină de hac. 

— Cine l-a pus să joace un aşa trist rol? întrebă 
Kel.  Henat, căpetenia  iscoadelor? Udja 
cancelarul? Judecătorul Gem? Regele însuşi? 

— Răspunsul se găseşte, poate, în papirusul 
criptat, socoti Nitis. Cineva s-a folosit de Menk, 
iar el a fost cât pe ce să reuşească. 

Bebon se uită la arcul lui Neit, fără a îndrăzni 
să-l atingă. 

— Păream condamnaţi să pierim, îşi aminti el, 
când am văzut o dâră de foc străbătând cerul. 
Uimiţi, mercenarii ne-au dat drumul. 

— Arcul a tras singur cele două săgeți ale zeiţei, 
mărturisi Nitis. Acum trebuie să le găsim. 
Altminteri vom deveni prăzi uşoare. 

— Încă mai am amuleta din obsidian ce 


înfăţişează două degete, spuse Kel. Ea o să ne 
ferească de deochi. Şi să nu uităm de 
Răspunzător! 

— La ce ne-ar putea sluji această statuetă? O 
corabie uşoară ne-ar prinde mai bine! 

— Poate că nu departe de aici există un sanctuar 
al lui Neit unde se păstrează săgeți ivite din 
flacăra lui Sekhmet, zeița leoaică, grăi Nitis. Să-i 
întrebăm pe preoţii din Lycopolis, sperând că ei 
ne vor oferi un răspuns încurajator. 

— Lycopolis... Oare o să ajungem acolo? 

— Ţi-ai pierdut încrederea? Tocmai tu? se miră 
Kel. Ocrotirea zeilor nu ţi-e de ajuns? 

— Mănâncă nişte peşte fript, schimbă vorba 
actorul. Apoi o să ne odihnim înainte de a porni 
la drum. E primejdios să rămânem aici prea 
multă vreme, mai ales dacă încăpățânatul ăla de 
judecător continuă să ne urmărească. 

Mulţumit de iarbă şi de trestiile dulci la gust, 
Vânt-de-Miazănoapte picotea. 

— Zeii înseamnă totuşi ceva, încheie Bebon. 
Purtând măştile lor, nu-mi închipuiam cât sunt 
de puternici. Crocodili prietenoşi, săgeți de foc, 
libertatea... Viaţa îmi apare din ce în ce mai 
misterioasă. 

Erau trei, înfricoşători, murdari şi răi. 
Alungațţi din satul lor de către sfatul bătrânilor, 
trăiau din jafuri, pândind călători ca să-i prade. 


lar fumul ce se înălța din tufişul de tamarini 
tineri, în apropiere de fluviu, dovedea prezența 
unor naivi care habar n-aveau de primejdiile 
locului. 

Nimeni nu cuteza să se abată vreodată pe-acolo. 
— Să fie niscaiva gărzi? întrebă cu nelinişte 
Gură-Strâmbă. 

— M-ar mira, răspunse Nas-Spart. Le-am fi zărit 
corabia. lar ăştia se ascund. 

— Dacă se ascund, socoti Faţă-Ciupită-de- 
Vărsat, nu sunt oameni cinstiți. lar eu îi urăsc 
pe tâlhari. 

— Pe de altă parte, să furi de la hoți nu-i o 
nelegiuire, fu de părere Gură-Strâmbă, mai ales 
dacă n-au arme asupra lor. Pentru că hoţii 
înarmaţi sunt prea primejdioşi. 

După o adâncă chibzuinţă,  Nas-Spart 
încuviință. 

— Du-te să vezi şi întoarce-te să ne spui. 

— De ce nu te duci tu? 

Începu o târguială îndelungată care nu duse 
nicăieri. Aşa că traseră la sorți. lar cel ales, spre 
marea lui dezamăgire, fu Gură-Strâmbă. Dacă 
pățea ceva, tovarăşii săi n-aveau de gând să-i 
sară în ajutor. 

— Mai bine ne-am lăsa păgubaşi, propuse el. 
— Sorții te-au ales, îi reaminti Faţă-Ciupită. 
Negreşit, călătorii ăştia au la ei tot ce le trebuie 
pentru a-şi plăti cumpărăturile. Îi ucidem, îi 
jefuim şi ne luăm tălpăşița. 


Simplitatea planului şi câştigul îmbietor îl 
cuceriră pe Gură-Strâmbă, care se-nvoi să facă 
pe iscoada. 

La întoarcere, aproape că-i curgeau balele. 

— Sunt trei și dorm duși. 

— Trei bărbați voinici? întrebă Nas-Spart. 
Gură-Strâmbă salivă şi mai tare. 

Doi bărbaţi nu prea voinici... Şi o femeie! 
Frumoasă, tânără, ce să vă mai spun! Pe ea n-o 
omorâm repede. Şi întrucât eu am văzut-o 
primul, eu am să fiu primul! 

Faţă-Ciupită căzu pe gânduri. 

— Siluirea se pedepseşte cu moartea. 

— Şi omorul la fel, îi tăie vorba Gură-Strâmbă. 
O s-o ucidem după aia, ca să nu ne dea în vileag. 
Argumentul le risipi temerile. 

— Au şi un măgar, adăugă iscoada. Pe el îl 
păstrăm ca să ne care prada. 

— Ar putea să dea alarma, fu de părere Nas- 
Spart. 

— Nu şi dacă ne apropiem dinspre mal, cu 
vântul în față. 

— E legat? 

— Nu, stă culcat lângă unul dintre bărbați. 

— Atunci, o să-i punem piedică la picioare cu 
frânghia asta. Fu am să-i ameninţ că o sugrum 
pe fată, iar Faţă-Ciupită că-i taie beregata unuia 
dintre bărbați. 

— Şi celălalt? 

— O să ai tu grijă de el după ce termini cu 


măgarul. 

Prezența femeii alungă neliniştea lui Gură- 
Strâmbă. Niciodată cei trei tovarăşi nu avuseseră 
parte de un asemenea noroc. 

Arzând de nerăbdare, porniră să-şi ducă planul 
la bun sfârşit. 

Vânt-de-Miazănoapte se ridică în picioare chiar 
înaintea atacului. Zbierând cu putere ca să dea 
alarma, începu să azvârle din picioare atât de 
sălbatic, încât copitele sale îi despicară fruntea 
lui Gură-Strâmbă. Dar Nas-Spart, cu mâinile lui 
soioase, strângea deja gâtul lui Nitis, iar Față- 
Ciupită se pregătea să-i taie beregata lui Bebon 
cu un cuţit de silex. 

— Opriți-vă! urlă Kel. Altminteri n-am să vă 
dezvălui locul unde ne-am ascuns sacul cu pietre 
preţioase. 

Cei doi hoți încremeniră. 

O comoară şi o femeie! 

— Haide, zoreşte, îi ceru Nas-Spart. Suntem 
grăbiţi. Luăm sacul şi plecăm. 

Cu ochii ațintiți asupra lui Nitis, Faţă-Ciupită 
râdea înfundat. O să se distreze toată noaptea. 

Neputincios, Vânt-de-Miazănoapte zgâria 
pământul cu copitele din spate. Dacă se 
năpustea, ar fi pricinuit un măcel. 

Kel se apropie încet de jăratic. 

— Eliberează femeia şi am să-ţi dau sacul, îi zise 
lui Nas-Spart. 

— Nici nu mă gândesc. 


— Dacă ne omori, n-ai să pui mâna pe comoară. 
O atare posibilitate tulbură judecata hoțului. 
Însă îi veni o idee. 

— Aruncă-mi frânghia pe care o mai ţine încă 
între degete sărmanul Gură-Strâmbă. 

Ferindu-se să facă vreo mişcare bruscă, Kel se 
supuse. 

Nas-Spart o sili pe Nitis să se întindă cu fața la 
pământ şi o legă de încheieturile mâinilor şi de 
glezne. Femeia asta superbă nu pierdea nimic 
dacă mai aştepta. 

Agitându-şi cuțitul din silex, Nas-Spart se 
îndreptă spre scrib. 

— Şi-acum, scoate sacul cu pietre preţioase! 

Luând doi pumni de jăratic, Kel îl aruncă în fața 
lui Nas-Spart care scoase un urlet de durere, 
scăpă arma şi se trase înapoi. 
Vânt-de-Miazănoapte sări şi-i frânse  şira 
spinării. 

Năucit, Faţă-Ciupită uită de Bebon şi vru să-l 
lovească pe Kel. Însă actorul îl apucă de picioare, 
îl trânti şi-i cără la lovituri cu piciorul până când 
hoţul îşi pierdu cunoştinţa. 

Scribul o dezlega deja pe Nitis. 

— Mâinile tale sunt arse, observă ea. Trebuie să 
te îngrijim cât mai repede, ca rănile să nu se 
agraveze. 

— Eşti vie şi nevătămată. Asta contează. 

— Am scăpat ca prin urechile acului, oftă 
Bebon. Să părăsim de îndată locul. 


— Ştiu să oblojesc rănile lui Kel, zise Nitis, dacă 
am la îndemână anumite leacuri. O să le găsim 
la templul din Lycopolis. 

— Având în vedere că trebuie să ne mişcăm 
repede, ne-ar prinde bine o corabie... Dar 
primejdia e mare! Şi ne vezi tu înfațişându-ne la 
templu în tovărăşia ucigaşului căutat de 
judecătorul Gem, ai cărui oameni pesemne că 
răscolesc tot Lycopolisul? 

— Voi domoli arsura cu ajutorul câtorva ierburi 
şi o voi invoca pe zeița Sekhmet cea fierbinte, 
cerându-i ajutorul, făgădui preoteasa. Însă nu-i 
de ajuns. 

Bebon trebui să recunoască în sinea sa că un 
scrib nu-şi putea pierde mâinile. Şi încercând să 
i le salveze, tustrei mergeau la pierzanie. 

Privirea tinerei femei îl tulbură. 

— Există totuşi o cale, nu-i aşa? 

— Am o idee nebunească, întru totul 
nebunească! 

— Vom face precum spui, hotări Kel. 

Citind lungul şi amănunțitul raport al lui Fanes 
din Halicarnas, trimis anume printr-un curier, 
judecătorul Gem îşi dădu seama de amploarea 
complotului. Scribul Kel chiar că nu era un 
ucigaş oarecare. Hotărât să ajungă la putere, 
avea susținători de nădejde în Egiptul de Sus, 
mai ales pe fostul primar al Elefantinei şi pe 


fostul comandant al fortăreței. În sfârşit, planul 
său ieşea la iveală: să adune răzvrătiți, să pună 
mâna pe faimosul coif al lui Amasis, să-şi ucidă 
colegii din Casa tălmacilor ca să lase Egiptul 
surd şi orb, să pornească o răscoală din sud, 
pesemne cu ajutorul triburilor nubiene, să 
cucerească nordul şi să devină faraon la capătul 
unui sângeros război. 

O adevărată nebunie ce ar fi putut pârjoli Cele 
Două Regate! lar ameninţarea nu dispăruse cu 
totul. Judecând după atitudinea templelor, Kel şi 
aliații săi erau încă primejdioşi. Câtă vreme se va 
afla în viată, scribul nu va renunța la planurile 
sale distrugătoare. 

Amasis avea să fie curând înştiințat despre 
mersul cercetărilor şi despre schimbările făcute 
de marele general. Luând controlul din nou 
asupra Elefantinei şi a hotarului meridional al 
țării, Fanes ruinase strategia uneltitorilor. 

Ultima lor speranță rămânea Divina Adoratoare. 
Deşi nu dispunea de o armată, bătrâna 
preoteasă era în stare să ridice una. Numeroase 
temple ar răspunde la chemarea ei, iar țăranii s- 
ar transforma în soldați. Bineînţeles, mercenarii 
greci le-ar veni repede de hac, dar câte măceluri 
şi suferințe! 

Kel, presupunând că supravieţuise atacului 
crocodililor, trebuia încă să răzbată până la 
Theba, s-o întâlnească pe Divina Adoratoare şi să 
o convingă. Însă Henat va ajunge acolo înaintea 


lui şi-i va da ilustrei preotese sfaturile cuvenite. 

— V-am adus ultimele rapoarte ale gărzilor, îl 
anunţă pe judecător secretarul său, înmânându- 
i tăblițele din lemn acoperite cu scrisul 
comandanților de la posturile de strajă. 

Gem le citi cu atenţie. 

Nici urmă de trupurile scribului Kel, al preotesei 
Nitis şi al actorului Bebon. 

Comandanții împărtăşeau cu toţii aceeaşi 
părere: crocodilii îi devoraseră pe fugari. 
Judecătorul aşeză teanc rapoartele, se înfundă 
în jilțul său şi contemplă Nilul. 

Liniştitoare presupunere, atât de liniştitoare! 
Dar gărzile scăpau din vedere un lucru 
hotărâtor: Nitis era discipol al marelui preot din 
Sais, unul dintre cei mai de seamă înţelepţi ai 
Egiptului, demn de „spiritele luminate” ale epocii 
piramidelor, în ciuda tinereţii sale, Nitis primise 
o învățătură desăvârşită şi ştia, neîndoielnic, 
prin ce formule să-i domolească pe crocodili, fiii 
zeiței Neit. Aşa că se aruncase în apă, împreună 
cu Kel şi Bebon, sigură că va scăpa de monştri şi 
de urmăritori. 

Erau în viaţă, toți trei. Şi îşi continuau drumul 
spre Theba. 

Şi viitorul popas îl vor face poate la templul din 
Lycopolis. 

După câte se zvonea, marele preot de acolo avea 
o fire îngrozitoare. Autoritar şi neînduplecat, 
respecta la sânge rânduielile templului şi nu 


îngăduia nici lenea, nici abaterile de la disciplină. 

Sanctuarul său adăpostea prețioase texte despre 
geografia celuilalt tărâm, întrucât zeul Up-Uaut, 
Deschizătorul drumurilor, călăuzea sufletele 
celor drepți spre paradis. 

Se va arăta împotriva sau de partea fugarilor, 
dacă aceştia i-ar cere sprijinul? întrucât se 
dovedea cu neputinţă ca trupele de ordine să 
răscolească sanctuarul, judecătorul va folosi 
noua strategie care dăduse deja roade: va 
supraveghea portul, corăbiile şi împrejurimile 
domeniului sacru. 

* 

Căpitanul uneia dintre numeroasele corăbii ale 
gărzilor Nilului fu primul care zări un om făcând 
semne disperate. Stătea pe mal, la babord şi 
părea foarte agitat. 

— Opriți! ordonă ofițerul echipajului. 

Manevra se desfăşură fără greşeală, iar arcaşii 
luară poziție de tragere. 

— Ce vrei? 

— Să vă vorbesc. 

— Despre ce? 

— O misiune secretă. În afară de domnia 
voastră, nimeni nu trebuie să audă. 

Nedumerit, căpitanul îi îngădui omului să urce 
la bord. Îşi trase spada din teacă şi-l conduse la 
pupă, sub supravegherea arcaşilor. 

— Lămureşte-mă şi să nu faci vreo mişcare 
bruscă. 


— Mă aflu în slujba lui Henat, intendentul 
palatului regal şi căpetenia iscoadelor, zise 
Bebon. Fac parte dintr-o trupă de cinci 
mercenari, trimişi în urmărirea unui ucigaş, 
scribul Kel. Am căzut într-o capcană. Trei dintre 
noi au murit, iar comandantul nostru e grav 
rănit. Dacă nu primeşte cât mai repede îngrijiri, 
o să moară şi el. 

— Ai asupra ta documente care să-ți 
adeverească spusele? 

Bebon zâmbi zeflemitor. 

— Nu se obişnuieşte când e vorba de o astfel de 
misiune. 

Apoi actorul îşi plecă fruntea. 

— În cea mai deplină taină, şopti el, vă 
mărturisesc că nici măcar judecătorul Gem nu 
ştie de ea. Speram să fim primii care să-l 
găsească pe ucigaş şi am săvârşit o mare 
greşeală. 

— Unde e rănitul? 

— În mijlocul stufărişului. 

— Trebuie să verific. 

— Cum doriți, căpitane. Dacă aş trimite un 
mesager la Sais, până s-ar întoarce acesta de 
acolo, comandantul meu va fi mort de mult. Am 
să întocmesc un raport şi o să vă lămuriți cu 
Henat. Templul din  Lycopolis este foarte 
aproape. Doctorii săi îl vor salva pe rănit şi 
domnia voastră o să fiți înaintat în grad. 
Comandantul meu e un militar de elită, foarte 


prețuit de căpetenia iscoadelor. 

După ce cugetă puţin, căpitanul îşi zise că nu 
exista nicio primejdie. Să transporte un rănit 
grav şi să ţină prizonier un mercenar n-avea cum 
să-i aducă necazuri. Îndată ce va sosi la 
Lycopolis, îşi va înştiința Mai-marii şi va aştepta 
noi ordine. 

— Du-te după comandantul tău. 

— Am nevoie de o targă şi de trei oameni. 

Înfăşurat în pansamente vegetale, Kel semăna 
cu o mumie. De-abia i se zăreau ochii. 

— Fiți cu băgare de seamă, îi sfătui Bebon pe 
însoțitorii săi. Cea mai mică zdruncinătură i-ar 
putea pricinui moartea. 

Nemişcat, părând a-şi fi pierdut cunoştinţa, 
scribul îşi juca de minune rolul. Dar gândul îi 
zbura la Nitis, care plecase alături de Vânt-de- 
Miazănoapte. Nu putuse s-o facă părtaşă la 
această încercare nesăbuită de a ajunge la 
Lycopolis folosind o corabie a gărzilor! Dându-se 
drept o biată femeie de la țară ce cară legume la 
templu, Nitis va sui pe una dintre corăbiile ce 
legau satele de oraş. Judecătorul Gem căuta trei 
persoane, nu o femeie singură. 

Impresionat de starea rănitului, căpitanul porni 
spre Lycopolis. 

Incinta sanctuarului din Lycopolis reprezenta 
hotarul dintre lumea obişnuită şi domeniul 


sacru al zeului-şacal. La poarta cea mare, mai 
mulți paznici îi controlau pe preoţii puri şi pe 
meşterii cărora le era îngăduit să lucreze în 
atelierele templului. 

— Aş vrea să-l însoțesc pe comandantul meu, îi 
zise Bebon căpitanului. 

— Nici să nu te gândeşti. O să-l lăsăm în mâinile 
doctorilor, care ştiu ce au de făcut. Iar tu vii cu 
noi. 

— Sunt prizonierul vostru? 

— Hai să nu folosim vorbe mari! 

— Aşadar rămân lângă rănit. 

— Te întorci pe corabie şi n-am să te scap din 
ochi. 

— N-aveţi încredere în mine? 

— Regulamentul îmi cere să-ţi verific spusele. N- 
o să ne ia mult timp! O să te odihneşti, o să 
mănânci bine, apoi o să îndeplineşti o nouă 
misiune. 

Să mai stăruie dădea de bănuit. Aşa că Bebon 
se înclină și privi cum targa trece de postul de 
pază. 

Ce nenorocire! 

Primul doctor care va sosi îşi va da seama de 
adevărata stare a rănitului şi va înştiința trupele 
de ordine. 

Scribul o să-şi piardă în acelaşi timp mâinile, 
libertatea şi viața. lar cea a lui Bebon nu va 
prețui nici ea mai mult decât o pereche de 
sandale din papirus. 


Paznicii chemară patru preoţi puri. Aceştia 
duseră targa în acea parte a templului unde 
lucrau doctori pricepuți. 

Kel se întreba ce să facă. Să caute să fugă, să 
spună adevărul sau să născocească o poveste? 
Mâinile începeau deja să-l doară cumplit şi avea 
nevoie grabnică de îngrijire. Dar niciun doctor n- 
o să-l creadă şi o să-l arunce de-a dreptul în 
ghearele judecătorului Gem. 

Preoţii puri lăsară targa într-o odăiță răcoroasă, 
apoi se retraseră. Kel încă mai cugeta cum să se 
poarte de-aici înainte, când două persoane 
pătrunseră în încăpere. 

— Un caz ce nu suferă amânare, zise o voce 
supărată. lar eu am de muncă până peste cap! 
Aţi putea să vedeţi de el? 

— Sper. 

— Daţi-mi de ştire dacă întâmpinați greutăţi. În 
cuferele din lemn găsiți tot ce vă trebuie. 

— Am să mă străduiesc. 

Glasul acesta blând şi serios era... era al lui 
Nitis! 

Tânăra femeie îi scoase bandajele vegetale, iar 
Kel deschise ochii. 

— Nitis, cum de... 

— Nu i se refuză găzduire unei femei doctor din 
renumita şcoală de la Sais, aflată în drum spre 
capitală, după un popas la Dendera. Acum e 
timpul să ne îngrijim cum se cuvine de mâinile 
tale. 


Nitis unse rănile lui Kel cu o pomadă alcătuită 
din sare de mare, grăsime de taur, ceară, piele de 
animal fiartă, papirus tânăr, orz şi căprişor. 

— O să se vindece repede, îi făgădui ea. Graţie 
formulelor de domolire a flăcării mistuitoare, n-o 
să rămână cicatrice. Mai-marele doctorilor n-o să 
se întoarcă până diseară, iar noi o să plecăm de- 
aici numaidecât. Şi am să iau cu mine o cantitate 
îndestulătoare de pomadă. Unde-i Bebon? 

— Nu i s-a îngăduit să mă însoțească. Trag 
nădejde să fi scăpat de gărzi. Dar Vânt-de- 
Miazănoapte? 

— În grajdul templului. Întrucât cară desagii cu 
leacuri, se bucură de anumite favoruri. 

* 

— Urâtă istorie, îi zise Bebon căpitanului care, 
împreună cu vreo zece arcaşi, îl conducea spre 
corabie. Urmăream un ucigaş fugar şi am dat 
piept cu o întreagă armată! Acest Kel e o 
căpetenie războinică de temut. 

— Oare nu înfloreşti lucrurile? 

— Cârmuirea o să aibă de furcă pe viitor! Mie 
mi-ar plăcea să mă întorc la Sais și să nu mai am 
de-a face cu toate astea. 

O slujbă la arhive mi-ar conveni de minune. 
Când ai trecut atât de-aproape pe lângă moarte, 
nu te gândeşti decât să trăieşti liniştit. 

— Ai îndeplinit multe misiuni primejdioase din 
ordinul lui Henat? 

— Niciuna care să se compare cu asta. Rămânețţi 


cu ochii-n patru, căpitane. Kel poate să atace de 
oriunde. 

— Fii pe pace, din porunca judecătorului Gem 
numărul de corăbii ale gărzilor a sporit de trei 
ori. Tâlharul n-o să ne scape. 

Când să suie pasarela, Bebon se opri. 

— Aţi văzut? 

— Ce-ar fi trebuit să văd? îl întrebă căpitanul, 
nedumerit. 

— Coca... Uitaţi-vă la cocă, în dreptul prorei. 

— Mie mi se pare că arată bine. 

— Nu şi mie! Tata era dulgher şi mă pricep la 
construirea de corăbii. Priviţi mai cu atenție: 
lemnul s-a închis uşor la culoare. 

— Şi asta te îngrijorează? 

— Ar putea crăpa, iar corabia s-ar scufunda în 
câteva clipe. Mă duc să cercetez coca. 

Fără să aştepte răspunsul căpitanului, Bebon se 
aruncă în apă. 

Căpitanul nu auzise niciodată vorbindu-se 
despre o astfel de problemă, dar el nu era 
dulgher de corăbii. 

Diferenţa de culoare părea foarte mică. Doar un 
ochi priceput ar fi putut s-o observe. 

Se scurseră secunde, apoi minute întregi. Bebon 
nu mai ieşea la suprafață. Oare păţise ceva? 
Căpitanul alese doi corăbieri şi le porunci să sară 
în apă după el. 

Dar nici urmă de Bebon. 

— Omul ăsta m-a tras pe sfoară! exclamă 


căpitanul.  Închideţi portul,  prindeţi-l pe 
nemernic şi aduceți-mi-l! Eu mă întorc la 
templu. 

Căpitanul trebui să se târguiască îndelung, căci 
paznicii respectau poruncile marelui preot: în 
ciuda noii legi date de Amasis, gărzile nu erau 
lăsate să pătrundă pe domeniul sacru. 

Dar căpitanul stărui şi ameninţă că va intra cu 
forța, aşa că unul dintre paznici se duse să-l 
caute pe ajutorul marelui preot. 

— Vreau să-i pun câteva întrebări rănitului care 
v-a fost adus azi. E vorba, fără îndoială, despre 
un răufăcător primejdios. 

— Doar Mai-marele doctorilor vă poate da voie. 
Căpitanul aşteptă iarăşi până când apăru un 
bărbat cu o înfăţişare nu tocmai plăcută. 
Căpitanul îl lămuri ce dorea. 

— L-am lăsat pe acest bărbat pe mâinile unei 
tinere tămăduitoare din Sais, cea mai bună 
şcoală din regat. 

— O femeie, murmură ofițerul. 

— Ei bine da, căpitane! Nu ştiţi că ele sunt 
doctori foarte pricepuţi? 

Un fals mercenar, un fals rănit, o preoteasă din 
Sais care se dă drept doctor... Adică cei trei 
nelegiuiți căutaţi de toate gărzile din Egipt! 

— Vreau să-l văd numaidecât pe aşa-zisul 
bolnav. 

— Judecând după starea în care se află, n-o să 
scoateţi prea multe de la el. Nu poate să 


vorbească. 

— Duceţi-mă la el. 

— Poruncile marelui preot... 

— Cererea mea nu suferă amânare, aşa că 
arcaşii vor intra cu de-a sila, iar judecătorul Gem 
o să-mi dea dreptate. 

Căpitanul nu avea aerul că glumeşte. Mai- 
marele doctorilor nu se mai împotrivi şi-l 
conduse spre o odăiță unde tânăra tămăduitoare 
îngrijea de rănit. Încăperea era goală. 

Lui Bebon nu-i părea rău după orele lungi 
petrecute în tovărăşia lui Kel, înotând pe sub apă 
până ajungeau la capătul puterilor. Ca nişte 
peşti, cei doi băieți ieşeau rar la suprafaţă şi 
învățaseră să străbată distanţe mari. 

Astăzi, acest antrenament aspru îi salvă viaţa. 

Bebon scoase capul din apă la marginea 
cheiului, trase o gură zdravănă de aer şi se 
îndepărtă şi mai mult de corabia gărzilor. 

După ce mai înotă un timp, se cățără pe mal. 

Un hohot de râs îl făcu să tresară. 

Aşezat pe o moviliţă de pământ, un băiețandru 
îl privea. 

— Ce găseşti de râs la mine, micuţule? 

— Eşti roşu de sus până jos! 

Mâl! 

Mâlul adus din marele sud de Nil. Cu alte 
cuvinte, fluviul începea să se umfle. Vreme de 


mai multe zile, din pricina puterii şuvoaielor, 
călătoriile pe Nil încetau. lar apa, încărcată cu 
noroiul roditor, ce asigura prosperitatea Celor 
Două Regate, nu mai putea fi băută. 

Toate acestea îngreunau sarcina călătorilor şi o 
uşurau pe cea a gărzilor, cărora nu le mai 
rămânea decât să supravegheze drumurile pe 
uscat. 

Oare Nitis şi Kel reuşiseră să părăsească 
templul? Ştiind ce primejdii îl pândesc, Bebon o 
porni spre incinta sacră. 

La principalul post de strajă, soldaţii discutau 
cu însuflețire. 

Actorul se apropie de o santinelă. 

— Aş vrea să-i arăt celui ce se îngrijeşte de 
cumpărarea merindelor pentru templu prazul pe 
care-l am de vânzare. 

— Nu-i ziua potrivită, băiete! 

— Am bătut un drum lung. 

— Templul e închis nu se ştie până când. 

— Dar ce s-a întâmplat? 

— Se pare că nişte tâlhari au fugit. Nu sta aici, 
intoarce-te acasă. 

Minunată veste! 

Însă tânăra pereche, văzând că se porneşte 
inundația, nu va şti încotro s-o apuce. Aveau o 
singură cale: să găsească o caravană ce 
străbătea deşertul şi să între în rândurile ei ca 
negustori. Prezenţa lui Vânt-de-Miazănoapte îi 
va ajuta. Oare preoteasa şi scribul se vor gândi 


la asta? 

Bebon se îndreptă spre centrul oraşului. Mereu 
cu ochii în patru, se temea să nu fie recunoscut 
şi oprit. Furios şi Socotindu-se batjocorit, 
căpitanul trimisese, negreşit, o droaie de gărzi pe 
urmele lui. 

Actorul află lesne informaţia pe care-o căuta, şi 
anume locul unde poposeau conducătorii de 
caravană. 

* 

Teapăn, încordat peste măsură în fața 
judecătorului Gem, căpitanul de pe corabia 
gărzilor fluviului îşi pierdea curajul văzând cu 
ochii. 

— O întâmplare de necrezut la templu, o femeie 
doctor şi un rănit grav pe care l-aţi adus la 
Lycopolis şi care dispar amândoi... Mi-ar plăcea 
să înţeleg. 

— E simplu şi... încurcat. 

— Încercațţi totuşi să descâlciţi itele, căpitane. 
— E simplu şi... 

— Încurcat, mi-aţi mai spus. Atunci istorisiți-mi 
pe scurt. 

Căpitanul îşi luă inima în dinți. 

— Va trebui să mărturisesc lucruri neplăcute. 
— Nu vă sfiiți! 

— Un mercenar, aflat la ordinele căpeteniei 
iscoadelor Henat, mi-a cerut să-l conduc la 
Lycopolis, pe el şi pe comandantul său, care 
fusese grav rănit după ce căzuseră într-o 


capcană întinsă de Kel şi de complicii acestuia. 

— Henat... Chiar i-a rostit numele? 

— Da. 

— De fapt, omul acesta v-a păcălit. 

Căpitanul îşi lăsă ochii în pământ. 

— Mă tem că aşa e. 

— Şi nu i-aţi verificat spusele? 

— Am trimis un mesager la Sais, dar între timp 
mincinosul ăla a fugit. 

Judecătorul Gem bodogăni ceva, nemulțumit. 

— Jalnic. 

— Jalnic, recunoscu şi căpitanul. Totuşi, n-am 
socotit că fac vreo greşeală salvând un mercenar 
aflat în primejdie de moarte. 

— În împrejurările de acum, naivitatea voastră 
este o greşeală. Pe viitor fiți mai cu băgare de 
seamă. 

— Nu mă alungaţi? 

— Ba da, înapoi la postul vostru. Şi să nu mai 
săvârşiţi greşeli. 

Prostia căpitanului nu conta. Kel, Nitis şi Bebon 
erau teferi şi se dovedeau de-o iscusință fără 
pereche. 

Un gând ciudat îi trecu prin minte 
judecătorului. Isteţul actor - Bebon, negreşit — 
născocise o poveste, sau chiar era în slujba lui 
Henat? Poate că din ordinul căpeteniei iscoadelor 
se strecurase printre oamenii lui Kel şi rămăsese 
alături de scrib pentru a-i descoperi pe toți 
complicii acestuia şi legăturile dintre ei. 


Acest soi de misiuni tainice i se potriveau lui 
Henat, care obişnuia să facă totul de capul său 
şi nu era în stare să lucreze împreună cu justiția. 

Poate că magistratul va putea să tragă anumite 
foloase de pe urma celor aflate. Oricum, n-o să-i 
dezvăluie nimic lui Henat şi o să-şi continue 
cercetările după cum socotea singur de cuviinţă. 

* 

Kel şi Vânt-de-Miazănoapte rămaseră în urmă, 
iar Nitis o luă înainte pe chei. Spera să descopere 
corăbiile gărzilor şi să încerce să afle dacă Bebon 
era prizonier la bordul vreuneia dintre ele. 
Agitați, zeci de soldați forfoteau de colo-colo. 

Nitis intră în vorbă cu un ofițer cu ținută 
mândră. 

— Trebuia să aduc aici legume, dar mi s-a spus 
că tocmai ce-a evadat un prizonier şi că nimeni 
nu poate urca pe corăbii cât timp se desfăşoară 
căutările. 

— Adevărat, tânără doamnă. Întoarce-te acasă 
şi nu mişca de-acolo până la noi ordine. 
Altminteri o să ai necazuri. 

Supusă, Nitis se îndepărtă şi se alătură lui Kel. 

— Bebon a scăpat, îl înştiință ea. Şi am zărit 
multe insecte sărind la suprafața apei şi scoțând 
un zgomot anume: mesagere ale zeiței Neit, ele 
vestesc sosirea apropiată a inundațici. 

— Aşadar, nu se va mai putea călători pe Nil! Ne 
rămân doar drumurile pe uscat. 

— Armata şi gărzile ne vor tăia orice cale de-a 


intra în Theba, îl contrazise Nitis. Nu putem 
folosi un drum obişnuit. 

Doar Vânt-de-Miazănoapte nu părea abătut. Cu 
urechile ciulite, arăta nerăbdător să părăsească 
locurile. 

— Să ne luăm după el, hotărî preoteasa. 

Măgarul ocoli oraşul, apucând pe cărările de la 
marginea ogoarelor, apoi se întoarse spre 
cartierul mărginaş din est. 

Într-o grădină de palmieri, se vedeau vreo sută 
de măgari şi numeroşi negustori în tunici 
colorate. 

— O caravană! se minună Kel. Singurul mijloc 
de a scăpa de controale. Dar oare merge spre 
sud? 

Cei trei se apropiară. Un paznic le ieşi înainte. 

— Am vrea să-l vedem pe conducătorul 
caravanei, ceru scribul. 

Îl chema Hassad, avea înjur de patruzeci de ani, 
era sirian şi purta o mustață subțire. 

— Ne-aţi putea spune încotro vă îndreptaţi? 

— Spre Coptos, trecând prin deşert. lar de- 
acolo, spre Marea Roşie. 

Coptos, la nord de Theba, nu departe de cetatea 
lui Amon! 

— Ne primiţi printre voi? 

Hassad nu părea deloc încântat.. 

— Caravana mea numără doar negustori de 
meserie, care îşi împart câştigurile şi... 
cheltuielile. 


Nitis dădu la iveală un magnific lapislazuli. 

— Piatra asta e de-ajuns? 

Conducătorul se holbă uimit la ea. 

— Ar trebui. Plecăm îndată ce isprăvim de 
mâncat. Veţi merge împreună cu măgarul vostru 
la coada caravanei, chiar în fața 
supraveghetorului. 

— Am înțeles. 

Kel şi Nitis se aşezară deoparte. Li se aduseră 
plăcinte umplute cu bob şi salată. 

— Bebon va avea timp să ni se alăture? se 
întrebă cu nelinişte scribul. 

— Dacă n-o să reuşească acum, o să ne ajungă 
din urmă pe drum, făgădui Nitis. 
* 

De ore întregi, Bebon se strecura dintr-o 
ascunzătoare în alta ca să scape de ochii 
soldaților. Judecătorul Gem  poruncise ca 
Lycopolisul să fie răscolit de la un capăt la 
celălalt, fără a cruța nici măcar templul. La 
lăsarea întunericului, căutările încetară şi 
actorul putu, în sfârşit, să ajungă la oaza unde 
poposeau caravanele. 

Oaza era pustie. 

Rezemat de o fântână, un bătrân mânca o 
ceapă. 

— A plecat vreo caravană azi? îl întrebă Bebon. 
— Da, spre Coptos. 

— Ai văzut o tânără pereche şi un măgar? 
Bătrânul zâmbi într-un fel ciudat. 


— O fată frumoasă de pică! În locul ei, aş fi ocolit 
caravana aia. Conducătorul, Hassad, e un 
nemernic. Şi urăşte femeile. 

Impresionant. 

Foarte impresionant. 

Sais era un oraş cu adevărat frumos, dar nu 
suferea comparaţie cu Theba cea Puternică 12, 
cetatea sfântă a zeului Amon. 

Henat nu se aştepta la atâta măreție. 

De-a lungul călătoriei sale, se întâlnise cu multe 
dintre iscoadele sale şi le ceruse să-i spună care 
era starea de spirit a locuitorilor şi atitudinea 
templelor. Impuse cu forța, hotărârile lui Amasis 
nu se bucurau de sprijinul egiptenilor. 
Bineînţeles, oamenii apreciau siguranţa în care 
îşi duceau traiul, dar prezența pretutindeni a 
mercenarilor greci, noile dări pe care fiecare 
locuitor trebuia să le plătească pentru câştigurile 
de orice fel şi înlăturarea privilegiilor tradiționale 
ale sanctuarelor stârneau vii nemulțumiri. 

Din fericire, Divina Adoratoare păstra valorile 
strămoşeşti, împiedicând decăderea spirituală şi 
celebrând ritualuri care ajutau regatul să 
resimtă încă prezența divină. 

lar Theba nu era o mică aşezare care zăcea în 
amorțire departe de capitală. Vastul domeniu al 


12 În egipteană Uaset, „Cea a sceptrului Putere”. 


lui Amon trona în mijlocul celei mai bogate dintre 
provinciile Egiptului. De la prora corăbiei sale, 
Henat descoperi, de-o parte şi de alta a Nilului, 
ogoare întinse şi cultivate cu grijă. Tebanii se 
bucurau de legume şi fructe din belşug, 
numeroase cirezi de vite se înşirau pe păşunile 
mănoase, iar pescarii nu se întorceau niciodată 
acasă cu mâna goală. 

Sate frumos rânduite la umbra grădinilor de 
palmieri, diguri trainice, bazine pentru păstrarea 
apei bine curățate, canale care irigau câmpia, 
sute de măgari care cărau merinde la templu şi 
la oraş... Administrarea provinciei părea 
vrednică de laudă. 

Fără îndoială, Divina Adoratoare nu se adâncise 
într-o credință oarbă, uitând de viața de zi cu zi 
a oamenilor şi de nevoile lor. Iar amploarea 
bogățiilor sale nu era o poveste. 

Apropiindu-se de Karnak, templul templelor, lui 
Henat nu-i venea a-şi crede ochilor. De la 
debarcader, zări o pădure de monumente ale 
căror acoperişuri se înălțau deasupra zidurilor 
înconjurătoare din cărămizi şi obeliscuri ce 
păreau că străpung cerul. Aici se vedeau operele 
unor faraoni purtând nume ca  Sesotris, 
Montuhotep, Amenhotep, Thutmosis, Seth I şi 
Ramses II. Şi fiecare dintre ei adăugase noi 
podoabe la domeniul lui Amon, zeul victoriilor şi 
chezaş al puterii Celor Două Regate. 
Moştenitoare şi păzitoare a acestei comori 


neasemuite, Divina Adoratoare îşi primea rangul 
potrivit ritualurilor regale. După numirea sa, un 
ritualist venea s-o caute în „locaşul dimineţii” 
unde ea se purificase. Nouă preoți puri o găteau 
cu veşminte, bijuterii şi amulete cuvenite noii 
demnități, iar scribul cărții divine îi dezvăluia 
tainele. Proclamată suverană a întregii căi cereşti 
străbătute de discul solar, ea veghea asupra 
tuturor făpturilor. Aidoma faraonilor, Divina 
Adoratoare primea nume de încoronare înscrise 
într-un cartuşI$ şi îndeplinea ritualuri rezervate 
odinioară monarhilor. 

Descoperind Karnakul, Henat îşi dădu seama de 
adevărata forță a  Divinei  Adoratoare. 
Cârmuitoare a giganticului domeniu sacru, 
stăpână peste mii de țărani şi meşteri, 
înconjurată de o faimă uriaşă, bătrâna preoteasă 
dispunea de o putere de care trebuia să se țină 
cont. Oare câte căpetenii ale provinciilor i-ar da 
ascultare dacă ea ar hotări să nu mai recunoască 
autoritatea lui Amasis? 

Fireşte, nimic nu îndreptăţea o atare bănuială, 
iar iscoadele lui Henat nu prinseseră de veste că 
administraţia tebană ar plănui vreo răzvrătire. 
Dar te puteai oare bizui pe rapoartele lor? 


13 Un oval mai mult sau mai puțin alungit, în funcție de numărul 
hieroglifelor ce compuneau numele regal. Cartuşul simbolizează în 
acelaşi timp sfoara magică ce leagă între ele diversele elemente ale 
vieții şi ordinea universului. 


Divinele Adoratoare alcătuiau un soi de dinastie 
pur religioasă, mărginită la provincia Thebei şi la 
templul lui Amon, şi devotate întru totul 
faraonului aflat pe tron. Până-n ziua de azi, ele 
se  mulțumiseră să-şi împlinească vechile 
îndatoriri. 

O dovadă liniştitoare. Poate prea liniştitoare. 
Corabia  acostă. Henat nu  reuşea să-şi 
dezlipească privirea de Karnak unde, cu 
siguranță, se aduna un număr impunător de 
forte divine. Sub oblăduirea lui Amon, toate 
divinitățile cerului şi pământului erau adăpostite 
aici. Dincolo de zidul înconjurător, vremelnicia şi 
treburile lumeşti nu-şi aflau loc. Cât de 
îndepărtată părea această lume de cea a Deltei, 
şi mai ales de cetatea greacă Naukratis! întors 
spre trecut şi tradiție, Karnakul refuza viitorul şi 
noile descoperiri. 

Henat se aşteptase la o glorie apusă, la edificii 
roase de vreme, la obiceiuri învechite şi fără 
importanţă. 

Se înşelase amarnic. 

În fața lui se înălța o imensă corabie magică, 
lipsită de cusururi. 

Căpetenia iscoadelor se grăbea să afle mai multe 
despre aceasta şi s-o întâlnească pe bătrâna 
ritualistă însărcinată să conducă echipajul. Oare 
anii lăsaseră urme asupra ei, se încovoiase ea 
sub povara lor, sau hrănită de ritualurile 
celebrate îşi păstrase tăria, precum aceste pietre 


milenare? 

În acest caz, înfruntarea avea să fie grea. 
Totuşi Divina Adoratoare trebuia să se supună 
şi să asculte de poruncile Faraonului. Altminteri, 
Henat se va gândi să rezolve problema prin 
mijloace mai aspre, cu încuviințarea 
suveranului, bineînţeles. 

Speranța îl îndemna să creadă că o singură 
discuţie cu Divina Adoratoare se va dovedi de 
ajuns. Henat o să-i arate cum stăteau lucrurile, 
o să-i ofere ilustrei sale gazde lămuririle necesare 
şi o să-i spună ce are de făcut de-acum înainte. 
Niciodată ea nu-i va primi pe scribul Kel şi pe 
complicii lui. lar dacă din întâmplare aceştia 
răzbeau până la Theba, vor fi arestați şi duşi la 
Sais. 

Un preot cu ţeasta rasă ceru îngăduința să urce 
la bord. 

— Bine ați venit la Karnak. Pot să vă cunosc 
numele, titlurile şi motivul vizitei voastre? 

— Sunt Henat, intendentul palatului din Sais şi 
trimis al faraonului Amasis. N-aţi primit 
scrisoarea trimisă de la palat, ce-mi anunța 
sosirea? 

— lertați-mă, eu sunt însărcinat doar să 
supraveghez canalul ce duce la templu şi 
corăbiile care-l folosesc. Din pricina inundației, 
trebuie să luăm măsuri deosebite. 

— Conduceţi-mă la locuinţa mea. 

Preotul părea din cale-afară de stânjenit. 


— După cum v-am spus, eu văd de corăbii şi... 

— Mi-aţi auzit numele și titlurile? 

— Îmi pare rău, dar sarcinile mele sunt cu totul 
altele. 

— Bine, duceţi-vă să căutați pe cineva potrivit 
cu care să vorbesc. 

Preotul cugetă îndelung. 

— Voi încerca să vă fac pe plac, dar după ce 
termin lucrul. Altminteri aș fi mustrat. 

Cu un gest al mâinii, Henat îl pofti pe nesuferitul 
slujbaş să plece. 

O scrisoare trimisă de la palat să se fi pierdut... 
Cu neputinţă! îşi băteau joc de el. Henat ieşi din 
cabina sa, cobori pasarela şi dădu nas în nas cu 
doi bărbaţi înarmaţi cu spade şi bastoane. 

— Nu vi s-a îngăduit să părăsiți corabia, zise 
unul dintre ei. Întâi trebuie făcute anumite 
verificări. 

— Mă numesc Henat, intendent al palatului 
regal, şi vă ordon să mă lăsaţi să trec! 

— Îmi pare rău, poruncile marelui intendent 
Sheshonq sunt clare. 

Deşi în culmea furiei, căpetenia iscoadelor nu 
încercă să treacă forțat. 

— Sfătuiţi-l să vină repede, foarte repede! 

Caravana era adăpostul cel mai nimerit. În 
ciuda căldurii, înainta cu iuţeală, făcând destule 
popasuri şi respectând orele de odihnă pentru ca 


oamenii şi animalele să nu-şi piardă puterile. 
Hassad avusese grijă să ia multe burdufuri cu 
apă nouă!4, talismane împotriva setei. În plus, 
ştia unde se aflau fântâni de-a lungul drumului. 

Călătorii se hrăneau cu ridichi, usturoi, ceapă, 
brânză, peşte uscat, pâine şi bere. 

— Nu-mi place acest sirian, îi mărturisi Nitis lui 
Kel în timp ce-i ungea mâinile cu pomada 
tămăduitoare. Are o privire vicleană. 

— L-am plătit gras şi pare mulțumit. 

— Curând o să ceară mai mult. 

— Avem cu ce să-i închidem gura. Iar la Coptos 
vom părăsi caravana. 

— Îmi fac griji, Kel. 

Brusc, măgarii se opriră. 

Nervos, Vânt-de-Miazănoapte bătea cu copita în 
pământ. 

— Staţi liniştiți, le porunci supraveghetorul din 
coada caravanei. Aşteptăm ordinele stăpânului. 

Hassad veni lângă tânăra pereche. 

— Un control al gărzilor. Trebuie să vă 
despărțiți. 

— Nici nu încape vorbă, îi răspunse scribul cu 
glas tăios. 

— Dacă rămâneți împreună, o să vă aresteze. Pe 
tine, tânără doamnă, am să te prezint drept 
nevasta vărului meu, iar despre tine, băiete, o să 


14 Apă din Nil redevenită potabilă după prima săptămână a 
inundațţiei. 


spun că te îndeletniceşti cu pregătirea mâncării. 
Măgarul vostru o să se amestece printre semenii 
săi. 

Nitis şi Kel nu avură timp nici măcar să se 
îmbrăţişeze. lar preoteasa trebui să-l convingă pe 
Vânt-de-Miazănoapte să se supună. 

Hassad se întoarse în fruntea caravanei, unde 
fratele său încerca să răspundă întrebărilor 
ofițerului ce comanda patrula deşertului. 
Înarmaţi cu arcuri şi prăştii, soldaţii nu aveau 
deloc o înfăţişare prietenoasă. 

— Totul e în regulă, grăi Hassad. Puteţi să 
controlaţi sacii și coşurile. 

— Căutăm o femeie doctor și un rănit. Ți-au 
cerut să-i ascunzi? 

— Ofițere! De ani buni străbat deşertul, iar 
gărzile n-au avut vreodată prilejul de a mă 
învinui de ceva. N-am nici cea mai mică dorință 
să-mi pătez renumele şi să-mi pierd caravana! 
Dacă oamenii ăia ar fi luat legătura cu mine, aş 
fi refuzat să-i ajut. Călătoresc doar împreună cu 
slujitorii mei şi familiile lor. 

— O să verificăm. 

— Cum poftiți. 

Ofițerul se uită cu luare-aminte la toți bărbații 
și la toate femeile. Hassad îi spuse numele şi 
îndeletnicirea fiecăruia. Frumuseţea lui Nitis îl 
făcu pe ofițer să zăbovească în dreptul ei clipe 
nesfârşite, dar până la urmă dădu crezare 
lămuririlor sirianului. 


Şi caravana porni mai departe. 

În scurt timp, patrula de-abia dacă se mai zărea. 
Kel voi să se alăture lui Nitis. 

Patru bărbaţi îl înhățară şi-l legară strâns. 
Hassad privi batjocoritor la prizonierul său. 

— Ţi-ai mai pierdut din mândrie, băiete! 

— Soţia mea... Nu-i faceţi rău! 

— Fii pe pace, osă mă îngrijesc eu însumi de ea. 
Dar mai înainte, vreau să ştiu cine sunteți. 

— Simpli negustori. 

— Doreaţi să părăsiți oraşul pentru a scăpa de 
trupele de ordine! lar gărzile caută o tânără 
pereche. O femeie doctor şi un rănit. 

— Eu sunt pe deplin sănătos, iar soția mea nu- 
i doctor! 

Hassad îşi pipăi vârfurile mustățţii. 

— Am auzit vorbindu-se despre un ucigaş de 
temut, scribul Kel, întovărăşit de o preoteasă 
frumoasă şi un actor. La Hermopolis i-au scăpat 
judecătorului Gem, care a sosit de curând la 
Lycopolis. lar eu, un biet conducător de 
caravană, am norocul de a-mi fi căzut în mână 
doi dintre aceşti fugari. 

— Bateţi câmpii! 

— O să vorbeşti, crede-mă! Am pus deja 
stăpânire pe săculețul cu pietre preţioase şi sunt 
încântat că v-am primit în caravană pe tine şi pe 
această femeie atât de frumoasă. 

— Aţi îndrăznit să... 

— Linişteşte-te, nici n-am atins-o. l-am spus că 


ori îmi dă săculețul, ori vă ucid măgarul. Are 
inimă milostivă, aşa că n-a stat pe gânduri. O 
comoară grozavă, recunosc, dar sper la mai mult, 
la mult mai mult! Dacă-l predau gărzilor pe 
scribul Kel o să câştig o avere. Prin urmare, vei 
avea bunătatea să mărturiseşti. 

Kel îl privi sfidător pe sirian. 

— Oh! Nici nu trăgeam nădejde că o să te- 
nvoieşti prea repede! Din fericire, soarele arde 
cumplit. Câtă vreme noi o să mâncăm şi o să bem 
la umbra corturilor, tu ai să fii lăsat în voia lui, 
întins pe spate, cu mâinile şi picioarele prinse de 
țăruşi. Ai să vezi, n-o să poţi răbda timp 
îndelungat. Mărturiseşte şi chinul va lua sfârşit. 

* 

Bebon dăduse de urma caravanei. Când gărzile 
deşertului se apropiară, abia avusese răgaz să se 
ascundă în dosul unei îngrămădiri de stânci. 
Curioşii ăştia care-şi bagă nasul peste tot o să-i 
ia la întrebări pe negustori şi o să-i descopere pe 
Kel şi pe Nitis! 

Totuşi Bebon nu-i zări nici pe unul, nici pe 
celălalt. 

Exista o singură explicație: stăpânul caravanei 
îi apăra, prezentându-i, fără îndoială, drept 
membri ai familiei lui. Dar ce plată va cere în 
schimbul protecției oferite? 

Mulţumindu-se cu înghiţituri mici şi rare de 
apă, actorul grăbi pasul. Curând, burduful său 
va fi gol, iar el — la capătul puterilor. 


Refuzând să se lase biruit de oboseală, Bebon îşi 
văzu răsplătite strădaniile două ore mai târziu, 
când îi răsăriră înaintea ochilor corturile ridicate 
de caravanieri lângă o fântână. 

Istovit, cu răsuflarea tăiată, actorul se înfioră de 
groază când descoperi caznele pe care le îndura 
scribul. 

Nu avea cum să-i vină în ajutor. De unul singur, 
Bebon nu putea să răpună douăzeci de bărbaţi. 

Dar unde era Nitis? 

Târându-se, Bebon dădu ocol taberei. 

Preoteasa se afla puțin mai departe de ceilalți, 
legată de un stâlp şi vegheată de două sirience 
cu tunici pestrițe. Aşezate pe jos, păzitoarele 
moțăiau. 

De obicei, Bebon nu lovea femeile. Dar acum era 
silit de împrejurări! Culese o piatră rotundă, se 
apropie tiptil, se săltă în ultima clipă şi le izbi 
scurt în ceafa. Niciuna, nici alta nu apucară să 
tipe. Bebon rupse tunicile şi, cu fâşiile, puse 
căluş siriencelor, legându-le după aceea mâinile 
şi picioarele. 

Apoi o eliberă pe Nitis, care se prăbugşi lipsită de 
vlagă. 

Leşinase! 

— Te rog, trezeşte-te! 

Bebon simţi o prezenţă în spatele său. 

Căzuse în capcană! Şi n-avea cale de scăpare. 

Dar întrucât nimeni nu-l atacă, îndrăzni să se 
întoarcă. 


— Vânt-de-Miazănoapte! 

Puternicul măgar începu să lângă fruntea lui 
Nitis cu blândeţe, iar tânăra îşi veni în fire. 

— Trebuie să părăsim tabăra, o imploră actorul. 

— Bebon! L-ai eliberat pe Kel? 

— E cu neputinţă. 

— Nu plec fără el. 

Actorul se temuse că va auzi aceste vorbe. 

— Membrii caravanei sunt prea numeroşi. Să ne 
punem întâi la adăpost, apoi să ne facem un 
plan. 

Vânt-de-Miazănoapte atinse uşor cu piciorul 
brațul lui Nitis. 

— Are el unul. 

Hassad număra şi iar număra nestematele. 
Preferatele lui erau pietrele de lapislazuli aduse 
din Afganistan. Până acolo era un drum lung şi 
primejdios, în răstimpul căruia mulți negustori 
piereau, victime ale căldurii şi triburilor de prin 
partea locului. Dintotdeauna, această ţară 
îndepărtată se deda la jafuri şi omoruri. Dar 
adăpostea o piatră prețioasă minunată aidoma 
cerului înstelat. 

Adăugând la comoara din săculeț uriaşa 
răsplată pe care-o va primi când îi va preda 
gărzilor pe cei doi răufăcători, Hassad va deveni 
stăpânul unei averi imense. O să-şi cumpere la 
Coptos o vilă somptuoasă, înconjurată de o 


grădină, şi va împărți porunci unei armate de 
slujitori. Ajungând să aibă vreo zece caravane, va 
domni ca un rege al negoțului peste deşertul de 
est şi-şi va cumpăra chiar şi una sau două 
corăbii care să străbată Marea Roşie. 

În mai multe rânduri luase în caravana sa, în 
schimbul unei plăți generoase, oameni care 
călătoreau pe ascuns. Niciunul nu ajunsese la 
capătul călătoriei. Hassad îi prăda, apoi îi 
strângea de gât, iar vulturii, hienele, şacalii şi 
insectele aveau grijă să facă leşurile să dispară. 
De altfel, nimeni nu le căuta. 

Însă prada de acum îi întrecea chiar şi cele mai 
nebuneşti speranțe! Curând, o să aibă la 
dispoziție un harem alcătuit din femei superbe. 
Întru totul supuse, ele îi vor îndeplini orice 
dorință. Când se va sătura de câte una, o va lăsa 
în seama slujitorilor. 

Un lucru totuşi îl nedumerea: arcul scos dintr-o 
traistă de-a prizonierilor, cărată de măgar. O 
armă straşnică, din lemn de acacia. 

Când o atinsese, vărul său scosese un țipăt de 
durere, iar mâinile i se acoperiseră de băgşici. Şi 
fratele său păţise la fel! 

Acum arcul zăcea în apropierea focului la care 
se coceau plăcintele. 

— Obiectul ăsta e blestemat, îi destăinui lui 
Hassad fratele său. O să ne poarte ghinion. 
Eliberează-i pe cei doi tineri şi să ne vedem apoi 
de drum. 


— Ţi-ai pierdut minţile? Datorită lor o să ne 
îmbogățim. 

— Lăcomia te orbeşte, Hassad. Arcul e dovada 
că cei doi au puteri magice înspăimântătoare. 

— Prostii! 

— Dacă-ţi baţi joc de magie şi de zei, le stârneşti 
mânia. 

— Poveşti pentru neghiobi! 

— Atunci apucă arcul. 

Hassad şovăia. Se gândea mai degrabă s-o 
siluiască pe tânăra și frumoasa femeie, dar se 
temea să n-o rănească și să trebuiască apoi s-o 
vândă la un preț mai mic. Pe viitor o să aibă la 
picioare femei cu zecile! Şi nu putea să se arate 
laş şi să-şi piardă respectul oamenilor. 

Aşa că puse mâna pe arc cu un gest hotărât. 

Numaidecât, carnea i se zbârci şi o duhoare 
cumplită se răspândi în toată tabăra. 

Aruncând arcul zeiței Neit, Hassad începu să 
urle. 

— Ia uite, îi strigă fratele său, măgarii ne 
ameninţă! 

Spre uluirea stăpânului caravanei, patrupedele 
îi încercuiseră şi răscoleau nisipul cu copitele, 
vădit înfuriați. 

— Animale nenorocite! O să vă învăţ eu minte 
cu biciul! Vărul lui Hassad încercă să-l lovească 
pe unul dintre măgari. 

Dar  Vânt-de-Miazănoapte se desprinse de 
semenii săi şi-l izbi în partea de jos a spatelui. 


Sirianul se prăbuşi cu şira spinării frântă, 
îngroziți, caravanierii se strânseră în jurul 
stăpânului. Nitis apăru, senină şi hotărâtă. 

— Nu mişcaţi, porunci ea. Altminteri, măgarii 
vor asculta de cel mai puternic dintre ei şi vă vor 
ucide. 

Furia ce însuflețea privirea lui Vânt-de- 
Miazănoapte îi convinse pe cei câţiva îndrăzneți 
să dea înapoi. 

Nitis se apropie de Hassad, care se strâmbase 
de durere. Palmele îi sângerau. 

Preoteasa luă arcul. 

— Vedeţi, zeița Neit îmi îngăduie să mânuiesc 
simbolul ei! Oricine huleşte divinităţile şi nu 
cunoaşte formulele de domolire a focului este pe 
drept pedepsit. Stăpânul vostru v-a înşelat. Nu-i 
decât un hoţ şi-un ucigaş. Eliberaţi-l îndată pe 
omul pus la cazne și aduceți-l aici. 

Doi caravanieri se repeziră să-i împlinească 
porunca. 

Deşi trecuse prin mari suferinţe, Kel reuşi totuşi 
să meargă. lar când o văzu pe Nitis, simți că 
prinde puteri nebănuite. 

Bebon răsări în spatele lui Hassad şi-i lipi lama 
cuţitului grecesc de gât. 

— Adună nestematele şi pune-le în săculeţ. 

— Mi-e rău, eu... 

— Grăbeşte-te. 

În ciuda durerilor, sirianul făcu întocmai. 

— Şi-acum, eu şi prietenii mei o să plecăm. 


Încărcaţi-l pe măgarul nostru cu burdufuri cu 
apă şi coşuri cu merinde. Daţi zor! 

Nitis îi umezi buzele lui Kel. În ochii ei se citea 
atâta dragoste, încât scribul îşi uită chinul de 
mai-nainte. 

— Să mergem, îi zise Bebon lui Hassad. 

— Dar trebuie... trebuie să-mi dai drumul! Sunt 
conducătorul acestei caravane și familia mea are 
nevoie de mine! 

— O să te întorci la ea mai târziu, oamenii tăi te 
vor aştepta. Haide, ia-o înainte. 

Vânt-de-Miazănoapte porni primul, urmat de 
Nitis, Kel şi Bebon, care, cu vârful cuţitului, 
înțepa şalele sirianului. 

Ceilalţi măgari nu se clintiseră din loc, 
rămânând la fel de ameninţători. Nu vor slăbi 
strânsoarea decât în clipa în care Vânt-de- 
Miazănoapte va socoti că protejaţii săi se află în 
siguranţă. 

Pomada îi alină scribului arsurile, iar tunicile 
pestrițe îi apărau pe călători de razele soarelui. 

— Arată-ne drumul spre Coptos, ceru Bebon. 

— Pe aici este, răspunse Hassad, arătând o 
potecă dintre două dune de nisip. 

Vânt-de-Miazănoapte o luă în partea opusă. 

— Lepădătură, tot mai minţi! 

Sirianul îngenunche. 

— Nu mă omorâţi, vă implor! 

— O să mai vedem după ce ajungem la 
următoarea fântână. 


Apusul aduse un pic de răcoare. Băură, 
mâncară cumpătat, iar actorul îl legă zdravăn pe 
Hassad. 

După ce se odihniră peste noapte, în zori îşi 
continuară călătoria. 

Brusc, Vânt-de-Miazănoapte se opri şi-l ţintui 
cu privirea pe sirian. 

— Împiedicaţi-l pe monstrul ăsta să mă atace! 

— Poţi să pleci, îi spuse Nitis. 

— Sunt... sunt liber? 

— Un ucigaş de teapa ta poate fi cu adevărat 
liber vreodată? 

La început şovăitor, sirianul merse de-a- 
ndăratelea câţiva paşi, apoi se întoarse şi o rupse 
la fugă. 

— Bine c-am scăpat de el, zise Bebon. După 
părerea mea, ar trebui s-o luăm de-a curmezişul 
spre vale şi să încercăm să ajungem la Abydos. 

— Abydos, domeniul Marelui vistiernic Pefy, le 
reaminti Nitis. 

— Prietenul sau duşmanul nostru? 

— Nu peste mult timp vom afla, socoti Kel. 

Un şir de urlete îi întrerupse. 

Curând se aşternu o tăcere adâncă. Deşertul 
întreg amuțise. 

Apoi răsunară răgete puternice şi, în vârful unei 
movile, se ivi o leoaică, al cărei bot era plin de 
sânge. 

Nitis ridică arcul lui Neit în semn de ofrandă. 

Liniştită, fiara se îndepărtă. Hassad n-o să se 


mai înapoieze niciodată la caravana sa. 

Henat umbla cu paşi mari încolo şi-ncoace pe 
puntea corăbiei sale. El, care se stăpânea 
întotdeauna atât de bine, nu-şi găsea acum 
locul. Umilinţa la care era supus ar fi trebuit să- 
i stârnească mânia, dar prefera să chibzuiască în 
continuare la această situație neobişnuită. 
Arătându-si fățiş duşmănia, Divina Adoratoare 
îşi atrăgea mari necazuri. Amasis nu va aprecia 
deloc purtarea sa şi va lua, cu siguranță, măsuri 
aspre. La Sais, Henat l-ar fi încurajat. Dar azi, 
după ce cunoscuse mai bine Egiptul de Sus şi 
descoperise Karnakul, chiar dacă numai la 
suprafață, socotea că e mai nimerit să dea 
dovadă de prudenţă. 

Divina Adoratoare, urmărea doar să-i insufle 
teamă şi respect, sau se împotrivea cu adevărat 
dorințelor unuia dintre cei mai înalți demnitari ai 
statului? Era prea devreme ca să răspundă. 

Soarele asfințea şi pietrele templului căpătau 
culori aurii. Deasupra lacului sacru rândunelele 
dansau. 

Pacea locurilor se hrănea din secole de 
înțelepciune. Aici, timpul n-avea nicio putere, iar 
treburile omeneşti păreau lipsite de însemnătate. 
Refuzând să se lase învăluit de această magie, 
Henat se gândea la misiunea sa. Şi hotări să 
coboare de pe vas. Niciun soldat n-o să-l 


oprească. 

Tocmai când să pună piciorul pe pasarelă, un 
cortegiu purtând făclii apăru pe chei. Preoţii 
înconjurau un bărbat cu statură impunătoare şi 
mers greoi. 

Străjile se înclinară adânc şi eliberară trecerea. 

Bărbatul urcă anevoie cele câteva trepte ale 
pasarelei. 

— Mă iertaţi pentru această întâmplare groaznic 
de neplăcută, intendente Henat? Sunt marele 
intendent 15 Sheshonq, aflat în slujba Divinei 
Adoratoare şi însărcinat să administreze 
domeniul ei pământean. Ca purtător al acestui 
titlu, ar fi trebuit să rânduiesc o mare recepție 
pentru a vă întâmpina cum se cuvine, dar... 

— Dar? 

— N-am fost înştiințat de sosirea voastră! 

— Vi s-a trimis o scrisoare. 

— Vai! N-am primit-o. Astfel s-a ajuns la această 
încurcătură de care-mi pare sincer rău. Îndată ce 
mi s-a adus la cunoştinţă că sunteți aici, am 
lăsat toate treburile baltă şi iată-mă! 

— O scrisoare de-o asemenea importanţă s-a 
rătăcit? Cu neputinţă! 

— În ultima vreme, curierii au străbătut greu 
drumurile dintre nord şi sud. Chiar voiam să 
previn Saisul despre toate acestea. O cercetare 


15 Titlul egiptean este tradus, de asemenea, prin „şambelan, 
majordom". 


atentă a greşelilor şi lipsurilor ne-ar ajuta la 
îndreptarea lor, cu atât mai mult cu cât domnia 
voastră înşivă i-aţi căzut victimă! Am să vă pun 
la dispoziție un registru amănunțit. 

Tot numai rotunjimi, marele intendent era un 
bărbat cu o fire tare plăcută. Voios, plin de 
căldură şi curtenitor, părea sincer şi-şi susținea 
cauza cu multă convingere. 

— Întrucât nu aşteptam sosirea corăbiei 
voastre, străjile au respectat ordinele. Acum, la 
începutul inundației, manevrele se desfăşoară 
anevoie. Unele vase au avut deja mari necazuri. 

— De ce am fost împiedicat să părăsesc corabia? 

— Din motive de siguranță. Vizitatorii 
necunoscuți sunt reținuți la debarcader până se 
încheie verificarea documentelor. Vă repet, 
nefericita pierdere a scrisorii e răspunzătoare de 
răceala cu care aţi fost întâmpinat. În numele 
Divinei Adoratoare vă cer de mii de ori iertare. 

Sheshonq lămurise neînțelegerea. lar 
argumentele sale nu erau lipsite de greutate, căci 
şi Henat observase cât de proaste erau legăturile 
între Egiptul de Jos şi Egiptul de Sus. 

— Theba se bucură şi e onorată de prezența 
intendentului palatului regal, adăugă Sheshonqg. 
Avem prea rar prilejul de a primi vizita unor înalți 
demnitari şi ținem neapărat să le oferim toate 
cele cuvenite rangului lor. Frumoasa noastră 
provincie îl slujeşte cu credinţă pe regele Amasis. 

— Nu mă îndoiam de asta. 


Sheshonq părea stânjenit. 

— Din păcate, părerile mele de rău sunt legate 
de altceva. 

Chipul lui Henat se înnegură. După atâtea vorbe 
curtenitoare, venise rândul unor probleme 
spinoase. 

— Date fiind împrejurările, rosti cu amărăciune 
marele intendent, locuinţa voastră nu va fi gata 
decât mâine. Aşa că în această noapte vă rog să 
primiți a-mi fi oaspete. 

Henat fu luat pe nepregătite. 

— Corabia mea e destul de încăpătoare şi... 

— Văd că nu-mi iertați greşeala! Vă înţeleg. Ştiu 
că aveţi tot dreptul să fiți supărat. Îngăduiți-mi 
totuşi să stărui şi să capăt iertarea voastră. 

— Bine. Primesc. 

Un zâmbet larg însufleți fața prietenoasă a lui 
Sheshonq. 

— Zeii fie lăudați! Vă făgăduiesc o cină 
minunată, stropită cu un vin dintre cele mai 
alese. 

Marele intendent nu se lăuda. 

Locuinţa sa, situată în apropierea templului din 
Karnak, era un palat în toată legea. Număra 
douăzeci de încăperi, două săli de primire, mai 
multe camere legate de săli de baie, o bibliotecă 
vastă, dependinţe pentru slujitori, o bucătărie 
unde lucra un bucătar neîntrecut şi o pivniță ce 
adăpostea adevărate minunății. 

— Înainte de a cina, doriți un masaj? îi propuse 


marele intendent. Nu cunosc leac mai bun care 
să alunge oboseala după o zi îndelungată de 
muncă. Lăsaţi-vă convins, n-o să vă pară rău! 

Cu oarecari rețineri, Henat se învoi până la 
urmă. 

Maseurul reuşi să şteargă încordarea din trupul 
căpeteniei iscoadelor. O baie caldă, un săpun 
parfumat, o tunică din în regal, sandale noi... 
Marele intendent Sheshonq ştia să se bucure de 
viață şi prețuia confortul. 

Cina se dovedi somptuoasă. Henat nu gustase 
niciodată prepelite în vin aşa delicioase, iar 
carnea bibanului de Nil servit pe pat de ceapă şi 
praz n-avea pereche. Cât despre vinul roşu de 
Imau, l-ar fi încântat până şi pe regele Amasis în 
persoană. 

Îndoielile lui Henat se risipiseră: administraţia 
tebană nu căutase câtuşi de puţin să-l 
umilească, iar Mai-marele ei îi făcuse o primire 
ce întrecea orice aşteptări. 

— Am vizitat Saisul acum mai bine de treizeci de 
ani, se destăinui Sheshong, şi am apreciat 
nespus farmecul capitalei noastre. Vă 
mărturisesc însă că-l prefer pe cel al provinciei 
tebane, atât de bogată în amintiri. Atâţia faraoni 
de seamă se odihnesc pe malul apusean, atâtea 
temple magnifice s-au ridicat pentru a le păstra 
Ka-ul veşnic viu! Vă aşteaptă descoperiri 
uimitoare. Nu mai vorbesc de Karnak, el singur 
o lume în sine. Am siguranţa că Theba va şti să 


vă cucerească. 

— Nu sunt un vizitator obişnuit, îi aminti Henat. 
Faraonul mi-a încredințat o misiune și vreau s-o 
duc la bun sfârşit cât mai curând. 

— În ce fel v-aş putea ajuta? 

— Înlesnindu-mi o discuţie între patru ochi cu 
Divina Adoratoare. 

— Am să cer o audienţă îndată ce se va putea. 
Mâine, trebuie să-i primesc pe cei care răspund 
de diguri şi să mă asigur că mi-au respectat 
poruncile. Învăţaţii spun că inundația va fi bună, 
nici prea puternică, nici prea slabă. Dar, în ciuda 
priceperii lor, încerc să mă arăt prevăzător. O 
încredere nemăsurată poate duce la delăsare. 
Îmi fac griji pentru bazinele de păstrare a apei. 
Anotimpul cald este aici mai greu de îndurat 
decât la Sais şi bunăstarea noastră depinde de o 
muncă neîntreruptă şi precisă. Doriţi nişte 
dulciuri? 

— Nu, mulțumesc. 

— Puțin alcool de curmale pentru ca stomacul 
să mistuie mâncarea mai uşor? 

— Am băut deja mult, mare intendent. 
Îngăduiţi-mi să mă retrag. 

Un slujitor îl conduse pe Henat în camera sa. 

Obosit, acesta aprecie fineţea aşternuturilor şi 
moliciunea  pernelor. Şederea lui la Theba 
promitea să fie pe cât de scurtă, pe atât de 
plăcută. 

— Am arestat zece persoane care ne-au trezit 
bănuieli, îl înştiință pe judecătorul Gem ofițerul 
însărcinat să comande gărzile ce controlau 
întregul Lycopolis. Opt bărbați şi două femei. 

— Aduceţi-mi-i numaidecât. 

Însă dezamăgirea lui Gem fu cruntă. 

Erau nişte oameni obişnuiţi, vinovaţi de 
fărădelegi mărunte. 

Vasăzică Kel, Nitis şi Bebon reuşiseră să 
părăsească oraşul. Nu pe calea apei, din pricina 
violenţei primelor zile de inundație care făcea cu 
neputinţă călătoriile pe Nil. lar puzderie de 
soldați supravegheau drumurile pe uscat spre 
sud. Comandanții trupelor îi trimiteau zilnic 
rapoarte judecătorului şi-i înfățişau pe cei 
arestați. Zadarnic însă. 

Rămânea o singură posibilitate: deşertul. 

Dar cum să scape fugarii de primejdiile ce-i 
pândeau acolo? Setea, fiarele sălbatice, şerpii şi 
scorpionii nu le-ar fi îngăduit să ajungă prea 
departe. Doar nişte oameni cu experienţă, 
precum membrii patrulelor şi  caravanierii, 
supraviețuiau acelui infern. 

O caravană... Poate că asta era cheia misterului! 
Judecătorul îl chemă la el pe scribul însărcinat 
să treacă în registre zilele sosirii şi plecării 
nomazilor şi să socotească după durata şederii 
lor la Lycopolis dările pe care trebuiau să le 


plătească. 

— Câte caravane au plecat spre sud în ultimele 
zile? 

— Una singură, răspunse slujbaşul: cea a 
sirianului Hassad. 

— Încotro se îndreaptă? 

— Spre Coptos. 

— Acest Hassad... E cinstit şi de încredere? 

— Cunoaşte bine drumurile şi locurile unde se 
găseşte apă. În schimb, cinstea lui... 

— S-ar învoi să ia nişte călători căutaţi de 
trupele de ordine? 

Slujbaşul stătu puţin în cumpănă. 

— În privința asta umblă fel de fel de zvonuri. 
Dar n-am nicio dovadă. 

— Patrula care supraveghează partea dinspre 
Lycopolis a desertului s-a întors? 

— Abia mâine va ajunge aici. 

Magistratul aşteptă, răbdător. Dar patrula 
întârzia să sosească. 

La sfârşitul celei de-a patra zile, convins că s-a 
întâmplat ceva grav, judecătorul hotări să trimită 
o trupă în ajutorul ei. Chiar când aceasta se 
pregătea să plece, patrula apăru la poarta de 
răsărit a oraşului. 

Comandantul fu condus degrabă în fața lui 
Gem. 

— S-au petrecut nişte lucruri de necrezut! spuse 
ofițerul. Şi totuşi, controlasem caravana lui 
Hassad fără să băgăm de seamă că ceva nu e în 


ordine. Apoi am fost ajunşi din urmă de membrii 
familiei lui, aflați în culmea deznădejdii. După 
spusele lor, măgarii s-au răzvrătit ca să elibereze 
un bărbat şi o femeie pe care Hassad avea de 
gând să-i predea gărzilor la Coptos în schimbul 
unei plăți însemnate. Un al doilea bărbat l-a luat 
prizonier pe Hassad şi toți patru au dispărut. Doi 
dintre oamenii mei conduc acum caravana la 
Coptos. lar noi n-am dat nici de Hassad, nici de 
răpitorii săi. 

„Kel, Nitis şi Bebon!” socoti judecătorul. 
Prizonierul o să-i călăuzească prin deşert şi, 
odată ce-şi vor atinge ţinta călătoriei, se vor 
descotorosi de el. 

lar ţinta să fie oare Coptos? Greu de crezut! 
Acolo îi aşteptau gărzile. 

Judecătorul Gem cercetă o hartă, încercând să 
se pună în locul ucigaşilor. 

Şi numaidecât un nume îi sări în ochi: Abydos. 
Abydos, oraşul preferat al Marelui vistiernic 
Pefy. Ciudată potriveală, dar Pefy se afla la 
Abydos tocmai când scribul Kel şi aliaţii săi se 
străduiau să ajungă la Theba. 

Negreşit, fugarii vor poposi la Abydos. Ucigaşul 
îşi va regăsi complicele, unul dintre înalții 
demnitari ai regatului, care-i va oferi adăpost 
sigur şi-l va ajuta să ia legătura cu Divina 
Adoratoare. 

Pefy, prieten apropiat al răposatului mare preot 
din Sais, părintele spiritual al preotesei Nitis. 


Pefy, căpetenia complotului. Îl folosise pe scribul 
Kel drept braț înarmat şi îl sprijinise în orice 
împrejurare. 

Abydos va fi mormântul uneltitorilor. 

* 

Vânt-de-Miazănoapte, care nu apreciase deloc 
arşița din deşert, se bucura că se îndreaptă spre 
valea Nilului. Lovind solul cu toiegele, călătorii 
stârneau vibrații care descurajau şerpii să-i 
atace. Noaptea, focul îndepărta animalele de 
pradă. 

Deodată, aerul se schimbă parcă, iar căldura 
deveni mai uşor de îndurat. 

— Fluviul nu-i foarte departe, socoti Kel. 

— Să fim cu atât mai prevăzători, îi povățui 
Bebon. Dacă dăm nas în nas cu patrulele 
deşertului, suntem pierduţi. 

Fiecare colină de nisip presărată cu bucăţi de 
piatră le servea drept post de observaţie. De la o 
movilă la alta alergau, iar Vânt-de-Miazănoapte 
galopa. 

După o noapte petrecută în vârful unei dune, 
Nitis zări monumentele. 

— Abydos, regatul lui Osiris, arătă Bebon. Am 
jucat aici de nenumărate ori rolul lui Seth când 
se celebrau dramele rituale pe esplanada 
templului. Era impresionant, puteți să mă 
credeți! Masca îți dădea fiori de groază, iar 
victoria de la sfârşit a lui Osiris nu părea 
dobândită dinainte. Ce amintiri grozave... Unul 


dintre cele mai bune roluri ale mele! 

— Focul lui Seth ne-a îngăduit să străbatem 
deşertul, zise Nitis. 

— Am scăpat uşor, recunoscu actorul. Şi n-am 
nici cea mai firavă dorință să mă întorc acolo! 
Totuşi, să nu ne închipuim că am câştigat încă. 
O cazarmă plină de mercenari greci, de fel din 
Milet, asigură paza Abydosului. Presupunând că 
ei ascultă de ordinele Marelui vistiernic Pefy, 
nimerim drept în gura şacalului. 

— Pefy era prietenul învățătorului meu, îl 
contrazise Nitis. Îi asculta sfaturile şi ţinea 
seama de părerile lui. Ştie că suntem pe nedrept 
amestecați într-o problemă gravă ce priveşte 
însuşi statul şi a încercat în van să ne apere. 
Lovindu-se de încăpățânarea regelui, a ales să se 
retragă la Abydos şi să se dedice cultului zeului 
Osiris. 

— Câtă încredere! exclamă Bebon. Eu mă 
gândesc mai degrabă la o capcană pusă cu grijă 
la cale. Pefy e un curtean bătrân şi ține la 
privilegiile sale. De teamă să nu trezească 
bănuieli, e gata de orice mârşăvie ca să ne 
distrugă. N-o să ieşim vii din Abydos. 

Cum să hotărăşti care-i adevărul? 

— Nu mai avem apă, observă Kel, şi trebuie să 
şi mâncăm. 

Argumentul atârnă greu. 

— Ştiu o gospodărie unde vom fi bine primiți, 
mărturisi Bebon. 


— Stăpâna gospodăriei să fie una dintre 
cuceririle tale? întrebă scribul. 

— Nu ea, ci fata ei. Nu-i prea isteaţă şi nici nu 
prea se pricepe la vorbe, dar are un piept de vis. 
— V-aţi despărțit prieteni? 

— Ei... Am păţit-o şi mai rău. 

Lihnit de foame, Vânt-de-Miazănoapte avea 
poftă de lucernă şi de vlăstari de scaieţi. Aşa că 
puse capăt discuţiilor, luând-o spre terenurile 
cultivate. 

Părăsirea deşertului însemna o imensă uşurare. 
În sfârşit, arbori, verdeață şi dulcele clipocit al 
apei în şanțurile de irigații. 

— Staţi pe loc! le porunci o voce aspră. 

Cinci mercenari greci le tăiară calea. 
Vânt-de-Miazănoapte se opri, iar tovarăşii săi 
făcură la fel. 

— Cine sunteţi? 

— Negustori ambulanți. 

— De unde veniți? 

— Din nord. 

— Cu un singur măgar? Nu-i lucru curat! Pe 
negustorii din partea locului îi cunoaştem. Dar 
pe voi nu v-am mai văzut niciodată pe-aici. 
Urmaţi-ne, o să ne răspundeţi la întrebări în 
cazarmă. 

„N-o să ieşim vii din Abydos”, îşi repetă Bebon. 
Părea cu neputinţă să răpui cinci astfel de 
vlăjgani. 

— Conduceţi-ne în fața Marelui vistiernic Pefy, 


le ceru Nitis. 

Mercenarul se holbă la ea. 

— Nu primeşte negustori! 

— Sunt fiica celui mai bun prieten al său, 
marele preot din Sais, iar Marele vistiernic mă 
aşteaptă. 

Henat petrecuse o zi minunată. Locuia într-o 
vilă spațioasă, aflată la jumătate de oră de mers 
pe jos de palatul marelui intendent Sheshonqg. O 
cohortă de slujitori răspundea la cele mai mici 
dorințe ale sale, bucătarul îi pregătea 
mâncărurile preferate, un bărbier, un slujitor ce- 
i îngrijea unghiile şi un maseur îi stăteau mereu 
la dispoziţie. 

Avu prilejul să înoate într-un bazin purificat de 
lotuşi, apoi dormise sub un umbrar. Când se 
trezise, îi fusese adusă bere uşoară şi rece. 

— Înălţimea Voastră doreşte şi altceva? îl 
întrebă o tânără frumuşică, purtând doar o fâşie 
îngustă de pânză în jurul soldurilor. 

— Nu acum. 

Fata se îndepărtă cu pas vioi. 

Un dar din partea marelui intendent, fără 
îndoială! 

Aceste clipe nesperate de odihnă îi arătau 
căpeteniei iscoadelor cât de adâncă îi era 
oboseala. De ani întregi nu-şi îngăduise niciun 
răgaz, oricât de scurt, într-atât îl copleşeau 


sarcinile şi grijile. Schimbarea bruscă de acum îl 
descumpănea, dezvăluindu-i unele înfățişări ale 
vieții la care nu se gândise. 

Theba cea ispititoare... Nu, n-o să se lase pradă 
farmecelor ei! Şiretul Sheshonqg, el însuşi om 
vesel şi chefliu, n-o să-l facă să-şi uite misiunea 
pentru care venise aici. 

Pe înserat, un emisar al marelui intendent îl 
pofti la ospăţțul din palatul cârmuitorului 
administraţiei tebane. 

Scăldată în lumină şi parfumuri, sala de primire 
găzduia vreo zece meseni. Cu toții se ridicară 
când intră Henat. 

— Fiți bine-venit, intendent al palatului regal, 
zise Sheshonqg, pe al cărui chip se citea bucuria. 
Vă prezint pe cei mai destoinici oameni ai mei şi 
pe soțiile lor. Suntem încântați să-l primim pe 
trimisul faraonului Amasis şi să-l cinstim cum se 
cuvine. 

Pe lângă acest ospăț, cina din ajun părea 
încropită la repezeală. Trei feluri de gustări, 
patru feluri principale şi două deserturi fură 
însoțite de dansuri de o fină voluptate. Trei tinere 
dansatoare, împodobite doar cu o centură de 
ametiste, îşi dovediră măiestria prin figuri 
grațioase în sunetele unei harpe, a unei lăute şi 
a unui flaut mânuite tot de femei. 

„Amasis ar fi apreciat acest banchet demn de un 
rege”, gândi Henat. 

Sheshonqg îl rugă pe scribul vistieriei să-i arate 


lui Henat cum se îngrijea de socotelile provinciei 
tebane. Apoi veni rândul scribului ogoarelor să-i 
vorbească despre agricultură, stăruind asupra 
rezervelor de grâne păstrate pentru anii în care 
inundația era slabă. Cât despre Mai-marele 
meşterilor, acesta lăuda iscusința şi munca 
neobosită a acestora, precum şi devotamentul 
față de domeniul lui Amon. Cel care răspundea 
de negoț se mândri cu numărul mare de corăbii 
ce călătoreau pe Nil între nord şi sud, ducând 
mărfurile de colo-colo fără întârzieri. 

Pe scurt, totul mergea cum nu se poate mai bine 
în cea mai bună dintre lumi, iar Theba trăia 
fericită sub domnia lui Amasis. 

În ciuda vinurilor alese, Henat se feri să bea 
mult. 

La sfârşitul acestei petreceri  însufleţite, 
demnitarii administraţiei tebane îşi luară rămas- 
bun de la intendentul palatului regal şi-i 
mulțumiră pentru prezența sa. 

— Casa vă e pe plac? îl întrebă grijuliu 
Sheshonq. 

— O găsesc fără cusur, îi răspunse Henat. 

— Chiar aşa? 

— Chiar aşa. 

— Slujitorii vă supără cu ceva? 

— Nu. Nici lor nu le găsesc vreun cusur. 

— Să nu şovăiţi să-mi dați de ştire despre orice 
problemă întâmpinați. Am s-o rezolv 
numaidecât. 


— Vă mulțumesc, Sheshonqg. Şederea la Theba 
e o încântare, dar am o misiune de îndeplinit: să 
discut cu Divina Adoratoare. 

— N-am uitat, scumpe Henat. 

— Pe mâine, mare intendent. 

* 

Henat se trezi devreme. Îndată i se aduseră lapte 
cald şi plăcinte fine cu miere, un aliment rar şi 
scump. Prima oră a dimineții era foarte plăcută. 
Apoi însă, căldura apăsătoare silea oamenii şi 
animalele să se adăpostească de arşița soarelui. 

— Ce doriți pentru prânz? îl întrebă bucătarul. 

— Coaste de vită și salată. 

Spălătorul îi aduse o tunică nouă, bărbierul îl 
rase cu delicateţe, iar slujitorul ce avea în grijă 
parfumurile îl pofti să-şi aleagă unul. 

Căpetenia iscoadelor se aşeză la marginea 
bazinului în aşteptarea lui Sheshong. La 
sfârşitul dimineţii sau poate chiar după-amiază, 
Henat o să stea de vorbă cu Divina Adoratoare şi 
o s-o înştiințeze despre ordinele lui Amasis. Dacă 
bătrâna preoteasă îl primea cu aceeaşi căldură 
ca şi marele intendent, discuţia va fi prietenoasă 
şi rodnică. 

Orele treceau. 

La prânz, Henat mâncă fără poftă, apoi se 
plimbă cu paşi mari prin grădină. 

În sfârşit, apăru şi Sheshonq! 

— Vă invit la un banchet unde vor fi de față 
scribii care răspund de ofrande, îl vesti marele 


intendent. Or să vă povestească pe-ndelete cum 
merg treburile în Karnak şi în templele de pe 
malul apusean. 

— Interesant. Dar când aş putea s-o văd pe 
Divina Adoratoare? 

— Să luăm loc la umbră. 

Sheshonq părea încurcat. 

Un slujitor se grăbi să le servească bere. 

— Divina Adoratoare refuză să mă primească? 
se nelinişti Henat. 

— Nicidecum! Doar că nu-i clipa potrivită. Şi 
sunt dator să vă spun adevărul: astăzi, nici eu n- 
am reuşit s-o întâlnesc. Şi totuşi, prevăzusem să 
punem la punct numeroase probleme legate de 
administrarea domeniului său. 

— S-a mai întâmplat şi altă dată aşa ceva? 

— Foarte rar. 

— Dar care-i pricina? 

Stinghereala marelui intendent spori. 

— Divina Adoratoare dă mai multă atenţie 
sarcinilor rituale decât grijilor lumeşti. De altfel, 
datoria mea e s-o scap de povara acestora din 
urmă, numai că trebuie să am încuviințarea sa 
în privința hotărârilor importante. 

Henat nu-şi ascunse îndoiala. 

— Îmi spuneţi tot adevărul, Sheshonq? 

Marele intendent lăsă ochii în pământ. 

— Trebuia să înțelegeți cum stau lucrurile, 
Henat. Divina Adoratoare e o doamnă foarte 
bătrână, cu o sănătate şubredă, îi vine tot mai 


greu să-şi îndeplinească sarcinile, iar eu nu 
îndrăznesc s-o forțez. 

— Înţeleg. 

— Am depus în scris cererea voastră de 
audienţă. Când o să capăt un răspuns am să vă 
dau de veste neîntârziat. Până atunci, vă pun la 
dispoziție o lectică. Theba adăposteşte atâtea 
minunăţii, încât o să vă umple timpul în 
următoarele zile! Pe diseară, scumpe prietene. 
Oamenii mei sunt nerăbdători să vă cunoască. 

Henat rămase ciudat de liniştit. 

Fie Sheshonqg mințea şi Divina Adoratoare 
refuza să-l vadă pe trimisul Faraonului, fie 
mărturisirile sale oglindeau adevărul şi bătrâna 
doamnă era suferindă, poate chiar pe moarte. În 
acest caz, nu i-ar mai fi de niciun ajutor scribului 
Kel. 

Căpetenia iscoadelor va continua s-o facă pe 
oaspetele mulțumit, astfel încât să nu trezească 
neîncrederea marelui intendent. 

Dar o sarcină grabnică se impunea: să ia 
legătura cu iscoadele sale din Theba şi să verifice 
spusele lui Sheshonq. 

Locuinţa Marelui vistiernic Pefy se găsea lângă 
marele templu al lui Osiris, înălțat de Seth I, tatăl 
lui Ramses II. Din vremea primei dinastii faraonii 
construiau la Abydos, iar unii dintre ei îşi 
clădiseră aici locaşul de veci al Ka-ului, ce urma 


să învie în preajma zeului biruitor al morții. 

Comandantul micii trupe de mercenari îi vorbi 
paznicului. 

— O tânără doreşte să-l vadă pe Marele 
vistiernic. Zice că o aşteaptă. 

— Cum o cheamă? 

— Nu vrea să spună. Cică ar fi fata marelui preot 
din Sais, cel mai bun prieten al Marelui 
vistiernic. 

— Mă duc să-i dau de veste stăpânului. 

Bebon nu se simțea în largul său, dar Kel îşi 
păstra cumpătul. Mercenarii stăteau cu ochii în 
patru, nelăsându-le nicio portiță de scăpare. 

Dacă Pefy refuza să-i primească, vor fi luaţi la 
întrebări şi predați gărzilor. lar dacă îi socotea 
vinovaţi, o să-l prevină pe judecătorul Gem. 

Chibzuind mai bine, planul lui Nitis părea sortit 
să dea greş. 

Paznicul se întoarse. 

— Să vină tânăra. 

Un mercenar o apucă de braț pe preoteasă. 

— Las-o, am eu grijă de ea. 

Nitis trecu printr-o sală mică de aşteptare, unde 
se afla un altar închinat strămoşilor, străbătu o 
galerie unde lumina pătrundea printr-o fereastră 
înaltă şi ajunse într-o odaie de lucru înţesată de 
papirusuri şi tăblițe. 

— Am adus-o, stăpâne. 

Pefy, care stătea aşezat în poziție de scrib, ridică 
ochii. 


— Nitis! Aşadar, chiar tu erai. 

— N-am venit singură, Kel mă însoţeşte. Mă 
iubeşte şi-l iubesc. Iar prietenul lui, Bebon, ne-a 
scăpat din multe primejdii. Şi să nu-l uit pe 
măgarul nostru, Vânt-de-Miazănoapte, isteț şi 
curajos. 

— Şi o să-mi mai spui că scribul pe care-l caută 
toate gărzile regatului e nevinovat! Dovezile sunt 
zdrobitoare, nimeni nu se îndoieşte de vinovăția 
lui Kel. Iată-te acum acuzată că-i eşti complice! 
Judecătorul Gem vă socoate nişte uneltitori de 
temut, al căror drum e presărat cu leşuri. 

— Totul e o minciună, rosti sigură pe sine tânăra 
femeie, iar adevărații răzvrătiți continuă să 
lucreze din umbră. 

— Dar cine sunt ei şi ce vor? 

— Nu ştim încă, dar un text criptat cuprinde 
pesemne numele lor şi ce anume urmăresc. 

— Cum să crezi o asemenea născocire? 

— Recunoscând adevărul. Un tânăr scrib, o 
preoteasă şi un actor amenință tronul lui 
Amasis... O astfel de născocire vi se pare demnă 
de crezare? 

— Kel şi-a ucis colegii şi a fugit. Ajutându-l, devii 
părtaşă la aceste omoruri. 

— Divina Adoratoare ne va da cheia textului 
criptat,  îngăduindu-ne să ne  dovedim 
nevinovăția. Sprijiniți-ne să ajungem la Theba şi 
să fim primiți de Divina Adoratoare. 

Bătrânul demnitar îşi întoarse privirea de la 


Nitis. 

Preoteasa îi aştepta hotărârea. Un cuvânt de-al 
lui Pefy putea duce la arestarea şi, negreşit, la 
condamnarea lor la moarte. 

— l-am trimis regelui Amasis o scrisoare prin 
care-i aduc la cunoştinţă că-mi părăsesc slujba 
de Mare vistiernic. Nu mă mai interesează să 
veghez la bunăstarea ţării şi nu încuviințez o 
cârmuire prielnică grecilor. Aşa că am hotărât să 
mă retrag la Abydos şi să mă dedic cultului 
zeului Osiris. 

Preoteasa îşi recăpăta speranţele. 

— Primiţi să ne ajutaţi? 

— N-am cine ştie ce putere asupra garnizoanei 
mercenarilor. Comandantul o să-i dea de ştire 
Mai-marelui său că vă aflaţi aici, iar acesta o să- 
l prevină pe judecătorul Gem. Am să susțin că v- 
am oprit la mine ca să vă iau la întrebări, şi astfel 
am să vă adăpostesc şi am să vă fac rost de 
merinde. Dar nu-mi cereți mai mult. 

— Asta înseamnă că mă credeţi? 

— Du-te să-i cauţi pe Kel şi pe Bebon. 

Doar Vânt-de-Miazănoapte rămase afară. Un 
slujitor îi duse apă şi nutreţ, iar măgarul nu se 
lăsă prea mult îmbiat. 

Pefy îl privi îndelung pe scribul care nimerise 
drept în mijlocul unei probleme ce privea însuşi 
statul. Încercările prin care trecuse îl întăriseră, 
iar chipul său devenise cel al unui bărbat hotărât 
să lupte până la capăt. Nu părea nici descurajat, 


nici sleit de puteri. Iar întrebarea lui îl uimi pe 

Marele vistiernic. 

— Domnia voastră aţi scris papirusul criptat? 
— Nu... Bineînţeles că nu! 

— Dar îl cunoaşteţi pe cel care-a făcut-o? 

— Nu-l cunosc. Acum o să vă las în grija 
intendentului meu. Eu trebuie să discut cu 
patrula de mercenari. 

Dovedind o poftă de mâncare greu de potolit şi o 
sete de nestins, Bebon îşi făgădui să nu mai 
străbată în veci deşertul. Nitis şi Kel nu reuşiră 
să ia nicio înghițitură înainte de întoarcerea lui 
Pefy. 

— Mercenarii s-au dus la cazarmă, zise Marele 
vistiernic, dar îmi cer un raport despre voi şi s- 
au mirat că m-am amestecat în aşa ceva. Având 
în vedere rangul meu, au fost totuşi siliți să se 
supună. Însă comandantul lor nu va întârzia să- 
şi arate nemulțumirea, deoarece n-ar trebui să- 
mi bag nasul în treburile gărzilor şi ale armatei. 
— Cât timp putem să rămânem? vru să ştie Kel. 
— Cel mult două zile. Mă tem ca mercenarii să 
nu dea buzna aici. Până una-alta, mâncaţi și 
odihniţi-vă. 

— Corabia voastră se găseşte în portul din 
Abydos? 

— Într-adevăr. 

— Ne îngăduiți s-o furăm ca să mergem la 
Theba? 

— Divina Adoratoare n-o să vă primească. În 


pofida puterii ei spirituale, trebuie să asculte de 
rege. lar Henat, căpetenia iscoadelor, o să vă 
descrie ca pe cei mai răi dintre ucigaşi şi o s-o 
convingă să se țină departe de toate acestea. 
— Rămâne de văzut. Ne dați încuviințarea 
pentru corabie? 
— Nu mai am de gând să mă slujesc de ea. 
Odată observat furtul, am să depun plângere. 

* 
Lăsându-i pe cei doi îndrăgostiți să se bucure în 
tihnă unul de altul, Bebon ieşi din locuința 
Marelui vistiernic trecând prin terasă. Simțea o 
dorință nestăvilită să revadă atelierul unde se 
făceau măşti ale zeilor, folosite la celebrarea 
misterelor. Situat nu departe, atelierul îi oferea 
prilejul să cugete la trecutul său de actor 
ambulant şi la orele fericite petrecute în 
tovărăşia frumoasei tinere ce se îndeletnicea cu 
pictarea măştilor. 
Abydosul dormea deja. Străvechea cetate, unde 
negoțul nu-şi avea loc, se consacra în întregime 
lui Osiris, deşi numărul locuitorilor săi, şi aşa 
mic, scădea cu fiecare an. 
Uşa cea mare a atelierului era ferecată, dar 
Bebon ştia să deschidă o fereastră aflată în dosul 
clădirii. 
Ochii i se obişnuiseră cu întunericul şi curând 
desluşi chipurile  şoimului Horus şi al 
înfricoşătorului animal al lui Seth, un soi de 
okapi cu urechi mari, ciulite. 


Deodată, un zgomot îi atrase atenţia. 
Încumetându-se să arunce o privire pe 
fereastră, văzu o trupă de mercenari 
desfăşurându-se. 

Aşadar, Marele vistiernic Pefy îşi trădase 
oaspeții. 

Fanes din Halicarnas se înclină în fața regelui 
Amasis. 

— Misiune îndeplinită, Majestate. Elefantina e 
acum o fortăreață adevărată, iar hotarul nostru 
de miazăzi e bine întărit. Ofițeri de nădejde 
conduc o cazarmă bine antrenată şi gata să 
respingă orice atac. Noul comandant şi noul 
primar sunt slujitori devotați ai regatului şi 
ascultă de ordinele voastre. 

— Nubienii au fost înştiințați despre aceste 
schimbări? 

— Am trimis mesageri la marile căpetenii de trib. 
Dacă aveau vreo dorință de răzvrătire, o să le 
piară pofta. 

— Te-ai gândit foarte bine, Fanes. 

— Nu sunt pe de-a-ntregul mulțumit, Majestate. 
Unele provincii au porniri potrivnice cârmuirii şi 
nu respectă cu severitate legile. Mi se pare c-ar 
trebui să luăm măsuri şi mai severe. 

— Şi ce propui? 

— Să sporim numărul de cazărmi din preajma 
marilor oraşe. Prezența mercenarilor i-ar potoli 


pe cei care crâcnesc. 

— Voi chibzui la asta, Fanes. Acum însă am o 
misiune importantă să-ți încredințez. 

Grecul stătea bățos, cu mâinile întinse pe lângă 
corp. 

— La ordinele voastre, Majestate. 

— Îl cunoşti pe fiul meu, Psammetic? 

— L-am zărit pe prinț în timpul ceremoniilor de 
la curte. 

— Ce crezi despre el? 

— Majestate, nu îndrăznesc să... 

— Ba îndrăzneşte. 

— E un tânăr elegant şi serios. 

— Prea elegant şi prea serios! La vârsta lui eu 
mânuiam spada şi lancea. El însă se întâlneşte 
cu tot felul de scribi şi demnitari şi uită de 
armată. E vremea să-i oferim o pregătire militară 
temeinică. Mâine o să se afle în fruntea trupelor 
şi va trebui să apere Cele Două Regate. 

— Majestate, mijloacele pe care le folosesc eu... 

— Îmi sunt pe plac. Nu-l omori pe băiat, dar nici 
nu-l cruța. Trebuie să devină cât mai curând un 
războinic de prim rang. Ţi-l trimit chiar azi. 

— Am să-l pregătesc pe fiul vostru, Majestate, 
ca să se arate demn de părintele său. Întrucât 
plănuiesc să desfăşor câteva manevre mari ca să 
păstrez armata din nord în cea mai bună formă, 
am să-l iau cu mine. 

— La muncă, Fanes. 

Generalul se retrase cu pas hotărât. După el 


intră la rege cancelarul Udja, impunător ca 
întotdeauna. 

— V-au dispărut durerile de cap, Majestate? 

— Leacul pe care mi l-ai dat a fost grozav! Nu 
mai simt nicio durere, cât de mică, şi mi-am 
recăpătat vigoarea. Flota de război ia parte la 
marile manevre, sper. 

— Fireşte. E lucru de căpetenie ca flota, 
pedestrimea şi călărimea să ştie să lupte 
împreună şi să se ajute între ele. Tocmai am 
primit o scrisoare diplomatică de la Cresus. Ne 
asigură de prietenia împăratului perşilor şi 
doreşte să ne viziteze împreună cu soția sa 
Mitetis. Aceasta din urmă îi trimite toate urările 
sale de sănătate reginei Tanit. 

— Îmbucurătoare veste, cancelare! Perşii par să 
se fi potolit cu adevărat şi să fi renunțat la gândul 
unor noi cuceriri. Totuşi, să nu ne slăbim 
atenția. Casa tălmacilor se reface? 

— În lipsa lui Henat batem pasul pe loc. Mai 
bine să nu ne pripim şi să alegem scribi cât mai 
iscusiți şi plini de râvnă. Deocamdată avem 
destui tălmaci ca să se ocupe de cele mai 
importante scrisori diplomatice. 

— Henat s-a întâlnit cu Divina Adoratoare? 

— Nu încă, Majestate. 

— Ar cuteza ea să nu-l primească pe intendentul 
palatului? 

— De neînchipuit, socoti cancelarul. De altfel, în 
ultima sa scrisoare, Henat nici nu-i aduce o atare 


învinuire. Fără îndoială, căpetenia iscoadelor 
vrea să ia legătura cu oamenii săi din Theba şi să 
culeagă informații înainte de a sta de vorbă cu 
bătrâna preoteasă. 

Amasis încuviință printr-o mişcare a capului. Ce 
bine i se potriveau toate acestea lui Henat! 

— Au sosit rapoarte de la judecătorul Gem? 

— E pe urmele prăzii, Majestate. La Lycopolis, a 
fost cât pe ce să pună mâna pe scribul ucigaş şi 
pe complicii lui. 

— Lycopolis... Fugarul se apropie de Theba. 

— Kel şi-a pierdut aliaţii lui de la Elefantina şi 
acum e doar un animal hăituit. 

Amasis întrezări însă o posibilitate sumbră. 

— Şi dacă Kel nu se duce la Theba, ci la Abydos, 
domeniul lui Pefy, Marele meu vistiernic? 

— Fost Mare vistiernic, Majestate. Tocmai ce-am 
primit o misivă de la el prin care mă înştiințează 
că-şi părăseşte slujba. 

— Pefy îşi părăseşte slujba ca să lupte mai cu 
spor împotriva mea! Pefy, sufletul complotului... 
Să-l previi numaidecât pe judecătorul Gem! 

— Liniştiţi-vă. Şi el a gândit la fel ca Majestatea 
Voastră şi vrea să cerceteze Abydosul în speranța 
că o să-i aresteze acolo pe uneltitori. 

— Să fie Pefy căpetenia lor, iar Kel cel care se 
îndeletniceşte doar cu treburile murdare? 

— Să aşteptăm ca judecătorul să-şi încheie 
cercetările. 

— Te mai îndoieşti? 


— N-a fost Pefy un vistiernic aşa cum rar 
găseşti?  Vistieria e plină, ţara e bogată, 
agricultura înfloreşte. 

— Un slujbaş desăvârşit, cinstit şi muncitor... 
Nemaipomenitul Pefy! De ce a vrut să ia tronul? 
La vârsta lui, e curată nebunie! În vremurile de 
acum, oamenii nu mai visează să dobândească 
înțelepciunea, aşa cum făceau odinioară, 
cancelare. Dar destul cu munca pentru azi. 
Amasis ieşi din palat şi se îndreptă spre soţia sa, 
care se odihnea la umbra unui bătrân sicomor. 
— i-ar plăcea o plimbare cu barca, Tanit? 

— Chiar aveam nevoie să vă vorbesc. 

Patru vâslaşi, un bărbat la proră, unul la bara 
cârmei, un vin alb rece, o umbrelă. Amasis se 
întinse pe perne şi privi cerul. 

— Câteodată, scumpa mea, oamenii mă 
plictisesc. Ar trebui să mă gândesc mai mult la 
zei şi să-mi fac mai puţine griji pentru fericirea 
supuşilor mei. Dar poţi să scapi de soartă? Aşa 
că îndur mai departe datoriile cârmuirii şi doar 
tu singură cunoşti cât de împovărătoare sunt. 
Cerul îmi pare atât de frumos, de pur şi de... 
misterios! Egiptul nu trebuie să se îndoiască de 
regele său, iar eu nu trebuie să mă îndoiesc de 
calea pe care o urmez. 

— Sunt neliniştită, mărturisi regina. 

Amasis se ridică. 

— Ce te frământă, Tanit? 

— E vorba despre fiul vostru, Psammetic. 


Tocmai a părăsit palatul împreună cu Fanes din 
Halicarnas. 

— Adevărat, scumpa mea. A sosit vremea să se 
deprindă cu greul. 

—  Severitatea lui Fanes, delicateţea fiului 
nostru... 

— O să-mi urmeze la tron, Tanit, şi trebuie să 
înveţe să cunoască asprimile vieții. Să-l ţinem 
închis în palat ar fi o gravă greşeală. 

— N-aţi putea să mai aşteptaţi? 

— Anii se scurg repede, iar Psammetic nu mai e 
un  băiețandru. Mâine o să dea ordine 
mercenarilor. Nu m-am îngrijit de instruirea lui 
şi l-am lăsat în seama învățațţilor, cărora nu le 
stă mintea decât la cum să te porți şi cum să 
vorbeşti. Pe un câmp de bătălie învățătura lor n- 
o să-i slujească la nimic! 

— Dar nu ne ameninţă niciun război, stărui 
regina. 

— Curând o să-i avem oaspeţi pe Cresus şi pe 
soția sa, îi destăinui Amasis, şi o să le facem o 
primire călduroasă. Prin mijlocirea lui Cresus, 
Persia va lua cunoştinţă de puterea armatelor 
noastre şi se va feri să ne atace. Totuşi, n-am 
deplină încredere în acest popor războinic. Poate 
că într-o zi Psammetic va trebui să-l înfrunte. 

Cincizeci de mercenari se apropiau de locuința 
Marelui vistiernic Pefy. Inaintau tăcuți şi aveau 


să se întâlnească în curând cu oamenii 
judecătorului Gem care conducea întreaga 
desfăşurare de forțe. Sosind chiar în ziua aceea 
la Abydos şi aflând că cei trei nelegiuiți se găseau 
în casa Marelui Vistiernic, Gem hotărâse să 
încerce numaidecât să-i prindă. 

De astă-dată, uneltitorii n-o să-i mai scape. 

Luna plină îşi răspândea razele peste oraşul 
adormit. 

Unul dintre mercenari se întoarse. Şi ceea ce 
văzu îl înspăimântă în aşa măsură, că îi smulse 
un urlet de groază. Tovarăşii săi încremeniră 
când  descoperiră la rândul lor cumplita 
privelişte: ivit din beznă, zeul Seth îi ameninţa! 

Cei care se temeau de zei o rupseră la fugă, 
împiedicându-se de alți mercenari care nu ştiau 
ce să creadă și trântindu-i la pământ pe câțiva 
dintre ei. Praful se alesese de minunatul lor plan 
de încercuire. 

Mulțumit de rezultat, Bebon se retrase, îşi 
scoase masca și o luă la goană spre port. Era 
prea târziu ca să-i prevină pe Kel şi pe Nitis, şi 
oricum Vânt-de-Miazănoapte o să ia asupra lui 
această sarcină. Actorul n-avea cum să înfrunte 
singur această armată. Îi rămânea doar o cale de 
scăpare: să urce pe corabia Marelui vistiernic şi 
s-o pregătească de drum, sperând că tânăra 
pereche va putea să i se alăture. 

Cunoscând pe dinafară Abydosul, Bebon 
străbătu străduţă după străduţă până ajunse în 


port. Aici, sub paza soldaților, odihneau trase la 
mal mai multe corăbii ale gărzilor, printre care şi 
cea a judecătorului Gem. 

La capătul cheiului, se vedea o corabie 
impunătoare. Puțin câte puţin, norii acoperiră 
luna. La adăpostul întunericului, Bebon se 
cățără la pupă şi dădu peste un corăbier 
adormit, pe care-l trezi înțepându-l în şale cu 
vârful cuțitului. 

— Ori mă ajuţi, ori te omor. 

* 

Kel tresări. 

Vocea puternică a lui Vânt-de-Miazănoapte 
sparse liniştea nopții. 

— Nitis, îmbracă-te repede! 

Cu chipul obosit, Pefy ieşi din odaia lui. 

— Sunteţi în primejdie, le zise oaspeților săi. Să 
ieşim prin dosul casei şi să mergem în templu. 
Mercenarii nu vor îndrăzni să pătrundă în el. 

— Vânt-de-Miazănoapte... 

— Îmi pare rău, îi tăie vorba Pefy. Socotit 
animalul lui Seth, măgarul nu e primit în 
sanctuarul lui Osiris. 

— O să ne aştepte, îl asigură Nitis pe Kel. 

— Să ne grăbim, îi îndemnă Pefy. Paznicul meu 
n-o să-i poată reține prea mult pe atacatori. 

Marele vistiernic nu se înşela. Iar paznicul, de 
teamă să nu fie lovit, le destăinui soldaților că 
înaltul demnitar şi tânăra pereche se 
adăpostiseră cu toții în templul lui Seth I. 


Reuşind în sfârşit să se adune, mercenarii se 
repeziră să-şi urmeze comandantul. 

Din templu se ivi un preot. 

— Nu tulburaţi pacea acestui lăcaş sacru. 

— Oferiți adăpost unor ucigaşi, îi răspunse tăios 
comandantul. Predaţi-i! 

— Nici nu încape vorbă. 

— Încălcaţi legea! 

— Nu cunosc altă lege decât cea a zeilor. 

Înăuntrul sanctuarului, Pefy le arătă celor doi 
tineri locul de trecere spre Osireion, templul în 
parte subteran rezervat celebrării marilor 
mistere. O galerie boltită avea să-i ducă spre 
marginea domeniului divin, nu departe de port. 
— Corabia mea se află la capătul cheiului. Dacă 
prietenul vostru a reuşit să ajungă la ea, poate 
veți izbuti să părăsiți Abydosul. 

— Şi domnia voastră? întrebă cu îngrijorare Kel. 
— Pe mine nu mă pândeşte nicio primejdie, 
răspunse Pefy. Plecaţi şi fie ca zeii să vă apere. 

Un fulger brăzdă cerul, tunetul vui şi stropii grei 
ai unei ploi calde începură să cadă. 

Preoţii se strânseră ca să-i convingă pe soldaţii 
greci să nu dea buzna în templu. Pefy li se 
alătură, facându-şi auzită vocea gravă. 

— Împrăştiaţi-vă, le porunci el soldaţilor. Sunt 
Marele vistiernic şi vorbesc în numele 
Faraonului. 

— Nu-l ascultați, strigă judecătorul Gem, 
croindu-şi drum printre rândurile de mercenari. 


Omul ăsta e un trădător şi ascunde nişte ucigaşi. 
— Greşeşti, Gem. Urmăreşti oameni nevinovaţi! 
— Niciun templu nu e în afara legii. Soldaţii lui 

Amasis vor pătrunde înăuntru şi vor pune mâna 

pe ucigaşii care uneltesc împotriva regelui. 

— Le interzic să pângărească sanctuarul lui 
Osiris! 

— Dă-te la o parte, Pefy! 

— Niciodată! 

— Moarte trădătorului! răcni comandantul 
mercenarilor, a cărui lance, aruncată cu toată 
forța, străpunse pieptul lui Pefy. 

Fostul Mare vistiernic se prăbuşi, preoții fugiră 
şi soldații năvăliră în sanctuar. 

„Aş fi preferat un proces”, gândi Gem, 
deplângând această tragedie. Dar una peste alta, 
căpetenia uneltitorilor fusese răpusă. 

* 

Furia ploii şi a vântului le îngreuna mersul lui 
Kel şi lui Nitis. Totuşi, răzbiră până în port, unde 
îi aştepta, răbdător, Vânt-de-Miazănoapte. 
Uitând o clipă de zbuciumul naturii, îl 
mângâiară, apoi se îndreptară tustrei spre 
capătul cheiului. 

În această zi cumplită a marii înfruntări dintre 
Horus şi Seth!6, trebuia să stai în casă, să nu te 
scalzi, să nu te urci pe corabie şi să nu 


16 Cea de-a 26-a zi din prima lună a anotimpului akhet, aproximativ 
14 august. 


călătoreşti. Nilul se dezlănțuise, valuri uriaşe 
izbeau vasele, amenințând să le scufunde. 
Părăsindu-şi locurile unde stăteau de veghe, 
soldații căutau să se adăpostească. 

— Repede, urlă Bebon, desfac ultima parâmă şi 
plecăm! 

— E o nebunie, socoti Kel. Corabia se va duce la 
fund, iar noi o să pierim înecați. 

— Măgarul zeului Seth ne va ocroti, zise Nitis. 
El cunoaşte taina furtunii şi nu se teme de ea. 

Toţi trei reuşiră să se suie la bord. 

— Corăbierul care făcea de strajă a fugit, 
observă Bebon, ud leoarcă, şi n-o să reuşim să 
manevrăm corabia. 

— Să plecăm totuşi, hotărî Nitis. 

Noi fulgere sfâşiară cerul negru precum 
cerneala. Kel strânse cu putere amuleta pe care- 
o purta şi o cuprinse în brațe pe Nitis. 

Împinsă de curent, scuturată de rafalele de vânt, 
corabia Marelui vistiernic ucis dispăru în noapte. 

Soarele risipi ultimii nori. Cumplita furtună, 
care se stinsese abia în zori, pricinuise pagube 
însemnate, iar vântul sufla şi-acum dinspre 
răsărit cu o forță rar întâlnită. 

leşind din templul lui Osiris unde mercenarii 
dădură doar peste preoţi, judecătorul Gem se 
opri în fața trupului neînsuflețit al lui Pefy. Oare 
cum un demnitar desăvârşit ca el căzuse în 


greşeală? 

— Îngropațţi-l, le ordonă magistratul soldaților. 

Comandantul garnizoanei avea să fie pedepsit 
câteva zile pentru încălcarea regulamentului, iar 
Gem va întocmi un raport amănunțit pe care-l va 
trimite regelui Amasis. 

O bucată din chei fusese distrusă şi toate 
corăbiile suferiseră mari stricăciuni. 

— Două s-au scufundat, zise un corăbier, iar 
cea a Marelui vistiernic a dispărut. 

— A văzut-o cineva plecând? întrebă 
judecătorul. 

Până la urmă fu găsit un martor, încă răvăşit de 
cele întâmplate. 

— Din pricina ploii puternice, nu vedeam prea 
bine. Dar sunt sigur că am zărit un bărbat şi o 
femeie urcând la bord cu un măgar. Apoi vasul 
s-a desprins brusc de chei, iar curentul l-a 
purtat cu o iuţeală de necrezut. 

— S-a făcut fărâme, îşi dădu cu părerea 
corăbierul, şi călătorii au pierit înecați. 

— O să începem căutările, hotări judecătorul. 
— Reparaţiile ne vor lua mult timp! 

— Cât de curând vor sosi alte corăbii de-ale 
gărzilor ca să ne ajute. 

— Cu tot respectul, aceste cercetări nu-şi au 
rostul. Nici măcar un corăbier încercat n-ar fi 
supraviețuit unei asemenea furtuni. lar crocodilii 
şi peştii nu vor lăsa nicio fărâmă din trupurile 
înecaților. 


* 


Henat vizită mai multe temple străvechi, aşezate 

pe malul apusean, îndeosebi pe cele ale lui 
Ramses II!” şi Ramses III!8, edificii gigantice cu 
multe dependinţe în jur. Magaziile, atelierele şi 
bibliotecile erau folosite şi acum. 

Patru slujitori îndeplineau şi cele mai mărunte 
dorinţe ale intendentului palatului regal, având 
grijă să nu-i lipsească nimic. Henat stătu de 
vorbă cu meşterii, vrând să afle cum lucrau 
aceştia şi cum se descurcau atunci când 
întâmpinau greutăți. 

La Ramesseum, îl descusu îndelung pe meşterul 
care pregătea papirusuri de cea mai bună 
calitate, singurele folosite la scrierea ritualurilor. 
Meşterul ducea o bună parte din ele Divinei 
Adoratoare şi astfel poposea adesea la Karnak. El 
era, totodată, comandantul iscoadelor lui Henat 
din acest oraş. 

— Ce onoare să vă primim la Theba! 

— Să lăsăm deoparte vorbele curtenitoare. Am 
nevoie de informații sigure. 

— Pe-aici nu se întâmplă mai nimic. Provincia e 
liniştită, templele veghează la bunul mers al 
treburilor, spre mulțumirea tuturor, iar oamenii 
se îndeletnicesc mai ales cu venerarea zeilor. 

— Spune-mi câte ceva despre marele intendent 


17 Ramesseum. 
18 Medinet Habu. 


Sheshonq. 

— Preot şi în acelaşi timp conducător destoinic 
al administrației, se bucură atât de prețuirea 
demnitarilor, cât şi de cea a poporului. Deşi pare 
un om greoi şi căruia îi place să mănânce bine, e 
un muncitor sârguincios şi grijuliu. Dă dovadă 
de multă severitate şi nu-i suferă pe cei leneşi şi 
nepricepuţi. Divina Adoratoare n-a greşit când l- 
a numit mare intendent. 

— Te-ai întâlnit de curând cu ea? 

— N-a mai primit pe nimeni de vreo două luni 
încoace. Slujitorii apropiaţi susțin că sănătatea i 
se şubrezeşte văzând cu ochii. Totuşi, continuă 
să celebreze anumite ritualuri, dar nu trece de 
zidurile Karnakului, petrecându-şi cea mai mare 
parte a timpului în palatul său. 

— Sheshonqg o vizitează? 

— De cel puţin trei ori pe săptămână. Trebuie 
să-i ceară sfatul înainte de a lua hotărâri 
importante privind cârmuirea provinciei. Dar, în 
ultimele zile, a refuzat să-l vadă şi pe el. Unii cred 
că este pe moarte. 

Vasăzică, Sheshong nu minţea. Însă Henat, 
prevăzător din fire, voia să fie întru totul sigur. 

— Îl cunoşti pe doctorul Divinei Adoratoare? 

— M-a îngrijit cândva. Un om binevoitor şi 
iscusit din cale-afară. 

— Dă-i de ştire că sunt bolnav şi trimite-l la 
locuința mea. Cumva marele intendent strânge 
şi pregăteşte în secret o armată? 


— Fiţi liniştit! Trupele de ordine de aici, puțin 
numeroase, sunt departe de a alcătui o armată. 
Gărzile din Karnak se mărginesc să păzească 
intrările în temple. Strălucirea spirituală a 
Divinei  Adoratoare rămâne  neştirbită, dar 
bătrâna preoteasă nu aduce câtuşi de puţin a 
căpetenie războinică. 

* 
Din corabia Marelui vistiernic Pefy se mai 
vedeau doar nişte biete resturi. Furia Nilului 
zdrobise vasul, altminteri foarte solid. 
— S-au găsit rămăşiţe omeneşti? le întrebă 
judecătorul Gem pe gărzile însărcinate să 
cerceteze epava descoperită lângă Dendera, între 
Abydos şi Theba. 
— Fluviul şi făpturile sale n-au cruțat nimic. 
Kel, Nitis şi Bebon - înecați... Poate că, într- 
adevăr, aşa era. 


Neîncrezător, judecătorul îşi continuă 
cercetările mult spre sud. 
Zadarnic. 


Având în vedere tăria furtunii care ținuse ore 
întregi, fugarii nu avuseseră nicio şansă de 
scăpare. Oare magistratul n-ar trebui să se plece 
în fața adevărului, să recunoască dispariția lor și 
să înceteze cercetările? 

Însă cei trei scăpaseră deja din atâtea 
primejdii... O umbră de îndoială stăruia. 

Judecătorul Gem chemă un mic grup de 
mercenari şi le împărți ordine. 


* 


Cărând o traistă grea de piele plină, cu leacuri, 
doctorul intră în odaia lui Henat, care stătea 
aplecat asupra raportului uneia dintre iscoadele 
sale. 

— Am venit cât am putut de repede. Ce vă 
doare? 

— Mă simt minunat. 

Doctorul ridică din sprâncene a mirare. 

— Nu înțeleg! Mi s-a spus că... 

— Doream să vă văd, doctore. Toți vor crede că 
ați îngrijit un bolnav. De fapt, am nevoie de 
ajutorul vostru. 

— Bineînţeles. 

— Sunteţi doctorul personal al Divinei 
Adoratoare? 

— Într-adevăr. 

— Vreau să ştiu tot despre starea ei de sănătate. 
— Îmi pare rău, dar e cu neputinţă. Datoria îmi 
impune să fiu mut în astfel de privințe. 

— Uitaţi de ea! 

— Cu neputinţă, vă repet. 

— Nu ne înțelegem deloc, doctore. Vă cer un 
răspuns sigur. Altminteri... 

— Mă amenințați? 

— Pe doamna voastră şi pe familia domniei 
voastre. Regele mi-a încredințat o misiune şi am 
s-o îndeplinesc. 

— Ați îndrăzni să... 

— Dispun de puteri depline, şi pentru mine 


contează doar să slujesc statul. Vă sfătuiesc din 
toată inima să-mi răspundeți. 

— Să trădez încrederea bolnavei mele mă 
mâhneşte nespus şi... 

— Împrejurările ne silesc să facem asta. 

Doctorul înghiţi în sec. 

— Îmi cereţi mult. 

— Ceea ce-mi veți mărturisi rămâne între noi 
doi. Domnia voastră veţi păstra tăcerea şi eu la 
fel. 

Doctorul trase adânc aer în piept. 

— Divina Adoratoare suferă de mai multe boli 
care nu pot fi tămăduite. Are inima slăbită, 
plămânii obosiţi şi canalele de energie îngustate. 
Având în vedere vârsta sa înaintată, leacurile n- 
o ajută. Pot doar să-i uşurez într-o oarecare 
măsură chinul. 

— Mai primeşte vizite? 

— N-are destulă forță şi refuză să-l vadă până şi 
pe marele intendent Sheshonqg, cel mai de seamă 
sprijin al ei. 

— Socotiți că Divina Adoratoare e... pe moarte? 
— Din păcate, da. Rezistenţa sa neobişnuită îi 
va îngădui să mai trăiască, poate, câteva 
săptămâni. Însă, dacă durerile vor deveni greu de 
îndurat, am să mă văd nevoit să-i dau leacuri 
puternice care o vor face să-şi piardă cunoştinţa 
şi să cadă într-un somn adânc. Mă gândesc, 
totodată, că o criză de inimă i-ar grăbi sfârşitul. 
Apropiata ei dispariție va însemna o uriaşă 


pierdere. 
— Pe care o deplângem cu toţii, zise Henat, 
încântat să afle astfel de veşti bune. 
Sheshonqg spusese adevărul, iar Divina 
Adoratoare nu mai reprezenta câtuşi de puțin o 
primejdie. 

* 
După ce ieşi din locuința căpeteniei iscoadelor, 
doctorul simți o imensă uşurare. Cu palmele 
jilave şi spatele asudat, se purtase ca un acrobat 
pe care Henat, cu răceala lui, îl băgase în toți 
sperieții. Dar izbutise să se stăpânească şi să 
respecte poruncile pe care i le dăduse slăvită 
preoteasă: să-l convingă pe acest temut demnitar 
că ea se afla în pragul morții, iar puterile o 
părăsiseră cu totul. Astfel doctorul întărea 
spusele marelui intendent şi alunga pentru 
totdeauna îndoielile căpeteniei iscoadelor. 

O clipă, doar o clipă, căpetenia uneltitorilor se 
îndoi de reuşita planului său. Zeii păreau să 
ocrotească un tânăr scrib menit să fie tap 
ispăşitor, o preoteasă sortită templului şi un 
actor ambulant, iubitor de plăceri. O adunătură 
ciudată care n-ar fi trebuit să scape trupelor de 
ordine! Şi totuşi, ei îşi continuau călătoria 
nebunească, bătându-şi joc de gărzi şi de 
loviturile sorții. 

Dar asemenea noroc uimitor nu avea să dureze 


la nesfârşit. Kel, Nitis şi Bebon erau osândiţi, 
amăgitoarele lor izbânzi nu-i vor duce nicăieri. În 
veci nu vor descifra papirusul criptat, iar când 
vor cunoaşte adevărul va fi prea târziu, mult prea 
târziu. 

Să renunțe? Nici vorbă, întrucât nu mai avea de 
ales. 

Sfârşitul se apropia şi unele dintre urmările sale 
se vor dovedi crude. Dar nu puteau fi ocolite. 
Căpeteniei uneltitorilor nu-i părea rău de nimic. 
Ca să-şi înfăptuiască hotărârea, luată acum 
multă vreme, avusese nevoie de răbdare şi 
iscusință. Şi să-şi câştige, pe rând, aliaţi fusese 
lucru primejdios. 

Astăzi îi mai rămânea un drum scurt de 
străbătut, deşi nu avea cum să controleze 
desfăşurarea ultimelor întâmplări. Totuşi, nu 
simțea pic de nelinişte. Odată totul bine rânduit, 
nu va întâlni piedici în cale. 

Şi ce dacă vor muri câţiva nevinovaţi? Din 
păcate, asta era. Zadarnic se străduia Kel, o să 
se lovească de ziduri de netrecut şi-şi va pierde 
viaţa. 

* 

Kel vomită litri întregi de apă. Minunându-se că 
încă e viu, îşi pipăi brațele, picioarele şi capul. 
Întregi! 

Ridicându-se în picioare, descoperi malul râpos 
al Nilului, acoperit cu stuf. Cocoţat pe o 


umbrelă!*, un abumarkub20 îl privea. 

— Corabia s-a scufundat! Nitis, Kel, unde 
sunteți? 

Pasărea îşi luă zborul. 

Clătinându-se, actorul îşi croi drum prin hăţişul 
des. Retrăia cumplita furtună, simţea din nou 
suflarea furioasă a vântului, încerca să se agaţe 
de parapet. Corabia înainta din cale-afară de 
repede, săltând din val în val. Oare din pricina 
acestei iuțeli vor trece pe lângă Theba, fără să se 
poată opri acolo? 

Lipit de catarg, reuşind să-şi păstreze echilibrul, 
Vânt-de-Miazănoapte sfida cerul! El era 
căpitanul acestui vas purtat de curent la voia 
întâmplării, doar el putea să întârzie dezastrul! 

Kel şi Nitis se adăposteau în cabină. Cu 
disperare, Kel încerca s-o protejeze pe tânăra 
preoteasă şi s-o ferească de orice lovitură. 

Noaptea părea veşnică, orele de-abia se 
scurgeau. 

Un val monstruos înălță corabia şi o aruncă spre 
mal. Bebon închise ochii, convins că n-o să-i mai 
deschidă niciodată. 

Şi acum păşea iarăşi pe pământ, pornind în 
căutarea tovarăşilor săi pe care-i striga în van. 


19 Inflorescenţă în care pedunculii fiecărei floricele pornesc din 
acelaşi punct şi se ridică la aceeaşi înățime ca pânza unei umbrele 
(n. tr.). 

20 Pasăre înaltă asemănătoare cu struțul, cu gât scurt şi gros, cu 
cap mare şi cioc enorm (n. tr.). 


Cuprins de ameţeală, se aşeză jos. Doar el 
singur să fi scăpat? Era groaznic! Viaţa, această 
viață pe care-o iubea atât, îi apărea lipsită de rost 
şi crudă. Nici nu putea să îndure gândul că va 
trebui să se întoarcă la obiceiurile şi la viața sa 
obişnuită. 

Învingându-şi oboseala, Bebon se ridică şi o luă 
spre fluviu. Hapy, duhul inundațţiei, o să-i mai 
domolească zbuciumul sufletesc. 

— Unde te duci, Bebon? şopti o voce deloc 
străină. Nu te-ai săturat de apă? 

— Kel! Eşti teafăr? 

Plin de noroi, scribul era de nerecunoscut. 

— Am doar nişte zgârieturi. 

— Şi Nitis? 

— Se spală. Tunica i s-a rupt fâşii-fâşii. 

— Dar Vânt-de-Miazănoapte? 

— S-a ales cu câteva răni şi cucuie. Doarme 
acum. 

— O să ajung să cred că zeii chiar ne ocrotesc! 
Am scăpat cu viață dintr-o asemenea catastrofă, 
suntem iarăşi împreună, respirăm... Visez. 

Cei doi prieteni se îmbrățişară. 

Apoi se apropiară de Nitis, care îl mângâia cu 
blândețe pe Vânt-de-Miazănoapte. 

— Furtuna lui Seth ne-a cruțat datorită 
prezenţei tale, îi mulțumi ea. Fără tine am fi 
pierit. 

— Judecătorul Gem ar trebui să ne creadă 
morți, zise cu speranţă în glas Kel, şi să înceteze 


să ne mai caute. 

— O să încerc să aflu unde suntem, îi înştiință 
Bebon. Să nu vă mişcaţi de aici. Stuful vă fereşte 
de privirile oricui. 

Nilul înghiţise arcul lui Neit, amuleta din 
obsidian reprezentând cele două degete care 
despărțeau cerul de pământ, săculeţul cu pietre 
prețioase şi cuțitul grecesc. La picioarele lui Nitis 
zăceau cioburile  statuetei  Răspunzătorului. 
Ducându-i  teferi şi nevătămaţți pe malul 
răsăritean al fluviului,  Răspunzătorul îşi 
îndeplinise menirea. Kel şi Nitis desenară pe 
nisipul umed, fiecare în dreptul său, semnele de 
pe papirusul criptat. Memoria nu-i înşela, iar 
textul rămânea de nedesluşit. 
Vânt-de-Miazănoapte ciuli urechile. 

Se apropia o barcă. 

— Nişte pescari, observă Kel. Iar Bebon e printre 
ei! 

Scribul dădu la o parte stuful şi barca trase la 
mal. 

— Aceşti oameni cumsecade ne oferă găzduire, 
spuse actorul. 

— Dar n-avem cu ce să le plătim. 

— Au avut noroc azi la pescuit şi sunt fericiți să 
poftească nişte bieţi călători să împartă cina cu 
ei. Le-am mărturisit că am pierdut tot întrucât 
corabia noastră încărcată cu mărfuri a 
naufragiat. 

— Aici, lângă Theba, furtuna n-a avut atâta 


forță, îi lămuri unul dintre pescari, de care 
ceilalți păreau să asculte. Să mergem la coliba 
noastră. Acolo o să facem focul şi o să frigem 
peştii. 

Chinuit de dureri, Vânt-de-Miazănoapte abia se 
ridică de jos. 

— N-aveţi o bucată de pânză pentru soția mea? 
întrebă scribul. Tunica i s-a rupt. 

Pescarul tăie o fâşie din țesătura grosolană pe 
care-o păstra ca să cârpească pânza bărcii. În 
ciuda veşmântului sărăcăcios, pescarii fură 
vrăjiți de frumuseţea lui Nitis. 

— Ce transportaţi? întrebă unul. 

— Urcioare cu vin, răspunse Bebon. 

— Cerute de marele intendent al Divinei 
Adoratoare, bănuiesc. 

— Nu, noi ne îndreptam spre Elefantina şi nu 
plănuiam să ne oprim la Theba. 

Coliba se afla pe o colină de unde se vedea Nilul, 
acum liniştit. Pescarii îşi rânduiră harpoanele şi 
coşurile, apoi aprinseră focul şi aduseră de băut 
bere țărănească. 

— V-aţi întors din morţi, băgă de seamă 
căpetenia pescarilor. De obicei, când se înfurie, 
fluviul nu dă drumul prăzii. 

— Norocul nostru, zise Bebon. Când mă uit la 
peştii ăştia, mă apucă o foame straşnică! 

Pescarii fripseră un chefal, un oxirinc şi un 


lates?!. Lung de un metru, acesta din urmă avea 
burta şi părțile laterale alb-argintii, iar spinarea 
brun-verzuie. 

Lipindu-se de Kel, Nitis îi şopti câteva cuvinte la 
ureche. Când se împărțiră porțiile, scribul, fără 
să observe ceilalți, îl împiedică pe Bebon să se 
atingă de lates. Pescarii apreciară carnea 
acestuia, tare şi gustoasă. 

— Va trebui să le povestiți gărzilor cele 
întâmplate, zise căpetenia. Asta ca să nu vă 
caute zadarnic. Am putea să vă conducem la cea 
mai apropiată cazarmă. 

— Nu-i nevoie, se împotrivi Bebon. Arătaţi-ne 
drumul şi ne descurcăm singuri. 

Căpetenia pescarilor apucă un harpon. 

— Drumul va fi scurt, prietene. Noi suntem 
gărzile. 

Mercenarii trimişi de judecătorul Gem să-i 
aresteze pe cei care le-ar fi trezit bănuieli îi 
înconjurară pe prizonieri, amenințându-i cu 
harpoanele. 

Lipsiţi de arme, Kel şi Bebon erau neputincioşi. 
Istovit, chinuit de dureri, Vânt-de-Miazănoapte 
nu se simţea în stare să lupte. 

— Cine sunteți? întrebă comandantul soldaților. 

— Nişte negustori, răspunse scribul. 


21 Lates niloticus, biban de Nil (n. tr. ). 


— Judecătorul caută un ucigaş a cărui descriere 

ți se potriveşte, o tânără femeie foarte frumoasă 
ce aparține preoțimii din Sais şi pe complicele 
lor, un actor ambulant. Un martor i-a văzut 
dispărând la bordul corăbiei trădătorului Pefy. 
Acesta din urmă a terminat cu uneltirile. 

— Ce i s-a întâmplat? vru să afle Kel. 

— Comandantul garnizoanei din Abydos l-a ucis 
pe Mai-marele vostru pentru că refuza să se 
predea. 

— Dar Pefy era credincios regelui, sări 
numaidecât Nitis. 

Mercenarul zâmbi. 

— S-ar zice că-ți pasă de soarta lui. Din câte 
ştim, acest demnitar necinstit îți cunoştea bine 
familia şi nu i-a fost greu să te atragă de partea 
sa. Fuga voastră se încheie aici, mieluşeii mei. 

O să vă ducem judecătorului, veți fi osândiți la 
moarte, iar noi o să primim o răsplată pe cinste! 

— Nu cred, rosti Nitis cu seninătate. 

Falsa căpetenie a pescarilor îşi încleştă degetele 
pe mânerul harponului. Se spunea că cei trei 
erau din cale-afară de primejdioşi şi aproape de 
neînfrânt. Un zvon prostesc, fără îndoială! De 
astă-dată, ucigaşii nu vor scăpa. Neputând să se 
bată, trebuiau să se recunoască învinşi. 

— Sunt preoteasă a lui Nitis, adeveri tânăra 
femeie, şi învățătorul meu mi-a arătat cum să 
tălmăcesc semnele şi simbolurile. Nimeni n-are 
cum să se ridice împotriva cuvântului zeilor, iar 


ei au hotărât ca voi să dați greş. 

— Speri să ne răpui prin formule magice? 

— Nu voi avea nevoie de ele. 

Mercenarii se priviră cu nelinişte, gata să 
folosească harpoanele. 

— Fiți cuminţi şi urmațţi-ne, le porunci ofițerul. 
— Aţi săvârşit o greşeală care vă va atrage 
moartea, îi lămuri Nitis, şi nici cel mai bun doctor 
n-ar izbuti să vă salveze. 

— Doctor... Ce vrei să zici? 

— Să mănânci dintr-un peşte lates, întrupare a 
zeiței Neit, de față cu o preoteasă de-a sa, eo 
greşeală de  neiertat.  Încălcând această 
rânduială, v-aţi otrăvit. Sângele se înnegreşte, 
astupă plămânii şi înțepeneşte braţele şi 
picioarele. Nu simţiţi că vă lasă puterile? 
Cuprins de rău, un mercenar scăpă harponul şi 
căzu în genunchi. 

— Ridică-te! îi ordonă ofițerul. Vrăjitoarea asta 
încearcă doar să ne sperie. 

Un al doilea grec îşi dădu ochii peste cap. 

— Isprăviţi cu purtările astea de femeiuşti! 
Când şi al treilea mercenar se prăbuşi, ofițerul 
simți cum trupul i se acoperă de o sudoare 
nefirească, iar privirea i se tulbură. Agitându-şi 
harponul, vru să-l arunce spre Nitis. Dintr-o 
săritură, Kel îl apucă de încheietura mâinii şi-l 
dezarma cu uşurinţă. 

Lui Bebon nu-i mai rămase nimic de făcut. Toţi 
soldații zăceau fără suflare. 


— Dacă mâncam din peştele ăla... începu 
actorul. 

— Nu te-am lăsat, îi reaminti Kel. 

— Ba încă m-am şi supărat, într-atât de 
gustoasă părea carnea lui! 

— Să plecăm, îi îndemnă Nitis. 

— Folosindu-ne chiar de barca acestor 
netrebnici, îşi dădu cu părerea Bebon. Având în 
vedere înfăţişarea noastră, gărzile fluviului n-o 
să ne deranjeze. O biată familie de pescari nu 
ameninţă siguranţa regatului. 

— Negreşit, intrările în Theba sunt păzite cu 
străşnicie! încercă Kel să-i mai domolească 
elanul. 

— O să coborâm din barcă în nordul oraşului, 
la adăpost de orice priviri. 

— Şi apoi? 

— Ne descurcăm noi. Vrei să renunţi tocmai 
acum, când ne aflăm aşa aproape de ţinta 
călătoriei? 

Tuspatru părăsiră locul acela înfiorător şi se 
îndreptară spre malul Nilului. Cu pas şovăielnic, 
Vânt-de-Miazănoapte se învoi până la urmă să 
urce în barcă. Bebon mânuia vâslele şi, după un 
drum lung sub razele fierbinţi ale soarelui, le lăsă 
în grija lui Kel. 

În zare se ivise o corabie a trupelor de ordine. La 
proră stăteau doi arcaşi. 

Când trecură pe lângă ea, soldații îi cercetară cu 
ochi bănuitori pe cei trei oameni din barcă, atât 


de mizer îmbrăcați. 

— Aţi avut noroc la pescuit? îi întrebă unul 
dintre soldați. 

— Nu prea, de-aia ne şi întoarcem! le strigă 
Bebon. 

Kel începu să vâslească mai repede. O mulțime 
de bărci alunecau pe apele Nilului, iar corăbii 
grele de mărfuri pluteau pe mijlocul fluviului. 

— Opreşte, îl sfătui Bebon. 

Barca trase lin la mal. 

Vânt-de-Miazănoapte se bucură să calce iar pe 
pământ, iar Nitis contemplă îndelung un salcâm 
înalt, aidoma celui mai bătrân dintre arborii 
sacri din templul de la Sais, ale cărui flori se 
deschideau în cea de-a douăzeci şi treia zi din 
prima lună a inundației. 

— Să ne reculegem, îi rugă Nitis, suntem în fața 
unui sanctuar al lui Neit. 

Actorul n-o contrazise pe tânăra preoteasă, care 
rostea cuvintele de slavă. Soarele însuflețea 
frunzele delicate de salcâm, care sclipeau de 
parcă razele lui le înzestraseră cu o nouă viaţă. 
Un ibis comata, întrupare a spiritului luminos, 
îşi luă zborul către cer. 

— Ştiu un drum care duce spre cartierele 
mărginaşe ale Thebei, mărturisi Bebon, dar 
pesemne că e supravegheat. Şi n-avem cu ce ne 
cumpăra nişte veşminte cuviincioase şi ceva de 
mâncare! 

— Să urcăm malul, propuse Nitis. 


La marginea potecii se vedeau două coşuri pline 
cu peşte şi o chingă. 

— Zeița ne ajută în continuare, observă 
preoteasa. Bebon, foloseşte-te de o cracă uscată 
ca de un toiag şi prefă-te că suferi de dureri 
cumplite de spate. Eu am să te urmez la mare 
depărtare, împreună cu Vânt-de-Miazănoapte. El 
o să care coşurile, iar eu am să mă dau drept 
nevastă de pescar. Gărzile ne vor lăsa să trecem. 
Am să vând peştele în târg şi am să cumpăr 
veşminte şi sandale. Tu, Kel, amestecă-te într-un 
grup de ţărani care merg spre un han în aer liber. 
Vorbeşte cu ei, râzi, fără să dai vreun semn de 
nelinişte. Ne vom întâlni la ieşirea dinspre oraş a 
târgului. 

Bebon rămase cu gura căscată. 

— Cunoaşteţi... cunoaşteţi locurile? 

— Le descopăr acum. Cuvintele arborelui zeiței 
Neit au fost clare şi precise. Să ascultăm de ele. 

Însă actorul nu le auzise. 

Lui Kel nu-i venea să se despartă de Nitis. 

— Să  respectăm poveţțele zeiței, stărui 
preoteasa, şi vom trece peste această nouă 
piedică. 

Planul întocmit de copacul vorbitor, la care 
Bebon se uita cu coada ochiului, presupunea 
mari primejdii. Dar actorul nu avea altul mai 
bun. 

Marele intendent Sheshonqg, iubitor al textelor 
vechi, îşi inspecta vastul locaş de veci de pe 
malul apusean al Thebei 22. Coloanele de 
hieroglife inspirate din Textele piramidelor 
aminteau de  neîncetatele schimbări ale 
sufletului în spațiile cereşti şi de călătoria 
veşnică a spiritului luminos. În răstimpul 
îndelungatei sale cariere, Sheshonq primise 
învățătură de la Divina Adoratoare. Inițiat în 
misterele divine, conducea o adunare de preoți 
însărcinați să cerceteze Tradiția şi să le ofere 
desenatorilor, pictorilor şi sculptorilor motive de 
care să se folosească atunci când decorau 
mormintele. 

Locaşul morţii era, de fapt, locaşul vieții. Simplă 
şi grabnică trecere, existența omenească nu avea 
rost decât legată de lumea cealaltă. Lui 
Sheshonq îi plăcea să vină să mediteze aici. În 
inima tăcerii părelnice a pereților acoperiți cu 
scene rituale, zeii îi vorbeau. Şi nimic nu era mai 
important decât să le asculte glasul. 

— Sunteţi chemat cât mai iute, mare intendent, 
îl vesti secretarul său, stânjenit că tulbură 
gândurile Mai-marelui său. 

— Pentru ceva care chiar nu suferă amânare? 
— Mă tem că da. 

Cu părere de rău, Sheshong se smulse din pacea 


22 Mormântul teban 27. 


locaşului său de veci. 

Vădit supărat, scribul vistieriei îl aştepta la 
intrarea mormântului. 

— Mare intendent, lucrurile nu mai pot merge 
aşa! Vă rog să luaţi fără întârziere măsuri 
hotărâte. 

— Aş putea primi, mai întâi, câteva lămuriri? 
— Scribul cirezilor trebuia să-mi trimită în 
dimineața asta trei boi graşi şi cinci gâşte. Dar 
am primit doar un bou şi două gâşte, fără o 
lămurire sau o părere de rău. Cât despre scribul 
hambarelor, a micşorat de capul lui tainul 
brutăriei din Karnak. Cu alte cuvinte, nu se va 
mai pregăti destulă pâine pentru toţi slujitorii 
templului. Şi oamenii ăştia pretind că-şi fac 
treaba! Merită o ciomăgeală zdravănă. Dacă aş 
avea puterea voastră, i-aş înlocui numaidecât cu 
administratori pricepuți. 

— Am să îndrept aceste neajunsuri, făgădui 
Sheshonq. 

— Arătaţi-vă neînduplecat, mare intendent! 
Altminteri, o să se ajungă la o adevărată 
harababură. 

Sheshonqg auzea adesea astfel de cuvântări. 
Peste măsură de cicălitor şi pretenţios, scribul 
vistieriei nu contenea să tune şi să fulgere 
împotriva colegilor săi, învinuindu-i de greşeli 
grave înainte chiar ca aceştia să le săvârşească. 
Scribul  ogoarelor bea prea mult, cel al 
hambarelor îşi pierdea vremea cu certuri în 


familie, cel al turmelor stătea ore întregi la taifas, 
iar cel al corăbiilor nu deosebea lucrurile 
importante de restul. 

Sheshonqg îşi petrecea o bună parte din timp 
îndreptându-le greşelile şi potolind certurile. 
Totuşi, oamenii săi îşi iubeau munca şi nu 
încercau niciodată să scape cât mai iute de 
sarcinile lor. La adunarea din fiecare săptămână, 
marele intendent reuşea să le domolească 
pornirile duşmănoase, spre binele tuturor. Îi 
asculta răbdător pe toți şi nu privilegia pe 
nimeni. lar scribii, ştiindu-l cinstit şi 
nepărtinitor, îl respectau şi aveau încredere în 
judecata lui. 

La fel ca şi cele din urmă, ziua de azi se anunța 
lungă şi încărcată. Trecând dintr-o odaie de 
lucru în alta, Sheshonq stingea vrajba şi 
reînstăpânea armonia. În ciuda slăbiciunilor 
omeneşti, templul continua să existe şi zeii erau 
slujiți cum se cuvine. La munca obişnuită se 
adăuga acum şi delicata misiune de a-l împinge 
pe Henat să creadă anumite lucruri. După 
spusele doctorului Divinei Adoratoare, Henat 
mușcase momeala. 

Dar înaltul demnitar, şiret şi bănuitor, va mai 
şovăi poate o vreme, până să pună temei cu totul 
pe mărturia doctorului. 

Sheshonq porni spre vila căpeteniei iscoadelor, 
a cărei intrare era aspru păzită. Marele intendent 
îi felicită pe slujitori pentru atenţia lor şi porunci 


ca Henat să fie înştiințat despre sosirea sa. 

Locuinţa nu era lipsită de farmec. Picturile de pe 
ziduri înfăţişau ciocârlii zburând peste straturi 
de albăstrele. Aceste culmi de măiestrie şi grație 
îl făceau pe privitor să uite lesne de greutățile 
lumii de afară. 

Henat apăru. 

— Divina Adoratoare a răspuns cererii mele, 
mare intendent? 

— Din păcate, nu. Nici de ale mele nu ţine 
seama. Lipsindu-mi sfaturile ei precise, trebuie 
să potolesc certurile dintre scribii însărcinaţi să 
conducă diferite părți ale administraţiei. O 
uriaşă bătaie de cap! 

Henat se feri să zâmbească. Mărturisirea lui 
Sheshonq se potrivea cu raportul întocmit de 
unul dintre oamenii săi. 

Descumpănit, marele intendent se mulțumea să 
îndeplinească treburile zilnice în aşteptarea 
morții bătrânei preotese, care nu mai primea pe 
nimeni, nici măcar pe Sheshonq. 

— Îmi pare rău că pomenesc de ceva atât de 
trist, dar... cum se hotărăşte cine îi va urma? 

— Divina Adoratoare îşi alege o fiică spirituală 
pe care o asociază la tron ca s-o pregătească. La 
moartea Mamei sale, fiica ia asupra ei toate 
datoriile rituale. 

— Şi această alegere a fost făcută? 

— Nu în mod clar. Totuşi, Majestatea Sa nu şi- 
a tăinuit gândurile. Vrea s-o adopte pe Nitocris, 


o preoteasă tânără, iubitoare, a învățăturilor 
sacre. 

„Cu siguranţă, îşi spuse în sinea sa Henat, acest 
intendent cumsecade nu-mi ascunde nimic”. 
Într-adevăr, căpetenia iscoadelor aflase deja de 
la oamenii săi ceea ce-i destăinuise Sheshonq. 
Sfielnică şi reținută, tânăra Nitocris va trăi 
retrasă la Karnak şi nu va avea o strălucire 
spirituală asemănătoare cu cea a Divinei 
Adoratoare de acum. 

Gândindu-se la scribul Kel, lui Henat îi venea să 
râdă. Să se străduiască atât şi să treacă prin 
sumedenie de primejdii degeaba! Chiar dacă ar 
ajunge până la Divina Adoratoare, ar vedea doar 
o bătrână ce trage să moară şi care n-ar fi în 
stare să-l ajute. 

— Am pus la cale un banchet în onoarea 
voastră, rosti Sheshonq cu însufleţire. Vor veni 
scribii care răspund de templele de pe malul 
apusean şi care sunt fericiți să vă întâlnească. 
— Îmi pare rău că-i dezamăgesc. N-o să iau 
parte la petrecere. 

Chipul marelui intendent se întunecă. 

— V-am jignit cu ceva, am săvârşit vreo greşeală 
cumplită, am... 

— Nu vă faceţi griji, mare intendent! Nu-i vina 
voastră şi vă mulțumesc pentru primirea fără 
cusur de care m-am bucurat la Theba. De altfel, 
am să-i vorbesc despre asta regelui şi vă doresc 
să vă păstraţi rangul şi slujba. Noua Divină 


Adoratoare va avea nevoie de experiența voastră. 
Să vegheaţi în continuare cât mai bine asupra 
frumoasei provincii tebane. 

— Mă voi strădui, îl asigură Sheshonqg, dar 
refuzul vostru... 

— Are o pricină simplă: mă întorc la Sais. M-a 
încântat şederea aici şi v-am prețuit mult 
ospitalitatea. Dar nu vreau să intru cu de-a sila 
peste o muribundă şi prefer să mă întorc la 
palatul din capitală unde mă aşteaptă vrafuri de 
registre. 

— Poate dacă aş mai face o încercare să fiți 
primit şi... 

— N-are rost, zise răspicat Henat. Să-mi daţi de 
veste când e înmormântarea. Un trimis al regelui 
va veni ca să fie de față. 

— Nu îndrăznesc să vă cer o favoare... 

— Îndrăzniţi, mare intendent. 

— Aţi vrea să-l asiguraţi pe rege de credința mea 
deplină? 

— N-am să uit. 

Adevărat  cârmuitor al provinciei tebane, 
Sheshonqg îşi încovoia spinarea, mlădios ca o 
trestie. O purtare atât de mulțumitoare şi 
liniştitoare! Exista un singur neajuns: iscusitul 
demnitar trăgea zadarnic nădejde că i se vor 
încredința slujbe mult mai înalte. La curtea din 
Sais n-ar fi de niciun folos. Pe când aici, controla 
totul în folosul lui Amasis. 

— Theba va avea plăcerea să vă revadă? 


— Zeii vor hotări, răspunse Henat. 

Marele intendent se îngriji el însuşi ca 
pregătirile de plecare a căpeteniei iscoadelor să 
se termine cât mai repede. Şi când îl văzu pe 
Henat părăsind cheiul din Karnak, se felicită în 
sinea sa că dusese cu bine la capăt planul 
întocmit de Divina Adoratoare. 

La ieşirea din canalul care ducea la 
debarcaderul templului din Karnak, corabia lui 
Henat se încrucişă cu o alta, încărcată de gărzi 
şi soldați. La pupă, stătea aşezat sub o umbrelă 
judecătorul Gem. În clipa în care cele două vase 
se atinseră uşor, căpetenia iscoadelor îl strigă pe 
magistrat. 

O manevră iscusită lipi corăbiile una de alta şi 
cei doi bărbaţi se retraseră în cabina lui Gem. 

— Părăsiți Theba, Henat? 

— Într-adevăr. 

— Divina Adoratoare v-a asigurat de sprijinul 
său deplin? 

— N-am văzut-o. 

— Vă bateţi joc de mine. 

— Nu am îndoieli că e grav bolnavă şi că-şi 
trăieşte ultimele zile. Nu-l mai primeşte nici 
măcar pe marele ei intendent şi n-o să ajute pe 
nimeni. De aceea mă întorc la Sais. Şi ar fi bine 
să faceți la fel. 

— Nu trebuie să-mi spuneţi ce să fac, Henat. 


Continui cercetările după cum cred eu de 
cuviinţă. 

— Nişte cercetări care se cam lungesc! 

— Credeţi? 

Privirea  zeflemitoare a judecătorului trezi 
curiozitatea căpeteniei iscoadelor. 

— Nu uitaţi, Gem, că aveți datoria să-mi 
dezvăluiţi tot ce aflați. 

— Dar domnia voastră n-aveţi aceeaşi datorie? 
Şi părerea mea e că nu o respectaţi. 

— Părerile voastre nu mă interesează. 

— Pe de altă parte însă, una dintre faptele 
importante petrecute în răstimpul căutărilor 
mele ar trebui să vă atragă atenţia. 

Henat îşi dădea seama că de data asta îi scăpa 
ceva. Şi întrucât judecătorul dorea să se bucure 
de un crâmpei de triumf, căpetenia iscoadelor îi 
lăsă această plăcere. 

— Vreţi să-mi povestiți? 

— Dacă-mi oferiţi ceva în schimb. Ce-aţi 
descoperit la Theba privitor la scribul Kel şi la 
complicii săi? 

— Nimic, chiar nimic. 

— Şi vă închipuiți c-o să vă cred? 

— Dacă ucigaşul ar fi fost zărit, oamenii mei mi- 
ar fi dat de ştire. 

Magistratul se arătă convins. 

— Am decapitat trupa uneltitorilor, mărturisi el. 
— L-aţi arestat pe Kel? 

— Mai-marele său a fost ucis. 


— Mai-marele său... 

— Trădătorul Pefy. Îşi adăpostea complicii în 
locuința din Abydos şi le-a îngăduit să fugă. 
Comandantul mercenarilor greci l-a străpuns cu 
lancea. Dat fiind că nu primise un astfel de ordin, 
va fi pedepsit. 

Tonul sec pe care fuseseră rostite aceste vorbe îl 
uimi pe Henat. 

— l-am trimis deja veste Majestății Sale, care 
ştie acum că mă apropii cu paşi hotărâți de ţinta 
căutărilor mele. Pefy voia să pună mâna pe 
putere folosindu-se de o cohortă de ucigaşi 
condusă de scribul Kel. 

— Oare el e încă viu? 

— Pesemne că nu. A pierit în timpul unei furtuni 
laolaltă cu cei mai apropiaţi complici ai lui, 
preoteasa Nitis şi actorul Bebon. După spusele 
corăbierilor cu care am discutat, tustrei s-au 
înecat. Dar nu le-am găsit leşurile. 

— Le-au devorat crocodilii şi peştii! 

— Se poate. 

— Vă îndoiți? 

— Preferam să le văd. 

—  Încăpăţânarea nu-i neapărat o virtute, 
judecătorule Gem. 

— Acum mă învăţaţi meserie? 

— În loc să vă pierdeţi vremea căutând morti, 
întoarceţi-vă la Sais. 

— Încă nu mi-am încheiat cercetările. Doar eu 
voi hotări când e timpul să le pun capăt. 


— Theba e un oraş tare plăcut, iar marele 
intendent o gazdă fără pereche. Negreşit o să 
prețuiți minunatele clipe tihnite petrecute aici. 
— Am de gând să lucrez, nu să lâncezesc. Şi 
doresc să capăt sprijinul oamenilor voştri. 

— Numai regele hotărăşte asta. 

— Oricum o să încuviinţeze cererea mea scrisă, 
socoti magistratul. Lăsaţi-mă să câştig timp. 
Căpetenia iscoadelor chibzui puţin. 

— Căutaţi-l din partea mea pe meşterul care 
pregăteşte papirusurile de primă calitate la 
Ramesseum. El e conducătorul oamenilor mei 
din Theba. 

Judecătorul va fi dezamăgit, întrucât meşterul 
n-avea nicio informaţie importantă pe care să i-o 
ofere. 

— Vă mulțumesc pentru ajutor. 

— Toate problemele astea pricinuite de Kel se 
termină cum nu se poate mai bine, aşa e? Iată- 
ne scăpațţi de ucigaş şi de aliaţii săi! Aţi ocolit un 
proces care ar fi dus oricum la pedeapsa cu 
moartea. Frumoasă reuşită, judecătorule Gem. 
Regele va fi încântat de felul în care v-aţi 
descurcat şi meritați cu prisosință câteva zile de 
odihnă la Theba. 

— N-am câtuşi de puţin nevoie de odihnă şi vă 
repet că plănuiesc să-mi sfârşesc aici cercetările. 
— Arestând nişte năluci? Bucuraţi-vă un pic de 
viaţă! 

— Dar mi se pare că nu vă stătea în obicei aşa 


ceva. 

— Farmecul Thebei o să vă surprindă. Şi nu 
uitaţi să vă întoarcețţi la Sais. 

— Drum bun, Henat. 

Cele două corăbii se îndepărtară, cea a 
magistratului apucând spre cheiul din Karnak. 
Ofiţerul care răspundea de paza templului îl 
întâmpină cu mult respect pe Gem. 

— Locuința voastră e gata, zise el. Marele 
intendent vă roagă să-l iertați că, din pricina 
unor treburi administrative care nu suferă 
amânare, n-o să vă poată vedea decât mâine. 
Vila în care stătuse până de curând Henat 
fusese curățată şi o armată de slujitori se 
pregătea să-i împlinească judecătorului cele mai 
mărunte dorințe. 

— Locul ăsta nu-mi convine. Găsiţi-mi o clădire 
în oraş. 

Am nevoie de vreo zece odăi de lucru pentru 
slujbaşii mei, de o sală pentru adunări şi de o 
cazarmă. Încă două corăbii de-ale gărzilor nu vor 
întârzia să sosească şi o să-mi desfăşor oamenii 
pe cele două maluri. 

— Trebuie să mă sfătuiesc cu marele intendent 
şi... 

— E un ordin, îi tăie vorba Gem. Părerea lui nu 
schimbă cu nimic lucrurile. Am să rămân în casa 
asta doar o noapte. 

Un bucătar cu obraji umflați se prezentă 
înaintea judecătorului. 


— Cina e alcătuită din două gustări, adică... 

— Renunţaţi la ea. Îmi ajunge o fiertură de bob. 
— Ca vin, vă propun... 

— Aduceți-mi apă. 

Ornamentaţia plină de fineţe a vilei nu-l mişcă 
pe Gem, care se aşeză la umbra unui sicomor şi 
citi, încă o dată, dosarul scribului Kel. Trebuia 
oare să-l închidă pentru totdeauna? 

Un ofițer al gărzilor veni să-i dea raportul. 

— Avem veşti despre mercenarii care se dădeau 
drept pescari. Veşti proaste. 

— Au fost atacați? 

— La prima vedere, nu. l-am găsit fără suflare 
în tabăra lor. 

— Din ce pricină au murit? 

— Doctorul zice că s-au otrăvit pentru că au 
mâncat dintr-un anumit peşte. 

Ciudată întâmplare... Nu cumva preoteasa Nitis 
a folosit vreo otravă? Şi scribul Kel îşi ucisese tot 
aşa colegii din Casa tălmacilor! 

Prin urmare, judecătorul n-o să închidă încă 
dosarul. 

Favorit, câinele Divinei Adoratoare, se apropie 
de stăpâna sa  cerşindu-i o mângâiere. 
Numaidecât, Acrobat, maimuțica verde, îl muşcă 
de coadă, chemându-l la joacă. Cei doi tovarăşi 
credincioşi îi bucurau inima Divinei 


Adoratoare 23. Dedicată întru totul lui Amon, 
divinul său soț, ea nu avea copii. Căsătoria ei 
simbolică  chezăşuia  statornicia creației şi 
îndepărta haosul. Reprezentantă pe pământ a 
principiului feminin primordial, Mamă a tuturor 
făpturilor, Divina Adoratoare împărtăşise taina 
lui Amon când fusese încoronată, şi datorită 
îndeplinirii zilnice a ritualurilor, unirea lor 
rămânea la fel de puternică. 


„Mult preaiubita”, „Stăpână a farmecului”, 
„Bogată în favoruri”, „Conducătoare a tuturor 
femeilor”,  suverana  cârmuia universul şi 


pământul întreg, umplând sălile templului cu 
mireasma răspândită de roua sa, ea avea o voce 
care vrăjea şi cânta o muzică cerească. 

Ca în fiecare dimineaţă, se purifică şi îmbrăcă o 
tunică lungă strânsă în talie cu o centură. Un 
preot îi încinse fruntea cu o fâşie de pânză roşie 
legată la spate cu un nod, care lăsa cele două 
capete să atârne pe umeri. 

În pofida vârstei înaintate, Divina Adoratoare se 
bucura de o sănătate desăvârşită, hrănită de o 
energie care nu seca niciodată. Apropierea de 


23 Ea se numea Ankh-nes-nefer-Ră, „Regele trăieşte pentru ea (sau: 
viața îi apar ţine), inima luminii divine (Râ) este desăvârşită”, Hegat- 
neferu-merit-Mut, „Stăpână a perfecțiunii, iubită de Mut (soţia 
divină a lui Amon, al cărui nume înseamnă în acelaşi timp «mamă» 
şi «moarte»)”. Ca şi în cazul faraonilor, numele ei erau înscrise într- 
un cartuş. Această femeie excepţională a ocupat cea mai înaltă 
funcție sacerdotală din Theba vreme de şaizeci de ani. 


divinități  ştergea urma timpului, ţinuta 
maiestuoasă şi frumusețea preotesei rămânând 
neatinse. Nu jinduia după anii tinereții şi-i 
mulțumea lui Amon că-i dăruise atâta fericire. 

— Vreun curios prin preajmă? îl întrebă ea pe 
Mai-marele ritualiştilor. 

— Majestate, templul e bine închis. 

Divina Adoratoare se îndreptă spre „Cel mai 
strălucitor dintre monumente”, sanctuarul clădit 
de Thutmosis III şi menit inițierii marilor preoți 
din Karnak. Aici îi fuseseră dezvăluite marile 
mistere ale morții, renaşterii şi iluminării. 

Preoteasa se opri înaintea statuii-cub ce-l 
înfățişa pe marele înțelept Amenhotep, fiul lui 
Hapu, citind un papirus desfăşurat pe genunchi. 
Înzestrată cu o viață mai presus de cea 
omenească, statuia trebuia purificată astfel încât 
nicio murdărie să nu spurce granitul. De aceea, 
Divina Adoratoare turnă peste ea apă din lacul 
sacru, imagine pământească a oceanului 
începuturilor lumii. 

Apoi, un preot îi întinse o torță şi o conduse 
până la locul unde mocnea un jăratic. Un alt 
ritualist îi dădu o ţepuşă în care era înfiptă o 
figură din ceară care reprezenta un răzvrătit cu 
capul tăiat şi mâinile legate la spate. 

Divina Adoratoare o aruncă în foc. 

Trosnetele semănau cu gemetele unui om supus 
la cazne. 

Odată vrăjmaşul ars, preoteasa îşi încordă arcul 


şi se prefăcu a trimite câte o săgeată în cele patru 
zări. Ritualul nimicea forţele răului, oprindu-le 
să întunece cerul şi strălucirea zeilor. 

Calea celor pe care-i aştepta se elibera, în 
sfârşit. După ce trecuseră prin atâtea încercări, 
atingeau pământul teban. Totuşi, rămâneau de 
înfruntat multe primejdii şi reuşita misiunii lor 
nu era sigură. 

Flacăra se stinse. 

Cu pas domol, Divina Adoratoare porni spre cele 
două capele închinate lui Osiris, construite din 
porunca ei de-a lungul drumului ce ducea la 
templul lui Ptah. Apucând pe o mică alee 
pietruită, pătrunse în cea a lui Osiris, „stăpânul 
ofrandelor2*”. 

Luând parte la sărbătoarea înnoirii sufletului 
regal, zeul îi dăruia hrană spirituală şi 
trupească. Pe zidurile capelei se vedea înfățişat 
faraonul Amasis, urmat de al său Ka, puterea de 
creație, păşind în pavilioanele ridicate cu prilejul 
acestei ceremonii. Regele îi oferea vin lui Amon- 
Râ, însoţit de Maat, iar Divina Adoratoare primea 
din mâinile zeului sistrele ale căror vibrații 
împrăştiau forțele vătămătoare. Scuipând foc, 
şerpii ascundeau aceste mistere de ochii 
neinițiaţilor, pe care îi tăiau în bucăţi paznicii 
cumpliți, cu capete de crocodil sau pasăre 
răpitoare şi purtând cuțite asupra lor. 


24 Neb djefau. 


În mijlocul sanctuarului se  săvârşea 
încoronarea lui Osiris, după ritualurile de la 
Abydos. Divina Adoratoare venea adesea aici ca 
să le trăiască în spirit, pregătindu-se să treacă 
de porțile lumii nevăzute. 

Marele său intendent, prieten şi sfătuitor 
Sheshonqg lua şi el parte la toate acestea, fiind 
înfățişat pe unul dintre pereţii capelei. 

În acest loc, la adăpost de orice privire, 
Sheshonq îşi aştepta suverana. 

— Majestate, căpetenia iscoadelor a părăsit 
Theba, convins că vi se apropie sfârşitul. Nu vă 
mai socoate o primejdie, aşa că a hotărât să se 
întoarcă la Sais. 

— Dar oamenii lui au rămas aici. 

— Asta nu mă îngrijorează deloc, întrucât îi 
cunosc pe toți. Conducătorul lor, un om destul 
de liniştit, n-ar trebui să ne dea prea multă 
bătaie de cap. În schimb, sosirea judecătorului 
Gem împreună cu o sumedenie de gărzi mă pune 
pe gânduri. Când mă voi întâlni cu el, am să 
încerc să-i aflu planurile. 

— Fii cu mare băgare de seamă. Încăpăţânat şi 
muncitor, acest înalt magistrat n-o să-şi 
slăbească strădaniile. Iar călătorii pe care-i 
aşteptăm se apropie de noi. 

— Aşadar, sunt în viaţă! 

— Zeii i-au ocrotit. Ultima parte a drumului lor 
va fi grea şi plină de pericole şi cel mai mărunt 
pas greşit îi va osândi la pieire. 


— Dacă vă crede pe moarte, judecătorul Gem n- 
o să renunţe la cercetările sale? 

— E călăuzit de o singură dorinţă: să-l aresteze 
pe scribul Kel. Și nimic nu-l va face să renunțe. 

— Speram la un mic răgaz după plecarea lui 
Henat, zise cu amărăciune marele intendent. Şi- 
acum poate că trebuie să ne pregătim pentru tot 
ce-i mai rău! Să luăm legătura cu scribul şi cu 
prietenii săi va fi din cale-afară de anevoios. 

— Ai rezolvat deja o mulțime de probleme care 
păreau fără ieşire, Sheshonqg. 

— Încrederea pe care mi-o arată Majestatea 
Voastră îmi umple inima de bucurie, dar nu m- 
am lovit niciodată de gărzi şi de judecătorii 
regelui Amasis! 

— Însă tu ai la îndemână o comoară neprețuită: 
experienţa. În fata forţei sălbatice vei folosi 
viclenia. 

— Oare judecătorul Gem o să-mi lase timpul 
necesar? N-o să scape niciun prilej să întindă 
capcane, iar scribul Kel ar putea cădea în ele. 

— Caută să le zădărniceşti şi să eliberezi drumul 
spre Karnak, încă mai avem cum să salvăm 
Egiptul. 

— Am să fac tot ce trebuie, chiar dacă e mai 
presus de puterile mele, Majestate. 

Zâmbetul uşor al Divinei Adoratoare îl tulbură 
pe marele intendent, care îi admira noblețea 
înnăscută, demnitatea pilduitoare şi strălucirea 
fără pereche. Ca s-o slujească şi să se ridice la 


înălțimea aşteptărilor ei, şi-ar fi dat şi viața. 

Tot făcând pe bolnavul, Bebon sfârşi prin a avea 

dureri de spate. Aşa cum mergea, sprijinindu-se 
apăsat în toiag, nu aducea deloc a răufăcător 
primejdios, urmărit de trupele de ordine. Totuşi 
gărzile îl opriră la intrarea în Theba. 

— Unde te duci, voinice? 

— La tămăduitorul de oase din cartierul de 
miazănoapte. 

— Eşti ţăran? 

— Plugar. Am înţepenit de şale şi nu mai pot să 
muncesc. 

— Tămăduitorul are mâini bune, o să te vindece. 

Dându-şi silința să şchiopăteze cât mai tare, 
Bebon o luă spre piața de peşte, care se întindea 
pe o mare parte din chei. Curând o zări pe Nitis, 
care isprăvea de vândut, la un preţ bun, peştii 
aceia frumoşi, apreciaţi de cunoscători. 

Schimbul aduse un câştig pe cinste: tunici, 
sandale, merinde felurite, mici vase uşor de 
vândut mai târziu. 

— L-ai văzut pe Kel? îl întrebă preoteasa pe 
actor. 

— Din păcate, nu. Sunt sigur însă că a trecut de 
gărzi, care-i opresc mai cu seamă pe scribi şi pe 
tinerele perechi. 

Nitis puse tot ce căpătase în coşuri. Vânt-de- 
Miazănoapte se ridică şi primi să le care. Bebon 


îi urmă până la ieşirea dinspre oraş a pieţei. Pe 
drum se încrucişară cu o patrulă care nici nu-i 
băgă în seamă. 

— O să rămân aici, hotărî actorul. Încercaţi să 
închiriați o cameră unde să ne putem schimba 
veşmintele. 

În cartierul de nord al cetăţii lui Amon domnea 
o mare zarvă, din pricina numeroaselor magazii 
unde se strângeau mărfuri. Oamenii vorbeau 
tare, se tocmeau, schimbau măgari, cădeau la 
învoială asupra zilei când să transporte 
mărfurile. 

Timpul trecea şi Bebon începea să se îngrijoreze. 

O ceată de țărani se apropia. În frunte păşeau 
doi bărbaţi care discutau în gura mare, 
mulțumiți că se vedeau la oraş. În spatele lor, 
Kel! 

Actorul îi făcu semn şi scribul se desprinse de 
grup. Amândoi se opriră la colțul unei străduțe 
şi se puseră pe aşteptat, sprijiniți cu spatele de 
un zid. 

După puţin timp, Nitis veni după ei şi-i conduse 
la parterul unei case cu trei etaje. Aflată în 
reparații, clădirea servea drept adăpost. 

— Nu seamănă a palat, observă Bebon, dar una 
peste alta, iată-ne la Theba! Nici nu-mi vine a 
crede. 

— Oraşul acesta ar putea să fie mormântul 
nostru, zise Kel. Cum vom reuşi s-o întâlnim pe 
Divina Adoratoare? 


— Mi se pare mai uşor de ajuns la marele 
intendent Sheshong, mâna ei dreaptă. El e cel 
mai puternic om din Theba. Cârmuieşte 
administrația şi veghează la bunăstarea 
provinciei. 

— Şi dacă se arată duşmănos? 

Actorul se posomori. 

— Atunci va trebui să ne luăm tălpăşița. 

— N-am ajuns încă acolo, se amestecă Nitis. Şi 
deocamdată avem nevoie de un somn bun. 

* 

Judecătorul Gem îşi luă în stăpânire noua 
locuință. Vizită fiecare odaie de lucru şi împărți 
camerele clădirii oferite de administrație 
oamenilor lui. Secretarul magistratului rândui 
papirusurile şi tăblițele de lemn pe rafturi şi 
aranjă mobila după placul stăpânului său. 
Cărăuşii aduseră cele de trebuință: cerneală, 
stilete, calamusuri, gume, palete, cârpe şi o 
sumedenie de coşuri împletite. 

În câteva ore, toți vor fi gata să se apuce de 
treabă. Pentru a adăposti soldații şi gărzile sosite 
de curând la Theba, mai multe case de peste 
drum fuseseră golite, iar cei care locuiau în ele — 
trimişi să stea o vreme prin alte părți. 

Gem simţea că soarta cercetărilor sale se va juca 
aici. Kel şi complicii săi scăpaseră de aşa-zişii 
pescari, se feriseră de gărzile care păzeau cu 
străşnicie drumurile şi ajunseseră la capătul 
călătoriei lor. Numai că trebuiau să treacă şi de 


porțile Karnakului. Şi toată această osteneală 
doar pentru ca să întâlnească o muribundă ce 
nu era în stare să-i ajute! 

Oare Divina Adoratoare chiar trăgea să moară? 
De obicei, căpetenia iscoadelor nu putea fi dusă 
de nas. Întorcându-se la Sais, Henat îşi arăta 
clar convingerea. Dar dacă actorul Bebon lucra 
pentru el şi o să-l predea curând pe „prietenul” 
său Kel justiției? 

Venirea marelui intendent îi întrerupse şirul 
gândurilor. De la bun început, acest om 
impunător, rotofei şi cu purtări plăcute îl scoase 
din sărite pe judecător. 

— Nu speram să vă mai văd, îi spuse pe un ton 
sec Gem. 

— Anumite sarcini legate de administraţie m-au 
împiedicat să vă întâmpin şi vă rog să mă iertați. 
Provincia aceasta mare nu-i uşor de condus, 
credeți-mă! 

— Fiecare cu greutăţile lui. 

— Sunteţi mulțumit de locuinţă? 

— Da, n-am nevoie de mai mult. 

— N-aţi dori o vilă liniştită, înconjurată de 
grădină, ca să vă odihniți mai bine? 

— N-am de gând să mă odihnesc, ci să arestez 
un ucigaş de temut și şleahta sa. 

— Dar am auzit că ar fi pierit înecaţi, se miră 
Sheshonq. 

— Nu mai luaţi de bun orice zvon. 

— Tebanii sunt în primejdie? 


— Le voi asigura paza, dar mă bizui pe ajutorul 
lor, începând cu al vostru, mare intendent. 

— L-aţi dobândit deja pe deplin, judecătorule 
Gem! 

— Puneţi-mi la dispoziţie un plan amănunțit al 
oraşului şi al provinciei şi porunciţi trupelor de 
ordine să fie oricând gata de luptă. 

— Oh! Trupele de ordine sunt puţin numeroase 
şi se mărginesc să protejeze templul din Karnak! 

— Începând din această clipă, se supun 
ordinelor mele. 

— Ar trebui s-o înştiințez pe Divina Adoratoare 
despre toate acestea, dar... 

— Cine vă opreşte? 

Cuvintele ieşiră cu greu din gura lui Sheshonq. 

— E vorba de o mare taină şi... 

— ÎI reprezint pe faraon şi vreau să ştiu tot. De 
altfel, doream s-o văd pe Divina Adoratoare şi să- 
i împărtăşesc planurile mele. 

— Din păcate, n-o să fie cu putință, şopti 
Sheshonqg, mâhnit. Sănătatea-i şubredă o sileşte 
să nu primească pe nimeni, nici măcar pe mine. 
Populaţia nu are habar despre această 
nenorocire, iar eu sunt întru totul descumpănit. 

— Păstraţi în continuare tăcerea şi vedeți-vă de 
îndatoririle care vă revin. 

— Diseară vă poftesc la un banchet dat în 
onoarea voastră. Bucătarii noştri... 

— Diseară va avea loc adunarea ofițerilor 
armatei şi gărzilor. Şi socot că neapărat trebuie 


să fiți de față. 

* 

O hartă mare fusese desfăşurată pe mai multe 
mese joase alăturate. Grație priceperii scribilor 
care o întocmiseră, judecătorul Gem îşi făcu o 
idee precisă despre cetatea lui Amon şi 
împrejurimile sale. 

Teritoriul care trebuia supravegheat şi cercetat 
era atât de întins, încât descuraja pe oricine. Kel 
putea să se ascundă chiar în mijlocul oraşului, 
la țară sau într-un templu potrivnic cârmuirii lui 
Amasis. 

Primul lucru care se cerea făcut era ca o parte 
din trupele de ordine să controleze malul 
apusean, iar cealaltă, malul răsăritean. Intrarea 
în Valea Regilor va fi închisă, iar în sanctuare nu 
vor pătrunde decât ritualiştii. 

În orice clipă, gărzile îi puteau controla pe 
trecători şi negustori. lar în apropierea clădirilor 
administrației vor exista noi posturi de strajă, 
fără a mai pune la socoteală înmulțirea pe apă şi 
pe uscat a patrulelor. În sfârşit, cel care îi va oferi 
judecătorului informaţii demne de atenţie va 
primi o răsplată generoasă. 

Înmărmurit,  Sheshong nu scoase niciun 
cuvânt. 

Scribul şi prietenii săi nu aveau să iasă din 
această capcană şi n-o vor întâlni în veci pe 
Divina Adoratoare. 

Purtând o tunică asiatică pestriță, cu părul 
strâns de o legătură multicoloră, încălțat cu 
sandale fine, Bebon arăta ca un desăvârşit 
negustor sirian aflat în căutare de câştiguri. 
Străbătând în lung şi-n lat marile piețe ale 
oraşului, intra în discuţii cu toată lumea, 
folosindu-se de farmecul său. 

— Mă miră numărul mare de gărzi, îi mărturisi 
el unui negustor de ţesături. Când am fost ultima 
oară la Theba n-am văzut atâtea! 

— În împrejurări neobişnuite se cer măsuri 
neobişnuite. N-aţi auzit vorbindu-se despre o 
ceată de ucigaşi condusă de un scrib? 

— Mi-au ajuns la ureche unele zvonuri 
nelămurite, recunosc. 

— Ucigaşii ăştia de temut se ascund aici, la 
Theba! De aceea judecătorul Gem însuşi a 
desfăşurat aşa multe trupe. Cele două maluri 
sunt păzite cu străşnicie şi lepădăturile n-or să 
scape. Barem dreptatea şi ordinea sunt 
respectate în Egipt. 

— Aşa e, aşa e, încuviință Bebon. Cu cât se 
termină mai repede toată povestea asta, cu atât 
o să fie mai bine pentru negoțţ. 

— Foarte adevărat! lar marele intendent 
Sheshonqg, un om deosebit şi un administrator 
de prim rang, trebuie că nu vede cu ochi buni 
amestecul puterii din capitală în treburile de pe- 
aici. Tebanii se bucură de o oarecare libertate şi 


cârtesc numaidecât, pe ascuns ce-i drept, 
împotriva felului în care conduce Amasis regatul. 
Singurul lor faraon e Divina Adoratoare. 

— Mi-ar plăcea să-i propun marelui intendent 
nişte parfumuri dintre cele mai alese pentru 
templul din Karnak. 

— Aveţi noroc, astăzi vine la primăria din Theba 
şi-i primeşte acolo pe negustorii străini. Grăbiţi- 
vă să cereți audienţă. 

— Mulţumesc pentru sfat. 

Bebon trecu să-l ia pe Kel, îmbrăcat iar precum 
țăranii şi însoţit de măgarul său care căra hrană 
pentru vite. Tustrei aveau grijă să păşească 
apăsat, de parcă duceau pe umeri toată povara 
Celor Două Regate. 

Soldaţii păzeau intrarea în primărie şi-i 
controlau pe vizitatori. 

Sosirea marelui intendent, înaintea căruia 
păşeau vreo zece scribi cu veşminte elegante, nu 
trecu nebăgată în seamă. 

— Când o să ne descotorosim de această 
armată? îl întrebă un slujbaş. Theba e un oraş 
paşnic şi liber! 

Deocamdată n-avem încotro, i-o  reteză 
Sheshonqg. Însă, curând, lucrurile se vor lămuri. 

Marele intendent schimbă câteva cuvinte cu 
administratorii săi, apoi intră în primărie urmat 
de negustorii împuterniciţi. Lipsindu-i 
documentele necesare, Bebon nu-şi făcuse 
cunoscută dorinţa de a vorbi cu Sheshonqg. 


— Să ne ţinem scai de el, îl povăţui pe prietenul 
său. Într-o clipă sau alta, în jurul lui Sheshonq 
se vor afla mai puţini oameni şi ai să-i poți vorbi. 
Spune-ţi necazul pe scurt şi cât mai convingător. 
Dacă-ţi cere mai multe lămuriri, ai câştigat. Dacă 
nu... 

Începu o lungă aşteptare. 

La sfârşitul după-amiezii, Sheshonq ieşi din 
primărie. Refuză lectica şi porni către port, 
însoțit îndeaproape de scribi şi de soldați. 

Sui la bordul mai multor corăbii, cercetă 
încărcătura şi verifică mărfurile propuse de 
negustori. Bebon se felicită că nu încercase 
vreun şiretlic! 

Urmară discuții cu stăpânii corăbiilor, 
vânzătorii şi scribul vistieriei. Se tocmiră în 
privința cantităților, a prețurilor şi a zilelor de 
transport. Odată înțelegerile pecetluite, se 
felicitară călduros, şi marele intendent se 
îndreptă spre centrul oraşului. 

Rămase o oră încheiată la scribul vistieriei ca să 
revadă socotelile de peste zi. La plecare primi să 
urce în lectică. 

„Se întoarce acasă să cineze”, gândi cu ciudă 
Bebon. 

Ca să pătrundă pe vastul domeniu al lui 
Sheshonqg, cei doi prieteni s-ar fi lovit de multe 
piedici. Dar, cercetând atent împrejurimile, poate 
vor găsi o cale. 

Lectica se opri în dreptul unei taverne în aer 


liber. Marele intendent cobori şi se aşeză, singur, 
sub un umbrar din lemn. Fără îndoială, simțea 
nevoia să prindă puteri înaintea vreunui banchet 
dat de un înalt demnitar. 

Respectându-i clipele de odihnă, gărzile, scribii 
şi purtătorii lecticii se ţineau deoparte. 

lată prilejul mult visat! 

Bebon îi aruncă o privire cu subințeles lui Kel, 
care se apropia cu pas măsurat, urmându-l pe 
Vânt-de-Miazănoapte. 

Cântărind situaţia, scribul se hotări să treacă la 
fapte. 

O să apuce pe cărarea ce se întindea pe lângă 
umbrar, apoi o să se întoarcă brusc la dreapta, o 
să străbată cu toată iuțeala distanța ce-l 
despărțea de intendent şi o să-şi spună păsul. 
Oare va găsi cuvintele potrivite? 

Îşi frământase mintea şi răsucise pe toate părțile 
zeci de formulări pe care le socotise într-un 
sfârşit jalnice. Aşa că alese vorbele cele mai 
simple: „Sunt scribul Kel, nevinovat de omorurile 
puse în seama mea. Dacă doriți să salvați țara de 
la dezastru, prezentaţi-mă Divinei Adoratoare şi 
am să-i dovedesc adevărul spuselor mele”. 

Avea o şansă la un milion. 

Ultima şansă. 

Dar, înainte de orice, Kel şi-ar fi dorit tare mult 
să-i spună lui Bebon cât îi preţuia curajul şi 
prietenia. O să i-o mărturisească, pesemne, într- 
o altă lume. 


Privirea actorului îl încuraja: nimic nu era 
pierdut! Uneori o aruncare de zaruri îţi aducea o 
avere. lar zeii nu-l vor părăsi în clipa aceea de 
grea cumpănă. 

Kel înaintă. 

Încă trei paşi şi soarta lui va fi hotărâtă. 

— la ascultă, ţărane, zbieră Bebon, ai putea 
măcar să-ţi ceri iertare! 

Uluit, Kel încremeni. Gărzile se treziră din 
toropeală, iar marele intendent, care aţipise şi el, 
deschise ochii. 

— De necrezut, răcnea actorul, ţărănoiul ăsta 
m-a îmbrâncit şi mi-a pătat tunica cea nouă! 
Uitaţi-vă şi voi! Vreau să-mi dea în schimb 
măgarul lui. 

Fluturând poalele veşmântului murdar, luă 
gărzile drept martori. 

— Pleacă de-aici, îi ordonă un ofițer. Ne-ai spart 
urechile. 

— Cer dreptate! 

— Vrei să simți bastonul ăsta pe spinare? 

Bebon se trase un pas înapoi. 

— Nu, oh, nu! 

— Atunci dispari! 

Lectica îşi reluă drumul. 

Bebon şi Kel o luară în partea opusă şi se 
întâlniră departe de orice privire. 

— De ce-ai făcut asta? se miră scribul. 

— Era o capcană! Razele soarelui care asfințea 
au dat naştere unor sclipiri ciudate, chiar în 


spatele umbrarului. Sclipirile unor lame de 
spadă! Unul dintre soldaţii ce stăteau la pândă 
s-a ridicat prea devreme. N-ai fi avut timp nici să 
deschizi gura. 

Mâhnit, Kel socoti că adevărul sărea în ochi. 

— Marele intendent e aliatul judecătorului Gem! 
Voia să mă atragă lângă el şi să-i ofere fiara pe 
tavă vânătorului. 

— Să nu ne bizuim pe Sheshong pentru a ajunge 
la Divina Adoratoare, întări Bebon. 

— Îngăduiți-mi să-mi arăt adânca nemulțumire, 
îi zise marele intendent judecătorului Gem, atent 
să citească primele rapoarte ale gărzilor. 

— În ce privință? 

— M-aţi folosit drept momeală fără să mă 
preveniți! 

Magistratul se uită drept în ochii marelui 
intendent. 

— Conduc aceste cercetări cum cred eu de 
cuviință şi n-am de ce să vă dau socoteală, 
Sheshonq. 

— Sunt marele intendent al Divinei Adoratoare 
ŞI... 

— Sunteţi un supus al regelui Amasis şi trebuie 
să mă ascultați cum se cuvine. 

Sheshong înfruntă fără  sfială privirea 
magistratului. 

— Purtarea voastră e de neîngăduit. 


— Nu mă supăraţi, îl sfătui judecătorul. Am dus 
o luptă îndelungată şi grea şi iată-mă în pragul 
izbânzii la Theba, un oraş aşa de plăcut şi de 
primitor. Datoria mea e să-l găsesc pe cel mai rău 
dintre ucigaşi şi să-l arestez. Mijloacele de care 
mă slujesc nu contează. 

— Uitaţi de legi? 

Ochii lui Gem scăpărară. 

— Mărginiți-vă să-mi urmaţi poruncile, mare 
intendent, şi nu faceţi nimic de capul vostru. 
Astfel vom păstra o amintire frumoasă despre 
timpul petrecut împreună. 

Sheshonq se retrase. 

Atacându-l şi  dispreţuindu-l, judecătorul 
săvârşise o mare greşeală. Marele intendent va 
povesti în stânga şi-n dreapta despre cele 
întâmplate şi nici măcar un singur teban n-o să 
le mai ofere sprijin gărzilor. 

* 

Gem puse stăpânire pe unul dintre numeroasele 
bacuri care făceau neîncetat legătura între cele 
două maluri. Farmecul priveliştilor nu-l mişca 
deloc, aşa că-i porunci luntraşului să grăbească 
manevrele. La debarcader verifică trupele de 
pază, apoi urcă într-o lectică care-l conduse la 
Ramesseum, templul străvechi al lui Ramses II. 
Prefacându-se că cercetează locurile şi că se 
asigură de bunul mers al treburilor 
administraţiei, îi chemă la el pe meşterii ce 
răspundeau de diferite sarcini, printre ei 


numărându-se şi omul lui Henat, meşterul care 
pregătea papirusurile de primă calitate. 

— Îţi cunosc îndeletnicirile secrete, spuse 
judecătorul. 

— Nu înţeleg, eu... 

— Degeaba minţi. Mai-marele tău îți îngăduie 
să-mi vorbeşti. 

— Aş vrea să văd un ordin scris de el. 

— Dacă nu ţi-e de ajuns cuvântul meu, temnița 
o să-ți dezlege limba. 

Meşterul preferă să nu-l înfrunte pe magistrat. 
— Sunt gata să vă fac pe plac. 

— Ce l-a convins pe Henat că Divina Adoratoare 
e grav bolnavă? 

— Mărturisirea doctorului ei. Bătrâna doamnă 
nu-l mai primeşte nici măcar pe marele 
intendent. 

— Ar avea Sheshonq curajul şi putinţa de a se 
împotrivi justiției? 

— Cu siguranță că nu! Se mulţumeşte să 
conducă treburile provinciei, să dea banchete 
somptuoase şi să-şi pregătească bogatul său 
mormânt. N-aveţi a vă teme de nimic din partea 
lui. Fără sfaturile Divinei Adoratoare se simte 
pierdut. Liniştiţi-l făgăduindu-i că-şi va păstra 
rangurile şi n-o să vă iasă din cuvânt. 

— Nu strânge trupe fără ştirea nimănui? 

— Câtuşi de puţin! Iar străjile din Karnak nu 
sunt alcătuite din mari războinici. 

— Să-ţi previi oamenii ca să fie cu ochii în patru. 


Scribul Kel, preoteasa Nitis şi actorul Bebon se 
ascund la Theba. Ia aminte chiar şi la zvonuri şi 
dă-mi de veste numaidecât. 

— Am înțeles. 

Dar meşterul n-avea de gând să-şi atragă cine 
ştie ce necazuri, aşa că-i va trimite lui Gem 
numai rapoarte lipsite de importanţă. Ucigaşii cu 
pricina păreau mult prea primejdioşi. lar dacă va 
da de urma lor, meşterul n-o să-l înştiințeze 
decât pe Henat. 

* 

Nitis, Kel şi Bebon nu se amăgeau: pentru ei 
alianța dintre marele intendent şi judecătorul 
Gem era un dezastru. 

— Ne poticnim tocmai acum când am ajuns aşa 
aproape de țintă! se amări actorul. 

— Să nu renunțăm, îi sfătui Nitis. 

— Gem şi Sheshong închid toate drumurile care 
leagă Theba de restul regatului. Să plecăm cât 
mai avem timp. 

— Ca să mergem unde? întrebă Kel. Doar Divina 
Adoratoare ne poate ajuta să scoatem la lumină 
adevărul. 

— lar ea locuieşte în Karnak. Şi din pricina pazei 
straşnice n-avem cum să răzbim până acolo. 

— Preoţii şi meşterii intră şi ies în fiecare zi, îi 
aminti Nitis. 

— Sunt controlaţi cu severitate, o contrazise 
Bebon. lar dacă scăpăm de primele gărzi, nu 
înseamnă că gata, am şi reuşit. Fără îndoială, în 


locuința  Divinei Adoratoare nu se poate 
pătrunde. 

— N-ai jucat în anumite mistere la Karnak? îl 
întrebă Kel. 

Actorul părea stânjenit. 

— Suverana templului nu gustă astfel de 
distracţii şi-i preferă pe ritualiştii ei obişnuiţi în 
locul unor oaspeţi aflați în trecere. 

— Dar ai cunoscut oameni de prin partea locului 
şi cu siguranţă ai legat prietenii. 

— Prea puţine. Theba e mai puţin primitoare 
decât pare şi nu cunosc pe nimeni important. 

— Nici măcar un singur slujbaş de la templu? 
stărui Nitis. 

— Prin mijlocirea altcuiva. 

— lată o cale pe care s-o urmăm la o adică! 

— Ba deloc. Singura cale e să părăsim provincia 
şi să ne găsim un adăpost sigur, departe de 
judecătorul Gem. 

— Trebuie să ne încercăm norocul separat, 
socoti preoteasa. Unul dintre noi va reuşi s-o 
vadă pe Divina Adoratoare. 

— Cu neputinţă, vru să pună capăt discuţiei 
Bebon. 

— Una peste alta, cine-i omul pe care-l cunoşti? 

— Un bărbat cumsecade, fără nicio putere. 

— Ce meserie are? 

— Portar. 

— Pe cine slujeşte? 

— Pe scribul Vistieriei. 


— ÎL ştii pe portarul scribului Vistieriei şi n-ai 
spus nimic! 

— Uitasem. 

— lar el pe cine cunoaşte la Karnak? 

— Pe Mai-marele grădinarilor. 

— Grozav! Caută-l pe acest portar şi cere-i 
ajutorul. 

— E prea primejdios. Refuz. 

— Tu, Bebon, refuzi? se minună Nitis. Mă 
dezamăgeşti. 

* 

Întinsă pe o suprafață de patru sute cincizeci de 
metri pătrați, vila scribului Vistieriei era 
înconjurată de un zid în care se deschidea o 
singură poartă păzită întreaga zi de un slujitor 
neînduplecat, mândru de sarcina sa. Înarmat cu 
o mătură din fibre de palmier, păstra o curățenie 
desăvârşită în pragul porții, socotind că onoarea 
lui atârnă de asta. 

În fiecare dimineață, înaltul demnitar îi înmâna 
lista cu vizitatorii şi cu cei care aduceau provizii. 
Portarul îi controla pe toţi, îi ruga să aştepte şi-l 
înştiința pe intendent de prezenţa lor. Pe oaspeții 
nepoftiți şi pe cerşetori îi alunga fără milă. 

Tocmai când se pregătea să se apuce de 
măturat, crezu că are vedenii. 

— Bebon! Tu eşti? Chiar tu? 

— Ei bine, da, m-am întors! Şi am nevoie de un 
mic ajutor din partea ta. 

Portarul rămase nemişcat câteva clipe, apoi 


ridică furios mătura. 
— Nemernicule, am să-ţi crăp ţeasta! 

Acoperindu-şi capul cu braţele, Bebon încercă 
în van să se ferească de loviturile de mătură. 

— Vă rog, opriţi-vă! strigă Nitis. 

Surprins de vorbele tinerei femei, portarul lăsă 
mătura. 

— Sunteţi noua lui ibovnică? 

— Nu, doar o prietenă. 

— M-ar mira! Dezmăţatul ăsta îşi duce 
prietenele în pat. 

— Am scăpat de o aşa tristă soartă. 

— Dacă e precum spuneți, mulțumiţi-le zeilor şi 
luaţi-o la goană! 

— De ce dați în Bebon? 

— Pentru că i-a sucit minţile şi apoi a părăsit-o 
pe mica mea Aurora, o fată neprihănită şi 
neştiutoare. 

— Să nu înflorim lucrurile, îl contrazise actorul. 
Mai întâi de toate, n-am fost primul ei iubit, şi- 
apoi n-am silit-o în niciun fel. 

Portarul ridică din nou mătura. 

— Şi te pomeneşti că nici n-ai părăsit-o în chip 
ruşinos. 

Bebon se apără. 

— l-am spus de la bun început: ne vom distra o 
vreme, apoi o să plec. N-a murit de durere, 
bănuiesc. 


Mătura cobori. 

— Nu, deloc. Templul i-a dat în grijă stupii de la 
marginea deşertului. 

— Ca doctor, folosesc adesea mierea pentru 
tămăduirea bolnavilor, îl lămuri Nitis. Mi-aş dori 
s-o întâlnesc pe fiica voastră şi să discut cu ea 
despre diferite leacuri. 

Plăcut impresionat, portarul se linişti şi-i arătă 
preotesei pe unde s-o ia ca să ajungă la stupină. 
Apoi se întoarse spre Bebon, răstindu-se la el: 

— Despre ce ajutor vorbeai? 

— Am un prieten care caută de lucru şi m-am 
gândit că i-ai putea fi de folos. Vrei să-l vezi? 

— Tot un dezmăţat ca tine? 

— Deloc! sări ca ars Bebon. E mai degrabă serios 
şi cumpătat. 

— Adu-l la mine. 

Actorul plecă să-l caute pe Kel. Portarul îl 
măsură din creştet până-n tălpi. 

— Arătos băiat, îşi dădu el cu părerea. Dar la 
grădinărit te pricepi? 

— Am lucrat din greu acasă la părinții mei. 

— Prietenul meu, Mai-marele grădinarilor de la 
Karnak, are nevoie de muncitori cu ziua. Du-te 
la poarta de miazănoapte, pe înserat, şi spune-i 
că vii din partea mea. 

* 

Judecătorul Gem îi înmână rapoartele 
secretarului său. 

— Aşază-le lângă celelalte. 


— Aţi găsit ceva demn de luat în seamă? 

— Doar nimicuri legate de administraţie. 

În timpul zilei, două mărturii îi atrăseseră 
atenția magistratului. Un brutar îl văzuse pe 
scribul Kel într-o căsuţă din cartierul de nord 
însoțit de zece bărbaţi înarmați. lar un ţăran era 
sigur că-l zărise în mijlocul unei grădini de 
palmieri, gata să scoată nişte arme dintr-un sac 
mare. 

După ce făcuseră cercetările cuvenite, soldații 
veniră să-i dea raportul. 

— Ce-aţi aflat? îl întrebă judecătorul pe ofițerul 
răspunzător. 

— Simple născociri. Oamenii ăia şi-au bătut joc 
de noi. 

— Au luat în derâdere justiția! Să fie pedepsiți. 
— Cu tot respectul, eu socot că e mai bine să 
uităm această întâmplare. Altminteri, nimeni nu 
va mai îndrăzni să vorbească. 

— Legea e lege. 

În culmea furiei, Gem trânti uşa odăii sale de 
lucru. 

* 

La poarta de miazănoapte a Karnakului, 
scăldată în lumina asfințitului, câțiva bărbați îl 
aşteptau pe Mai-marele grădinarilor. 

— Se zice că e un om dezgustător, încercă să 
lege discuția un roşcovan. 

— Şi greu de mulțumit, adăugă un tânăr. 
Niciodată nu poți să-i intri în voie. 


— Eu, se amestecă un slăbănog, nu mă las 
călcat în picioare! 

— Nici eu, sări prietenul său. 

Un bărbat scund şi îndesat, cu cap pătrăţos, ieşi 
din rând. 

— Voi patru, luaţi-vă tălpăşița de aici! strigă el 
cu voce puternică. 

Roşcovanul se împotrivi. 

— la ascultă! De ce să facem cum spui tu? 

— Eu sunt Mai-marele grădinarilor şi cuvintele 
voastre nu mi-au plăcut. 

Vinovaţii se împrăştiară. Restul trebui să îndure 
privirea scrutătoare a viitorului stăpân. 

— Voi doi plecaţi. Feţele voastre îmi trezesc 
neîncrederea. 

Rămaseră doar Kel şi un lungan cu aer obosit. 

— V-ar plăcea să cărați cobilițe ce rănesc 
grumazul, să trudiți toată noaptea, să udați 
legumele în zori, să irigați livezile şi să adunați 
ierburi de leac în amurg? 

— Şi de dormit când dormim? întrebă lunganul. 

— Când hotărăsc eu. 

— Prea greu pentru mine! O să-mi încerc 
norocul în alt loc. 

— Eu sunt gata să vă îndeplinesc poruncile, zise 
Kel. Portarul scribului Vistieriei m-a prevenit de 
la bun început. 

— Un vechi prieten cu o gândire înţeleaptă! Te 
iau în slujba mea, băiete! Dar n-ai mâini de 
grădinar. 


— Munca nu mă sperie. 

— Atunci ia vasele astea pline cu apă şi 
urmează-mă. 

— În templu? 

— Nu în seara asta. Trebuie să ne îngrijim de 
grădinile din afara sanctuarului, împreună cu cei 
care lucrează pe timpul nopţii. Încearcă să nu mă 
dezamăgeşti. 

Trecând peste propria dezamăgire, Kel se 
înarmă cu răbdare şi curaj. 

* 

Divina  Adoratoare contempla simbolul 
Abydosului, un stâlp cu o tainiță în vârf. Ea 
ascundea capul lui Osiris cel reînviat şi doar 
inițiaților în marile mistere le era îngăduit să-l 
vadă. 

Bătrâna preoteasă recunoscu pasul apăsat al 
marelui intendent. 

— Sper că-mi aduci veşti bune. 

— Din păcate, nu, Majestate. Orice legătură 
între mine şi judecătorul Gem e ruptă. Mă 
urăşte, iar eu nu voi reuşi să-i schimb părerea. 
Totuşi, purtarea lui față de mine va stârni 
duşmănia tebanilor, care vor refuza să le dea 
ajutor gărzilor. 

— A răscolit întreaga provincie? 

— Întocmai, Majestate. Ba încă şi mai rău, a 
tăiat orice cale spre Theba şi m-a făcut să trec, 
în ochii tuturor, drept aliatul său. Cu alte 
cuvinte, Kel, Nitis şi Bebon mă socotesc un 


apropiat al lui Gem şi nu vor cuteza să mă caute. 
Nu ştiu unde se ascund şi nici măcar dacă mai 
sunt în viaţă. 

— Sunt, Sheshonq. Le simt prezența. 

— Să ne plecăm în fața crudului adevăr, 
Majestate: nu vor izbuti să ajungă la noi. 

— Dar zeii îi ocrotesc, nu-i aşa, mare intendent? 

La marginea deşertului, Aurora, fiica portarului, 
îngrijea vreo treizeci de stupi, spre marea 
mulțumire a meşterului crescător de albine. Era 
vorba despre oale de pământ aşezate unele peste 
altele şi deschise albinelor, care îşi construiau 
fagurii, sub supravegherea atentă a tinerei femei, 
însărcinată să strângă mierea după ce îi afuma. 

Pe când astupa un urcior care urma să fie trimis 
la Karnak, Aurora văzu un bărbat şi o femeie 
venind spre ea. 

— Bebon! Te-ai întors la Theba? 

— Nu-mi porți pică, Aurora? 

— Mi-ai lăsat doar amintiri frumoase. Tânăra 
aceasta fermecătoare e soția ta? 

— Nu, e o tămăduitoare care doreşte să te 
cunoască. 

— Folosesc mult mierea, zise Nitis, întrucât are 
însuşiri vindecătoare deosebite. M-ar încânta să 
lucrăm împreună cât timp rămân la Theba. 

— De ce nu? în schimb, o să mă învățați câte 
ceva despre boli şi leacuri. 


— Bucuroasă. 

Cele două femei se plăcură numaidecât una pe 
alta, iar Bebon se simţi lăsat la o parte. 

— Te-ai măritat, Aurora? 

— Nu mă grăbesc! Pe tine nici nu te mai întreb. 

— Din pricina greutăților meseriei nu puteam fi 
un soț bun. 

— Ce-i cu tine? 

— Mă las de meseria de actor. Călătorii prea 
multe şi oboseală prea mare. Aş vrea să mă 
statornicesc aici, la Theba, şi să-mi găsesc o 
slujbă la templu. 

Aurora chibzui câteva clipe. 

— Ar fi o cale... Dar să nu te-aştepţi la o muncă 
uşoară. 

— Nu-mi lipseşte curajul. 

* 

Stăpânul bucătăriilor din afara Karnakului se 
uită la Bebon cu neîncredere. 

— Aşa deci, vrei să lucrezi pentru mine? 

— Aurora, crescătoarea de albine, m-a îndemnat 
să vin aici. 

— O copilă de ispravă! Caut un ajutor de 
bucătar, e drept, dar nu un leneş. 

— Par eu astfel? 

— Ori începi chiar de-acum, ori pleci. 

— Încep. 

— Trebuie să pregătesc prânzul pentru preoți. 
Curăţă bucătăria şi ascute cuțitele. 

Bucătăria nu ducea lipsă de nimic. Găseai oale, 


talere, forme pentru pâine, pietre de măcinat, 
plăci din aramă pentru întinsul aluaturilor, 
linguri de lemn. Cu o bucată de bazalt, Bebon 
ascuți cuțitele lungi cu lamă ovală. 

Stăpânul se arătă plăcut surprins. 

— Te descurci, băiete. 

— Însă cel mai bine îmi iese rasolul. 

— Nu sufăr lăudăroşii, bagă de seamă! lar 
preoților din Karnak le plac mâncărurile alese. 

— Lăsaţi-mă să-mi încerc norocul. 

Stăpânul stătu puțin în cumpănă. 

— N-o să te iert dacă dai greş. 

Bebon trecu numaidecât la treabă. Învăţase 
cândva să prepare acest fel de la o doamnă 
atrăgătoare şi, urmându-i sfaturile, folosi limbă 
de vită, coaste, pulpă, ficat şi legume. Fierse totul 
la foc mic, fără a-şi slăbi nicio clipă atenţia. 

Stăpânul plecase să cerceteze cum merg 
lucrurile în celelalte bucătării, şi când se înapoie, 
se grăbi să guste. 

— Grozav, socoti el, uimit. Preoţii se vor desfăta, 
nu alta. 

— M-aş bucura să le duc eu însumi rasolul. 

— Ajutoarele mele şi cu mine ne vom îngriji de 
asta. Dar mai întâi vom mânca. Aşa că serveşte- 
ne nişte porții zdravene din minunăţia asta. 

* 

Să cari o cobiliță la capetele căreia atârnau 
vasele grele pline cu apă era istovitor. Dar Kel nu 
se plângea, tot nădăjduind că va putea pătrunde 


în Karnak. 

Oare Nitis şi Bebon îşi găsiseră slujbe care să le 
îngăduie să treacă de gărzile ce stăteau de pază 
la toate intrările? încercându-şi norocul separat, 
nu atrăgeau atenţia. 

Scribul de-abia îndura despărțirea. Fără Nitis se 
simţea pierdut şi viața i se părea lipsită de orice 
bucurie. Numai nevoia de-a scoate la lumină 
adevărul îi dădea puterea să-şi continue această 
căutare nesăbuită. 

În timpul nopţii, zdrobit de oboseală, chinuit de 
dureri în ceafă, înainta pas cu pas şi deşerta apa 
din vase în șanțurile de irigație. 

Mai-marele grădinarilor îi întrerupse munca. 

— Tu de colo, vino cu mine. Trebuie să ducem 
flori la templu pentru ofranda de dimineaţă. 

Kel fu însărcinat să poarte în braţe lotuşi albi 
splendizi, iar un coleg de-al său irişi. 

— Divinei Adoratoare îi plac tare mult, îi 
mărturisi acesta scribului. 

— Ai zărit-o cumva? 

— Niciodată. 

— Dar ştii unde stă? 

— Asta da! Am mai depus flori la locuinţa ei. 

Băiatul îi povesti totul pe-ndelete, iar Kel se 
strădui să țină minte drumul care trebuia 
străbătut. 

Mai-marele grădinarilor discută îndelung cu 
străjile, apoi poarta de lemn se deschise, iar Kel 
îşi urmă stăpânul. 


Se hotărâse cum o să facă: o să aşeze lotugşii în 
locul cuvenit, apoi o să se năpustească spre 
locuința  Divinei Adoratoare. La adăpostul 
întunericului, va încerca să ajungă până la ea şi 
să-i vorbească. 

Luaţi pe nepregătite, preoţii vor arăta o slabă 
împotrivire. Dându-şi seama că se pregăteşte să 
săvârşească o nebunie, Kel o rugă în gând pe 
Nitis să-l ajute. 

Dar nici n-avu timp să admire edificiile, că vreo 
zece gărzi îi înconjurară pe purtătorii de ofrande. 
— Mai departe nu puteţi merge, zise un ofițer. 
Înmânaţi-le florile ritualiştilor. 

— Dar nu aşa se obişnuieşte, zise Mai-marele 
grădinarilor, eu... 

— Ordinul judecătorului Gem. Întoarceţi-vă 
afară! 

Mierea pe care-o dădeau albinele îngrijite de 
Aurora era fără pereche. Dar nu slujea drept 
hrană. Întreaga cantitate ajungea la doctorii din 
Theba care-o întrebuințau pentru tămăduirea 
suferinzilor. Nitis admiră îndemânarea fetei şi nu 
scăpă prilejul s-o învețe câte ceva despre leacuri. 
O compresă unsă cu miere vindeca arsurile. 

— Trebuie să-i duc doctorului Divinei 
Adoratoare zece vase cu miere, îi spuse Aurora. 
Ați vrea să veniți cu mine? 

— Cu plăcere! O să-mi povestiți despre templul 


acesta neasemuit. 

Fericite că sunt împreună, celor două tinere 
drumul li se păru prea scurt. Aurora vorbi despre 
piloni şi obeliscuri, despre marile curți interioare 
şi sala  hipostilă, despre casele preoților 
permanenți şi despre locuinţa Divinei Adoratoare 
pe care avusese norocul s-o vadă. 

— O femeie strălucitoare, cu privire blândă şi 
poruncitoare, în acelaşi timp. Vârsta n-a lăsat 
nicio urmă asupra ei. Soţie a zeului Amon, ea 
atrage puterea lui binefăcătoare asupra regatului 
şi păstrează armonia celebrând ritualurile. Ea e 
adevăratul faraon al Egiptului. Celălalt, cel din 
Nord, nu se sinchiseşte decât de greci şi de 
armată. 

Oamenii aşteptau înşirați în fața intrării 
principale a templului. 

Chiar din zori, judecătorul Gem dublase 
numărul străjilor şi  înăsprise controalele. 
Ofiţerul comandant era prieten din copilărie cu 
Aurora şi nu-şi pierduse nădejdea că se va 
căsători cu ea. 

— Ai adus miere? 

— Zece vase bine astupate pentru doctorul 
Majestății Sale. 

— Arată-mi documentul cu pricina, te rog. 

— lată-l. 

Ofiţerul îl citi cu atenţie. 

— Aerul deşertului te-a făcut şi mai frumoasă, 
Aurora. M-ai refuza dacă te-aş pofti la masă? 


— Acum am de lucru până peste cap! Daram să 
mă gândesc la propunerea ta. 

— Făgăduieşti? 

— Făgăduiesc. 

— Poţi să treci. 

Nitis încercă să se strecoare în urma 
crescătoarei de albine. 

— Stai pe loc! îi ordonă ofițerul. Cine eşti? 

— O prietenă de-a mea, răspunse Aurora. Mă 
ajută să car vasele cu miere. 

— Îmi pare rău, dar niciun străin nu e îngăduit 
inăuntru. 

— N-ai putea să te abați puţin de la reguli? 

— Poruncile judecătorului Gem sunt clare. Mi- 
aş pierde slujba. 

— Am doar două mâini și zece vase! 

— O să chem un preot. lar tu să nu te mişti de- 
aici, zise ofițerul către Nitis. Trebuie să-ți pun 
câteva întrebări ca să verific cine eşti şi de unde 
vii. 

Apoi luă în brațe o parte din vasele cu miere şi 
o însoți pe Aurora în templu. După ce găsi pe 
cineva care s-o ajute mai departe, se întoarse la 
postul de strajă. 

Dar Nitis dispăruse. 

* 

În fața judecătorului Gem, Aurora nu-şi pierdu 
cumpătul. 

— Unde şi cum ați întâlnit-o pe această femeie? 

— Vedeam de stupi când ea s-a apropiat şi a 


intrat în vorbă cu mine. S-a despărțit de curând 
de soțul ei şi căuta de lucru. 
— Cum o cheamă? 
— Ashait, e siriancă. Are trei copii şi se plângea 
de sărăcie, întrucât aveam nevoie de cineva să- 
mi dea o mână de ajutor, am luat-o pe lângă 
mine. 
— Nu era însoțită de unul sau doi bărbaţi? 
— N-am văzut-o decât pe ea. 
— După spusele ofițerului, ați numit-o 
„prietenă”. Destul de curios pentru o slujitoare! 
— M-au mişcat necazurile ei şi ne înțelegeam 
tare bine. 
— Dacă-mi ascundeţi vreun lucru, oricât de 
mărunt, veți fi acuzată şi judecată. 
— V-am mărturisit tot. 
— Femeia aia a fugit! îi reaminti magistratul. 
Aşadar, avea ceva pe suflet. 
— Fără îndoială, m-am dovedit naivă, se tângui 
Aurora. Dar nu poţi să bănuieşti pe toată lumea. 
— Pe viitor, nu mai fiți atât de încrezătoare şi 
asiguraţi-vă că ştiţi cu cine aveţi de-a face. 
Acum, plecaţi. 
Judecătorul era la fel de trufaş ca toți înalții 
demnitari din nord şi-i ura pe tebani. Aurora se 
bucura că-l minţise şi spera ca înfumuratul ăla 
să nu dea de urma tinerei tămăduitoare. 

* 
— E grabă mare, îi zise bucătarul lui Bebon, 
care spăla talerele. În afară de rasol, ce mai ştii 


să pregăteşti? 

— Frigărui de miel. 

— Minunat! Pune-te pe treabă. Îţi dau trei ore. 
— Şi talerele... 

— O să le dau în grija altcuiva. Şi o să-ți aduc 
numaidecât carnea. 

Bebon o tăie în bucăţi mici şi pătrate şi o puse 
la macerat într-un amestec de ceapă şi ulei, cu 
puţină sare. 

Apoi înşiră bucăţile pe frigare şi le aşeză la foc. 
Vânt-de-Miazănoapte nu se văita nici de muncă, 
nici de mâncare. Căra ustensilele de bucătărie, 
traistele cu mirodenii şi verdeţuri şi se înfrupta 
cu plăcere din resturile a tot soiul de bucate. 
Liniştea pe care-o arăta îi mai domolea 
îngrijorarea lui Bebon. Nitis şi Kel ar trebui să fie 
liberi, dar oare izbutiseră să ia legătura cu Divina 
Adoratoare? 

În ceea ce-l privea pe el, dăduse greş şi nici nu 
întrezărea vreo şansă de reuşită. Din pricina 
noilor ordine date de judecătorul Gem, un ajutor 
de bucătar intrat de puţină vreme în slujbă ar fi 
fost întors din drum, controlat cu asprime şi luat 
la întrebări. 

La amiază, bucătarul scoase din cuptor pâine în 
formă de umbrelă de papirus. 

— Cum ţi-au ieşit frigăruile? 

— Îmbietoare de-ţi lasă gura apă! 

— Cu atât mai bine, întrucât muşteriul nostru e 
un cunoscător într-ale mâncării şi, prin urmare, 


greu de mulțumit! E în joc renumele meu. 

— Despre cine-i vorba? 

— Despre cel mai bun prieten al marelui 
intendent Sheshong. El întocmeşte copii după 
Cartea ieşirii la lumină?5 pentru locaşurile de 
veci ale înalților demnitari tebani. Se pare că e 
din cale-afară de priceput! Dar talentul nu-l 
împiedică să preţuiască bucatele alese. În fiecare 
săptămână prânzeşte împreună cu Sheshonqg. Şi 
de data asta, ne-a ales pe noi să ne pună la 
încercare. Un privilegiu rar, crede-mă! 

Cărturarul era un bărbat sever şi cumpătat. De 
cum sosi, gustă un deget de came friptă şi o 
bucată de pâine. 

Fruntea  bucătarului se  îmbrobonase de 
sudoare. 

—  Mulţumitor, socoti muşteriul. Mâine să 
trimiteţi şase frigărui şi două pâini acasă la 
marele intendent. 

Înclinându-se până la pământ, bucătarul se 
gândea deja la câştigul ce-i revenea de pe urma 
acestei reuşite. 

Să asigure mâncarea pentru Sheshonqg şi cel 
mai bun prieten al său! 

Bebon, la rândul lui, avea alte gânduri. 

Când găsi câteva clipe de răgaz, porni spre 
grajduri. 

— Condu-mă la Nitis sau la Kel, îi şopti lui Vânt- 


25 Cunoscută sub denumirea improprie de Cartea morţilor. 

— Care-i părerea ta? îl întrebă regele Amasis pe 
generalul Fanes din Halicarnas. Spune drept! 

— Fiul vostru Psammetic se poartă ca un soldat 
desăvârşit, Majestate. Rar am văzut un tânăr 
neştiutor care să învețe atât de multe într-un 
timp aşa scurt. Se dovedeşte curajos, cutezător 
chiar, nu cunoaşte oboseala şi ia de la capăt 
exercițiile până când le execută fără greşeală. 
Faima sa creşte deja printre soldaţi şi va fi un 
comandant respectat. 

— Continuă să-l pregăteşti, Fanes. Şi arată-te la 
fel de neînduplecat. 

— Bizuiţi-vă pe mine, Majestate. 

Amasis se întâlni cu soția sa, însărcinată să 
rânduiască un mare banchet la care erau poftiți 
cei mai de vază ofițeri de rang înalt. Un ospăț 
plictisitor la culme, de care faraonul socotea că 
nu se putea lipsi. 

— Veşti minunate, scumpa mea! Fiul nostru va 
deveni un adevărat conducător de armată şi va 
şti să apere Cele Două Regate. Putem fi mândri 
de el. 

Tanit zâmbi trist. 

— O să-l învățați să cârmuiască ţara cu 
înțelepciune? 

— O să am grijă de asta la timpul cuvenit, 
făgădui suveranul. Diseară o să-i felicităm pe 


vitejii noştri şi o să-i încurajăm să rămână mereu 
prevăzători. 

— Psammetic va veni şi el? 

— Bineînţeles. O să-mi scurtez orele de muncă 
din dimineața asta şi o să ne desfătăm 
plimbându-ne cu barca înainte de prânz. 

Amasis se întoarse în odaia de lucru, unde îl 
aşteptau cancelarul Udja şi Henat. Amândoi 
aveau chipuri posomorâte. 

— Spuneţi repede ce-aveţi de spus, le ceru 
monarhul. Vremea e încântătoare şi am poftă să 
gust din farmecele câmpiei. 

— Judecătorul Gem a desfăşurat o mulțime de 
forțe la Theba, începu cancelarul. Potrivit lui, 
scribul Kel se ascunde acolo. 

— Treaba asta nu mă mai interesează. Odată 
trădătorul Pefy înlăturat, uneltitorii sunt reduşi 
la tăcere. Singura lor ispravă e că mi-au distrus 
coiful. Să-l lăsăm totuşi pe judecător să facă 
precum crede. Supraveghind Theba, o să 
înăbuşe orice dorință de răzvrătire. lar viitoarea 
Divină Adoratoare n-o să ne dea bătăi de cap. 
Prietenul nostru Cresus se pregăteşte de 
călătorie? 

— Şi-a întârziat venirea, zise căpetenia 
iscoadelor. 

Amasis îl privi nedumerit. 

— Cunoaştem motivele? 

— După cum susține mesajul unuia dintre 
oamenii noştri, desluşit de scribii din Casa 


tălmacilor, Cresus s-a îndreptat întâi spre Samos 
ca să-l întâlnească acolo pe tiranul Polycrat. 
După părerea mea, acesta din urmă nu-i un aliat 
de încredere. 

— Te înşeli, Henat! Ca toți grecii, Polycrat 
admiră Egiptul şi mă sprijină fără nicio reținere. 
E tare fericit să ne ofere mercenari şi să 
primească în schimb corăbii încărcate cu bogății! 

Trimite-i o scrisoare călduroasă şi asigură-l pe 
Cresus că dorim să-l revedem cât mai curând. 

Grăbit să se alăture lui Tanit şi să petreacă în 
tovărăşia ei ore pline de farmec, legănat de 
valuri, Amasis îşi părăsi sfetnicii. 

* 

Oraşul dormea, netulburat. 

Privind în noapte, căpetenia uneltitorilor vedea 
cum planul său se desfăşoară, cu neputinţă de 
oprit. Se apropiau paşii de pe urmă. Încă mai 
putea să schimbe mersul destinului și să se 
mulțumească doar cu felul în care stăteau 
lucrurile acum. 

Dar reuşita era prea aproape şi nimeni nu-i mai 
putea împiedica izbânda. Surpriza va fi deplină 
şi împotrivirea firavă. lar dacă unii smintiți vor 
stărui să-i ţină piept, vor plăti cu viața. 

Mai rămăsese o singură piedică... Şi căpetenia 
uneltitorilor trebuia să folosească cele mai 
nimerite argumente ca să-l convingă şi să-l 
atragă de partea sa pe ultimul îndărătnic. Însă, 
chiar dacă dădea greş, planul va continua 


neschimbat. 
* 

Abătut şi supărat peste măsură, judecătorul 
Gem se duse la palatul marelui intendent. Ultima 
oară când stătuse de vorbă cu iscoada lui Henat, 
meşterul de papirusuri, nu aflase nimic demn de 
luat în seamă. Acest neisprăvit se mărginea să 
trăiască de azi pe mâine, bucurându-se de plata 
pe care o primea şi nu catadicsea nici să-şi pună 
oamenii la treabă. N-avea rost să se bizuie pe el 
ca să dea de urma lui Kel şi a complicilor săi. 
Majordomul marelui intendent îl întâmpină pe 
magistrat. 

— Du-te de-l caută pe stăpânul tău. 

— Se odihneşte şi... 

— Trezeşte-l! 

Servitorul nu mai stărui. 

Gem se învârti încoace şi-ncolo prin sala de 
aşteptare al cărei tavan se sprijinea pe frumoase 
coloane. Pereții decorați cu fresce înfățişau 
stoluri de păsări zburând peste umbele de 
papirus. 

Îmbrăcat cu o tunică de casă, cu părul în 
neorânduială, Sheshonq apăru. 

Sunt din cale-afară de nemulțumit, spuse, 
apăsat, judecătorul. 

— Şi eu la fel, i-o întoarse pe un ton sec marele 
intendent. Pentru ce locuința mea e 
supravegheată de atâtea gărzi? 

— Vă asigură paza. 


— Trimiteţi-le de-aici! 

— N-aţi înțeles nimic, mare intendent. Eu dau 
ordine în numele regelui, iar domnia voastră vă 
supuneți. 

— Mi-aţi interzice să plec şi să vin? 

— Aţi adăposti nişte ucigaşi? 

— Scotociţi vila şi dependinţele! 

— Chiar asta aveam de gând. 

— Apoi o să-mi cereţi iertare! 

—  Prinderea  ucigaşilor presupune multe 
căutări, în mare parte zadarnice. 

— Ei bine, nu vă sfiiți! 

— Având în vedere rangul vostru, n-aţi săvârşi 
nebunia să ascundeţi nişte uneltitori pe care-i 
aşteaptă pedeapsa cu moartea. Dar prefer să 
cunosc numele tuturor celor care intră în casa 
voastră sau ies. În felul acesta veţi fi ferit de 
ispite primejdioase, iar Theba de multe neplăceri. 

— V-aţi pierdut minţile, Gem! 

— Am bănuieli că de la domnia voastră au pornit 
acele false informaţii oferite cu nemiluita 
gărzilor. Verificarea lor cere multă muncă de 
prisos. 

— Tebanii nu încearcă decât să vă ajute. 

— Ba nu, să mă încurce! Dar n-o să mă ducă de 
nas. Încheiaţi acest joc prostesc sau o să vă căiți 
amarnic. 

—  Ameninţările voastre, nedemne de un 
judecător, nu mă sperie. 

— Rău faceţi, căci eu nu glumesc. La mijloc e o 


problemă care priveşte însuşi statul şi cine se 
împotriveşte va fi distrus. 

— M-am liniştit, căci nu voiam câtuşi de puţin 
să mă împotrivesc. 

— Aveţi vreo veste despre scribul Kel, preoteasa 
Nitis şi actorul Bebon? 

— Nici cea mai neînsemnată. 

— Dacă aflaţi ceva, dați-mi de ştire neîntârziat. 

— Mai era nevoie s-o spuneţi? 

Istovit, judecătorul Gem se retrase. 

Theba se unea contra lui şi a gărzilor sale. Şi-i 
era cu neputinţă să controleze fiecare casă şi să 
supravegheze clipă de clipă orice petic de 
pământ. Trebuia să aştepte ca fugarii să facă un 
pas greşit. 

Cunoscătorului Cărții ieşirii la lumină îi plăcea 
să se înfrupte din mâncăruri alese, împreună cu 
prietenul său apropiat, marele intendent 
Sheshonqg, şi să discute despre cum va arăta 
culegerea la care lucra. Alcătuită din 165 de 
capitole, aceasta îşi trăgea învăţătura din Textele 
piramidelor şi Textele sarcofagelor. Prima parte 
era dedicată înmormântării, cea de-a doua, 
călătoriei răposatului spre paradis, cea de-a 
treia, tribunalului divinităților şi dezvăluirii 
misterelor în fața „celor drepţi”, iar cea de-a patra 
aduna laolaltă formulele cunoaşterii, înzestrate 
cu puterea Cuvântului. Cumpărătorii îşi alegeau 


un anumit număr de capitole, împodobite cu 
minunate viniete şi aceste fragmente prețuiau 
cât întregul. Sheshong, care stăpânea bine 
tainele religiei, se interesa de fiecare amănunt şi- 
i oferea cărturarului noi formulări ale unor idei 
foarte vechi. El ținea întotdeauna să sublinieze 
importanța unirii simbolice a lui Râ, soarele zilei 
şi lumină creatoare, cu Osiris, soarele nopții şi 
lumină a reînvierii. 

Dar să gândeşti înțelept nu te împiedica să 
mănânci bine! Nu luau parte chiar şi „cei drepţi” 
la un veşnic ospăț ale cărui bucate erau aduse 
de bărcile solare? Purtând un veşmânt din pânză 
de în imaculată, parfumat doar puţin, încălțat cu 
sandale noi, cărturarul ieşi din vila sa chibzuind 
la papirusul pe care avea să-l isprăvească în 
curând. O muncă de mare precizie, care cerea o 
cunoaştere desăvârşită a textelor şi o mână 
sigură. 

Adâncit în cugetările sale, bărbatul străbătu o 
mică grădină de palmieri aflată în apropierea 
vastei locuinţe a lui Sheshonq. 

Brusc, un braţ îl prinse de gât, strângându-i 
până-şi pierdu răsuflarea. 

— Nu te zbate şi nu țipa. Altminteri, îți tai 
beregata. 

Vederea cuțitului de măcelar făcu să-i piară 
orice dorință de împotrivire. Atacatorul îşi târi 
prizonierul într-o colibă de grădinar, unde îl 
aştepta complicele său, înarmat cu un baston. 


Doborâtă de spaimă, victima era cât pe ce să 
leşine. 

— Vino-ţi în fire, prietene, încă nu eşti mort! 

— Vă... Vă recunosc! Sunteţi bucătar! 

— Eram, încuviință Bebon. 

— Nu sunt bogat, eu... 

— Nu ne interesează averea ta, îl repezi Kel, ci 
prietenul tău Sheshonqg! O să ne spui care-i cel 
mai nimerit mijloc să pătrundem în casa lui. 

— Cu neputinţă! 

Bebon agită îngrozitorul cuţit de măcelar. 

— Atunci, rămas-bun! 

— Vă rog, ascultați-mă! Locuinţa lui Sheshonq 
e înconjurată de gărzi. Judecătorul Gem îl 
supraveghează cu străşnicie pe marele intendent 
şi-i controlează pe toți cei care vin la el sau 
pleacă. În ciuda nemulțumirii şi a furiei sale, 
Sheshonq nu poate să nu se supună hotărârilor 
acestui magistrat care-l urăşte. 

— Care-l urăşte? se miră Kel. Marele intendent 
nu-i complicele judecătorului? 

— Cel mai înverşunat duşman al lui, vreți să 
spuneţi! Gem îl crede pe Sheshonqg în stare să-l 
protejeze pe scribul ucigaş şi... 

Bărbatul se opri şi privi nesigur spre Kel. 

— Sunteţi cumva... scribul acela? 

— N-am omorât pe nimeni. 

— E-adevărat, grăi Nitis, a cărei apariție îl 
fermecă pe prietenul lui Sheshonq. 

— Preoteasa, scribul şi actorul... Sunteţi în 


viață! 

— lar tu, se amestecă Bebon, ne înşiri baliverne! 
Marele intendent şi judecătorul sunt mână în 
mână şi ne întind o capcană. Şi tu serveşti drept 
momeală! 

— Nu, vă jur că nu! 

Cuţitul se ridică ameninţător. 

— Sheshonqg doreşte să vă întâlnească şi să vă 
ajute. A făcut în aşa fel, încât judecătorul să fie 
copleşit de zvonuri neîntemeiate, iar tebanii, 
urmându-i sfaturile, refuză să ofere sprijin 
gărzilor. 

— Vă cred, zise Nitis. Trebuie s-o vedem pe 
Divina Adoratoare cât mai iute şi doar marele 
intendent o să ne ducă la ea. 

— În clipa de faţă, e legat de mâini şi de picioare! 
Judecătorul Gem îi pândeşte fiecare pas. 

— Nu poate să scape de supraveghere? 

— Libertatea de mişcare i-a fost mult îngrădită. 

Bebon n-avea deloc încredere în acest cărturar 
care-şi pierduse capul de frică. 

— Despre ce vorbiți când mâncaţi împreună, tu 
şi prietenul tău Sheshonq? 

— Despre Cartea ieşirii la lumină. Se interesează 
de formulele cunoaşterii, iar eu îi prezint diferite 
moduri de a le scrie. Nu conţin hieroglifele tainele 
creaţiei? 

Nitis şi Kel se priviră cu subinţeles. Amândurora 
le trecuse prin minte acelaşi gând. 

— Dă-mi paleta ta şi un calamus. 


Scribul aşternu pe paletă textul criptat. 

— Citeşte-l cu glas tare. 

Cărturarul se încruntă. 

— Nu... nu desluşesc niciun cuvânt! 

— lată pricina necazurilor noastre. Arată-i 
textul marelui intendent, iar el să-l ducă Divinei 
Adoratoare. Ea o să-l dezlege, fără îndoială. 

— E atât de important? 

— De el atârnă viitorul Egiptului. 

— Şi vreți un răspuns, fireşte... Unde vă găsesc? 

Kel îl lămuri unde se afla clădirea pe care Nitis 
o închiriase la Theba. 

— O să fac tot ce-mi stă în putere, vă făgăduiesc, 
îi asigură cărturarul. Acum pot... pot să plec? 

Scribul încuviință din cap şi Bebon se uită cum 
prețiosul lor prizonier se îndepărtează. 

— O să ne pârască şi o să ni-l trimită pe 
judecătorul Gem în fruntea unei armate, prezise 
actorul. Şi întrucât ne-am îndeplinit misiunea, 
haideţi să ieşim din această capcană până nu e 
prea târziu. 

— Eu rămân, hotări Kel. 

— Şi eu, adăugă Nitis. 

— Dar e curată nebunie! 

— Numai Divina  Adoratoare poate să 
dovedească nevinovăția mea, îi reaminti Kel. Şi 
trebuie să-i aşteptăm poruncile. 

Bebon se lăsă păgubaş. Nu se simţea în măsură 
să-i convingă pe cei doi îndărătnici. 

Kel şi Nitis dormeau, Vânt-de-Miazănoapte 
stătea de pază afară, iar Bebon se învârtea de 
colo-colo. Fiecare se întorsese în adăpost pe alt 
drum, reuşind să se ferească de patrule. „E doar 
un mic răgaz”, socoti actorul. Curând vor cădea 
în mâinile judecătorului Gem. lar complicele lui, 
marele intendent, n-o să-i dea de veste Divinei 
Adoratoare. 

Pe scurt, înfrângerea, temnița şi moartea. 
Tebanii nu vor mişca un deget, iar 
neînduplecatul magistrat va triumfa, în sfârşit. 

Se auzi un râcâit în uşă. 

Înhăţându-şi cuțitul de măcelar, actorul se 
apropie. 

Râcâitul se auzi iar. 

Oare de ce Vânt-de-Miazănoapte nu dădea 
niciun semn? Fie cineva îi venise de hac 
măgarului, fie vizitatorul nu era un duşman. 

Bebon crăpă uşa. 

La lumina palidă a lunii, descoperi chipul 
temător al prietenului lui Sheshonq. 

— Eşti singur? 

— Fireşte! Mi-a fost greu să vă găsesc. Lăsați- 
mă să intru. 

Neîncrezător, Bebon îl controlă, apoi îndrăzni să 
iasă în prag şi să arunce o privire. Împrejurimile 
păreau pustii şi Vânt-de-Miazănoapte picotea. 

Nitis şi Kel se treziseră. 

— L-aţi văzut pe marele intendent? întrebă 


scribul. 

— l-am arătat textul criptat. N-a reuşit să-l 
dezlege, dar o să i-l ducă Divinei Adoratoare 
îndată ce-i va fi cu putinţă. 

— Nu stă de vorbă cu ea în fiecare zi? se miră 
Nitis. Cărturarul şovăi câteva clipe. 

— Pentru a vă dovedi sinceritatea și credința 
marelui intendent, vă voi destăinui un secret 
bine păzit. Toţi ştiu că Divina Adoratoare trage 
să moară şi nu mai primeşte pe nimeni. 
Sheshonqg se întâlneşte în taină cu ea, departe de 
ochii şi urechile oricui. 

— Cu alte cuvinte, judecătorul Gem îşi închipuie 
că ea nu-i în stare să ne ajute! exclamă Kel. 

— Nu mişcaţi de-aici şi aşteptaţi ordinele 
Majestății Sale. 

* 

Ziua se scurse foarte încet, părând că nu se mai 
sfârşeşte. Ca să nu trezească bănuieli printre 
negustorii vecini, Bebon şi Vânt-de-Miazănoapte 
se prefăcură a căra nişte mărfuri şi se întoarseră 
cu mâncare şi băutură. 

Apoi se lăsă noaptea. 

Bebon începu iar să se frământe. Când credea 
în cinstea cărturarului, când se lăsa cuprins de 
cele mai negre gânduri. Nitis şi Kel nu rosteau 
cuvinte fără rost şi trăiau fiecare clipă a dragostei 
lor de parcă ar fi fost ultima. 

Vânt-de-Miazănoapte lovi uşurel în uşă cu 
copita. 


Şi aliatul lor se năpusti în odaie, pradă unei vii 
agitații. 

— Marele intendent i-a arătat textul criptat 
Divinei Adoratoare, îi înştiință el cu glas 
tremurat. E nevoie de două chei, iar ea nu are 
decât una, cea a strămoşilor. 

— Unde se găseşte cealaltă? întrebă Kel. 

— În mijlocul necropolei de Apus, sub forma 
celor patru vase dedicate fiilor lui Horus26. 

— Majestatea Sa cunoaşte cu precizie unde se 
află ele? 

— Din păcate, nu. Un singur om ar putea să vă 
lămurească: întâiul îmbălsămător. 

— Luaţi numaidecât legătura cu el! 

— Îmi pare rău, dar suntem certaţi. 

— Care-i pricina vrajbei? 

— Omul ăsta îngrozitor nu se gândeşte decât la 
câştigul lui. De multă vreme marele intendent ar 
fi trebuit să-l înlocuiască! Dar îşi face bine treaba 
şi nimeni nu se plânge. Toată lumea crede că 
Divina Adoratoare e pe moarte, aşa că ea n-are 
cum să-l cheme la Karnak. Iar el n-ar asculta de 
porunca marelui intendent, întrucât pesemne a 
furat neprețuitele vase, făurite pentru înaintaşul 
lui Sheshonqg, fost scrib în Casa tălmacilor şi 
căruia îi plăceau mult textele criptate. „Cea mai 
de seamă reuşită a mea, i-a mărturisit el cândva 
suveranei noastre, am înscris-o pe aceste vase.” 


26 Vasele numite „canope“. 


„În sfârşit, socoti Kel, lucrurile iau o întorsătură 
bună!” 

Cărturarul părea abătut. 

— Mă tem că ați dat peste o piedică de netrecut. 
Îmbălsămătorul nu va vorbi. Cercetările 
privitoare la dispariția comorii nu s-au încheiat 
şi hoţul îşi apără secretul. 

— Pe mine nu mă cunoaşte, zise Kel. Fă-mi rost 
de veşminte bogate şi de un lingou de argint. 

— Plănuiți să-l... cumpăraţi? 

— Propui o altă cale? 

— Vă previn că tâlharul ăla e şiret şi bănuitor! 
În locul vostru aş renunţa. 

— În locul meu ai fi murit de mult. Să irosesc 
şansa pe care zeii mi-o oferă m-ar duce la pieire. 

Nitis nu rosti niciun cuvânt de împotrivire. 

— Iar eu o s-o fac pe purtătorul tău de sandale? 
întrebă Bebon, năucit. 

— Cum de-ai ghicit? 

— N-o să izbutim nici măcar să trecem Nilul! 

Cărturarul se amestecă în discuţie. 

— Soldaţii nu controlează toate bacurile. Marele 
intendent are trei, iar pe unul dintre ele îl 
păstrează pentru oaspeţii străini. Un demnitar 
libanez, care călătoreşte împreună cu slujitorul 
său şi un măgar, n-ar trebui să atragă atenţia. 

Cu mâinile în şolduri, Bebon nu-şi ascunse 
uimirea. 

— Ai şi idei acum! Asta-i tot? 

— Hm... nu. Luntraşul va fi înştiințat şi o să 


discute cu ofițerul de strajă la debarcader. O să- 
i spună că de-abia vorbiţi egipteana şi că aţi venit 
să vizitaţi acea parte din templele străvechi unde 
oamenilor de rând le e îngăduit să păşească. O 
călăuză, prevenită şi ea, vă va însoți. De fapt, o 
să vă conducă la întâiul îmbălsămător. Apoi e 
rândul vostru. 

— Mulţumim pentru sfat! 

— Se pare că n-o să ne mai vedem. Fie ca zeii să 
vă ocrotească în continuare. 

— Dar veşmintele şi lingoul de argint? sări 
Bebon. 

— Marele intendent o să le scoată mâine din 
Vistieria de la Karnak. Să fiți în piaţa din port 
când soarele se va înălța sus de tot pe cer. Un 
nubian vânjos, vânzător de mături, o să vă dea 
veşmintele şi lingoul. Mă bucur că v-am 
cunoscut şi vă urez mult noroc. 

După plecarea cărturarului, Bebon izbucni. 

— O capcană, o capcană grozavă! Vorbe 
frumoase, gânduri frumoase, plan frumos şi trei 
bieți naivi care cred în lucruri cu neputinţă de 
înfăptuit! 

— Datorită ție am deprins acest obicei, observă 
Kel. Dacă prietenul marelui intendent s-ar fi aflat 
în slujba judecătorului, am fi fost arestaţi deja. 

— Dar e mult mai bine să fim prinşi chiar în 
timp ce furăm un lingou de argint sub ochii 
locuitorilor Thebei! Vă implor, haideţi să 
isprăvim cu visele şi să părăsim oraşul. 


— Tocmai ce-am căpătat informaţii hotărâtoare, 
îşi dădu Nitis cu părerea. Ai renunța să te 
foloseşti de ele? 

— Simple născociri, pesemne! 

— Ba cu cred că e taman pe dos. 

Abătut, Bebon se aşeză jos. 

— E o capcană, vă spun eu. 

Întâiul îmbălsămător al necropolei tebane era 
pizmuit, dar şi urât în acelaşi timp. Pizmuit 
pentru că numeroase plăți primite pe ascuns se 
adăugau simbriei sale, urât pentru că îndeplinea 
o treabă murdară scoțând măruntaiele din 
leşuri, lucru fără de care trupul neînsuflețit nu 
se putea transforma în trup osirian, gata pentru 
reînviere. 

Pe deasupra, trăgea mari foloase de pe urma 
lipsei de morminte! Administrația îl 
împuternicise să vândă morminte întregi sau 
părți din ele unor persoane aflate în căutarea 
unui locaş de veci. Fiecare vânzare îi aducea mari 
câştiguri, la fel ca acelea dobândite în secret 
când făcea îmbălsămări pentru cei cu dare de 
mână, pentru care era nevoie de o sumedenie de 
substanțe şi unelte. Aşa că îi lăsa în grija 
ajutoarelor sale pe cei mai puțin avuți. 
Îmbălsămați la repezeală, aceştia aveau să se 
usuce în nisipul deşertului. El însă ştia să 
mânuiască fierul îndoit ce slujea la scoaterea 


creierului, cuţitele de toate soiurile, licorile care 
păstrau trupul întreg sau cele care topeau 
măruntaiele şi parfumurile. Toate aceste 
substanțe scumpe, adesea greu de găsit, 
ajunseseră ținta unui negoţ înfloritor. 

Moartea îl îmbogățea pe întâiul îmbălsămător, 
convins că niciodată n-o să ducă lipsă de 
muşterii dornici să aibă o mumie desăvârşită şi 
un locaş de veci frumos. Ba chiar venise timpul 
să crească prețurile. 

— Sunteţi căutat, îl înştiință ajutorul său. 

— Un slujbaş de pe malul răsăritean? 

— Nu, un străin bogat înveşmântat. 

— Un viitor cumpărător... Lasă-l să aştepte 
puţin. Aşa îl fac să plătească bine! 

* 

Spre uimirea lui Bebon, planul se desfăşurase 
de minune şi nu întâmpinaseră piedici. 
Vânzătorul de mături, veşminte, lingourile de 
argint, luntraşul, călăuza... Niciun pas greşit. La 
debarcader, controlul se încheiase repede. 

Kel şi Bebon se găseau acum într-un loc dătător 
de fiori, un soi de sat alcătuit din ateliere de 
îmbălsămare. Mirosuri ciudate pluteau în aer, 
iar oamenii mergeau de colo-colo, gârboviţi şi 
tăcuți. Nici măcar Vânt-de-Miazănoapte nu se 
simțea în largul lui. 

— Dacă nici asta nu-i o capcană... O să ne 
preschimbe în mumii, socoti Bebon. Ai văzut 
chipurile celor de pe-aici? îngheață sângele în 


mine. 

— În sfârşit, ne apropiem de ţintă, zise Kel, 
netulburat. 

— Ciudat sfârşit, în mijlocul îmbălsămătorilor! 

Un bărbat de vreo patruzeci de ani, cu fruntea 
teşită, veni după ei. 

— Stăpânul vă aşteaptă. 

Zidurile sălaşului său erau acoperiţi de negru de 
fum. Pe nişte mese joase stăteau rânduite unelte 
cu lama ascuţită care trezeau neliniştea în 
sufletul privitorului. 

Îmbălsămătorul îl măsură pe scrib din cap 
până-n picioare. 

— Trimite-l de-aici pe servitorul tău. 

Bebon era chiar mulțumit că se întoarce la aer 
curat. 

— De unde vii? îl întrebă stăpânul locului pe 
oaspetele său. 

— Sunt bogat, foarte bogat şi am să plătesc bine 
pentru ceea ce doresc. 

—  Lăudabile gânduri! Şi ce doreşti? O 
mumificare ca pentru un demnitar de vază şi un 
mormânt vechi plin de magie, bănuiesc. 

— Greşeşti, vreau o comoară. 

Îmbălsămătorul se uită la el nedumerit. 

— Ba tu ţi-ai greşit omul. 

— Nu tăgădui, informaţiile mele sunt bune. 
Vreau cele patru vase canope ale înaintaşului 
marelui intendent Sheshonq. 

— Ah, povestea aia veche! S-au pierdut. 


— Însă tu ştii unde se află. 

— Nu sunt hoţ! 

— Te-am învinuit eu de asta? E un simplu târg: 
tu vinzi, eu cumpăr. 

— N-am comoara. 

— Adică ai refuza s-o schimbi pe două lingouri 
de argint? 

O tăcere îndelungată se lăsă după această 
întrebare. Îmbălsămătorul îşi stăpânea cu greu 
emoția şi încerca să-şi închipuie mărimea noii 
sale averi. 

— O poveste veche... Dar s-ar putea să-mi aduc 
aminte câte ceva. 

— Nu te grăbi, îl sfătui Kel. 

— Două lingouri de argint... Îţi baţi joc de mine! 
Arată-le. 

— Ţi-l dau pe primul. 

Îmbălsămătorul se holbă la el, mai-mai să-i iasă 
ochii din cap. Apoi mângâie cu încântare 
minunăția. 

— Pe cel de-al doilea o să-l primeşti după ce-mi 
înmânezi vasele, îl lămuri Kel. 

— Şi dacă m-aş mulțumi doar cu ăsta? 

— N-o să te bucuri prea multă vreme de el. 
Prietenii mei nu-i pot suferi pe oamenii 
necinstiți. 

— Glumeam și eu! Haide să-ți căutăm ceea ce ţi 
se cuvine. 

Îmbălsămătorul îl conduse pe scrib până la 
necropola de lângă templul Deir el-Bahari. Acolo 


fuseseră săpate morminte uriaşe, ce cuprindeau 
construcții grandioase din cărămidă nearsă şi 
vaste curți neacoperite din care se pătrundea 
într-o mulțime de camere subterane. Pereţii erau 
decorați cu scene inspirate de mastabele2” din 
vremea piramidelor, continuând astfel tradiția 
vârstei de aur. 

— lată locaşul de veci al înaintaşului marelui 
intendent  Sheshong, zise  îmbălsămătorul. 
Sarcofagul său e aşezat pe fundul unui puț 
funerar foarte adânc. După înmormântare puţul 
a fost umplut cu nisip pentru ca nimeni să nu 
ajungă la bogăţiile răposatului. Dar mai există 
încă un puț legat de criptă printr-o galerie 
boltită. Parcă-mi aduc aminte că cele patru vase 
au fost ascunse acolo. 

— la-o înainte. 

Îmbălsămătorul scoase câteva cărămizi şi, dintr- 
o tainiță, dădu la iveală o frânghie cu noduri. O 
legă zdravăn de o grindă şi începu să coboare pe 
ea. 

Kel şovăi puțin, apoi îl urmă. 

Nu trebuia să-şi slăbească atenţia nicio clipă, 
întrucât călăuza sa avea cu siguranţă doar un 
gând: să se descotorosească de el. Nu credea că 
există un al doilea lingou şi se va mulțumi cu 


27 Nume dat mormintelor din Vechiul Regat. Cuvântul arab, 


„mastaba" înseamnă „banchetă" şi evocă superstructura acestor 
monumente. 


averea pe care o dobândise deja atât de uşor. 
Scribul atinse fundul celui de-al doilea puț. De 
aici pornea o galerie îngustă. 

— Ai venit la timp, îi mărturisi îmbălsămătorul. 
Săptămâna viitoare plănuiam să-l umplu cu 
nisip. 

— Şi să pierzi cele patru vase? 

— Drept cine mă iei? Le găsisem o altă 
ascunzătoare. 

— Scoate-le! 

Îmbălsămătorul împinse la o parte o piatră din 
galerie. 

— Vino să vezi! 

Cele patru vase canope odihneau într-o firidă. 
Cioplite în alabastru, de o rară eleganță, vasele 
erau adevărate culmi de măiestrie. 

În clipa când Kel îl apucă pe primul, 
îmbălsămătorul o rupse la fugă. Se cățără pe 
frânghie cu mare iuțeală şi, odată ajuns la gura 
puțului, trase frânghia. 

— O să ai un mormânt de toată frumusețea! îi 
strigă scribului. Sub nisipul care-o să te înghită 
nimeni nu va veni să te caute. 

Însă nelegiuitul nu apucă să se bucure prea 
mult de reuşită. 

Brusc simți o izbitură năprasnică în ceafă, 
vederea i se încețoşă şi-şi pierdu cunoştinţa. 
Lovitura de baston a lui Bebon fusese puternică 
şi precisă, împingând cu piciorul trupul 
nemişcat, actorul aruncă frânghia în put. 


— Mai eşti acolo, Kel? 

— Am cele patru vase! 

— Urcă încet să nu le spargi! 

Scribul se descurcă de minune. 

— Vânt-de-Miazănoapte şi cu mine a trebuit să 
le venim de hac mai întâi celor două ajutoare ale 
lepădăturii ăsteia, îl lămuri Bebon. Nu s-au 
mişcat destul de repede. Şi ei şi stăpânul lor o să 
se vaite de cumplite dureri de cap când se vor 
trezi. 

Actorul nu uitase să ia lingoul de argint. 

— O să-l înapoiem templului, hotărî Kel. 

Bebon se temuse de o atare hotărâre, mult prea 
cinstită. Din păcate, n-avea rost să se 
împotrivească. 

Scribul aşeză cu grijă vasele în sacii cărați de 
Vânt-de-Miazănoapte şi porniră tustrei spre 
debarcader. 


72 


Graţie priceperii oamenilor marelui intendent, 
se întoarseră la Theba nestingheriți de nimeni. 
La capătul cheiului, departe de privirile oricui, 
Kel îşi schimbă tunica bogată pe un veşmânt 
simplu de ţăran. Apoi, apucând pe drumuri 
diferite, scribul şi actorul însoțit de Vânt-de- 
Miazănoapte ajunseră la adăpostul unde-i 
aştepta Nitis. 

Din privirea scribului, tânăra femeie înțelese 
numaidecât totul. 


— Al reuşit! 

lubiții se îmbrăţişară cu foc, iar Bebon scoase 
iute vasele din sac şi-l rugă pe Vânt-de- 
Miazănoapte să stea de pază afară. 

— Când isprăviți cu dezmierdările, zise actorul, 
să trecem la treabă. 

Având capacul în forma unui cap de om, primul 
vas adăpostea ficatul răposatului. Purtând 
numele de Imset, el deschidea sufletului drumul 
către cerul de miazăzi. Cu cap de babuin, al 
doilea vas, Hapy, conţinea splina şi stomacul şi 
asigura o trecere uşoară spre apus. Al treilea, 
Duamutef, cu cap de şacal, ascundea plămânii. 
El corespundea luminii nordului. În sfârşit, 
Kebehsenuf, cu cap de şoim, proteja intestinele 
şi vasele de sânge scoase de către îmbălsămător 
din trupul neînsuflețit. Puterea sa îngăduia 
sufletului să locuiască la răsărit. 

Împreună, cei patru fii ai lui Horus luau parte la 
preschimbarea rămăşițelor pământeşti în trup 
osirian nemuritor.  Uniţi, ei  recompuneau 
interiorul făpturii lui Osiris şi-l aduceau la viață 
când se celebrau ritualurile. 

Mai rămânea de aflat codul pe care cele patru 
vase îl purtau. 

Kel citi textele, întru totul clare. 

Binefăcătoarele genii îi respingeau pe toți 
atacatorii, văzuți şi nevăzuţi, vegheau neîncetat 
asupra „celui drept”, îl călăuzeau spre înviere şi- 
l ajutau să treacă prin încercarea morții, 


ocrotindu-i viaţa. 

Dar nici urmă de scriere criptată. 

Învingându-şi dezamăgirea, Kel şi Nitis se 
străduiră să dezlege misterul. 

— Obiectele au fost făurite pentru cineva care 
stăpânea bine hieroglifele, îşi aminti Kel. Să 
încercăm a le citi invers. 

Trudă zadarnică. 

Pe rând, Kel şi Nitis încercară în van tot felul de 
mijloace pentru a găsi codul. 

Degeaba. 

— Greşim undeva, socoti tânăra femeie. Dacă 
secretul stă chiar în semne? 

Bebon şi Kel apropiară torțele de vase. Lumina 
scoase în relief hieroglifele. 

— Priviţi cu atenţie! I-ul de la Imset şi H-ul de la 
Hapy sunt gravate mult mai adânc decât restul 
semnelor. 

— IH! Să aibă vreo legătură cu sistra 
divinităților? se întrebă scribul. 

— La numele ultimilor doi fii ai lui Horus nu se 
vede acelaşi lucru, observă preoteasa. Dar 
înțelesul lor mi se pare că ne dezvăluie multe. 
Duamutef este „Cel care-şi venerează Mama”, 
adică pe  Isis-Hathor, încarnată de Divina 
Adoratoare, care, într-unul dintre cele mai 
importante ritualuri pe care le săvârşeşte, 
mânuieşte sistrele ca să alunge răul. 

— Şi Kebehsenuf> întrebă Bebon, impresionat. 
— El este „Cel care-l răcoreşte pe fratele său”, 


Osiris reînviat de apa cerurilor. 

— Văd că n-am înaintat deloc, grăi actorul cu 
amărăciune. 

— Ba dimpotrivă!  Mărturisindu-i  Divinei 
Adoratoare tot ce-am descoperit, ea va putea să 
ne ofere ultima cheie, fie propria ei sistră, fie apa 
renaşterii din lacul sacru. Mai trebuie să biruim 
o singură piedică înainte de a afla adevărul. 

O piedică pe care, din păcate, n-avem cum s-o 
înlăturăm, socoti Bebon. Judecătorul Gem a 
transformat  Karnakul în fortăreață. Fără 
îndoială, vrea s-o rupă cu totul de lume pe Divina 
Adoratoare, chiar şi-aşa pe moarte cum o crede 
el, şi să nu-i îngăduie să ne ajute. 

— Am o idee, zise Kel. 

Actorul îşi muşcă buzele. Se temea din nou de 
tot ce putea fi mai rău. 

Şi nu fu dezamăgit. Planul scribului era rodul 
celei mai smintite nebunii. 

— Există o singură greutate, încheie Kel. Să 
facem ca toate astea să ajungă la Sheshonqg. 

— Cu neputinţă! 

— Însă tu cunoşti o cale, începu Nitis. 

— N-am cum să trec de gărzi! o contrazise 
Bebon. 

— Tu, nu. Dar prietena ta, Aurora, ar trebui să 
izbutească. 

Actorului îi făcea plăcere să revadă o femeie 
frumoasă. Ar depăna împreună amintiri 
minunate şi s-ar bucura de prezent. Cât priveşte 


restul, tânăra crescătoare de albine va hotări 
cum va crede de cuviinţă. 

* 
Judecătorul Gem era abătut. 
Încă vreo zece zvonuri şi informaţii de verificat! 
La Theba, sute de oameni îl zăriseră pe scribul 
Kel şi pe complicii lui, al căror număr diferea 
mult de la o mărturie la alta. Şi niciuna dintre 
cercetările acestea nu ducea la nimic! 
Îşi băteau joc de el. La îndemnul marelui 
intendent, oraşul întreg se unise împotriva unui 
înalt demnitar al statului, împiedicându-l să-şi 
ducă la capăt misiunea. Să-l atace direct pe 
Sheshonqg? De prisos. Tebanii o venerau pe 
Divina  Adoratoare şi-l admirau pe marele 
intendent, omul ei de încredere. 
Să fie Bebon o iscoadă în slujba lui Henat, 
însărcinat să se strecoare printre apropiații lui 
Kel? Speranţă deşartă! L-ar fi vândut până acum 
pe scrib şi ar fi pus mâna pe o frumoasă răsplată. 
Aflat într-un ţinut care-l privea ca pe un 
duşman, neputincios în ciuda sumedeniei de 
soldați şi de gărzi, judecătorul simţea uneori că- 
l cuprinde un soi de ameţeală. Deşi nu se îndoia 
de vinovăția lui Kel, se întreba dacă nu cumva 
cineva se folosea de scrib. Documentele criptate 
pe care le avea Gem rămâneau mute şi unele 
lucruri nu prea se legau. 
Oare puterea se folosea şi de el însuşi? Greu de 
crezut! Căldura, oboseala şi nereuşitele făceau 


să-i treacă prin gând asemenea aiureli nedemne 
de o căpetenie a magistraturii. 

Gem se apucă iar de lucru şi citi lista cu cei 
care-l vizitaseră pe marele intendent. Din păcate, 
toți erau cunoscuți. Totuşi, uneltitorii trebuiau 
să ia legătura cu Sheshonqg. Prin urmare, 
judecătorul o să se bizuie pe cea mai de seamă 
virtute a sa: răbdarea. 

* 

Bebon era un om fără căpătâi şi un mincinos, 
dar şi un iubit minunat. Iar Aurorei nu-i părea 
rău că se lăsase cucerită de el încă o dată. 
Petrecuse o noapte fierbinte şi veselă şi şi-ar fi 
dorit să-l mai poată ţine lângă ea pe acest actor 
plin de surprize. 

După ce Bebon îi oferise asemenea clipe de 
plăcere, cum să-i refuze sprijinul, cu atât mai 
mult cu cât ea însăşi o aprecia pe tânăra femeie 
care o ajutase să care vasele cu miere? 

Pe înserat, crescătoarea de albine se înfățişă 
înaintea gărzilor care păzeau vila lui Sheshonqg. 

— l-am adus marelui intendent ceea ce mi-a 
cerut, zise Aurora. 

— Aşteaptă aici să-l chem pe majordom. 

Deranjat tocmai când pregătea un banchet, 
acesta din urmă nu-şi ascunse supărarea. 

— Despre ce e vorba? 

— Vreau să-l văd pe marele intendent. 

— Pentru care motiv? 

— Am să-i spun chiar eu. Dacă ţii la slujba ta, 


nu mă alunga. 

Tulburat, majordomul preferă să nu-şi atragă 
cine ştie ce necaz şi îndrăzni să-i dea de veste 
stăpânului său, care o recunoscu numaidecât pe 
crescătoarea de albine. 

— Dar nu ţi-am cerut nimic, se miră Sheshonq. 

— Aduceți-vă aminte că aveaţi nevoie de un vas 
cu cea mai bună miere, rosti cu gravitate Aurora. 
N-are ea virtuți fără pereche? 

— Într-adevăr, acum îmi amintesc şi voi şti să le 
preţuiesc aşa cum se cuvine. 

Lui Sheshonq nu-i trebui mult ca să priceapă. 
Nelăsând pe nimeni să destupe vasul, găsi 
înăuntru o tăbliță de lemn acoperită de 
hieroglifele trasate de mâna lui Kel. 

Propunerea scribului era năucitoare. 

Totuşi, marele intendent îi va pomeni de ea 
Divinei Adoratoare, care o va refuza, negreşit. 

Îmbrăcată simplu, Nitis se apropie de poarta cea 
mare a Karnakului, împreună cu Vânt-de- 
Miazănoapte. Veniţi pe drumuri diferite, Kel şi 
Bebon i se alăturară. 

Actorul se tot întreba de ce oare lua parte la 
această aventură smintită. N-aveau nici cea mai 
slabă şansă de a reuşi, vor pierde şi ce-au 
câştigat până acum şi vor fi trimişi la Memphis 
într-o corabie-temniță. Dar niciun argument nu 
clintise hotărârea scribului şi a preotesei de a 


săvârşi asemenea nebunie. 

— Stai pe loc! ordonă un ofițer. 

— Aduc preţioase obiecte pentru Divina 
Adoratoare, grăi Nitis cu linişte în glas. 

Frumuseţea tinerei femei îl tulbură pe ofițer, dar 
trebuia să respecte ordinele. 

— Du-te la intrarea cărăuşilor. Gărzile vor 
cerceta să afle cine eşti. 

— Gând o să vezi această comoară, ai să mă laşi 
să trec. Kel şi Bebon scoaseră vasele canope din 
sacii purtați de Vânt-de-Miazănoapte. Fiecare 
înălță câte două vase spre cer. 

— Priviţi, strigă Kel, priviţi-i pe fiii lui Horus! Ei 
plămădesc din nou viața părintelui lor Osiris şi 
am venit să-i oferim Divinei Adoratoare! 

În jur se aşternu liniştea. Mirate, străjile dădură 
înapoi. În câteva clipe, o mulțime de gură-cască 
se adună să se uite la ceea ce se petrecea. 

Primul se dezmetici un ofițer. 

— Sunteţi ritualişti? Nu păreți. 

— Lasă-ne să trecem, stărui Nitis. 

— Nici nu mă gândesc! Ordinele sunt ordine. 

— la seama la mânia zeilor. 

— Vorbeşti ca o preoteasă! O preoteasă... Şi doi 
bărbați, scribul şi actorul! 

Tebanii se strânseră puzderie. 

Ofițerul tremura de emoție. Tocmai îi 
descoperise pe scribul Kel şi pe cei doi complici 
ai lui. 

Răsplata pe care-o va primi o să fie pe măsura 


isprăvii sale. 

— Arestaţi-i, le ordonă soldaţilor, şi trimiteţi-i de 
veste judecătorului Gem. 

Soldaţii se apropiară, fără tragere de inimă. Cele 
patru vase canope nu răspândeau o energie 
primejdioasă? 

— N-o să pățiți nimic, îi asigură ofițerul. Nici 
măcar nu sunt înarmaţi! 

Bebon gusta ultimele clipe de libertate, căindu- 
se că nu ştiuse să-şi convingă prietenii să-şi bage 
minţile în cap. 

Agitându-şi lăncile şi spadele, soldații îi 
înconjurară. 

Deodată se auzi un zgomot ciudat şi grav. 

Marea poartă din lemn aurit a Karnakului se 
deschidea încet. Şi toate privirile se întoarseră 
spre silueta zveltă care apăru în prag. 

Înveşmântată într-o rochie lungă albă, lipită de 
trup, având la gât un colier lat de aur, Divina 
Adoratoare purta coroana de ceremonie: un 
acoperământ în formă de vultur, simbol al zeiței 
Mut, deasupra căruia se ridicau două coame 
mici amintind de Hathor şi două pene înalte în 
josul cărora se ivea un soare. 

Cei mai mulți dintre tebani nu-şi văzuseră 
niciodată suverana. Fericiți şi cuprinşi de 
admiraţie, îşi plecară adânc frunţile în semn de 
respect. 

Nitis, Kel, Bebon şi chiar Vânt-de-Miazănoapte 
îngenuncheară. 


Soldaţii se retraseră. Cu gura uscată, înfrânt, 
ofițerul se înapoie la locul său. 

— Majestate, grăi preoteasa, vă aducem ofrandă 
aceste patru vase care au aparținut unuia dintre 
slujitorii voştri şi de care acesta a fost jefuit. Fie 
ca justiția lui Maat să domnească în continuare 
peste cetatea sfântă a Thebei. 

— Ridicaţi-vă, rosti Divina Adoratoare, şi fiți 
oaspeții mei. Bebon nu-şi credea ochilor: planul 
se desfăşura întocmai cum prevăzuseră! 

— Puneţi mâna numaidecât pe ucigaşi! strigă 
judecătorul Gem, gâfâind şi croindu-şi drum 
prin mulțime cu lovituri de coate. 

Oamenii începură să vocifereze, nemulțumiți. 

Marele intendent Sheshonqg îl opri pe magistrat. 

— Stăpâniți-vă, Majestatea Sa tocmai le-a oferit 
găzduire acestor purtători de ofrande, primiți de- 
acum în rândul ritualiştilor. 

Magistratul îl împinse în lături pe Sheshonq şi 
agitația mulțimii spori. 

— Arestaţi-i pe ucigaşi! ceru iar. Judecătorul. 

Cu armele coborâte, soldații nu se clintiră. 

— Liniştiţi-vă, îl sfătui marele intendent pe Gem. 
Cuvintele Divinei Adoratoare au putere de lege şi 
cei trei ritualişti se află sub ocrotirea sa. Dacă vă 
atingeţi de ei, o să stârniți furia oamenilor și n-o 
să reuşesc să-i domolesc. 

Judecătorul turba. 

Erau acolo, la îndemâna lui, şi totuşi nu putea 
ajunge la ei! 


Gem îi vorbi Divinei Adoratoare. 

— Majestate, predaţi-mi-i pe aceşti ucigaşi! 

Privirea suveranei îl făcu să amuţească. 

Apoi Divina Adoratoare se întoarse, iar Vânt-de- 
Miazănoapte fu primul care-o urmă, trecând 
pragul templului. Nitis, Kel şi Bebon se rânduiră 
în spatele lui, alcătuind o procesiune. 

Şi poarta cea mare de la Karnak se închise. 

— Vă interzic să mai ieşiţi din casă, îl înştiință 
judecătorul Gem pe marele intendent, şi am să 
ordon trupelor să între cu forța în templu şi să-i 
aresteze pe ucigaşi. 

— Greşiţi de două ori, socoti Sheshong. Dacă mă 
împiedicaţi să-mi îndeplinesc aşa cum se cuvine 
sarcinile, bunăstarea provinciei va avea de 
suferit, iar regele o să vă acuze pentru asta. Cât 
despre atacarea Karnakului, domeniul Divinei 
Adoratoare, nici să nu vă gândiţi! Veţi stârni o 
răzmeriță în rândul locuitorilor Thebei. lar 
atingându-vă de suverana noastră, veți săvârşi o 
nelegiuire pe care faraonul n-o să v-o ierte. 

Marele intendent avea din păcate dreptate. 

— Întrucât acum ştiţi unde se află scribul Kel, îi 
propuse Sheshong, ar trebui să renunțațţi la paza 
straşnică şi la soldații şi gărzile care-i supără 
atât de mult pe tebani. 

— Templul va fi supravegheat zi şi noapte, îl 
preveni magistratul, şi niciunul dintre cei trei 


răufăcători nu va putea să-l părăsească! 

— Nimeni nu se îndoieşte, recunoscu marele 
intendent. Veniţi să cinați la mine diseară? 

— Nu cred. 

— Rău faceţi, bucătarul meu pregăteşte rinichi 
într-un sos fără pereche. Chiar şi în ultima clipă 
veți fi bine-venit. 

Judecătorul Gem încerca sentimente felurite. Pe 
de-o parte, tuna şi fulgera că nu putuse să-i 
prindă pe cei trei fugari cărora în sfârşit le 
dăduse de urmă, după ce-i hăituise atâta vreme. 
Pe de altă parte însă, se mângâia cu gândul că 
erau prizonieri în Karnak. 

lar răbdarea îi spunea ce să facă în continuare. 

Deşi nu trăgea să moară, Divina Adoratoare 
pesemne n-o să mai trăiască mult. lar cea care o 
să-i ia locul va dori, cu siguranţă, să scape de 
nişte oaspeţi stânjenitori şi o să-i predea justiției. 

* 

Vrăjit, Bebon şi-ar fi dorit să joace rolul unui zeu 
în uriaşa sală hipostilă sau lângă lacul sacru, cel 
mai mare din tot Egiptul. Cu vârfurile îndreptate 
spre cer, obeliscurile  risipeau forțele 
vătămătoare şi atrăgeau energiile dătătoare de 
viață, mărturii ale puterii divine. 

Domeniul sacru de la Karnak era, în sine, un 
adevărat oraş, unde lucrul nu înceta nicio clipă. 
Însă Bebon trebuia să amâne vizitarea lui, căci 
Divina Adoratoare, Kel şi Nitis se grăbeau să 
dezlege, în sfârşit, misterul textului criptat. 


Eleganța maiestuoasă a bătrânei doamne îl lăsă 
fără cuvinte pe actor. Se născuse parcă pentru a 
fi regină. lar zeul Amon n-ar fi putut să-şi 
găsească o soție mai potrivită. 

Sub un umbrar, pe malul lacului, se găseau 
scaune, o masă joasă, un papirus şi cele 
necesare scrisului. Aici Divina Adoratoare 
purtase discuții cu Pitagora înainte de a-l iniția 
în unele mistere. Favorit rodea un os, iar Acrobat 
se înfrupta din nişte smochine. 

— Şi-acum, le zise ea, istorisiți-mi pe-ndelete 
povestea voastră. 

Ca principal învinuit, Kel vorbi primul, apoi Nitis 
aduse câteva lămuriri. Când îi veni rândul, lui 
Bebon nu-i rămăsese nimic de adăugat. 

— Scrieţi textul criptat. 

Sub supravegherea lui Nitis, Kel se apucă de 
treabă. Îl cercetaseră într-atât amândoi, încât n- 
aveau cum să se încurce. 

Divina Adoratoare trimisese doi ritualişti să-i 
aducă sistra-Putere şi un vas în formă de inimă, 
umplut cu apă din lacul sacru. 

— Strămoşii care stăpânesc codul erau fiii lui 
Horus şi dispariția lor ne împiedica să 
descoperim adevărul.  Găsindu-i, voi îmi 
îngăduiți să folosesc propriile chei. Nu încape 
îndoială că această îmbinare de hieroglife e rodul 
unei vrăji, pe care mai întâi trebuie s-o desfacem. 

Divina  Adoratoare mânui sistra deasupra 
textului. 


Sunete ascuţite şi metalice îi sparseră urechile 
lui Bebon. Gesturile domoale ale bătrânei 
doamne stârneau un adevărat vuiet greu de 
îndurat. 

Apoi liniştea reveni. 

Textul însă rămânea la fel. Magia sistrei, în stare 
să trezească puterea însuflețitoare a lui Amon şi 
să domolească forțele distrugătoare, fusese de 
folos? 

— Unul dintre organe nu stă sub pavăza fiilor 
lui Horus: inima, arătă Divina Adoratoare. 
Niciodată nu e păstrată într-un vas canop. Sălaş 
al conştiinţei şi al gândirii, ea trebuie scoasă din 
trup, spălată şi pregătită în aşa fel, încât să nu 
putrezească. Apoi îmbălsămătorul o aşază la loc 
în piept sau o înlocuieşte cu o inimă de piatră, 
de forma scarabeului prefacerilor. Aşadar e 
nevoie să purificăm textul, curățindu-l de părțile 
intunecate. 

Suverana din Karnak turnă apă peste hieroglife. 
Dezamăgiţi, Nitis şi Kel nu zăriră nici de data 
asta vreo schimbare. 

De trei ori şi fără grabă Divina Adoratoare o luă 
de la capăt. 

Vasul în formă de inimă era gol. 

Văzând că totul dădea greş, pe Bebon îl apucă 
deznădejdea. Povestea lor se termina cu un 
dezastru. 

Deodată, pe neobservate aproape, unele semne 
începură să se şteargă. Apoi altele şi altele 


dispărură, din ce în ce mai repede, până când 
rămaseră vreo cincizeci de hieroglife. 

Textul se  desluşea acum într-o oarecare 
măsură. Kel înlătură şi ultimele piedici: mai 
multe cuvinte trebuiau  descifrate de-a- 
ndoaselea. 

Şi adevărul, care pricinuise atâtea omoruri, ieşi 
la iveală. 

Noi, regina Ladike, se spunea la sfârşitul 
textului, vom schimba soarta Egiptului, 
distrugând vechile datini şi tronul faraonului. 
Hotarul de nord-est al ţării va fi deschis datorită 
ofițerilor greci şi țara eliberată de sub asuprirea 
lui Amasis, împăratul Persiei să se poarte cu 
multă băgare de seamă şi să aştepte semnalul 
meu. Împreună vom birui. 

— Ladike e vechiul nume al reginei Tanit, îi 
lămuri Divina Adoratoare. Aşadar, trădarea 
macină însăşi inima regatului! 

— Să-l prevenim cât mai iute pe faraon, sări Kel. 
— Mă tem să nu fie prea târziu. 

— Majestate, chemaţi-l pe judecătorul Gem, 
propuse Nitis, şi convingeţi-l să plece degrabă 
spre Sais. Să-i arate regelui textul şi să împiedice 
răul. 

Cerul Saisului era întunecat. 
Chinuit de dureri de cap, lui Amasis nu-i venea 
să se ridice din aşternuturi. lar vremea mohorâtă 


nu-l îmboldea să se aplece asupra treburilor 
statului. 

Abia apucase să guste din mâncarea ce i se 
adusese de dimineaţă, că Henat, căpetenia 
iscoadelor, ceru să fie primit de rege. 

— Majestate, se petrec lucruri grave! 

— Cum adică? 

— Am primit raportul unuia dintre oamenii 
noştri aflaţi în Palestina. Din păcate, scribilor din 
Casa tălmacilor le-a luat mult până să-l 
desluşească şi să mi-l trimită. 

— S-au răsculat beduinii? 

— Armata persană se îndreptă spre noi. 

— Îţi baţi joc de mine! 

— Nomazii din istmul de Suez îi asigură 
proviziile necesare, aşa că duşmanul înaintează 
cu repeziciune. 

— N-o fi raportul ăsta o simplă născocire? 

— Un al doilea raport vorbeşte despre un atac 
pe apă. Fenicienii şi tiranul Polycrat din Samos 
şi-au unit forțele cu ale perşilor. 

— Greu de crezut! Niciodată aliații mei greci nu 
m-ar trăda. 

Amasis îşi turnă o cupă cu vin roşu şi se 
îmbrăcă singur în mare grabă, hotărât să adune 
sfatul de război. Puterea armată a Egiptului îi va 
zdrobi pe cotropitori. 

— Renuntati, zise cu glas îngheţat regina Tanit. 
Totul s-a sfârşit. 

Regele îşi închipui că n-a auzit bine. 


— Ce vrei să spui? 

— Armata voastră n-o să lupte. 

— Eşti nebună! 

— De mulți ani aştept clipa asta, mărturisi 
Tanit, cu ochii scânteindu-i. N-ai văzut şi n-ai 
înțeles nimic. Eu, grecoaica batjocorită, înşelată 
şi disprețuită, am ştiut să-i lămuresc pe aliații tăi 
să se îndepărteze puţin câte puţin de un faraon 
slab şi să se alăture împăratului Persiei. Cresus 
şi soția sa Mitetis, dornică să-şi răzbune tatăl pe 
care tu l-ai ucis, mi-au oferit un ajutor de preţ. 
Fiind un emisar iscusit, Cresus i-a convins pe 
prinții greci să te părăsească. Şi tot el a pregătit 
atacul, cumpărându-i pe conducătorii triburilor 
beduine şi pe palestinieni. Perşii nu s-au lovit de 
împotrivirea acestora şi armata lor de uscat, 
precum şi flota înaintează iute şi vor ajunge 
curând în Deltă. 

Amasis răsuflă greu. 

— Flota mea de război e de zece ori mai mare şi- 
o s-o distrugă pe a lor! Pedestrimea şi călărimea 
egipteană o să le spulbere trupele. Fanes din 
Halicarnas îi va conduce pe mercenarii greci spre 
o victorie răsunătoare! 

Pe chipul lui Tanit se ivi un zâmbet plin de 
cruzime. 

— Biet naiv! Ai vândut apărarea ţării tale 
grecilor fără măcar să-ți dai seama. Fanes şi 
ofițerii de rang înalt mă ascultă fără crâcnire. 
Marele tău general i-a dezvăluit lui Cresus 


planurile apărării egiptene şi niciun mercenar nu 
va lupta împotriva viitorului său stăpân, 
împăratul Persiei. 

— Udja comandă flota! 

— Cancelarul ştie ce e mai bine pentru el. 
Întrucât ţine la viaţa şi la privilegiile sale, a ales 
să predea toate corăbiile egiptene flotei persane. 
Nicio corabie nu va fi scufundată, iar Cambyses 
se va arăta mărinimos cu demnitarii care i se vor 
supune. Deja palatul ăsta nu mai e al tău. 

O durere crâncenă îi sfâşie pieptul lui Amasis. 
— Udja... Şi Udja m-a trădat! 

— S-a dat şi el după cum bate vântul, spuse 
zeflemitor regina, şi va deveni un slujitor devotat 
al împăratului. Cât despre căpetenia iscoadelor 
tale, Henat, am avut grijă să-şi piardă ochii şi 
urechile. Lipsit de Casa tălmacilor, nu s-a gândit 
decât la problemele din lăuntrul regatului şi la 
lupta sa măruntă cu judecătorul Gem. Dacă se 
poartă cu înțelepciune, o să capete un rang înalt 
care să-i aducă onoruri, dar n-o să-i ofere nicio 
putere. Magistratul însă va fi înlăturat din 
slujbă. Vechii justiții a lui Maat, pe care ai 
încălcat-o atât de des, îi va lua locul cea a 
perşilor. În sfârşit, Egiptul o să dispară! 

— Fiul nostru, Psammetic... O să ridice poporul 
la luptă şi o să ţină piept vrăjmaşului! 

— Oare smintitul ăla doreşte să-şi pună capăt 
zilelor? 

— Tanit... E vorba despre fiul nostru! 


— N-are decât să aleagă de partea cui vrea să 
fie. Dacă greşeşte, va plăti cu viața. 

Durerea spori. Rămas fără aer, Amasis fu nevoit 
să se aşeze. 

— Ce plăcere să te văd suferind şi prăbuşindu- 
te! Fermecat de grecii care te dispreţuiesc, ai dus 
Egiptul la decădere şi ruină. 

Mâine el nu va mai fi decât o provincie a 
Imperiului persan. În ziua când ţi-am distrus 
coiful de general victorios, ți- am nimicit magia. 
Şi toată povestea cu scribul ucigaş mi-a folosit de 
minune. Nevinovatul ăla îndărătnic şi complicii 
săi vor avea dreptul la o execuţie în piața cea 
mare. 

— Tanit... E un vis urât! Nu mă urăşti chiar atât 
de mult! 

Regina izbucni în râs. 

— Leneş, beţiv, desfrânat, războinic decăzut, un 
naiv care nu e în stare să-și dea seama cine sunt 
cu adevărat cei care-l înconjoară... Îţi meriţi 
soarta. 

— Sais, capitala mea! Ea o să reziste până la 
capăt. 

— Fanes?! i-o va oferi lui Cambyses şi toţi se vor 
înclina în fața împăratului perşilor. Bizuie-te pe 
mine: se va bucura de o primire triumfală. 

Amasis îşi dădu ochii peste cap, chipul i se 


28 Trădarea generalului Fanes din Halicarnas, colaborarea lui Udja- 
Hor-resnet şi complicitatea activă a lui Cresus sunt fapte istorice. 


schimonosi, nu mai avu putere nici măcar să-şi 
ducă mâinile la piept şi se prăbuşi. 

Regina o să poruncească să fie depus în 
mormântul pe care Amasis şi-l pregătise din 
vreme astfel încât să nu-i tulbure pe egipteni, 
legaţi încă de vechile obiceiuri. Perşii vor şti să le 
impună repede pe ale lor. 

leşind din odaia răposatului ei soț, Tanit dădu 
nas în nas cu Henat. 

— Majestate, trebuie să-l văd degrabă pe rege! 
— Amasis a murit. 

— A murit! Şi veştile acestea îngrozitoare... 

— Vorbeşte mai limpede. 

— E de neînțeles! Perşii nu s-au lovit de nicio 
împotrivire şi se îndreaptă spre Sais! 

— Trebuie să ştim să ne recunoaştem 
înfrângerea, viteazul meu Henat. Vom cruța 
astfel multe vieți. 

— Majestate, asta înseamnă... stăpânire 
persană. 

— Doreşti să-i înfrunţi? 

Henat nu cugetă prea mult. 

— Nu văd cum! 

— Atunci, împacă-te cu ceea ce se întâmplă şi 
vei rămâne intendentul palatului. 

Henat consimţi. 

— Fă pregătirile pentru sosirea lui Cambyses, 
porunci Tanit. Vreau un banchet somptuos. 

În toiul nopţii, Divina Adoratoare o duse pe Nitis 
lângă lacul sacru?’ al zeiței Mut, având forma 
unui corn de lună. 

Bătrâna doamnă şi tânăra preoteasă 
contemplară apele argintii pe care un vânt rece 
le făcea să se unduiască. 

— lată obârşia lumii, grăi Divina Adoratoare. 
Mut este în acelaşi timp mamă şi moarte, mama 
care ne dăruie existența pământească şi moartea 
care ne readuce la viața universului. Şi în 
această noapte tulbure, zeița a hotărât să se 
arate sub chipul ei cel mai de temut. 

Răsărind din beznă, o leoaică veni să bea apă 
din lac. Liniştea era desăvârşită, Nitis auzea 
plescăiturile din limbă ale animalului. 

După ce-şi potoli setea, fiara îşi întoarse capul 
spre cele două femei. Ochii îi deveniră roşii ca 
sângele, trupul i se încordă, gata parcă de atac. 

Divina  Adoratoare o apucă pe Nitis de 
încheietura mâinii, îndemnând-o să nu se mişte. 

Înfruntarea părea fără sfârşit. 

Leoaica scoase un răget, zgârie pământul cu 
ghearele, se răsuci şi dispăru. 

— În numeroase rânduri, de-a lungul domniei 
mele, mărturisi suverana de la Karnak, am 
supus-o. S-a culcat la picioarele mele, am 
mângâiat-o şi i-am redat puterea de a lupta 


29 Isheru. 


împotriva demonilor. Astăzi nu mai reuşesc 
decât s-o opresc să ne sfâşie. Furia ei e neştirbită 
ne vesteşte suferință şi distrugere. Cârmuitorii 
noştri au trădat-o pe Maat, clipa răzbunării zeilor 
se apropie. Ochiul lui Ra va pârjoli lumea noastră 
şi leoaica se va hrăni cu sângele oamenilor. 

— Nu puteți impiedica acest dezastru, 
Majestate? 

— Am descifrat prea târziu papirusul criptat. 

— Poate că judecătorul Gem va ajunge la timp 
şi-l va convinge pe rege să zădărnicească 
planurile uneltitorilor. 

Divina Adoratoare rămase tăcută. 

* 

Liniştit, Bebon se obişnuia cu noua lui viață 
tebană. De când judecătorul Gem plecase, 
templul de la Karnak nu mai era înconjurat de 
gărzi. Putând să plece şi să se întoarcă după voia 
inimii, actorul o vizită des pe Aurora şi căra 
bucuros vasele cu miere. 

Nu-i luă mult să descopere cele mai bune 
taverne din oraş şi să lege prietenii cu tot felul de 
petrecăreți, iubitori de femei şi vinuri alese. 
Totuşi, ducea lipsa călătoriilor şi a rolurilor de zei 
pe care le juca altădată. Nu trebuia însă decât să 
aibă răbdare, căci regele Amasis, lămurit de- 
acum, o să se descotorosească de regină, o să-i 
osândească la moarte pe uneltitori şi o să le 
servească perşilor o înfrângere usturătoare. 

Una peste alta, nesăbuitul de Kel avusese 


dreptate să lupte împotriva sorții vitrege. Unit pe 
veci cu Nitis, devenită preoteasă a lui Hathor şi 
urmaşă a Divinei Adoratoare, va ajunge scrib al 
arhivelor şi o să citească pe săturate vechi texte 
păstrate în Casa Vieţii din Karnak. Înţelegându- 
se de minune între ei, trăind o dragoste fără pată, 
Kel şi Nitis vor ieşi rar din templu. N-avea rost să 
le vorbească despre întoarcerea la Sais. lar Vânt- 
de-Miazănoapte, ale cărui merite fuseseră 
recunoscute, ducea un trai dulce, cum nici nu 
visase. 

Poftit la un banchet de către marele intendent, 
Bebon se lăsă pe mâinile slujitorilor care se 
îngrijiră de părul şi de unghiile sale, apoi îl 
parfumară. La sfârşit îşi puse o perucă aşa cum 
se purta şi îmbrăcă o superbă tunică bej, 
deschis. Ştiind cât de iscusit era bucătarul lui 
Sheshonqg, se mulțumise la prânz doar cu o 
gustare uşoară. Printre invitaţi se vor număra 
negreşit şi câteva tebane încântătoare, curioase 
să afle peripețţiile vieţii sale zbuciumate. 

Însă Bebon fu crunt dezamăgit. 

Singurii  meseni erau Divina Adoratoare, 
Sheshonqg, Nitis şi Kel. Şi nu domnea câtuşi de 
puţin veselia. 

— Chem divinitățile la masa de seară, se rugă 
Divina Adoratoare. Fie ca ele să se adune în jurul 
nostru şi să fie mulțumite de înfăţişarea delicată 
a bucatelor pe care le oferim lor. 

Luând câte o fărâmă din fiecare fel de mâncare, 


Divina Adoratoare umplu o tavă pentru cei 
nevăzuți. 

Brusc, Bebon simți nişte prezențe ciudate în 
preajmă. Deşi neîincrezător din fire, trebui să 
recunoască totuşi că dorința bătrânei doamne se 
împlinise. 

— Să prețuim cum se cuvine această clipă de 
pace, când lumea de dincolo şi cea de aici sunt 
legate, îi sfătui ea. Şi-acum putem să mâncăm şi 
să bem. 

Divina Adoratoare făcu să treacă din mână în 
mână o cupă cu vin şi împărți pâinea. Astfel, 
Osiris, sânge al viței-de-vie şi grâu răsărit după 
moartea bobului, întreținea viața. 

Sheshonqg nici nu gustă din delicioasa marinată 
de peşte. 

— Am veşti groaznice, zise el cu glasul întretăiat 
de suspine. Cambyses, împăratul perşilor, a 
zdrobit puţina armată strânsă de Psammetic, fiul 
regelui Amasis. Sunt morți amândoi. 

— Saisul a fost cucerit? întrebă Nitis. 

— Saisul şi celelalte oraşe din Deltă. Chiar şi 
Memphisul a căzut. Generalul Fanes din 
Halicarnas s-a înțeles cu vrăjmaşul, iar 
cancelarul Udja s-a învoit să-l sprijine. Ca să 
spulbere orice încercare de împotrivire, 
Cambyses l-a ucis pe taurul Apis. De-aici înainte 
legea celui mai puternic va domni în Egipt. 

Lacrimile curgeau pe obrajii lui Nitis şi ai lui Kel. 
Bebon însă reuşi să facă pe nepăsătorul. 


—  Perşii îşi continuă cucerirea, adăugă 
Sheshonqg. Viitoarea lor ţintă e Theba. 

— Le vom ţine piept! făgădui Kel. 

— N-avem mijloacele necesare, rosti apăsat 
Divina Adoratoare. lar Cambyses nu va cuteza să 
se atingă de Karnak. Voi, în schimb, trebuie să 
plecați. ie, Nitis, îți încredințez un sipet ce 
conţine ţesăturile sacre menite s-o domolească 
pe leoaica primejdioasă. Tot în el se află şi 
giulgiul lui Osiris folosit la celebrarea misterelor. 
Graţie lui şi a ştiinţei tale de preoteasă a lui Neit, 
vei apăra înțelepciunea noastră şi vei duce mai 
departe moştenirea lăsată de strămoşi. Tu, 
scribule Kel, vei fi inițiat la noapte şi vei cunoaşte 
tainele cerului, ale pământului şi ale obârşiei 
stelelor. Vei fi însuflețit de o nouă viaţă şi vei 
deveni un fiu spiritual în stare să lupte pentru 
libertatea regatului. În zori veţi părăsi Karnakul 
împreună. Doar o pereche cum sunteţi voi doi va 
triumfa asupra nenorocirii. 

— Unde vom merge, Majestate? întrebă Nitis. 
— În Nubia. Un permis de trecere scris chiar de 
mine vă va îngădui să treceţi hotarul Elefantinei. 
Apoi veţi urma drumul de-a lungul Nilului. Un 
semn al cerului o să vă ajute să ajungeţi într-un 
sat a cărui căpetenie îl venerează pe zeul Amon. 
Acolo veţi fi în siguranță şi veți pregăti 
întoarcerea lui Maat în Egipt. 


T7 

După noaptea inițierii, Kel nu simțea nici pic de 
oboseală. Mintea şi sufletul se deschiseseră către 
o lume spirituală ale cărei taine erau dezvăluite 
la Karnak de secole întregi doar inițiaților. Se 
apropia ora să părăsească templul şi pe Divina 
Adoratoare. Gândul îi zbură la Mai-marele său 
din Casa tălmacilor, ucis pentru că oprise 
papirusul criptat şi încercase să-l descifreze. Dar 
regina şi complicii ei hotărâseră să le curme viața 
tuturor colegilor lui, astfel încât Egiptul să 
rămână surd şi orb şi să îngăduie perşilor să 
pregătească atacul fără ştirea regelui Amasis, 
prea încrezător în aliații săi greci. Iar el, Kel, 
slujise drept tap ispăşitor, la sfaturile 
„prietenului” său Demos, înlăturat apoi şi el. 

Zeii se răzbunau pe o cârmuire care nu ţinuse 
seama de calea lui Maat. Alături de Nitis, scribul 
va continua să lupte, adunându-i laolaltă pe 
potrivnicii perşilor. Chiar dacă şansele de 
izbândă păreau firave, nu vor renunța. 

— Vin cu voi, zise Bebon. Vânt-de-Miazănoapte 
şi cu mine avem nevoie să ne dezmorțim 
picioarele. 

— Călătoria aceasta o să fie presărată cu mari 
primejdii. 

— Mă vezi rămânând singur aici? În Nubia, o să 
facem măşti frumoase şi voi înjgheba o trupă de 
divinități în stare să joace marile mituri! 

Cei doi prieteni se îmbrățişară. 


Vânt-de-Miazănoapte se aşeză în fruntea unui 
şir de măgari robuşti, încărcați cu merinde, 
burdufuri cu apă, veşminte, lucruri 
scris şi arme. 
— Trebuie să plecați, îi zise Divina Adoratoare 
lui Nitis. 
— Mi-ar fi plăcut atât de mult să rămân lângă 
Majestatea Voastră! 
— Destinul tău e altul. Împreună cu Kel 
alcătuieşti o pereche vrednică să domnească. 
Totuşi, va trebui să luptaţi din umbră fără să 
trageţi niciun folos de pe urma strădaniilor 
voastre şi fără să vă pierdeţi niciodată curajul. În 
afară de Bebon, să n-aveţi alți prieteni şi să nu 
vă bizuiți decât pe voi înşivă. A sosit vremea 
nenorocirii şi a  împotrivirii şi doar voi 
întruchipaţi speranța. 
Nitis, Kel, Bebon şi Vânt-de-Miazănoapte se 
plecară adânc în fața suveranei. 
Şi caravana se urni din loc, luând-o spre 
miazăzi. 

* 
— Mâine, Majestate, perşii vor fi la Theba, grăi 
marele intendent. 
— E timpul să te pui la adăpost, socoti Divina 
Adoratoare. 
— Doar mă cunoaşteţi, nu-mi place să umblu de 
colo-colo. Să mă îndepărtez de Majestatea 
Voastră ar însemna pentru mine o pedeapsă greu 


de îndurat. 

— Cambyses n-o să ne cruţe, Sheshonqg. O să ne 
ucidă şi o să devasteze Karnakul. Graţie zeilor, o 
parte din templu va dăinui, dar credincioşii lui 
Amon vor fi măcelăriți. 

— Am încercat să vă slujesc statornic şi să ajut 
la bunăstarea acestei provincii. Ar fi nedemn să 
fug. 

Obişnuită să-şi stăpânească emoţiile, bătrâna 
doamnă se mărgini să-i arunce o privire plină de 
recunoştinţă, care-l tulbură pe marele intendent. 

— Să mergem la capela mea funerară de la 
Medinet Habu30, ceru ea. Acolo voi săvârşi ultima 
faptă a domniei mele adoptând-o pe Nitocris, 
ultima Divină Adoratoare. 

Străbătând Nilul, suverana le mulțumi zeilor 
pentru că-i oferiseră atâtea favoruri. În decursul 
îndelungatei sale vieţi, soția lui Amon se 
străduise să absoarbă puterea lui binefăcătoare 
şi s-o răspândească în jurul ei. 

Pereţii capelei erau acoperiți cu coloane de 
hieroglife care reluau marile teme din Textele 
piramidelor. Bătrâna doamnă îi descrise tinerei 


30 Din păcate, această capelă a fost distrusă, dar încă mai pot fi 
admirate locaşurile de veci ale altor Divine Adoratoare. Sarcofagul 
lui Ankh-nes-nefer-ib-Ra, capodoperă a artei egiptene, a fost 
descoperit de expediția franceză din 1832. Considerat neinteresant 
de autoritățile statului, sarcofagul a ajuns la British Museum. 
Textele sale, de o importanţă capitală, dar prea puţin cunoscute, 
evocă destinul spiritual al Divinei Adoratoare. 


Nitocris ritualurile cele mai importante care o 
ridicau la cel mai înalt rang spiritual din regat şi 
îi vorbi pe larg despre îndatoririle ce-i reveneau 
de-acum. Astfel, datina se transmitea mai presus 
de timpul şi de spaţiul omenesc, ca şi cum 
cotropirea persană?! nici nu exista. 

— Nut, zeița Cerului, îi înconjoară pe cei vii cu 
braţele sale, aminti Divina Adoratoare. Magia ei 
ne va ocroti şi făpturile noastre vor fi apărate de 
orice rău. Ka-ul nostru nu se va despărți de noi. 

Mama şi fiica spirituală se întoarseră la Karnak. 
Favorit şi Acrobat îşi întâmpinară cu nespusă 
bucurie stăpâna. 

Şi de pe acoperişul scăldat în soare al templului 
amândouă  priviră  iureşul  perşilor, care 
distruseseră totul în calea lor, apoi se năpustiră 
urlând spre marea poartă din lemn aurit, după 
ce călcară în picioare trupul lipsit de viață al 
marelui intendent Sheshonq. 

— Mi-e frică, mărturisi tânăra Nitocris. 

— Strânge-te lângă mine şi închide ochii, îi 
porunci Mama sa. 

Curând, paşii ucigaşilor aveau să răsune pe 
scara de piatră. Cu ochii ridicați spre cer, Divina 
Adoratoare rosti formulele transformării în 
lumină. 


31 După ce a ordonat distrugerea capelei lui Ankh-nes-nefer-ib-Ra, 
Cambyses a pus să-i fie arsă mumia. 


După ce trecu de hotarul Elefantinei şi de prima 
cataractă, caravana condusă de  Vânt-de- 
Miazănoapte pătrunse adânc în Nubia. 

Întrucât nu ducea lipsă de nimic, Bebon găsea 
această călătorie tare plăcută, dar începea să-şi 
piardă răbdarea. Faimosul semn se lăsa 
aşteptat! 

Cocoţată în vârful unui arbore, o pasăre mare, 
cu un cioc foarte lung îi observa. La apropierea 
lor, îşi desfăcu aripile largi şi începu să se învârtă 
deasupra lor. 

— E ba, sufletul nemuritor al Divinei 
Adoratoare, spuse Nitis. Se hrăneşte cu razele 
soarelui şi o să ne călăuzească spre ţinta 
călătoriei noastre. 

De altfel, pasărea nu-i mai părăsi şi-i conduse 
până într-un sat unde se adăpostiseră soldații 
garnizoanei din Elefantina şi oameni de rând 
care îşi dădeau seama că nu pot ţine piept 
perşilor. Cu toţii doreau să lupte din umbră şi să 
recucerească, puţin câte puţin, terenul pierdut. 
Îşi aleseseră şi o căpetenie în fața căreia îi 
aduseră acum pe noii sosiți. 

Bebon rămase cu gura căscată. 

— Nu, nu sunteți cine cred eu! 

— Ba da, chiar eu sunt, zise judecătorul Gem, 
şi n-aveţi de ce să vă mai temețţi, întrucât 
adevărul a fost scos la lumină. Când am sosit la 
Memphis, am aflat de moartea lui Amasis. Nu 
încăpea nicio îndoială în privința victoriei 


perşilor, aşa că era o prostie din partea mea să 
mă întorc la Sais. Aş fi fost ucis numaidecât. Prin 
urmare, am hotărât să-i adun pe cei care au 
destul curaj pentru a continua lupta. La vârsta 
mea, să comand mi se pare o povară prea grea. 
Dar voi sunteţi tineri şi o veţi putea lua asupra 
voastră. 

Bebon se pregătea să aducă unele argumente 
împotriva acestui plan, când o nubiană superbă, 
purtând în jurul şoldurilor doar o fustă din fibre 
de palmier, ce servea mai degrabă drept podoabă 
decât acoperământ, îi oferi o băutură de culoare 
roşie. 

— Ceai de hibiscus, îl lămuri ea. Prospețimea lui 
alungă pe dată gândurile negre şi dă putere. Iar 
tu simt că eşti un războinic de mare forță. 

Bebon n-o contrazise. 

— Unde ai găsit planta asta? 

— Departe de sat. 

— Mi-ar plăcea să-ți văd grădina. 

— Atunci, haide să mergem acolo! 

Judecătorul Gem se aşeză pe o rogojină. 

— Actorul nostru o să prețuiască noua lui viaţă! 
Eu, unul, m-am înşelat amarnic. Şi când justiția 
rătăceşte calea, ţara se îndreaptă spre pierzanie. 
O să-mi îndrept greşeala luptând sub ordinele 
voastre, scribule Kel, şi-i vom alunga pe barbari 
din Cele Două Regate. 

La sfârşitul unei cine uşoare, la care nu luă 
parte şi Bebon, prea absorbit să pătrundă tainele 


plantelor în tovărăşia inițiatoarei sale, Kel şi Nitis 
urcară pe o dună aurită de razele asfinţitului. 
Vânt-de-Miazănoapte se culcă la picioarele lor. 
Cu privirea întoarsă spre un Egipt suferind, îşi 
făgăduiră să-l elibereze32. 


32 În anul 405 î. Hr., faraonul Amyrteu, sprijinindu-se pe reţelele 
de rezistență, a reuşit să-i alunge pe invadatori. După aceea, 
Egiptul faraonic a cunoscut ultima sa perioadă de libertate şi de 
suveranitate până în anul 342, data celei de-a doua ocupații 
persane (iraniene). Aceasta a fost urmată de invaziile greacă (anul 
333), romană (anul 30), creştină (în anul 383 d. Hr. s-a ordonat, 
printr-un edict, închiderea templelor), bizantină (anul 395) şi arabă 
(anul 639). Dinastiile s-au stins, însă mesajul lor dăinuie şi astăzi. 

